file_name
stringlengths 13
17
| summary
stringlengths 1
1.09k
| full_article
stringlengths 5
22k
|
|---|---|---|
article_7000.txt
|
ក្របខណ្ឌលីគកំពូលប្រេស៊ីល Serie A បានបញ្ចប់នៅថ្ងៃទី៦ ខែធ្នូ ដែលជារដូវកាលដ៏គួរឱ្យចាប់អារម្មណ៍បំផុតមួយ ដោយក្រុម Palmeiras រក្សាតំណែងជើងឯកបន្តទៀតរបស់ខ្លួន ខណៈ Santos FC ជាក្លិបទីចាប់ផ្តើមអាជីពដ៏អស្ចារ្យរបស់វីរៈបុរស Pele និងខ្សែប្រយុទ្ធឆ្នើម Neymar Jr បានធ្លាក់ចេញពីលីគកំពូលប្រេស៊ីលលើកដំបូងក្នុងប្រវត្តិសាស្ត្រ។
|
ក្លិប Palmeiras ប្រកួតស្មើ ១-១ ទល់នឹងក្រុម Cruzeiro ដើម្បីគ្រងជើងឯកលើកទី ១២ របស់ខ្លួនជាប់គ្នា។ ក្លិប Santos វិញបានប្រកួតចាញ់ក្រុម Fortaleza នៅក្នុងទឹកដីកីឡដ្ឋាន Urbano Caldeira ដែលជាទីកន្លែងធ្លាប់បានតម្កល់សពរបស់លោក Pele ពេលដែលលោកបានចែកឋានទៅ កាលពីខែមករា ដើមឆ្នាំ ២០២៣។ ក្លិប Atletico Mineiro និង Flamengo ដែលជាបេក្ខភាពមួយក្នុងការប្រជែងពានរង្វាន់កាលពីជុំទីមួយ បានចាញ់ការប្រកួតចុងក្រោយរបស់ពួកគេ ដោយចាញ់ក្រុម Gremio ដែលមានវត្តមានខ្សែប្រយុទ្ធ Luis Suarez កំពុងតែលេងឱ្យ ហើយក៏ជាក្រុមបញ្ចប់ចំណាត់ថ្នាក់លេខ ២ ក្រោយពួកគេបានយកឈ្នះលើក្រុម Fluminense លទ្ធផល ៣-២ នៅការប្រកួតចុងក្រោយ។ ក្លិប Palmeiras បញ្ចប់ចំណាត់ថ្នាក់កំពូលតារាងដោយរកបាន ៧០ពិន្ទុ មានគម្លាត ២ពិន្ទុ ពីក្រុម Gremio របស់ខ្សែប្រយុទ្ធសញ្ជាតិអ៊ុយរូហ្កាយ Suarez ដែលមាន ៦៨ពិន្ទុ ពីការប្រកួតទាំង ៣៨លើក។ ចំណែកក្លិប Santos វិញបានបញ្ចប់នៅចំណាត់ថ្នាក់លេខ ១៧ ដោយមានគម្លាត ១ពិន្ទុពីក្រុមស្ថិតនៅចំណាត់ថ្នាក់លេខ ១៦ Bahia ដែលមាន ៤៤ពិន្ទុ រួចផុតពីតំបន់ត្រូវកាត់ចោល។ ក្លិបដែលត្រូវធ្លាក់ចេញរួមមាន Santos FC លេខ ១៧, Goias លេខ ១៨, Coritiba លេខ ១៩ និង America MG លេង ២០ នៅបាតតារាង។ Santos FC ជាក្លិបដែលលោក Pele បានលេងក្នុងអាជីពលើកដំបូង ហើយក៏បានក្លាយជាក្លិបដ៏ល្បីឈ្មោះមួយតាំងពីជំនាន់ឆ្នាំ ១៩៥០ ដល់ ១៩៦០ ដោយកាលនោះក្លិបក៏បានឈ្នះពានរង្វាន់ ១០លើកជាប់គ្នាក្នុងទ្វីប និងជើងឯកលីគប្រេស៊ីល ៦លើក។ ក្លិបនេះក៏បានលើកពាន Copa Libertadores នៅក្នុងឆ្នាំ ១៩៦២ និងឆ្នាំ ១៩៦៣។ ជាក់ស្តែងក្លិប Santos FC ជាទីកន្លែងដែលកកើតដំបូងនៃបាល់ទាត់សម័យទំនើប ដែលនាំមកដោយវីរបុរសបាល់ទាត់ប្រេស៊ីល Pele ហើយព្រោះតែលោក ទើបធ្វើឱ្យមានកីឡាករបាល់ទាត់ពោរពេញដោយសមត្ថភាព និងបច្ចេកទេសថ្មីប្លែកខ្លាំងៗជាច្រើនមកសព្វថ្ងៃ។ Santos FC ក៏ជាទីកន្លែងដែល Neymar Jr ចាប់ផ្តើមភាពល្បីល្បាញរបស់គេខ្លាំងមុនពេលផ្លាស់ទៅ Barcelona៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7001.txt
|
Arsenal ឡើងឈរកំពូលតារាង Premier League ជាថ្មី ក្រោយយកឈ្នះ Brighton & Hove Albion ២-០។ Liverpool ដែលស្មើ Manchester United ០-០ នៅសប្តាហ៍ទី១៧ នៅថ្ងៃទី១៧ ខែធ្នូ ធ្លាក់មកលេខ២វិញ ដោយតាមពីក្រោយ Arsenal ១ពិន្ទុ។
|
១គ្រាប់របស់ Gabriel Jesus និងនាទី៥៣ និង Kai Havertz នាទី៨៧ បានជួយក្រុមកាំភ្លើងធំដណ្តើមបានចំណាត់ថ្នាក់កំពូលតារាងវិញ។ ត្រឡប់ទៅកំពូលតារាង បន្ទាប់ពី Liverpool ប្រកួតស្មើ Man Utd ០-០។ ហង្សក្រម រកបានត្រឹម១ពិន្ទុប៉ុណ្ណោះ បើទោះបង្ហាញទម្រង់លេងដ៏អស្ចារ្យជាមួយការវាយសម្រុកពេញមួយប្រកួតលើក្រុមភ្ញៀវបិសាចក្រហម។ យ៉ាងណាក៏ដោយ Liverpool គ្មានសំណាងរកបានគ្រាប់បាល់ឡើយ ក្រោយអ្នកចាំទី Andre Onana របស់ Man Utd ជួយសង្គ្រោះជាបន្តបន្ទាប់។ ឆ្លងកាត់ការប្រកួត១៧លើក Arsenal ឈរកំពូលតាងលីគកំពូលអង់គ្លេសបណ្តោះអាសន្ន ដោយរកបាន៣៩ពិន្ទុ នាំមុខក្រុមលេខ២ Liverpool និង Aston Villa ដែលនៅលេខ៣ ចំនួន១ពិន្ទុ។ Aston Villa បង្ហាញភាពលេចធ្លោនៅរដូវកាលនេះ ដោយបន្តឈ្នះ Brentford ដោយវាយបកក្នុងលទ្ធផល ២-១។ ក្រុមម្ចាស់ការពារតំណែងជើងឯក Manchester City នៅរក្សាចំណាត់ថ្នាក់ទី៤ដដែល ដោយមាន៣៤ពិន្ទុ ក្រោយបានត្រឹមស្មើ Crystal Palace ២-២។ Tottenham Hotspur នៅលេខ៥ មាន៣៣ពិន្ទុ តាមរយៈការយកឈ្នះ Nottingham Forest ២-០។ Newcastle United ឡើងទៅលេខ៦ ជំនួស Man Utd វិញ ក្រោយឈ្នះ Fulham ៣-០។ សារិកាព្រៃរកបាន២៩ពិន្ទុ នាំមុខ Man Utd ១ពិន្ទុ។ Luton Town, Burnley និង Sheffield United នៅតំបន់ត្រូវកាត់ចោល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7002.txt
|
លោក Pep Guardiola អ្នកចាត់ាការទូទៅ Manchester City មើលឃើញថាទម្រង់លេងរបស់ក្រុម Tottenham Hotspurs និង Liverpool មានការរីកចម្រើនខ្លាំងនៅរដូវកាលនេះ។ ទោះយ៉ាងនេះក្តី អ្នកចាត់ការអេស្ប៉ាញ នៅតែជឿជាក់កូនក្រុម Man City នៅតែការពារតំណែងជើងឯកលីគកំពូលអង់គ្លេស Premier League រដូវកាល ២០២៣-២៤។
|
៣ ប្រកួតចុងក្រោយរបស់ក្រុម Man City បានប្រកួតស្មើទាំងអស់ទល់នឹងក្រុម Chelsea, Liverpool និង Tottenham Hotspur ដែលបណ្តាលឱ្យក្រុមការពារជើងឯកធ្លាក់ទៅកាន់ចំណាត់ថ្នាក់លេខ ៣។ យ៉ាងណាមុនការប្រកួតទល់នឹង Aston Villa នាថ្ងៃទី៦ ខែធ្នូ លោក Guardiola បង្ហាញការជឿជាក់ថាក្រុមលោកនឹងឈ្នះពានរង្វាន់លើកទី៤ ជាប់គ្នា។ «អារម្មណ៍របស់ខ្ញុំ ថ្ងៃនេះគឺជាថ្ងៃដែលយើងនឹងត្រូវឈ្នះ Premier League។ ប្រសិនបើយើងបន្តលេងនៅកម្រិតបែបនេះ ពេលទល់នឹងក្រុម Liverpool និង Tottenham យើងនឹងអាចឈ្នះវាម្តងទៀត ពេលខ្លះមនុស្សគ្រប់គ្នាមិនជឿទេថាវានឹងអាចកើតឡើងរួចរាល់ បន្ទាប់ពីយើងមានអារម្មណ៍ថាយើងនឹងធ្វើវាម្តងទៀត។ យើងដឹងថាវាមិនងាយស្រួល ព្រោះមិនទាន់មានក្រុមណាធ្វើបានទេការឈ្នះពាន Premier League ៤លើកជាប់គ្នា។»។ លោក Pep Guardiola បាននិយាយបែបនេះក្នុងសន្និសីទកាសែតមុនការប្រកួត។ ការប្រកួតទល់នឹងក្រុមចំណាត់ថ្នាក់លេខ ៤ Aston Villa ក្រុមរហស្សនាមមេឃខៀវ នឹងត្រូវប្រកួតដោយគ្មានវត្តមានរបស់កីឡាករសំខាន់ៗដូចជា Rodri និង Jack Grealish ដែលជាប់បម្រាម ខណៈដែល Jeremy Doku ស្ថិតក្នុងបញ្ហារបួស។ ការបាត់បង់ Rodri នៅតំបន់បម្រើក៏នឹងអាចក្លាយជាបញ្ហាធំមួយផងដែរសម្រាប់ក្រុម Man City។ ទៅលើបញ្ហានេះលោក Guardiola បានអះអាងថាក្រុមរបស់លោកដឹងច្បាស់ថានឹងជួបបញ្ហា ប៉ុន្តែក្រុមរបស់លោកត្រូវរកដំណោះស្រាយសម្រាប់ប្រកួតប្រជែងទល់នឹងក្រុម Aston Villa៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7003.txt
|
ការប្រកួតពានរង្វាន់កីឡាអេឡិចត្រូនិកវិញ្ញាសា Mobile Legends Bang Bang ក្នុងព្រឹត្តិការណ៍ M5 World Championship ដែលធ្វើឡើងនៅក្នុងប្រទេសហ្វីលីពីន ឈានដល់ការប្រកួតថ្ងៃទី៥ នៃការប្រកួតវគ្គចែកពូល នាថ្ងៃទី៦ ខែធ្នូ។ ជំនួបពូល A ក្រុមកម្ពុជា See You Soon នឹងត្រូវប្រជែងទល់នឹងក្រុមខ្លាំងមកពី ONIC Esports របស់ឥណ្ឌូណេស៊ី ដើម្បីសម្រេចរកក្រុមជើងខ្លាំងឈរកំពូលតារាង ដ្បិតក្រុមទាំងពីរ បានកក់កៅអីវគ្គ Playoffs រួច។
|
ជំនួបរវាងក្រុម See You Soon ទល់នឹង ONIC Esports នឹងកើតឡើងនៅវេលាម៉ោង ៥ល្ងាច ម៉ោងនៅកម្ពុជា ដើម្បីសម្រេចជោគវាសនារកក្រុមឈរតំណែងកំពូលតារាង។ បច្ចុប្បន្នក្រុមតំណាងកម្ពុជា ស្ថិតនៅចំណាត់ថ្នាក់លេខ ១ និង ONIC នៅលេខ ២ មាន ២ពិន្ទុស្មើគ្នា ក្រោយពីយកឈ្នះការប្រកួតទៅលើក្រុម Triple Esports លទ្ធផល ២-០ និង Bigetron Sons ២-០ ដូចគ្នានៅការប្រកួតវគ្គចែកពូល។ ការប៉ះគ្នារវាងក្រុម See You Soon នឹងក្រុម ONIC Esports នឹងក្លាយជាការប្រកួតដ៏តានតឹងមួយដើម្បីដណ្តើមយកឈ្នះ ព្រោះតែក្រុមទាំង ២ សុទ្ធសឹងតែជាក្រុមកំពុងតែមានទម្រង់នៃការលេងជាក្រុមល្អដូចគ្នា និងមានបច្ចេកទេសក្នុងការប្រកួត ប្រហាក់ប្រហែលគ្នា។ ក្រុមដែលឈ្នះលេខ ១ ពីពូលនីមួយៗ នឹងត្រូវឆ្លងទៅកាន់ការប្រកួតវគ្គជម្រុះ Playoffs ដោយត្រូវរង់ចាំជួបក្រុមដែលជាប់ចំណាត់ថ្នាក់លេខ ២ តាមពូលនីមួយៗប្រកួតគ្នាបន្តទៀត ដើម្បីស្វែងរកកៅអីទៅកាន់វគ្គផ្តាច់ព្រ័ត្រ។ ក្រុមដែលលេខ ១ ពូល A នឹងត្រូវជួបក្រុមលេខ ២ ពូល A សម្រាប់វគ្គជម្រះ Playoffs Upper Bracket ចំណែកក្រុមលេខ ២ពូល A នឹងត្រូវទៅជួបក្រុមលេខ ១ ពូល D។ បច្ចុប្បន្នក្រុមដែលរកបានកៅអីទៅកាន់វគ្គ Playoffs ទើបតែរកឃើញក្រុមចំនួន ៤ តែប៉ុណ្ណោះដែលរួមមានក្រុម See You Soon របស់កម្ពុជា ជាមួយនឹងក្រុម ONIC Esports ដែលនៅក្នុងពូល A ដូចគ្នា ។ ចំណែកក្រុមមកពីពូល B ជាក្រុម Blacklist International ហើយនឹងក្រុម Geek Fam របស់ប្រទេសឥណ្ឌូណេស៊ី ស្ថិតក្នុងពូល D។ ចំណែកក្រុមដទៃផ្សេងទៀត ត្រូវរង់ចាំឆ្លងកាត់ការប្រកួតបន្តទៀត ដើម្បីរកឃើញក្រុមដែលនឹងឡើងទៅកាន់វគ្គបន្ត ខណៈដែលពូល C ជាពូលដ៏តានតឹងមួយ។ M5 World Championship ការប្រកួតវគ្គចែកពូល ធ្វើឡើងចាប់ពីថ្ងៃទី២ ដល់ថ្ងៃទី៦ ខែធ្នូ ការប្រកួតវគ្គជម្រុះ Playoffs ដំណាក់កាលទីមួយ (Phase 1) ចាប់ពីថ្ងៃទី៩ ដល់ថ្ងៃទី១២ ខែធ្នូ និងការប្រកួតវគ្គជម្រុះ Playoffs ដំណាក់កាលទី២ (Phase 2) រហូតដល់វគ្គផ្តាច់ព្រ័ត្រនឹងធ្វើឡើងចាប់ពីថ្ងៃ១៤ ដល់ថ្ងៃទី១៧ ខែធ្នូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7004.txt
|
សហព័ន្ធបាល់ទាត់អាមេរិកខាងត្បូង (CONMEBOL) ប្រកាសនៅថ្ងៃទី៤ ខែធ្នូ ប្រកាសថា ព្រឹត្តិការណ៍ Copa America ឆ្នាំ២០២៤ នឹងធ្វើឡើងនៅទីក្រុងចំនួន ១៤ របស់សហរដ្ឋអាម៉េរិក ដោយវគ្គផ្តាច់ព្រ័ត្រនឹងធ្វើនៅកីឡដ្ឋាន Hard Rock ក្នុងទីក្រុង Miami Gardens រដ្ឋ Florida ដែលផ្ទុកទស្សនិកជនជិត៧ម៉ឺននាក់។
|
ការប្រកួតពានរង្វាន់កីឡាបាល់ទាត់ប្រចាំតំបន់អាម៉េរិកខាងត្បូង នឹងចាប់ពីថ្ងៃទី ២០ ខែមិថុនា ដល់ថ្ងៃទី ១៤ ខែកក្កដា ឆ្នាំ២០២៤ ដោយមាន១៦ក្រុមចូលរួម ក្នុងនោះ ១០ក្រុមមកពី CONMEBOL និង ៦ មកពី (CONCACAF) ដែលមានអាម៉េរិកខាងជើង កណ្តាល និងតំបន់ការាបៀន។ ដើម្បីដំណើរការប្រកួត Copa America ឆ្នាំ ២០២៤ ម្ចាស់ផ្ទះអាម៉េរិក នឹងប្រើប្រាស់កីឡដ្ឋានចំនួន១៤ ដែលស្ថិតនៅទីក្រុងចំនួន១៤ផ្សេងគ្នា។ ជំនួបបើកឆាកនឹងធ្វើនៅកីឡដ្ឋាន Mercedes-Benz ក្នុងទីក្រុង Atlanta រដ្ឋ Georgia និងវគ្គផ្តាច់ព្រ័ត្រធ្វើនៅកីឡដ្ឋាន Hard Rock ក្នុងទីក្រុង Miami Gardens រដ្ឋ Florida។ វគ្គពាក់កណ្តាលផ្តាច់ព្រ័ត្រនឹងធ្វើនៅកីឡដ្ឋាន MetLife ក្នុងក្រុង East Rutherford រដ្ឋ New Jersey ជាមួយនឹងកីឡដ្ឋាន Bank of America ក្នុងទីក្រុង Charlotte រដ្ឋ North Carolina ខណៈ៨ក្រុងចុងក្រោយនឹងធ្វើនៅកីឡដ្ឋាន Arlington, Houston, Las Vegas និង Glendale។ ទីក្រុងម្ចាស់ផ្ទះផ្សេងទៀតរួមមាន Las Vegas, Orlando, Santa Clara, Inglewood, Kansas City, Missouri និង Kansas City, Kansas។ ការចាប់ឆ្នោតរើសពូលសពានរង្វាន់ Copa America ឆ្នាំ ២០២៤ នឹងធ្វើឡើងនៅថ្ងៃទី៧ ខែធ្នូ។ ដោយឡែក ចំណោមក្រុមទាំង១៦ គេរកឃើញ១៤ក្រុមហើយ ក្នុងនោះ២ក្រុមទៀតត្រូវឆ្លងកាត់ប្រកូត play-off។ ទាំង១៤ក្រុមរួមមានក្រុម CONMEBOL ចំនួន១០ មានម្ចាស់ការពារជើងឯកអាហ្សង់ទីន បូលីវី ប្រេស៊ីល ស៊ីលី កូឡុំប៊ី អេក្វាទ័រ ប៉ារ៉ាហ្កាយ ប៉េរូ អ៊ុយរ៉ូហ្កាយ និងវេណេស៊ុយអេឡា។ ៤ក្រុម ពី CONCACAF មានម្ចាស់ផ្ទះអាម៉េរិក ម៉ិកស៊ិក ប៉ាណាម៉ា និងហ្សាម៉ាអ៊ីក។ អាហ្សង់ទីន ជាក្រុមម្ចាស់ការពារតំណែងជើងឯក ក្រោយយកឈ្នះម្ចាស់ផ្ទះប្រេស៊ីលនៅ Copa America ឆ្នាំ ២០២១ ដែលជាពានរង្វាន់ធំដំបូងរបស់ពួកគេក្នុងរយៈពេល ២៨ ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7005.txt
|
សហព័ន្ធបាល់ទាត់តួកគី (TFF) នៅថ្ងៃទី១៣ ខែធ្នូ អនុញ្ញាតឱ្យលីគតួកគីទាំងអស់ដំណើរការប្រកួតឡើងវិញនៅថ្ងៃទី១៩ ខែធ្នូ បន្ទាប់ពីត្រូវបានផ្អាក់ដោយសារប្រធានក្លិបបាល់ទាត់ ចូលទៅដាល់អាជ្ញាកណ្តាលដល់ក្នុងលើទីលានប្រកួត។ នេះជាការបញ្ជាក់របស់ប្រធាន TFF លោក Mehmet Büyükekşi។
|
TFF សម្រចផ្អាកការប្រកួតលីគទាំងអស់ក្នុងប្រទេស ដោយគ្មានកំណត់ បន្ទាប់ពីប្រធានក្លិប Ankaragucu លោក Faruk Koca ចូលទៅដាល់អាជ្ញាកណ្តាល Halil Umut Meler ចំមុខក្នុងទីលាន ក្រោយបញ្ចប់ការប្រកួតក្របខណ្ឌ Super Lig ទល់នឹងក្រុម Rizespor កាលពីថ្ងៃទី១១ ខែធ្នូ។ មួយថ្ងៃបន្ទាប់ ពោលគឺនៅថ្ងៃទី១២ ខែធ្នូ តុលាការប្រទេសតួកគី បានបញ្ជាឱ្យចាប់ខ្លួនលោក Faruk Koca ហើយជនសង្ស័យពីររូបទៀត ក៏ត្រូវបានឃុំខ្លួនពាក់ព័ន្ធនឹងអំពើហិង្សាលើអាជ្ញាកណ្តាលនេះ។ លោកអាជ្ញាកណ្តាល Halil Umut Meler ចេញពីមន្ទីរពេទ្យវិញ អាជ្ញាកណ្តាលលោក Halil Umut Meler ដែលរងរបូសត្រង់ភ្នែកក្រោយរងកណ្តាប់ដៃលោក Koca នៅពេលនេះបានចាកចេញពីមន្ទីរពេទ្យហើយនៅថ្ងៃទី១៣ ខែធ្នូ។ នៅថ្ងៃជាមួយគ្នានេះដែរ បើតាមការផ្សាយរបស់ទីភ្នាក់ងារព័ត៌មាន Reuters ប្រធាន TFF លោក Büyükekşi ក៏បានសម្រេចឱ្យលីគទាំងអស់ដំណើរការប្រកួតវិញធម្មតា នៅថ្ងៃទី១៩ ខែធ្នូ។ ក្រុម Ankaragucu បច្ចុប្បន្នស្ថិតនៅចំណាត់ថ្នាក់ទី១១ ក្នុងតារាងលីគកំពូលតួកគី Super Lig ដោយរកបាន១៨ពិន្ទុ ស្របពេល Rizespor ស្ថិតនៅលេខរៀងទី៨ មាន២២ពិន្ទុ ពីការប្រកួត១៥លើកដូចគ្នានៅរដូវកាល ២០២៣-២៤នេះ៕ អត្ថបទទាក់ទង ប្រធានក្លិប Ankaragucu ដែលដាល់អាជ្ញាកណ្តាលក្នុងទីលាន ត្រូវបានចាប់ខ្លួន លីគបាល់ទាត់តួកគីផ្អាកដោយគ្មានកំណត់ ក្រោយប្រធានក្លិប ចូលដាល់អាជ្ញាកណ្តាលដល់ក្នុងទីលាន លោកអាជ្ញាកណ្តាល Halil Umut Meler ចេញពីមន្ទីរពេទ្យវិញ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7006.txt
|
Declan Rice សម្រេចទីចុងម៉ោងនៅនាទី៩០+៧ ជួយ Arsenal ឈ្នះ Luton Town ទាំងប្រផិតប្រផើយ ក្នុងលទ្ធផល ៤-៣ និងនាំក្រុមរហស្សនាមកាំភ្លើងធំ ដាច់៥ពិន្ទុ នៅកំពូលតារាង Premier League។
|
នាជំនួបលីគអង់គ្លេសសប្តាហ៍ទី១៥ រវាងម្ចាស់ផ្ទះ Luton និង Arsenal នៅរាត្រីថ្ងៃទី៥ ខែធ្នូ មានគ្រាប់បាល់កើតឡើងដល់ទៅ៧គ្រាប់។ Gabriel Martinelli សម្រេចគ្រាប់នាំមុខឱ្យកាំភ្លើងធំនៅនាទីទី២០ មុនពេល Gabriel Osho តាមស្មើឱ្យ Luton វិញនៅ៥នាទីបន្ទាប់។ ជិតចប់វគ្គទី១ទៅហើយ ពោលនៅនាទី៤៥ Gabriel Jesus បន្ថែមគ្រាប់នាំមុខជាថ្មីឱ្យ Arsenal។ ចូលដល់វគ្គទី២ ស្របពេលការប្រកួតដំណើរការបាន៤នាទី Elijah Adebayo រកបានគ្រាប់តាមស្មើវិញ មុនពេល Ross Barkley សម្រេចគ្រាប់នាំមុខ ៣-២ ឱ្យ Luton វិញនៅនាទី៥៧។ យ៉ាងណាក៏ដោយ គ្រាប់បាល់តាមស្មើរបស់ Kai Havertz នៅនាទី៦០ និង១គ្រាប់របស់ Declan Rice នៅនាទី៩០+៧ គ្រប់គ្រាន់ដើម្បីជួយ Arsenal ឈ្នះ Luton ៤-៣។ តាមរយៈជ័យជម្នះនេះ បានជួយក្រុមលោក Mikel Arteta រក្សាចំណាត់ថ្នាក់កំពូលតារាងលីគកំពូលអង់គ្លេស ដោយនាំមុខគូប្រជែង Livepool ចំនួន៥ពិន្ទុ។ ឆ្លងកាត់ការប្រកួត១៥លើក កាំភ្លើងធំរកបាន ៣៦ពិន្ទុ ស្របពេល Liverpool ដែលទើបប្រកួត១៤លើក មាន៣១ពិន្ទុ។ Manchester City នៅលេខ៣មាន៣០ពិន្ទុ ខណៈ Aston Villa នៅលេខ៤មាន២៩ពិន្ទុ។ ជំនួបមួយគូទៀត Wolverhampton Wanderers ឈ្នះ Burnley ១-០។ Wolves ឡើងទៅឈរលេខ១២បណ្តោះអាសន្នដោយរកបាន១៨ពិន្ទុ ស្របពេល នៅលេខ១៩ តំបន់ត្រូវកាត់ចោល ដោយរកបានតែ៧ពិន្ទុប៉ុណ្ណោះ ពីការប្រកួត១៥លើក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7007.txt
|
ក្រុមកីឡាអេឡិចត្រូនិក See You Soon របស់កម្ពុជា បានបន្តដំណើរឡើងទៅកាន់វគ្គ៨ក្រុមចុងក្រោយ ពានរង្វាន់ M5 World Championship ក្រោយពីបានបញ្ចប់ចំណាត់ថ្នាក់លេខ២ ពូល A ខណៈក្រុមឥណ្ឌូណេស៊ី ONIC Esports បញ្ចប់ក្នុងចំណាត់ថ្នាក់កំពូលតារាង។ ឈ្នះកៅអីឡើងទៅវគ្គបន្ទាប់ ក្រុមតំណាងកម្ពុជាត្រូវបន្តប៉ះក្រុមខ្លាំងហ្វីលីពីន AB Bren ដែលជាម្ចាស់ជើងឯក MPL PH រដូវកាលទី១២។
|
ឆ្លងកាត់ការប្រកួតក្នុងវគ្គចែកពូល ក្រុម See You Soon បានបញ្ចប់ចំណាត់ថ្នាក់លេខ ២ ក្រោយយកឈ្នះការប្រកួតចំនួន ២ប្រកួត និងចាញ់ ១ប្រកួត ពីការប្រកួតចំនួន ៣លើករបស់ខ្លួន។ ក្រុមដែលស្ថិតក្នុងពូល A រួមមានក្រុម ONIC Esports ជើងខ្លាំងឥណ្ឌូណេស៊ីដែលបញ្ចប់ចំណាត់ថ្នាក់លេខ ១កំពូលតារាង ហើយក្រុម Triple Esports មកពីអារ៉ាប៊ីសាអូឌីតនៅលេខ ៣ និងក្រុម Bigetron Sons របស់ប្រេស៊ីលបាតតារាងមិនដែលឈ្នះការប្រកួតម្តងឡើយ។ ការប្រកួតវគ្គចែកពូលបានបញ្ចប់ត្រឹមថ្ងៃទី៧ ដោយរកឃើញក្រុមចំនួន ៨ ត្រូវបន្តដំណើរឡើងទៅវគ្គជម្រុះ Knockout ដោយរួមមានក្រុម ONIC Esports និង See You Soon ដែលចេញពីពូល A, ក្រុម Fire Flux Esports របស់តួកគីលេខ១ និង Blacklist International របស់ហ្វីលីពីនលេខ២ ក្រុមចំណាត់ថ្នាក់ពូល B, ក្រុម AB Bren ហ្វីលីពីនលេខ ១ និង Burmese Ghouls របស់មីយ៉ាន់ម៉ាលេខ២ ពូល C ព្រមទាំងក្រុម Geek FAM របស់ឥណ្ឌូណេស៊ីលេខ ១ និង DEUSVULT របស់រុស្ស៊ី លេខ២ ក្នុងពូល D។ ឈានដល់វគ្គជម្រុះ Knockout ជុំទីមួយដែលនឹងចាប់ផ្តើមប្រកួតពីថ្ងៃទី៩ ដល់ថ្ងៃទី១២ ខែធ្នូ ការប្រកួតរវាងក្រុមនីមួយៗ នឹងធ្វើឡើងដោយការប្រកួតមួយលើកមាន ៥វគ្គ (Best of 5) ហើយក្រុមទាំង ៨ ត្រូវប្រជែងគ្នាពីវគ្គជម្រុះ Upper Bracket ទៅ។ ការប្រកួតនៅវគ្គផ្តាច់ព្រ័ត្រនឹងកាត់សេចក្តីដោយការប្រកួតចំនួន ៧វគ្គ (Best of 7)។ ទម្រង់ការប្រកួតជាប្រភេទតំបន់ខាងលើ Upper Bracket និងតំបន់ខាងក្រោម Lower Bracket ក្រុមដែលឈ្នះការប្រកួតក្នុងវគ្គជម្រុះដែលនៅតំបន់ខាងលើនឹងបន្តមានឱកាសប្រជែងច្រើនជាងក្រុមដែលធ្លាក់ទៅកាន់តំបន់ខាងក្រោម ដែលប្រជែងទាំងប្រឈមនឹងការធ្លាក់ចេញពីការប្រកួត។ លទ្ធផលការចាប់ឆ្នោតបានធ្វើឡើង ក្រោយការប្រកួតវគ្គចែកពូលបានបញ្ចប់ ដោយក្រុមដែលត្រូវប្រកួតគ្នាបន្តទៀតនៅវគ្គ Knockout ដោយក្រុម Fire Flux Esports ត្រូវប៉ះក្រុម DEUSVULT និងក្រុម ONIC Esports ប៉ះក្រុម Blacklist International នៅថ្ងៃទី៩ ខែធ្នូ ហើយក្រុម AP Bren ប៉ះ See You Soon និង Geek Fam ទល់ Burmese Ghouls ធ្វើឡើងនៅថ្ងៃទី១០ ខែធ្នូ។ AP Bren ដៃគូរបស់ See You Soon គឺជាក្រុមមួយដែលកំពុងមានសមត្ថភាពខ្លាំងនៅក្នុងប្រទេសហ្វីលីពីន ក៏ដូចជានៅលើឆាកអន្តរជាតិផងដែរ។ ក្រៅពីជាម្ចាស់ពានរង្វាន់លីគ MPL ហ្វីលីពីនរដូវកាលទី១២ កីឡាករទាំងអស់ដែលស្ថិតនៅក្នុងក្រុមមួយនេះស៊ុតសឹងតែជាកីឡាករធ្លាប់ឈ្នះមេដាយមាសព្រឹត្តិការណ៍ស៊ីហ្គេមក្នុងប្រទេសកម្ពុជា និងមេដាយមាសពានរង្វាន់កីឡាអេឡិចត្រូនិកពិភពលោកលើវិញ្ញាសា Mobile Legends៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7008.txt
|
លោក Unai Emery សារភាពថា Aston Villa មិនមែនជាក្រុមប្រជែងពាន Premier League រដូវកាលនេះនោះទេ បើទោះកូនក្រុមខ្លួនអាចដណ្តើមបានជ័យជម្នះលើក្រុមម្ចាស់ការពារតំណែងជើងឯក Manchester City ១-០ ក៏ដោយ។
|
Leon Bailey បានស៊ុតបាល់បញ្ចូលទីនៅនាទី៧៤ និងជាគ្រាប់ជ័យម្នះរបស់ Aston Villa លើក្រុម Man City ក្នុងជំនួបលីគកំពូលអង់គ្លេសសប្តាហ៍ទី១៥ នៅរាត្រីថ្ងៃទី៦ ខែធ្នូ។ ជ័យជម្នះនេះ បានជួយ Aston តាមស្មើកំណត់ត្រារបស់ Man City ដែលឈ្នះប្រកួតក្នុងដី១៤លើកជាប់ៗគ្នា និងថែមទាំងដណ្តើមបានចំណាត់ថ្នាក់លេខ៣ ពីក្រុមខ្លាំងនេះថែមទៀត។ ក្រោយការប្រកួត លោក Pep Guardiola អ្នកចាត់ការ Man City លើកសរសើរ Aston Villa មានការរៀបចំបានល្អ និងអាចមានឱកាសប្រជែងពាន Premier League រដូវកាលនេះទៀតផង។ យ៉ាងណាក៏ដោយ លោក Emery ឆ្លើយតបវិញថាជាពេលវេលាលឿនពេកសម្រាប់ Aston Villa ក្នុងការក្លាយជាគូប្រជែងដណ្តើមពានលីគកំពូលរបស់អង់គ្លេស។ អ្នកចាត់ការសញ្ជាតិអេស្ប៉ាញរូបនេះ សារភាពថាកូនក្រុមខ្លួននៅមានការងារជាច្រើន និងវែងឆ្ងាយទៀត ដើម្បីតាមទាន់ក្រុមខ្លាំងដូចជា Man City, Arsenal និង Liverpool ជាដើម។ «យើងមិនមែនជាគូប្រជែងទេ។ នៅលីគកំពូលអង់គ្លេសមានក្រុម ៧ ដែលមានសមត្ថភាពជាង Aston ដើម្បីប្រជែងពាន។ យើងទើបឆ្លងកាត់១៥ប្រកួតប៉ុណ្ណោះ។ ប៉ុន្តែយើងរីករាយក្នុងការទទួលបានចំណាត់ថ្នាក់លេខ ៣»។ នេះជាការបញ្ជាក់របស់លោក Emery ដែលដឹកនាំ Aston Villa ពីក្រុមស្ថិតនៅតំបន់ត្រូវកាត់ចោល រហូតក្លាយជាក្រុមស្ថិតនៅតំបន់ Top4 ត្រឹមរយៈពេលជាងមួយឆ្នាំ។ ឆ្លងកាត់១៥ប្រកួត Aston Villa ឈ្នះ១០ ចាញ់២ និងស្មើ៣ ទទួលបាន៣២ពិន្ទុ ស្ថិតនៅចំណាត់ថ្នាក់លេខ៣ក្នុងតារាង EPL បណ្តោះអាសន្ន ដោយរុញម្ចាស់ការពារជើងឯក Man City ទៅលេខ៤វិញ ដោយមាន៣០ពិន្ទុ។ Liverpool នៅរក្សាចំណាត់ថ្នាក់ទី២ដដែល ដោយមាន៣៤ពិន្ទុ ប្រដេញក្រុមកំពូលតារាង Arsenal ដែមាន៣៦ពិន្ទុ។ Liverpool បានបន្តយកឈ្នះ ក្រុមបាតតារាង Sheffield United ២-០ នៅជំនួបទី១៥។ លទ្ធផលការប្រកួតគូផ្សេងទៀត៖ Manchester United ២-១ Chelsea Fulham ៥-០ Nottingham Forest Crystal Palace ០-២ Bournemouth Brighton ២-១ Brentford៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7009.txt
|
តុលាការប្រទេសតួកគី នៅថ្ងៃទី១២ ខែធ្នូ បានបញ្ជាឱ្យចាប់ខ្លួនលោក Faruk Koca ប្រធានក្លិប Ankaragucu ដែលចូលទៅដាល់អាជ្ញាកណ្តាលដល់ក្នុងទីលានប្រកួត នៃក្របខណ្ឌ Super Lig។ ដោយឡែកជនសង្ស័យពីររូបទៀត ត្រូវបានឃុំខ្លួនពាក់ព័ន្ធនឹងអំពើហិង្សាលើអាជ្ញាកណ្តាលនេះដែរ។
|
បើតាមសម្តីរបស់រដ្ឋមន្ត្រីក្រសួងយុត្តិធម៌តួកគីលោក Yilmaz Tunc លោក Koca និងពីរនាក់ផ្សេងទៀតត្រូវបានចាប់ខ្លួនពីបទ ធ្វើឱ្យរបួសដល់មន្ត្រីអាជ្ញាកណ្តាល បន្ទាប់ពីរដ្ឋអាជ្ញាទទួលពាក្យបណ្តឹងជុំវិញករណីហិង្សាក្នុងទីលានបាល់ទាត់ នៃលីគកំពូលតួកគី។ លោក Koca បានចូលទៅក្នុងទីលាន ហើយដាល់អាជ្ញាកណ្តាល Halil Umut Meler នៅពេលដែលសំឡេងផ្លុំកញ្ចែចុងក្រោយបញ្ចប់ការប្រកួតរវាងក្រុមភ្ញៀវ Rizespor ដែលរកបានគ្រាប់បាល់តាមស្មើ Ankaragucu នៅនាទី ៩៧ ក្នុងលទ្ធផលស្មើ ១-១ នៅកីឡដ្ឋាន Eryama ថ្ងៃទី១១ ខែធ្នូ។ លោកអាជ្ញាកណ្តាល Meler ក៏រងការទាត់បន្ថែមទៀត បន្ទាប់ពីដួលលើស្មៅ ក្រោយត្រូវកណ្តាប់ដៃប្រធានក្លិបលោក Koca ពីសំណាក់អ្នកគាំទ្រ Ankaragucu។ ក្រោយហេតុការណ៍នេះ សហព័ន្ធកីឡាបាល់ទាត់តួកគី (TFF) បានសម្រចផ្អាកការប្រកួតលីគទាំងអស់ក្នុងប្រទេស ដោយគ្មានកំណត់ផងដែរ។ TFF អះអាងថា ប្រធានក្លិប មន្ត្រី និងអ្នកដែលមានកំហុសលើអាជ្ញាកណ្តាល Umut Meler នឹងត្រូវទទួលរងការដាក់ពិន័យធ្ងន់ធ្ងរបំផុត។ លោក Tunc បានបង្ហោះសារលើប្រព័ន្ធផ្សព្វផ្សាយសង្គម X ថា៖«ការស៊ើបអង្កេតនៅតែធ្វើបន្តយ៉ាងយកចិត្តទុកដាក់ បើទោះមានការចាប់ខ្លួនប្រធានក្លិប Ankaragucu និងពីរនាក់ទៀតហើយក្តី»។ លោក Gianni Infantino ប្រធានប្រធានសហព័ន្ធកីឡាបាល់ទាត់អន្តរជាតិ (FIFA) មិនអាចទទួលយកបាននោះទេចំពោះហេតុការណ៍ដ៏អាក្រក់នេះ ទាំងក្នុងកីឡា និងក្នុងសង្គម។ លោក Infantino បន្ថែមថា៖ «បើគ្មានមន្ត្រីអាជ្ញាកណ្តាល និងមន្ត្រីរៀបចំប្រកួតផ្សងទៀត ក៏គ្មានកីឡាបាល់ទាត់ដែរ»៕ អត្ថបទទាក់ទង លីគបាល់ទាត់តួកគីផ្អាកដោយគ្មានកំណត់ ក្រោយប្រធានក្លិប ចូលដាល់អាជ្ញាកណ្តាលដល់ក្នុងទីលាន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_701.txt
|
ប្រទេសស្រីលង្កាដែលរងគ្រោះយ៉ាងខ្លាំងពីវិបត្តិសេដ្ឋកិច្ចក្នុងប្រទេស បានឈានដល់កិច្ចព្រមព្រៀងបឋមជាមួយមូលនិធិរូបិយវត្ថុអន្តរជាតិ (IMF) សម្រាប់ការទទួលប្រាក់កម្ចីប្រមាណជាង២,៩ពាន់លានដុល្លារ។ នេះបើយោងតាមសេចក្តីថ្លែងការណ៍មួយរបស់ IMF ដែលចេញផ្សាយនៅថ្ងៃទី១ ខែកញ្ញា។
|
ស្រីលង្កាដែលជួបប្រទះវិបត្តិសេដ្ឋកិច្ចយ៉ាងធ្ងន់ធ្ងរ បានចាប់ផ្តើមចរចាលើកម្ចីជំនួយបន្ថែមពីមូលនិធិរូបិយវត្ថុអន្តរជាតិ (IMF) តាំងពីខែមេសា ក្រោមការដឹកនាំរបស់អតីតប្រធានាធិបតីលោក ហ្គោតាបាយ៉ា រ៉ាចាប៉ាក់សា។ ប៉ុន្តែកញ្ចប់ជំនួយនេះ ហាក់ចរចាមិនបានសម្រេច ដ្បិតបញ្ហានយោបាយក្នុងប្រទេសអាស៊ីខាងត្បូងមួយនេះ ជំរុញឱ្យមានការពន្យារពេលម្តងហើយម្ដងទៀត។ «គោលបំណងនៃកម្មវិធីថ្មីដែលគាំទ្រផ្នែកមូលនិធិដល់ស្រីលង្កាគឺមានគោលបំណងស្តារស្ថិរភាពសេដ្ឋកិច្ច និងនិរន្តរភាពបំណុលឡើងវិញក្នុងប្រទេសឡើងវិញនៅរយៈពេល៤៨ខែក្រោមមូលនិធិបន្ថែមរបស់ IMF»។ នេះបើយោងតាមសេចក្តីថ្លែងការណ៍មួយរបស់ IMF ដែលចេញផ្សាយនៅថ្ងៃទី១ ខែកញ្ញា។ កិច្ចព្រមព្រៀងនេះត្រូវបានអនុម័តដោយថ្នាក់គ្រប់គ្រងរបស់ IMF និងក្រុមប្រឹក្សាប្រតិបត្តិ។ លើសពីនេះ IMF ក៏ទាមទារការធានាផ្នែកហិរញ្ញប្បទានពីម្ចាស់បំណុលផ្លូវការរបស់ស្រីលង្កាផងដែរ។ «ការបន្ធូរបន្ថយបំណុលពីម្ចាស់បំណុលស្រីលង្កា និងការផ្តល់ហិរញ្ញប្បទានបន្ថែមពីដៃគូពហុភាគីនឹងត្រូវបានរឿងចាំបាច់ដើម្បីជួយធានានិរន្តរភាពបំណុលនិងស្ថានភាពហិរញ្ញវត្ថុរបស់ស្រីលង្កា»។ សេចក្តីថ្លែងការណ៍ដដែលបានបន្ថែមបែបនេះ។ គួរបញ្ជាក់ថា ស្រីលង្កាត្រូវរៀបចំរចនាសម្ព័ន្ធបំណុលឡើងវិញ ខណៈត្រូវសងបំណុលជាង៣០ពាន់លានដុល្លារផ្សេងទៀត។ បច្ចុប្បន្នជប៉ុនបានត្រៀមខ្លួនក្នុងការពិភាក្សាជាមួយម្ចាស់បំណុលសំខាន់ៗផ្សេងទៀតរបស់ស្រីលង្ការួមទាំងឥណ្ឌា និងចិនផងដែរ។ ប្រទេសដែលកំពុងរុំព័ទ្ធដោយបំណុលនេះ កំពុងស្វែងរករហូតកញ្ចប់ជំនួយជាង៣ពាន់លានដុល្លារពី IMF ក្នុងគោលបំណងដើម្បីរំដោះខ្លួនចេញពីវិបត្តិសេដ្ឋកិច្ចដ៏អាក្រក់បំផុតរបស់ខ្លួនចាប់តាំងពីការទទួលបានឯករាជ្យពីអង់គ្លេសក្នុងឆ្នាំ ១៩៤៨ មក។ ស្រីលង្កាបច្ចុប្បន្នក៏កំពុងប្រឈមមុខនឹងការខ្វះខាតប្រេងសាំង និងទំនិញចាំបាច់ដ៏ទៃទៀត ដែលធ្វើឱ្យស្ថានភាពនយោបាយក្នុងប្រទេសមានភាពចលាចល និងបង្កឱ្យមានអតិផរណាផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7010.txt
|
ក្រុមកីឡាអេឡិចត្រូនិក See You Soon តំណាងប្រទេសកម្ពុជានៅក្នុងការប្រកួតពានរង្វាន់ពិភពលោក M5 World Championship ត្រូវប្រកួតប្រជែងទល់នឹងក្រុម DEUS VULT មកពីប្រទេសរុស្ស៊ី ដើម្បីឡើងទៅកាន់វគ្គពាក់កណ្តាលផ្តាច់ព្រ័ត្រ Lower Bracket នៅថ្ងៃទី១៥ ខែធ្នូ វេលាម៉ោង ៥ល្ងាចម៉ោងនៅកម្ពុជា។ រវាងក្រុមទាំងពីរប្រសិនបើក្រុមណាចាញ់ នឹងត្រូវធ្លាក់ចេញពីការប្រកួត។
|
ការប្រកួត M5 World Championship វគ្គ Knockout ជុំទីពីររកឃើញក្រុមចំនួន ៦ ដែលកំពុងប្រជែងដណ្តើមកៅអីវគ្គបន្ត នៃពានរង្វាន់លំដាប់ពិភពលោក លើប្រភេទវិញ្ញាសា Mobile Legends ឆ្នាំ ២០២៣។ ៦ក្រុមដែលប្រកួតប្រជែងមកដល់វគ្គនេះ មានក្រុមស្ថិតនៅតំបន់ Upper Bracket មាន ONIC Esports របស់ឥណ្ឌូណេស៊ី និង AP Bren របស់ម្ចាស់ផ្ទះហ្វីលីពីន ដែលក្រុមទាំងពីរនឹងត្រូវប៉ះគ្នាដណ្តើមកៅអីវគ្គផ្តាច់ព្រ័ត្រ នៅថ្ងៃទី១៦ ខែធ្នូ វេលាម៉ោង ២រសៀល។ ៤ក្រុមដែលត្រូវប្រជែងនៅតំបន់ខាងក្រោម Lower Bracket រួមមាន Blacklist International របស់ហ្វីលីពីនត្រូវជួបជាមួយនឹងក្រុម Geek Fam របស់ឥណ្ឌូណេស៊ីនៅថ្ងៃទី១៥ ខែធ្នូ វេលាម៉ោង ១រសៀល ខណៈក្រុមកម្ពុជា See You Soon ទល់នឹង DEUS VULT។ មុនឈានជើងដល់វគ្គនេះ ក្រុម See You Soon បានឆ្លងកាត់ការប្រកួតយ៉ាងស្វិតស្វាញ ដោយពួកគេបានយកឈ្នះការប្រកួតលើក្រុម Triple Esports, Bigetron Sons និងចាញ់ការប្រកួត ONIC Esports នៅវគ្គចែកពូល ហើយបន្តចាញ់ក្រុម AP Bren វគ្គ Knockout តំបន់ Upper Bracket មុនពេលវិលមកយកឈ្នះលើក្រុមមកពីមីយ៉ាន់ម៉ា Burmese Ghouls នៅវគ្គជម្រុះ Lower Bracket ដើម្បីបន្តដំណើរដល់វគ្គ ៦ក្រុមចុងក្រោយ។ ក្រុមស្ថិតនៅ Lower Bracket ចាញ់ការប្រកួតនឹងត្រូវធ្លាក់តែម្តង ខណៈដែលក្រុម Upper Bracket សល់ឱកាសប្រជែងវគ្គ Lower Bracket ដណ្តើមកៅអីវគ្គផ្តាច់ព្រ័ត្រឡើងវិញផងដែរ។ ការប្រកួតវគ្គ Knockout ជុំទីពីរនឹងត្រូវធ្វើឡើងស្ថិតនៅក្នុងទីតាំងប្រកួត Rizal Memorial Coliseum ដែលស្ថិតនៅក្នុងបរិវេណឧទ្យាន Rizal Park កណ្តាលទីក្រុងម៉ានីលតែម្តង។ ការប្រកួតវគ្គផ្តាច់ព្រ័ត្រ នឹងត្រូវធ្វើឡើងនៅថ្ងៃទី១៧ ខែធ្នូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7011.txt
|
Manchester United មិនអាចឆ្លងផុតវគ្គចែកពូល UEFA Champions League និងសូម្បីកៅអី Europa League បន្ទាប់ពីចាញ់ Bayern Munich ១-០ នៅជំនួបចុងក្រោយ នៅថ្ងៃទី១២ ខែធ្នូ។ ៦ប្រកួតក្នុងពូល A បិសាចក្រហមរកបានជ័យជម្នះតែមួយលើកគត់ ដោយបញ្ចប់ក្នុងចំណាត់ថ្នាក់បាតតារាង។
|
១គ្រាប់របស់ Kingsley Coman បានជួយ Bayern Munich ឈ្នះ Man Utd ១-០ នៅ Old Trafford និងជួយក្រុមពួកគេរក្សាភាពមិនចាញ់សោះក្នុងវគ្គសន្សំពិន្ទុទាំង៦ប្រកួត។ ផ្ទុយទៅវិញ នេះជារដូវកាលដ៏អាក្រក់សម្រាប់ក្រុមដែលដឹកនាំដោយអ្នកចាត់ការលោក Erik ten Hag ដែលមិនអាចឆ្លងទៅវគ្គខ្វែងក្របខណ្ឌកំពូលអឺរ៉ុប ហើយថែមទាំងមិនទទួលបានកៅអី Europa League ទៅទៀត។ ទោះរងភាពអាម៉ាសនៅទឹកដីខ្លួន ប៉ុន្តែលោក Erik ten Hag នៅតែលើកសរសើរក្រុម Man Utd លេងបានល្អ និងពេញចិត្តនឹងការប្រឹងប្រែងរបស់កូនក្រុម។ «ខ្ញុំគិតថាតំបន់ការពារ និងការដាក់សម្ពាធលើគូប្រជែងរបស់យើងល្អ។ ជាពិសេសនៅតង់ទីពីរ យើងគ្រប់គ្រងបាល់បានច្រើនក្នុងទីលាន ប៉ុន្តែយើងមិនបានទទួលបានអត្ថប្រយោជន៍ពីវាទេ»។ នេះជាការលើកឡើងរបស់អ្នកចាត់ការសញ្ជាតិហូឡង់ ស្របពេលកៅអីអ្នកចាត់ការរបស់ខ្លួន អាចរង្គោះរង្កើ តាមរយៈបរាជ័យនេះ។ ៦ប្រកួតរបស់បិសាចក្រហម រកបានជ័យជម្នះតែមួយលើកប៉ុណ្ណោះ ក្រៅពីនោះចាញ់៤ និងស្មើ១ បញ្ចប់ក្នុងចំណាត់ថ្នាក់បាតតារាងពូល A ដោយទទួលបាន៤ពិន្ទុ។ ក្នុងពូលនេះ Bayern Munich ឈរកំពូលតារាងមាន១៦ពិន្ទុ ចាប់ដៃគ្នាជាមួយ FC Copenhagen ដែលនៅលេខ២ មាន៨ពិន្ទុ ទៅកាន់វគ្គ១៦ក្រុមចុងក្រោយ។ FC Copenhagen ឈ្នះ Galatasaray ក្នុងជំនួបចុងក្រោយ ១-០។ Galatasaray បញ្ចប់ក្នុងចំណាត់ថ្នាក់ទី៣ មាន៥ពិន្ទុ សល់កៅអី Europa League វគ្គ១៦ក្រុម។ គិតត្រឹមពេលនេះ ពាន់រង្វាន់លីគកំពូលអឺរ៉ុបរកឃើញ១៤ក្រុមហើយដែលបានកៅអីទៅវគ្គខ្វែង ក្នុងនោះមាន Bayern Munic, AT-Madrid, Lazio, Barcelona, Man City, RB Leipzing, Real Sociedad, Inter Milan Real Madrid Arsenal Napoli PSV Eindhoven និង FC Copenhagen។ ក្រុមដែលអស់ឱកាសទៅវគ្គ១៦ក្រុម មាន Sevilla, Union Berlin, RB Salzburg, Benfica, Celtic, Feyenoord, Young Boys, Red Star Belgrade Royal Antwerp Galatasaray Man Utd Lens និង Sporting Braga។ ក្រុមបានកៅអី Europpa League បណ្តោះអាសន្ន មាន Feyenoord, Benfica, Sporting Braga, Lens និង Galatasaray និងពីរក្រុមទៀតត្រូវរង់ចាំនៅជំនួបកាត់ក្តីចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7012.txt
|
Ronaldinho អតីតវីរបុរសប្រេស៊ីល និង Barcelona បាននិយាយថាខ្សែប្រយុទ្ធ Kylian Mbappe អាចនឹងឈ្នះពានរង្វាន់កីឡាករកំពូលប្រចាំឆ្នាំ Ballon d’Or ជាមួយនឹងក្រុមណាមួយក្រៅពី Paris Saint Germain។ យ៉ាងណា Ronaldinho ចង់ឃើញខ្សែប្រយុទ្ធសញ្ជាតិបារាំងឈ្នះ Ballon d’Or ជាមួយ PSG។
|
ប៉ុន្មានឆ្នាំចុងក្រោយកីឡាករវ័យ ២៤ឆ្នាំ បានបង្ហាញសមត្ថភាពដ៏ខ្លាំងនៃទេពកោសល្យរបស់គេទៅកាន់ពិភពលោកបាល់ទាត់ រហូតរូបគេអាចមានឈ្មោះល្បីល្បាញខ្លាំងហៀបនឹងស្មើទៅនឹងកីឡាករល្បីលំដាប់ៗពិភពលោក Cristiano Ronaldo និង Lionel Messi ជាដើម។ Mbappe ត្រឹមវ័យ ១៨ឆ្នាំ បានជួយក្រុមជម្រើសជាតិបារាំងឈ្នះពានរង្វាន់ World Cup 2018 ហើយនៅឆ្នាំ ២០២២ ខ្សែប្រយុទ្ធរូបនេះនៅតែធ្វើបានល្អដោយបានជួយនាំក្រុមជម្រើសជាតិបារាំងវិលត្រឡប់ទៅកាន់វគ្គផ្តាច់ព្រ័ត្រសារជាថ្មី ប៉ុន្តែបញ្ចប់ត្រឹមចំណាត់ថ្នាក់ជើងឯករង។ បច្ចុប្បន្ន Mbappe ជាកីឡាករជំនាន់ក្រោយដែលមានទេពកោសល្យខ្លាំងបំផុតលើសកីឡាករដទៃ ហើយជាមួយសមត្ថភាពរបស់គេ ក៏ត្រូវបានអ្នកគាំទ្រលើពិភពលោកបានចាត់ទុកគេជាកីឡាករដ៏ខ្លាំងសម្រាប់ជំនាន់ក្រោយ បន្ទាប់ពីរដ្ជកាលរបស់ Ronaldo និង Messi នៅក្នុងតំបន់អឺរ៉ុប។ ត្រឹមវ័យ ២៤ឆ្នាំ Mbappe បានឈ្នះពានរង្វាន់ទាំងនៅក្លិបក្នុងប្រទេសបារាំងដូចជា AS Monaco និង PSG មិនត្រឹមតែប៉ុណ្ណោះឈ្នះ World Cup ជាមួយនឹងក្រុមជម្រើសជាតិបារាំង ព្រមទាំងពានរង្វាន់ឯកត្តជនជាច្រើន បានធ្វើឱ្យអតីតកីឡាករក្រុម PSG លោក Ronaldinho មើលឃើញពីឱកាសឈ្នះ Ballon d’Or របស់គេនៅពេលអនាគត។ «ជាកីឡាករដ៏អស្ចារ្យដូចរូបគេ គេអាចនឹងមានឱកាសឈ្នះពានរង្វាន់ Ballon d’Or សម្រាប់ក្រុមណាទាំងអស់ ប៉ុន្តែខ្ញុំស្រលាញ់ PSG ខ្ញុំចង់ឃើញគេឈ្នះវាជាមួយនឹងក្លិប PSG។»។ វីរៈបុរសបាល់ទាត់ប្រេស៊ីល និង Barca បាននិយាយបែបនេះប្រាប់ទីភ្នាក់ងារសារព័ត៌មាន AFP។ កាលពីប៉ុន្មានខែមុន Mbappe បានបញ្ចប់ចំណាត់ថ្នាក់លេខ ៣ ដោយរូបគេឈរពីក្រោយកីឡាករ Erling Haaland របស់ក្រុម Manchester City ដែលគេបានជួយក្រុមឈ្នះពានចំនួន ៣ ក្នុងមួយរដូវកាល ហើយខ្សែប្រយុទ្ធ Lionel Messi ឈ្នះពានរង្វាន់ Ballon d’Or លើកទី៨ ក្នុងអាជីពរបស់ខ្លួន។ អំឡុង World Cup 2022 ខ្សែប្រយុទ្ធវ័យក្មេងរកបានឈ្នះពានរង្វាន់ស្បែកជើងមាសដោយគេបានស៊ុតបាល់បញ្ចូលទីច្រើនជាងគេក្នុងការប្រកួតដល់ទៅ ៨គ្រាប់ ហើយនៅក្នុងវគ្គផ្តាច់ព្រ័ត្រគេស៊ុតបាល់ ៣គ្រាប់ម្នាក់ឯងតាមស្មើក្រុមអាហ្សង់ទីន តែបែរជាចាញ់បាល់កាត់សេចក្តី ១១ម៉ែត្រ។ ជាមួយនឹងក្រុម PSG មកដល់ពេលនេះ Mbappe រកបានគ្រាប់បាល់ចំនួន ២៣០គ្រាប់ជាមួយនឹងក្រុមជើងឯក Ligue 1 បារាំង ហើយបានកសាងកេរ្តិ៍ឈ្មោះរបស់គេខ្លាំងរួចសម្រេចនៅប្រទេសបារាំង និងនៅពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7013.txt
|
សហព័ន្ធកីឡាបាល់ទាត់តួកគី (TFF) សម្រចផ្អាកការប្រកួតលីគទាំងអស់ក្នុងប្រទេស ដោយគ្មានកំណត់ បន្ទាប់ពីប្រធានក្លិប Ankaragucu លោក Faruk Koca ចូលទៅដាល់អាជ្ញាកណ្តាលចំមុខក្នុងទីលាន ក្រោយបញ្ចប់ការប្រកួតក្របខណ្ឌ Super Lig ទល់នឹងក្រុម Rizespor។ ប្រធានាធិបតីតួកគី Recep Tayyip Erdogan សរសេរលើបណ្តាញសង្គម X ដោយមិនអនុញ្ញាតឱ្យមានអំពើហិង្សាកើតឡើងនៅក្នុងកីឡាក្នុងប្រទេសបែបនេះឡើយ។
|
លោក Koca បានចូលទៅក្នុងទីលាន ហើយវាយអាជ្ញាកណ្តាល Halil Umut Meler នៅពេលដែលសំឡេងផ្លុំកញ្ចែចុងក្រោយបញ្ចប់ការប្រកួតរវាងក្រុមភ្ញៀវ Rizespor ដែលរកបានគ្រាប់បាល់តាមស្មើ Ankaragucu នៅនាទី ៩៧ ក្នុងលទ្ធផលស្មើ ១-១ នៅកីឡដ្ឋាន Eryama ថ្ងៃទី១១ ខែធ្នូ។ ក្រោយផ្លុំកញ្ចែបញ្ចប់ភ្លាម អ្នកគាំទ្រ Ankaragucu ក៏បានចូលអុកលុកពេញទីលាន ហើយលោកអាជ្ញាកណ្តាល Meler ក៏រងការទាត់បន្ថែមទៀត បន្ទាប់ពីដួលលើស្មៅ ក្រោយត្រូវកណ្តាប់ដៃប្រធានក្លិបលោក Koca។ អាជ្ញាកណ្តាលតួកគីវ័យ៣៧ឆ្នាំ ត្រូវបានសង្គ្រោះ ដោយបញ្ជូនទៅបន្ទប់ផ្លាស់សម្លៀកបំពាក់ពីសំណាក់មន្ត្រីប៉ូលីស។ បើទោះមិនទាន់ដឹងច្បាស់មូលហេតុហិង្សានេះ ប៉ុន្តែហេតុការនេះកើតឡើង ទំនងដោយសារលោក Koca និងអ្នកគាំទ្រក្រុម Ankaragucu មិនពេញចិត្តនឹងការកាត់ក្តីរបស់លោក Meler។ ក្រោយហេតុការណេ៍នេះ TFF បានបង្ហោះលើបណ្តាញសង្គម X ដូច្នេះថា៖ «សហព័ន្ធបាល់ទាត់ទួកគីបានសម្រេចផ្អាករាល់ការប្រកួតក្នុងលីគទាំងអស់ដោយគ្មានកំណត់»។ ដោយឡែកក្លិបដែលពាក់ព័ន្ធ ប្រធានក្លិប មន្ត្រី និងអ្នកដែលមានកំហុសលើអាជ្ញាកណ្តាល Umut Meler នឹងត្រូវទទួលរងការដាក់ពិន័យធ្ងន់ធ្ងរបំផុត ស្របពេលមនុស្សពីរនាក់ត្រូវបានឃុំខ្លួនរួចហើយ ក្រោយមានការស៊ើបអង្កេតរបស់តុលាការលើឧប្បត្តិហេតុនេះ។ ប្រធានាធិបតីតួកគី Recep Tayyip Erdogan ក៏បានប្រត្តិកម្មនឹងហេតុការណ៍ដ៏អាម៉ាសក្នុងវិស័យកីឡាក្នុងប្រទេសរបស់ខ្លួនដែរ។ លោក បានសរសេរលើបណ្តាញសង្គម X ថា៖«កីឡាមានន័យថាសន្តិភាព។ កីឡា មិនត្រូវការអំពើហិង្សាឡើយ។ យើងនឹងមិនអនុញ្ញាតឱ្យមានអំពើហិង្សាកើតឡើងនៅក្នុងកីឡាក្នុងប្រទេសតួកគីឡើយ»។ Ankaragucu ស្ថិតនៅចំណាត់ថ្នាក់ទី១១ ក្នុងតារាងលីគកំពូលតួកគី ដោយរកបាន១៨ពិន្ទុ ស្របពេល Rizespor ស្ថិតនៅលេខរៀងទី៨ មាន២២ពិន្ទុ ពីការប្រកួត១៥លើកដូចគ្នានៅរដូវកាល ២០២៣-២៤នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7014.txt
|
អនាគតរបស់លោក Erik ten Hag នៅក្នុងក្រុម Manchester United កំពុងតែប្រឈមមុខនឹងការបណ្តេញចេញពីតំណែង ខណៈការប្រកួតនៅក្នុងពានរង្វាន់ក្លិបកំពូលអឺរ៉ុប UEFA Champions League នៅត្រឹមវគ្គចែកពូល ក្នុងជំនួបសំខាន់ចុងក្រោយត្រូវប៉ះ Bayern Munich នៅក្នុងទឹកដី Old Trafford វេលាម៉ោង ៣យប់ ឈានចូលថ្ងៃទី១៣ ខែធ្នូ។
|
បើទោះ ក្រុមរហស្សនាមបិសាចក្រហមបានប្រកួតយកឈ្នះលើក្រុម Chelsea ដោយលទ្ធផល ២-១ កាលពីសប្តាហ៍មុខនៅក្នុងក្របខណ្ឌ Premier League ក៏ដោយ ប៉ុន្តែការវិលត្រឡប់មកប្រកួតលើកចុងក្រោយទល់នឹងក្រុម AFC Bournemouth ក្រុមរបស់លោក Ten Hag បែរជាប្រកួតចាញ់ដោយលទ្ធផល ៣-០ ទៅវិញ។ ចំពោះលទ្ធផលចាញ់ការប្រកួតក្រោមថ្វីជើង Bournemouth នៅក្នុងទឹកដី Old Trafford អ្នកចាត់ការសញ្ជាតិហូឡង់នៅតែអះអាងថាក្រុមនឹងអាចកែប្រែលទ្ធផលល្អជាថ្មីនៅក្របខណ្ឌលីគកំពូលអង់គ្លេស។ ក្រុមបិសាចក្រហមនៅ Premier League បានឈានជើងឡើងមកដល់ចំណាត់ថ្នាក់លេខ ៦ វិញចាប់តាំងពីធ្វើមិនបានល្អនៅដើមរដូវកាល ប៉ុន្តែយ៉ាងណាកៅអីរបស់លោក Ten Hag អាចនឹងបាត់បង់ ប្រសិនរបូត UCL ត្រឹមវគ្គចែកពូលរដូវកាលនេះ។ មានតែឈ្នះតែមួយគត់ទៅលើក្រុមយក្សរបស់អាល្លឺម៉ង់ ហើយលុះត្រាក្រុម FC Copenhagen និង Galatasaray ស្មើគ្នាក្នុងជំនួបចុងក្រោយពូល A ដើម្បីអនុញ្ញាតឱ្យក្រុម Man United បន្តដំណើរទៅវគ្គ១៦ក្រុម។ ឆ្លងកាត់ ៥ប្រកួតកន្លងមក Man United រកបានត្រឹមតែ ៤ពិន្ទុ ប៉ុណ្ណោះ ហើយកំពុងស្ថិតនៅបាតតារាង។ «យើងពិតជាមិនស៊ីសង្វាក់គ្នា យើងមានសមត្ថភាពក្នុងការធ្វើវា ប៉ុន្តែត្រូវតែធ្វើវាជារៀងរាល់ការប្រកួត និងជារឿងរាល់ថ្ងៃទីបី។ ខ្ញុំគិតថាទោះជាក្រុមយើងមិនល្អគ្រប់គ្រាន់ដើម្បីក្នុងឱ្យស្របគ្នានោះទេ យើងត្រូវធ្វើការងារជាក្រុមដើម្បីឱ្យមានភាពប្រសើរឡើង។»។ លោក Ten Hag បាននិយាយនៅក្នុងសន្និសីទកាសែតមុនការប្រកួតបែបនេះ។ ក្រៅពីការប្រកួតរវាងក្រុម Man United ស្វាគមន៍ Bayern Munich ស្ថិតក្នុងពូល A ដូចគ្នា ក្រុម FC Copenhagen ត្រូវស្វាគមន៍ក្រុម Galatasaray វេលាម៉ោង ៣យប់ឈានចូលថ្ងៃទី១៣ ខែធ្នូ ដែលជាជំនួបដ៏សំខាន់របស់ក្រុមទាំងពីរដូចគ្នាដើម្បីអាចបន្តបានកៅអីក្នុងពានរង្វាន់ UCL ឬក៏កៅអី Playoffs ពានរង្វាន់ Europa League។ ខាងក្រោមនេះជាការប្រកួតរបស់ក្រុមដទៃផ្សេងទៀតក្នុងជំនួប UCL៖ ពូល B ក្រុម RC Lens ទទួល Sevilla និង PSV Eindhoven ទទួល Arsenal ពូល C ក្រុម SSC Napoli ទទួល SC Braga និង Union Berlin ទទួល Real Madrid ពូល D ក្រុម FC Salzburg ទទួល Benfica និង Inter Milan ទទួល Real Sociedad៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7015.txt
|
AP Bren របស់ម្ចាស់ផ្ទះហ្វីលីពីនជាម្ចាស់ជើងឯកការប្រកួតកីឡាអេឡិចត្រូនិកពានរង្វាន់ M5 World Championship ក្រោយពួកគេបានយកឈ្នះ ONIC Esports របស់ឥណ្ឌូណេស៊ីនៅវគ្គផ្តាច់ព្រ័ត្រ ក្នុងលទ្ធផល ៤-៣។ លើកពានរង្វាន់ M-Series ជាលើកទីពីរក្រុម AP Bren ទទួលបានប្រាក់រង្វាន់ ៣០ម៉ឺនដុល្លារ, ក្រុម ONIC លេខ ២ ទទួលបាន ១២ម៉ឺនដុល្លារ ចំណែកក្រុមតំណាងកម្ពុជា See You Soon ដែលបញ្ចប់លេខ ៦ ទទួលបាន ៤ម៉ឺនដុល្លារ។
|
ឈ្នះការប្រកួតដោយលទ្ធផលប្រដេញគ្នា ដោយលទ្ធផល ៤-៣ នៅទីតាំងប្រកួត Rizal Memorial Coliseum ក្រុម AP Bren បានបំបែកកំណត់ត្រាក្នុងនាមជាក្រុមម្ចាស់ផ្ទះដែលឈ្នះពានរង្វាន់ក្នុងផ្ទះដោយផ្ទាល់លើកដំបូង និងជាក្រុមដំបូងដែលឈ្នះពានរង្វាន់ពិភពលោក ២លើក។ AP Bren ជាក្រុមជើងឯកពានរង្វាន់ចំនួន ២លើក M2 World Championship និង M5 World Championship។ ការប្រកួតពានរង្វាន់ M-Series ចំនួន ៥លើក ៤លើកហើយ ដែលក្រុមមកប្រទេសហ្វីលីពីនគ្រង់ជើងឯក ហើយកាលពីប្រកួតពានរង្វាន់ M1 World Championship ក្រុមមកពីប្រទេសឥណ្ឌូណេស៊ីជាម្ចាស់ពានកាលនោះ។ បន្ទាប់ពីឈ្នះពានរង្វាន់ជើងឯកពិភពលោករួចមក ក្រុម AP Bren នឹងទទួលបានប្រាក់រង្វាន់ ៣០ម៉ឺនដុល្លារពីការប្រកួត ចំណែកក្រុមលេខ ២ ONIC Esports ទទួលបានប្រាក់រង្វាន់ ១២ម៉ឺនដុល្លារ ក្រុមលេខ ៣ ទទួលបានប្រាក់រង្វាន់ចំនួន ៨ម៉ឺនដុល្លារ។ ចំណែកក្រុម See You Soon តំណាងកម្ពុជាដែលបញ្ចប់ចំណាត់ថ្នាក់ត្រឹមលេខ ៦ នៅក្នុងការប្រកួត នឹងទទួលបានប្រាក់រង្វាន់ ៤ម៉ឺនដុល្លារ។ ការប្រកួតពានរង្វាន់ M5 World Championship មានប្រាក់រង្វាន់សរុបប្រមាណ ៩០ម៉ឺនដុល្លារ សម្រាប់បែងចែកទៅកាន់ក្រុមទាំង ២៤ ដោយរាប់បញ្ចូលទាំងនៅវគ្គជម្រុះ M5 Wild Card ដែលមាន ៨ក្រុម និងវគ្គចែកពូលដែលមាន ១៦ក្រុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7016.txt
|
គណៈកម្មាធិការអូឡាំពិកអន្តរជាតិ (IOC) បានអនុម័តសំណើក្នុងការផ្លាស់ប្តូរសញ្ជាតិអត្តពលិក៩រូប ដែលអាចអនុញ្ញាតឱ្យពួកគេមានសិទ្ធិចូលរួមប្រកួតប្រជែងសម្រាប់ប្រទេសថ្មី ក្នុងព្រឹត្តិការណ៍កីឡាអូឡាំពិកទីក្រុងប៉ារីសឆ្នាំ ២០២៤។ កីឡាការិនីហែលទឹកកាណាដា Kayla Sanchez ដែលធ្លាប់ឈ្នះមេដាយអូឡាំពិកពីរ ក៏បានប្តូរសញ្ជាតិទៅហ្វីលីពីនផងដែរ។
|
Sanchez បានឈ្នះមេដាយអូឡាំពិកចំនួនពីរដែលតំណាងឱ្យប្រទេសកាណាដា ប៉ុន្តែបន្ទាប់ពីការប្រកួតជើងឯកពិភពលោកឆ្នាំ ២០២២ រូបនាងបានសម្រេចផ្លាស់ប្តូរសញ្ជាតិ ទៅហ្វីលីពីនវិញ ដើម្បីអាចតំណាងឱ្យប្រទេសតំបន់អាស៊ានមួយនេះ ប្រកួតនៅអូឡាំពិកក្រុងប៉ារីស ឆ្នាំ២០២៤។ កីឡាការិនីហែលទឹក វ័យ២២ឆ្នាំ ដែលជាសមាជិកក្រុមជម្រើសជាតិកម្រិតខ្ពស់របស់កាណាដាតាំងពីឆ្នាំ ២០១៧ បានកើតនៅសិង្ហបុរី ដែលមានឪពុកម្តាយ ជាជនជាតិហ្វីលីពីន។ ដោយមានឈាមជ័រហ្វីលីពីន និងទំនាក់ទំនងយ៉ាងខ្លាំងចំពោះប្រវត្តិគ្រួសាររបស់ខ្លួន ទីបំផុតបាននាំ Sanchez ទៅដល់ការសម្រេចចិត្តប្តូរសញ្ជាតិ។ នៅព្រឹត្តិការណ៍ អូឡាំពិកក្រុងតូក្យូឆ្នាំ២០២០ ដែលលើកពេលទៅឆ្នាំ ២០២២ ដោយសារកូវីដ-១៩ Sanchez ដែលតំណាងឱ្យកាណាដា បានឈ្នះមេដាយប្រាក់កីឡាហែលទឹក វិញ្ញាសា (leadoff leg) បណ្តាក់៤០០ម៉ែត្រ និងមេដាយសំរឹទ្ធ វិញ្ញាសា (anchor leg) បណ្តាក់ ៤០០ម៉ែត្រ។ ក្នុងដំណើរការប្តូរសញ្ចាតិ សម្រាប់ Sanchez និងអត្តពលិក៨នាក់ផ្សេងទៀត ក្រុមប្រឹក្សាប្រតិបត្តិ IOC បានផ្តល់ការលើកលែងក្នុងការស្នើសុំដោយមិនចាំបាច់រង់ចាំដល់រយៈពេល ៣ ឆ្នាំដូចមុនឡើយ។ អត្តពលិកទាំង៩រូប ដែល IOC យលព្រមអនុញ្ញាតឱ្យប្តូរសញ្ជាតិដើម្បីអាចប្រកួតប្រជែងឱ្យប្រទេសផ្សេងបាននៅអូឡាំពិក ក្រុងប៉ារីស ឆ្នាំ២០២៤ រួមមាន៖ Jamie Copus កីឡាករប្រណាំងទូក ប្តូរពីអង់គ្លេស ទៅអាម៉េរិក Luciana Diniz កីឡាករជិះសេះ ប្តូរពីព័រទុយហ្កាល់ ទៅប្រេស៊ីល Valeriia Liubimova កីឡាការិនីជិះកង់ ប្តូរពីរុស្ស៊ី ទៅបារាំង Oscar Nilsson-Julien កីឡាករប្រណាំងកង់ ប្តូរពីអង់គ្លេស ទៅបារាំង Connor O’Leary កីឡាករជិះស្គីក្តាបន្ទះ ប្តូរពីអូស្ត្រាលី ទៅជប៉ុន Kayla Sanchez កីឡាការិនីហែលទឹក ប្តូរពីកាណាដា ទៅហ្វីលីពីន Georgi Tiblov កីឡាករចំបាន់ ប្តូរពីរុស្ស៊ី ទៅស៊ែប៊ី Acelya Toprak កីឡាការិនីយូដូ ប្តូរពីអង់គ្លេស ទៅអាស៊ែបៃហ្សង់ Mikhail Yakolev កីឡាករប្រណាំងកង់ ប្តូរពីរុស្ស៊ី ទៅអ៊ីស្រាអែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7017.txt
|
លោក Arsene Wenger ប្រធានផ្នែកអភិវឌ្ឍន៍កីឡាបាល់ទាត់របស់ FIFA មើលឃើញថា FIFA Club World Cup ដែលពង្រីកដល់៣២ក្រុម នឹងជួយវិស័យកីឡាបាល់ទាត់ជាសកល ពោលគឺមិនត្រឹមតែវិស័យបាល់ទាត់នៅក្នុងតំបន់អឺរ៉ុបនោះទេ។ សហជីពកីឡាករបាល់ទាត់ពិភពលោក Fifpro បារម្ភពីការបង្កើនចំនួនក្រុមចូលរួមនេះ។
|
ព្រឹត្តិការណ៍ Club World Cup នឹងមានក្រុម ៣២ ចូលរួមលើកដំបូងនៅឆ្នាំ ២០២៥ ដោយមានក្លិបពីទ្វីបចំនួន៦ មានអឺរ៉ុប អាស៊ី អាម៉េរិកឡាទីន អូសេអានី អាហ្វ្រិក និង CONCACAF។ ជុំវិញការបង្កើនចំនួនក្រុមចូលរួមនេះ សហជីពកីឡាករពិភពលោក Fifpro និងលោក Pep Guardiola អ្នកចាត់ការទូទៅក្រុម Manchester City បង្ហាញក្តីបារម្ភចំពោះផែនការនេះ។ Fifpro យល់ថាទម្រង់ការប្រកួតថ្មី នឹងធ្វើឱ្យប៉ះពាល់ដល់កម្លាំងកីឡាករ ដ្បិតពួកគេមានភារកិច្ចប្រកួតច្រើន ដែលជះឥទ្ធិពលអាក្រក់សម្រាប់ក្រុម និងជម្រើសជាតិ។ Fifpro ក៏បានស្នើឱ្យ FIFA ពិភាក្សាជាមួយភាគីពាក់ព័ន្ធកីឡាបាល់ទាត់ផ្សេងទៀតដើម្បីពិភាក្សាអំពីច្បាប់សុខុមាលភាពកីឡាករ។ ដោយឡែកអ្នកចាត់ការសញ្ជាតិអេស្ប៉ាញ លោក Guardiola បារម្ភចំពោះការកំណត់ពេលនៃការប្រកួត និងពេលវេលាសម្រាករបស់កីឡាករ។ «ខ្ញុំមិនប្រឆាំងនឹងការប្រកួតប្រជែងថ្មីនេះទេ ប៉ុន្តែខ្ញុំប្រឆាំងនឹងការខ្វះខាតពេលវេលាសម្រាករបស់កីឡាករ»។ នេះជាការបញ្ជាក់របស់លោក Guardiola។ ទោះបីជាយ៉ាងណាក៏ដោយ លោក Wenger ដែលជាប្រធានផ្នែកអភិវឌ្ឍន៍បាល់ទាត់ពិភពលោករបស់ FIFA យល់ឃើញថានេះជាឱកាសសម្រាប់ក្លិបបាល់ទាត់ផ្សេងទៀតដើម្បី វិវឌ្ឍន៍ខ្លួន និងធ្វើឱ្យកាន់តែមានភាពរីកចម្រើន។ អតីតអ្នកចាត់ការ Arsenal រូបនេះលើកឡើងថា៖ «FIFA Club World Cup ៣២ក្រុម នឹងឥទ្ធិពលវិជ្ជមានលើក្លិបនានា ជាពិសេសក្លិបក្រៅតំបន់អឺរ៉ុប ព្រោះនេះនឹងបង្កើនធនធានដល់ក្លិបទាំងនោះដើម្បីអភិវឌ្ឍ និងប្រកួតប្រជែង»។ លោក Wenger បន្ថែមថាក្លិបនៅទ្វីបអឺរ៉ុបមានសំណាងហើយ ល្បីហើយ ប៉ុន្តែវាជារឿងសំខាន់ក្នុងការធ្វើឱ្យបាល់ទាត់រីកសាយជាសកល ហើយនេះជាឱកាសសម្រាប់កីឡាករ និងក្លិបផ្សេងទៀតនៅទូទាំងពិភពលោករីកចម្រើន ដើម្បីប្រកួតប្រជែងក្នុងកម្រិតខ្ពស់។ ព្រឹត្តិការណ៍ FIFA Club World Cup ដែលកើន៣២ក្រុម នឹងធ្វើលើកដំបូងនៅទឹកដីអាម៉េរិក ឆ្នាំ ២០២៥ ចាប់ពីថ្ងៃទី១៣ ខែកក្កដា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7018.txt
|
Jake Paul តារាយូធូបដ៏ល្បី និងជាកីឡាករប្រដាល់អាជីពរបស់អាម៉េរិក នឹងក្លាយជាអ្នកជួយណែនាំ ក្រុមកីឡាករប្រដាល់ជម្រើសជាតិអាម៉េរិកពីពេលនេះទៅរហូតដល់កីឡាអូឡាំពិករដូវក្តៅទីក្រុងប៉ារីស ឆ្នាំ ២០២៤។ នេះបើតាមការប្រកាសរបស់ស្ថាប័នកីឡាប្រដាល់អាម៉េរិក (USA Boxing) នាថ្ងៃទី១៩ ខែធ្នូ។
|
បើតាមសេចក្តីប្រកាស USA Boxing កីឡាករ Jake Paul នឹងចែករំលែកពីបទពិសោធន៍ពីការប្រកួត របស់គេ និងភាពប៉ិនប្រសប់ក្នុងការកសាងភាពល្បីល្បាញបានលឿនរហ័ស ដើម្បីណែនាំអ្នកប្រដាល់ស្ម័គ្រចិត្តលំដាប់កំពូលអាម៉េរិក រួមមានកីឡាករ Joshua Edwards និង Morelle McCane។ «វាគឺតែងតែជាគោលដៅរបស់ខ្ញុំ ដើម្បីបំភ្លឺការយកចិត្តទុកដាក់ មិនត្រឹមតែលើកីឡាប្រដាល់ប៉ុណ្ណោះទេ ប៉ុន្តែគឺផ្តោតលើមនុស្សដែលខិតខំធ្វើការដើម្បីក្លាយជាកីឡាករល្អបំផុត។ ផ្នត់គំនិតនៃការស្វែងរកភាពអស្ចារ្យគឺជាអ្វីដែលខ្ញុំបានឃើញ និងចែករំលែកដោយផ្ទាល់ជាមួយនឹង Mo McCane, Joshua Edwards ដែលជាអ្នកមានទេពកោសល្យប្រដាល់របស់ Team USA។ Jake Paul បាននិយាយបែបនេះនៅក្នុងសន្និសីទពីសេចក្តីប្រកាសរួមគ្នាជាមួយ Boxing USA។ លើសពីនេះ Paul ដែលបច្ចុប្បន្នទើបតែមានវ័យត្រឹមតែ ២៦ឆ្នាំ បានចាត់ទុកការប្រកួតកីឡាអូឡាំពិកជាព្រឹត្តិការណ៍ដ៏ធំបំផុតលើពិភពលោក ហើយគេក៏មានមោទកភាពសម្រាប់ការណែនាំដល់កីឡាករប្រដាល់របស់អាម៉េរិក និងបានបង្រៀនដល់កីឡាករវ័យក្មេង ឱ្យមានគោលដៅសម្រាប់ការប្រជែងយកមេដាយមាស។ តារាល្បីនៅបណ្តាញសង្គមរូបនេះ នឹងរួមចំណែកជាមួយនឹងក្រុមអត្តពលិកអាជីពលើកដំបូង និងជាអ្នកមានឥទ្ធិពលបានចាប់ដៃគូជាមួយនឹងក្រុមកីឡាករអាម៉េរិក សម្រាប់ការប្រកួតអូឡាំពិក ហើយគេនឹងចូលរួមអំឡុងពេលហ្វឹកហាត់ដែលធ្វើឡើងនៅកន្លែងហ្វឹកហាត់របស់គេផ្ទាល់ក្នុងរដ្ឋ Colorado Springs និងនៅការប្រកួតអូឡាំពិកទីក្រុងប៉ារីសដោយផ្ទាល់។ ការប្រកួតអូឡាំពិកទីក្រុងប៉ារីស ការប្រកួតវិញ្ញាសារប្រដាល់ និងធ្វើឡើងចាប់ពីថ្ងៃទី២៧ ខែមិថុនា ដល់ថ្ងៃទី១០ ខែកក្កដា ដោយការបំពាក់មេដាយនឹងត្រូវធ្វើឡើងនៅក្នុងកីឡដ្ឋាន Roland Garros ដែលជាទីកន្លែងធ្លាប់រៀបចំការប្រកួតកីឡាវាយកូនបាល់តេស្តន្នីស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7019.txt
|
ការប្រកួត FIFA Club World Cup ដែលមាន ៣២ ក្រុមជាលើកដំបូងឆ្នាំ ២០២៥ នឹងរៀបចំនៅទឹកដីអាម៉េរិក ចាប់ពីថ្ងៃទី១៥ ខែមិថុនា ដល់ថ្ងៃទី១៣ ខែកក្កដា។ នេះបើតាមការប្រកាសរបស់សហព័ន្ធកីឡាបាល់ទាត់អន្តរជាតិ (FIFA) នៅថ្ងៃទី១៨ ខែធ្នូ។
|
ព្រឹត្តិការណ៍ Club World Cup នឹងមានក្លិបមកពីសហព័ន្ធចំនូន ៦ ក្នុងនោះទ្វីបអឺរ៉ុប (UEFA) មាន១២ក្រុមច្រើនជាងគេ។ Chelsea, Real Madrid និង Manchester City មានកៅអីស្វ័យប្រវត្តិ ដ្បិតឈ្នះ UEFA Champions League នៅរយៈពេល ៤ ឆ្នាំចុងក្រោយ។ Arsenal នឹងត្រូវចូលដែរ ប្រសិនបើពួកគេឈ្នះ Champions League នៅរដូវកាលនេះ។ Bayern Munich, Paris St-Germain, Inter Milan, Porto និង Benfica ក៏ទទួលបានកៅអីនៅក្នុងការប្រកួតឆ្នាំ ២០២៥ ផងដែរ។ ប្រធាន FIFA លោក Gianni Infantino បានបញ្ជាក់ពីព័ត៌មាននេះនៅក្នុងកិច្ចប្រជុំមួយក្នុងទីក្រុង Jeddah ប្រទេសអារ៉ាប៊ីសាអូឌីត នៅថ្ងៃទី១៨ ខែធ្នូ។ FIFA Club World Cup ដែលបង្កើតដំបូងនៅឆ្នាំ២០០០ ដោយរៀបចំរៀងរាល់ឆ្នាំ មានក្រុមចូលរួមចន្លោះពី៦ ទៅ១២ក្រុមប៉ុណ្ណោះ រហូតដល់ឆ្នាំ២០២៣។ ឆ្នាំ២០២៣ ដែលអារ៉ាប៊ីសាអូឌីតនឹងធ្វើម្ចាស់ផ្ទះ មាន៧ក្រុមចូលរួម។ ចាប់ពីឆ្នាំ២០២៥ តទៅនឹងមាន៣២ក្រុមចូលរួម ហើយធ្វើរៀងរាល់២ឆ្នាំម្តង។ Real Madrid ជាក្រុមម្ចាស់ការពារតំណែងជើងឯក និងជាក្រុមជោគជ័យជាងគេសម្រាប់ពានរង្វាន់នេះ ដោយគ្រងជើងឯក៥សម័យរួចមកហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_702.txt
|
ប្រធានាធិបតីហ្វីលីពីន Ferdinand Marcos Jr. នៅថ្ងៃទី៥ ខែកញ្ញា បានជួបជាមួយសមភាគីឥណ្ឌូណេស៊ី ចូកូ វីដូដូ នៅទីក្រុង Bogor ក្នុងទស្សនកិច្ចក្រៅប្រទេសដំបូងបង្អស់របស់លោក Marcos Jr. ក្រោយជាប់ឆ្នោតកាលពីឧសភា។ កិច្ចសហប្រតិបត្តិការសន្តិសុខ ពាណិជ្ជកម្ម និងការដឹកជញ្ជូន ជារបៀបវារៈសំខាន់ក្នុងជំនួបនេះ។
|
លោក Ferdinand Marcos Jr. បានយកឥណ្ឌូណេស៊ីជាទិសដៅទីមួយដូចអតីតប្រធានាធិបតីមុនលោក រ៉ូឌ្រីហ្គោ ឌូទើតេ ដែរ។ អំឡុងទស្សនកិច្ចបីថ្ងៃ លោក Marcos Jr. នៅថ្ងៃទី៥ ខែកញ្ញា បានជួបជាមួយប្រធានាធិបតីឥណ្ឌូណេស៊ី ចូកូ វីដូដូ នៅទីក្រុង Bogor ដោយមេដឹកនាំទាំងពីរបានពិភាក្សាអំពីកិច្ចសហប្រតិបត្តិការសេដ្ឋកិច្ច និងសន្តិសុខក្នុងតំបន់។ អំឡុងកិច្ចប្រជុំនៅវិមានប្រធានាធិបតី Istana Bogor ភាគីទាំងពីរ បានចុះហត្ថលេខាលើអនុស្សរណៈយោគយល់គ្នាស្តីពីការពង្រឹងកិច្ចសហប្រតិបត្តិការលើវិស័យការពារជាតិ និងសន្តិសុខ ផែនការសកម្មភាពការទូត៥ឆ្នាំ ហើយបានព្រមព្រៀងគ្នាពន្លឿន និងត្រួតពិនិត្យការរៀបចំព្រំដែនសមុទ្រឡើងវិញផងដែរ។ ចំណែកទាក់ទងនឹងការផ្សព្វផ្សាយពាណិជ្ជកម្មនៅតំបន់ព្រំដែនវិញ លោក វីដូដូ បានស្នើឱ្យមេដឹកនាំហ្វីលីពីនបើកដំណើរការផ្លូវនាវាចរណ៍ Ro-Ro ដែលឆ្លងកាត់ពីទីក្រុងឥណ្ឌូណេស៊ី Bitung ទៅទីក្រុងហ្វីលីពីន Davao ឡើងវិញ ក៏ដូចជាការបើកផ្លូវហោះហើរទៅតំបន់ Davao ដែរ។ ក្រៅពីនេះ រដ្ឋជាសមាជិកអាស៊ានទាំងពីរនេះថែមទាំងបានយល់ព្រមលើកកម្ពស់កិច្ចសហប្រតិបត្តិការរវាងប្រទេសទាំងពីរនៅក្នុងអាស៊ានផងដែរ ខណៈឥណ្ឌូណេស៊ីនឹងធ្វើជាប្រធានផ្លាស់វេននៅឆ្នាំក្រោយ។ « យើងក៏បាននិយាយលម្អិតពីតួនាទីដែលយើងជឿថាអាស៊ានគួរតែបំពេញ ស្របពេលយើងប្រឈមនឹងផលវិបាកជាច្រើនក្នុងស្ថានភាពភូមិសាស្រ្តនយោបាយដែលផ្លាស់ប្តូរដ៏ឆាប់រហ័សនេះដែលមិនត្រឹមតែក្នុងតំបន់យើងប៉ុណ្ណោះទេ ប៉ុន្តែពិភពលោកទាំងមូល»។ លោក Marcos Jr. លើកឡើងបែបនេះក្នុងសន្និសីទកាសែតរួមមួយនៅថ្ងៃទី ៥ ខែកញ្ញា ដោយជឿជាក់ថា អាស៊ាននឹងក្លាយជាភ្នាក់ងារនាំមុខគេដែលបន្តផ្តល់សន្តិភាពដល់ប្រទេសទាំងពីរ។ បន្ទាប់បញ្ចប់ជំនួបជាមួយមេដឹកនាំឥណ្ឌូណេស៊ី ប្រធានាធិបតីហ្វីលីពីនដែលត្រូវបានស្គាល់ថាគេស នឹងត្រូវទៅជួបជាមួយមេដឹកនាំធុរកិច្ចផ្សេងទៀត មុនហោះទៅសិង្ហបុរីនៅថ្ងៃទី៦ ខែកញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7020.txt
|
Everton អាចគេចផុតតំបន់ត្រូវកាត់ចោលពីក្រមខណ្ឌ Premier League បន្ទាប់ពីលត់ក្រុមឡើងជើង Newcastle United ក្នុងលទ្ធផល ៣-០។ West Ham United វាយយកឈ្នះ Tottenham Hotspur ២-១។
|
ត្រឹមរយៈ ២០ ថ្ងៃបន្ទាប់ពីធ្លាក់ចូលទៅតំបន់គ្រោះថ្នាក់ ពេលនេះ Everton បានងើបរួចវិញ ដោយផ្តល់ភាពអាម៉ាសឱ្យ Newcastle។ Dwight McNeil, Abdoulaye Doucoure និង Beto បានជួយឱ្យរបស់លោក Sean Dyche រកបាន៣ពិន្ទុដ៏សំខាន់នៅជំនួបលីគសប្តាហ៍ទី១៥ នៅរាត្រីថ្ងៃទី៧ ខែធ្នូ។ ១៥ប្រកួតដើមរដូវកាល២០២៣-២៤ នេះ Everton ធ្វើបានល្អហើយដោយឈ្នះ៦ ស្មើ២ និងចាញ់៧លើក។ ប៉ុន្តែដោយសារក្លិបនេះ រងពិន័យដក១០ពិន្ទុ ជុំវិញបទចោទរំលោភលើច្បាប់ស្តីពីផលចំណេញ និងនិរន្តរភាព (PSRs) របស់លីគ ទើបត្រូវធ្លាក់ពីលេខ១៤ ទៅបាតតារាង។ យ៉ាងណាក៏ដោយ នៅពេលនេះ Everton បានឡើងទៅលេខ១៧ ក្នុងតារាងលីគកំពូលអង់គ្លេសវិញ ដោយមាន១០ពិន្ទុ នាំមុខ Luton Town ដែលនៅលេខ១៨ ចំនួន១ពិន្ទុ។ ដោយឡែក Spurs បានរងបរាជ័យជាលើកទី៤ ក្នុងចំណោម៥ប្រកួតចុងក្រោយ បន្ទាប់ពីត្រូវបាន West Ham វាយបកយកឈ្នះ ២-១ នៅជំនួបសប្តាហ៍ទី១៥ ក្នុងដីខ្លួនឯង។ ខ្សែការពារ Cristian Romero ដែលទើបរួចផុតបម្រាមកាតក្រហម ជាអ្នកសម្រេចទីនាំមុខឱ្យក្រុមរហស្សនាមមាន់ខ្នាយមាស នៅនាទី១១ មុនពេល Jarrod Bowen និង James Ward-Prowse រកបានម្នាក់១គ្រាប់វិញនៅនាទី៥២ និង៧៤។ Spurs ដែលធ្វើបានល្អនៅប៉ុន្មានប្រកួតដំបូងដើមរដូវកាល ស្ថិតនៅចំណាត់ថ្នាក់ទី៥ បណ្តោះអាសន្ន ដោយរកបាន២៧ពិន្ទុ ស្មើក្រុមលេខ៦ Manchester United តាមពីក្រោយក្រុមលេខ៤ Manchester City ៣ពិន្ទុ។ West Ham នៅរក្សាលេខ៩ ដដែល ដោយរកបាន២៤ពិន្ទុ ពីការប្រកួត១៥លើក។ Burnley លេខ១៩ និង Sheffield United នៅបាតតារាង ដោយមាន៧ពិន្ទុ និង៥ពិន្ទុ៕ អត្ថបទទាក់ទង Everton នឹងប្តឹងឧទ្ធរណ៍ប្រឆាំងការកាត់ពិន្ទុនៅ Premier League Everton ពិន័យដក១០ពិន្ទុ ជុំវិញការបំពានច្បាប់ហិរញ្ញវត្ថុនៅ Premier League អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7021.txt
|
ម្ចាស់ការពារតំណែងជើងឯ Manchester City ត្រូវបានចាប់ឆ្នោតនៅថ្ងៃទី១៨ ខែធ្នូ ជួប Copenhagen FC វគ្គ ១៦ ក្រុមចុងក្រោយពានរង្វាន់ UEFA Champions League ខណៈក្រុមជើងឯករង Inter Milan ប៉ះ Atletico Madrid។
|
ក្រុមពីលីគកំពូលដាណឺម៉ាក Copenhagen ដែលបានបញ្ចប់ចំណាត់ថ្នាក់ទីពីរពូល A ប្រសើរជាង Manchester United ដែលនៅបាតតារាង បានឈានដល់វគ្គខ្វែងលើកដំបូងចាប់តាំងពីឆ្នាំ ២០១១ មក។ ឈានដល់វគ្គ១៦ក្រុងចុងក្រោយ ក្រុមជើងឯកលីគកំពូលដាណឺម៉ាក Copenhagen ត្រូវប៉ះក្រុមខ្លាំង Man Utd។ Real Madrid ដែលឈ្នះជើងឯកក្របខណ្ឌអឺរ៉ុបច្រើនជាងគេជាកំណត់ត្រា ១៤ សម័យកាល បន្តជួប RB Leipzig ស្របពេលក្រុមរងជើងឯកឆ្នាំចាស់ Inter Milan ប៉ះ Atletico Madrid។ ក្រុមខ្លាំងបារាំង Paris St-Germain តតាំងក្រុមអេស្ប៉ាញ Real Sociedad ស្របពេលក្រុមយក្សអាល្លឺម៉ង់ Bayern Munich ប៉ះ Lazio។ ជើងទីមួយវគ្គ១៦ក្រុម នឹងធ្វើឡើងនៅថ្ងៃទី ១៣-១៤ ឬថ្ងៃទី២០-២១ ខែកុម្ភៈ ឆ្នាំ២០២៤ និងជើងទីពីរ នឹងធ្វើនៅថ្ងៃទី ៥-៦ ឬ ១២-១៣ ខែមីនា។ វគ្គផ្តាច់ព្រ័ត្រនឹងធ្វើឡើងនៅកីឡដ្ឋាន Wembley នៅថ្ងៃទី១ ខែមិថុនា ឆ្នាំ២០២៤។ ក្រុមដែលត្រូវជួយបគ្នានៅវគ្គ១៦ក្រុមចុងក្រោយ Champions League៖ -Porto ជួប Arsenal -Napoli ជួប Barcelona -Paris St-Germain ជួប Real Sociedad -Inter Milan ជួប Atletico Madrid -PSV Eindhoven ជួប Borussia Dortmund -Lazio ជួប Bayern Munich -Copenhagen ជួប Manchester City -RB Leipzig ជួប Real Madrid៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7022.txt
|
កីឡាករ John Mcleary Ornido មកពីប្រទេសហ្វីលីពីនជាដៃគូប្រកួតរបស់កីឡាករកម្ពុជា ចាន់ រតនា ក្នុងការប្រកួតពានរង្វាន់ «អ្នកលេងគុន» និយាយថារូបគេក៏ជាជើងខ្លាំងមួយរូប នៅការប្រកួតលើកីឡាប្រដាល់ក្បាច់គុនចម្រុះកន្លងមក និងជាជើងឯកខ្សែប្រវ៉ាត់ព្រមទាំងពានរង្វាន់ជាច្រើន។
|
«អ្នកលេងគុន» នឹងត្រូវធ្វើឡើងនៅក្នុងពហុកីឡដ្ឋានជាតិអូឡាំពិក ក្នុងរាជធានីភ្នំពេញ ថ្ងៃទី១៦ ខែធ្នូ។ «អ្នកលេងគុន» ជាកម្មវិធីប្រកួតប្រជែងថ្មីមួយទៀត ដើម្បីលើកកម្ពស់ក្បាច់គុនបុរាណខ្មែរ ជាពិសេសក្បាច់គុនល្បុក្កតោ ។ កម្មវិធីប្រកួតនេះ នឹងមានកីឡាករចម្រុះក្បាច់គុន និងស្នៀតពិសេស ចូលរួមប្រកួតប្រជែង ។ ការប្រកួតមានការចូលរួមពីកីឡាករកម្ពុជា ,វៀតណាម, ហ្វីលីពីន, ឥណ្ឌូណេស៊ី និង ឡាវ។ កីឡាករចូលរួមប្រកួត មានទាំងអ្នកគុនល្បុក្កតោ ប្រដាល់ សាំបូ MMA និងជឺជីតស៊ូ ជាដើម។ សម្រាប់កីឡាករ Ornido ដែលមានសញ្ជាតិហ្វីលីពីនរូបនេះ កំពុងតែហ្វឹកហាត់ត្រៀមខ្លួនយ៉ាងខ្លាំង សម្រាប់ការប្រកួតកម្មវិធីអ្នកលេងគុន ។ ដើម្បីត្រៀមលក្ខណៈក្នុងការប្រកួតអ្នកលេងគុន ទល់នឹងកីឡាករ ចាន់ រតនា , កីឡាករ Ornido បានហ្វឹកហាត់ទៅលើប្រភេទយុទ្ធគុនចម្រុះជាច្រើន និងតែងតែផ្លាស់ប្តូរទីតាំងហ្វឹកហាត់ពីទីក្រុងមួយទៅទីក្រុងមួយ ក្នុងប្រទេសហ្វីលីពីន។ មុនការប្រកួតកម្មវិធី អ្នកលេងគុន មកដល់កីឡាករ Ornido ក៏បាននិយាយផ្តាំផ្ញើទៅកាន់កីឡាករ ចាន់ រតនា ជាដៃគូ ថាគេក៏ជាជើងខ្លាំងមួយរូបផងដែរសម្រាប់ការប្រកួតលើកនេះ។ «ខ្ញុំធ្លាប់បានឮអំពីក្បាច់គុនបុរាណខ្មែរសម្បូរទៅដោយបច្ចេកទេសជាច្រើនក្នុងការប្រយុទ្ធ លាយឡំជាមួយនឹងស្នៀតជាច្រើន តែខ្ញុំក៏ជាម្ចាស់ជើងឯកការប្រកួតជាច្រើន ដូច្នេះចាំជួបគ្នាក្នុងពេលខាងមុខ ក្នុងប្រកួត«អ្នកលេងគុន។»។ កីឡា John Mcleary Ornido បាននិយាយតាមរយៈវីដេអូឃ្លីបអំពីការប្រកួតក្នុងកម្មវិធី អ្នកលេងគុន បែបនេះ។ គ្រូបង្វឹករបស់កីឡាករវ័យ ២០ឆ្នាំ លោក Jerry Legaspi អតីតកីឡាករសាំបូក្រុមជម្រើសជាតិហ្វីលីពីន បានបង្ហាញក្តីរំពឹងថា កូនសិស្សរបស់ខ្លួន នឹងអាចបំបាក់ ចាន់ រតនា នៅក្នុងការប្រកួត អ្នកលេងគុន បើទោះជា Ornido នឹងត្រូវបង្ហាញខ្លួនលើកដំបូងក៏ដោយ។ ក្រៅពីការហ្វឹកហាត់ជាមួយនឹងលោក Legaspi កីឡាករហ្វីលីពីន ក៏កំពុងហាត់ជាមួយនឹងគ្រូបង្វឹកលោក Mark Striegl ដែលជាអតីតកីឡាករការប្រកួត UFC និង ONE Championship ដែលធ្លាប់ឈ្នះមេដាយមាសក្នុងកីឡាសាំបូ នៅការប្រកួតព្រឹត្តិការណ៍កីឡាស៊ីហ្គេមឆ្នាំ ២០១៩ ក្នុងប្រទេសហ្វីលីពីន។ លោក សយ ផាន់និច និងលោក វី តារ៉ា ដែលជាដឹកនាំរៀបចំកម្មវិធី«អ្នកលេងគុន» នេះ បានបញ្ជាក់ថា ការរៀបចំកម្មវិធីនេះ ដើម្បីគាស់កកាយក្បាច់គុន និងបច្ចេកទេសក្បួនបុរាណ មកបង្ហាញទស្សនិកជន និងពិភពលោក ឱ្យបានស្គាល់កាន់តែច្បាស់មួយកម្រិតទៀត ពីវប្បធម៌ក្បាច់គុនរបស់ខ្មែរ។ ជាពិសេសផ្ដល់ឱកាសថ្មីមួយទៀត ដល់កីឡាករ កីឡាការិនី អ្នកស្រឡាញ់វិស័យក្បាច់គុនបុរាណរបស់ខ្មែរ មានជម្រើសច្រើន សម្រាប់ការប្រកួតប្រជែង ក្រៅពីហាត់ដើម្បីការពារខ្លួន និងសុខភាព។ ម្យ៉ាងវិញទៀត កម្មវិធី«អ្នកលេងគុន» នេះ ក៏ជាផ្នែកមួយ លើកស្ទួយវិស័យគុនល្បុក្កតោខ្មែរ ក្នុងឆាកអន្តរជាតិដែរ តាមរយៈការប្រកួតកម្រិតអាជីពដំបូងគេ នៅកម្ពុជា។ នេះបើតាមលោក សយ ផាន់និច ដែលបានបន្ថែមថា កន្លងមកការប្រកួតគុនល្បុក្កតោននេះ មានត្រឹមតែការសម្ដែង និងការប្រកួតបែបកីឡាប៉ុណ្ណោះ ដោយមិនទាន់់មានការប្រកួតកម្រិតអាជីពលក្ខណៈអន្តរជាតិ សម្រាប់ឱ្យកីឡាករ កីឡាការិនី បានបញ្ចេញក្បាច់ និងស្នៀតឱ្យអស់ពីសមត្ថភាពឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7023.txt
|
ខ្សែប្រយុទ្ធ Mohamed Salah រកបានគ្រាប់បាល់ទី ២០០ សម្រាប់ក្រុម Liverpool ក្រោយរូបគេរួមចំណែករកបានគ្រាប់បាល់ ១គ្រាប់ រួមជាមួយនឹងមិត្តរួមក្រុម Harvey Elliott ដែលរកបាន ១គ្រាប់នៅក្នុងជ័យជម្នះលើក្រុម Crystal Palace ដែលមានគ្នាត្រឹម ១០នាក់ ដោយលទ្ធផល ២-១។ Liverpool រកបាន ៣ពិន្ទុឡើងឈរកំពូលតារាង Premier League។
|
ក្រុមរហស្សនាមហង្សក្រហមឈរកំពូលតារាង រកបាន ៣៧ពិន្ទុ ដោយនាំមុខលើក្រុម Arsenal ដែលធ្លាក់ទៅលេខ ២ មាន ៣៦ពិន្ទុ ក្រោយពីពួកគេបានចាញ់ការប្រកួតក្រោមថ្វីជើង Aston Villa ១-០។ Liverpool វាយបកយកឈ្នះការប្រកួត ដោយ Mohamed Salah ស៊ុតគ្រាប់តាមស្មើនៅនាទី៧៦ និង Harvey Elliott នៅនាទី៩០+១ ក្រោយពេលដែលកីឡាករ Jean-Philippe Mateta ស៊ុតគ្រាប់បាល់បញ្ចូលទីនៅនាទី៥៧ សម្រាប់ក្រុម Crystal Palace។ ទោះជាមានបញ្ហារអាក់រអួលក្នុងការស្វែងរកគ្រាប់បាល់នៅវគ្គដំបូង ប៉ុន្តែការស៊ុតរបស់ Salah នៅក្នុងវគ្គទីពីរដែលតាមស្មើលទ្ធផល ១-១ បានក្លាយជាគ្រាប់បាល់ទី១៥០ សម្រាប់គេនៅក្នុងក្របខណ្ឌ Premier League និងជាគ្រាប់ទី ២០០ របស់គេនៅក្លិប Liverpool ផ្ទាល់។ «វាពិតជាការលំបាក់ណាស់នៅថ្ងៃនេះ ប៉ុន្តែជាការពិតណាស់ នៅពេលដែលយើងឈ្នះការប្រកួត ហើយខ្ញុំស៊ុតបានមួយគ្រាប់ វាគឺជាអារម្មណ៍ដ៏អស្ចារ្យ។ ខ្ញុំសប្បាយចិត្តសម្រាប់កំណត់ត្រា ខ្ញុំក៏សប្បាយចិត្តសម្រាប់ក្រុមដែលឈ្នះការប្រកួតមួយនេះផងដែរ។»។ Salah បាននិយាយបែបនេះក្រោយចប់ការប្រកួត។ Liverpool ត្រូវបន្តដំណើរក្នុងការប្រកួតបង្គ្រប់ជំនួបវគ្គចែកពូលពានរង្វាន់ Europa League ទល់នឹងក្រុម Union St.Gilloise នៅថ្ងៃទី១៥ ខែធ្នូ វេលាម៉ោង ១យប់។ ជំនួបក្របខណ្ឌ Premier League នៅថ្ងៃទី១៧ ខែធ្នូ ដោយត្រូវតទល់ជាមួយនឹងក្រុមភ្ញៀវ Manchester United វេលាម៉ោង ១១:៣០នាទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7024.txt
|
សហព័ន្ធបាល់ទាត់ទួរគី (TFF) តាមរយៈក្រុមប្រឹក្សាវិន័យរបស់ខ្លួននៅថ្ងៃទី១៣ ខែធ្នូ បានដាក់បម្រាមអតីតប្រធានក្លិប Ankaragucu លោក Faruk Koca មិនឱ្យពាក់ព័ន្ធវិស័យកីឡាបាល់ទាត់តួកគីមួយជីវិត។ ការពិន័យដ៏ធ្ងន់ធ្ងរនេះ កើតឡើងដោយសារលោក Koca ដាល់អាជ្ញាកណ្តាលដល់ក្នុងទីលាន បន្ទាប់ពីក្រុមខ្លួនត្រូវបានក្រុមគូប្រជែងតាមស្មើនៅចុងម៉ោង។
|
ក្រៅពីពិន័យលោក Faruk Koca យ៉ាងចាស់ដៃ ក្រុមប្រឹក្សាភិបាល TFF ក៏ពិន័យក្លិប Ankaragucu នៃលីគកំពូលតួកគី Super Lig ជាប្រាក់ ជិត៧ម៉ឺនដុល្លារ និងមិនឱ្យមានអ្នកគាំទ្រក្នុងការប្រកួតក្នុងផ្ទះ ចំនួន៥ប្រកួតទៀតផង ជុំវិញចលាចលដែលពាក់ព័ន្ធនឹងអ្នកគាំទ្រ និងមន្ត្រីរបស់ក្លិប។ មន្ត្រីក្លិបផ្សេងទៀតបានទទួលការហាមឃាត់ និងការផាកពិន័យផងដែរ។ រឿងហេតុណ៍ ដែលឈានទៅដល់ការដាក់ពិន័យមួយជីវិតលើកអតីតប្រធានក្លិប លោក Koca ដោយសារបុរសជនតួកគីរូបនេះ មិនអាចគ្រប់គ្រង់អារម្មណ៍របស់ខ្លួនបាន ដោយរត់ចូលទីលានហើយដាល់អាជ្ញាកណ្តាលលោក Halil Umut Meler ចំមុខ និងអ្នកផ្សេងថែមប៉ុន្មាមជើងម្នាក់ទៀត បន្ទាប់ពីក្រុម Rizespor រកបានគ្រាប់បាល់តាមស្មើ Ankaragucu ១-១ នៅនាទី ៩៧។ លោក Meler ត្រូវបានបញ្ជូនទៅមន្ទីរពេទ្យ ស្របពេលលោក Koca ត្រូវបានចាប់ខ្លួនជាមួយអ្នកពាក់ព័ន្ធពីរនាក់ផ្សេងទៀត។ ជុំវិញករណីនេះ លោក Koca ក៏បានប្រកាសលាលែងពីតំណែងប្រធានក្លិប Ankaragucu មុនពេលរងពិន័យពី TFF។ ស្របពេលលោកអាជ្ញាកណ្តាល Meler ចេញពីពេទ្យវិញ ស្ថាប័ន TFF ក៏បានសម្រេចឱ្យការប្រកួតលីគទាំងអស់នៅតួកគី ដំណើរការប្រកួតវិញធម្មតា ចាប់ពីថ្ងៃទី១៩ ខែធ្នូ នេះ៕ អត្ថបទទាក់ទង លីគតួកគី នឹងចាប់ផ្តើមវិញថ្ងៃទី១៩ ធ្នូ ក្រោយផ្អាកដោយសារប្រធានក្លិបវាយអាជ្ញាកណ្តាល អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7025.txt
|
Cristiano Ronaldo ដើរចាកចេញពីទីលានប្រកួតស្របពេលអ្នកគាំទ្រក្រុម Al Hilal ស្រែកចំអកដាក់រូបគេដោយប្រើឈ្មោះរបស់ខ្សែប្រយុទ្ធ Lionel Messi ថា «Messi, Messi, Messi» ឮពេញៗត្រចៀក បន្ទាប់ពីក្រុម Al Nassr របស់ខ្សែប្រយុទ្ធសញ្ជាតិព័រទុយហ្កាល់ប្រកួតចាញ់ក្រុម Al Hilal ដោយលទ្ធផល ៣-០ ក្នុងជំនួបទីក្រុងតែមួយ Riyadh Derby នាថ្ងៃទី២ ខែធ្នូ។
|
កីឡាករម្ចាស់ពាន Ballon d’Or ៥សម័យគួរតែអាចបញ្ចប់ការប្រកួតដោយអាចរកបានគ្រាប់បាល់ក្នុងការប្រកួត ប៉ុន្តែយ៉ាងណាបញ្ហាមួយចំនួនពីការត្រួតពិនិត្យលើប្រព័ន្ធ VAR បានបដិសេគ្រាប់បាល់មួយចំនួនដែល Al Nassr រកបាន ព្រោះតែស្ថិតនៅជំហរ Offside។ ៣គ្រាប់របស់ Al Hilal ធ្វើបានដោយកីឡាករ Sergej Milinkovic Savic នាទី៦៤ និង Aleksandar Mitrovic នាទី៨៩ និង ៩០+២។ អំឡុងការហ្វឹកហាត់កម្តៅសាច់ដុំមុនការប្រកួត កីឡាករវ័យ ៣៨ឆ្នាំ ទទួលបានអបអរសាទរយ៉ាងខ្លាំងក្លាពីសំណាក់អ្នកគាំទ្រក្លិប Al Nassr រាប់រយនាក់ក្នុងកីឡដ្ឋាន ដោយភាគច្រើនពួកគេបានលើកបង្ហាញអាវលេខ ៧ របស់ Ronaldo ប៉ុន្តែសម្រាប់អ្នកគាំទ្រក្រុមម្ចាស់ផ្ទះ Al Hilal វិញពួកគេសើចចំអកលើប្រធានក្រុមសញ្ជាតិព័រទុយហ្កាល់។ ក្រោយចប់ការប្រកួតទៀតសោត ប្រធានក្រុម Al Nassr បានដើរសំដៅចូលទៅបន្ទប់ផ្លាស់សម្លៀកបំពាក់ អមដោយការស្រែងកញ្រ្ចៀវឮពេញត្រចៀករបស់គេដោយពាក្យថា Messi, Messi, Messi ដែលជាកីឡាករគូប្រជែងរបស់គេអំឡុងពេលស្ថិតនៅក្នុងក្របខណ្ឌ La Liga។ កាលពីដើមឆ្នាំទៀតសោត Lionel Messi ក៏ត្រូវបានគេគិតថានឹងចូលរួមជាមួយនឹងក្លិប Al Hilal ដែលជាក្លិបគូប្រជែងជាមួយនឹងក្រុម Al Nassr។ ការប្រកួត ១៤លើកកន្លងទៅនៅក្នុង Saudi Pro League អតីតកីឡាករ Real Madrid និង Manchester United រកបានគ្រាប់បាល់ចំនួន ១៥គ្រាប់ និងជាកីឡាករដែលឈរនៅកំពូលតារាងក្នុងនាមជាកីឡាករស៊ុតបញ្ចូលទីច្រើនជាងគេ និងបានជួយក្រុម Al Nassr យ៉ាងខ្លាំងក្នុងការប្រជែងពាន។ ក្រុម Al Nassr ជោគជ័យក្នុងការប្រកួតច្រើនលើកជាប់ៗគ្នាចុងក្រោយ ដោយមានការរួមចំណែកពីសំណាក់កីឡាករ Sadio Mane, Marcelo Brozovic និង Alex Telles។ ក្នុងការប្រកួត Ronaldo បានព្យាយាមគ្រប់យ៉ាង ដោយគេព្យាយាមបង្កើតឱកាសជាច្រើនដើម្បីស្វែងរកគ្រាប់បាល់ស៊ុតបញ្ចូលទី ។ ប៉ុន្តែយ៉ាងណាការប្រកួតនោះ រូបគេមិនមានសំណាងដូចការប្រកួតកន្លងមកឡើយ។ ចាញ់ការប្រកួតទីក្រុងតែមួយ ធ្វើឱ្យក្រុម Al Nassr មានគម្លាត ៧ពិន្ទុ ឈរពីក្រោមកំពូលតារាង Al Hilal បន្ទាប់ពីឆ្លងកាត់ការប្រកួតចំនួន ១៥ប្រកួតរួចមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7026.txt
|
ក្រុម Liverpool និង Bayern Leverkusen សម្រេចគោលដៅឆ្លងទៅកាន់វគ្គ ១៦ក្រុមចុងក្រោយពានរង្វាន់ Europa League មុនគេ។ Olympique de Marseille, Brighton & Hove Albion, West Ham United, Freiburg និង៦ក្រុមទៀត ទទួលបានកៅអី play-off ក្នុងដៃ។
|
Liverpool បានយកឈ្នះលើក្រុម LASK លទ្ធផល ៤-០ ក្នុងជំនួបពូល E នៅ Anfield ស្របពេល Leverkusen ឈ្នះ Qarabag ១-០ ពូល H នៅជំនួបទី៥រៀងខ្លួន នៅរាត្រីថ្ងៃទី៣០ ខែវិច្ឆិកា។ ៤គ្រាប់ជ័យជម្នះរបស់ Liverpool ជាការស៊ុតបញ្ចូលទីដោយកីឡាករ Luis Diaz នៅនាទី១២ ខ្សែប្រយុទ្ធ Cody Gakpo នាទី១៥ នៅក្នុងវគ្គទីមួយមុនពេលដែល Mohamed Salah ស៊ុតបាល់ពិន័យ ១១ម៉ែត្រនៅនាទី៥១ និង Gakpo រកបានគ្រាប់ទី២ នៅនាទី៩០+២។ ក្រុមហង្សក្រហមរកបាន ១២ពិន្ទុ ពីការប្រកួតចំនួន ៥លើកកន្លងមកឈ្នះកៅអីរង់ចាំនៅវគ្គជម្រុះ ១៦ក្រុម ហើយក្រុម Toulouse ស្ថិតនៅចំណាត់ថ្នាក់លេខ ២ ដែលមាន ៨ពិន្ទុ ត្រូវការប្រជែងការប្រកួត ១ចុងក្រោយទល់នឹងក្រុមលេខ ៣ LASK ដែលនៅចំណាត់ថ្នាក់លេខ ៤ មាន ៣ពិន្ទុ បាតតារាង។ ចំណែក Union St.Gilloise ត្រូវធ្វើការធ្ងន់ប៉ះ Liverpool ប្រកួតចុងក្រោយ។ Leverkusen រកបាន១៥ពិន្ទុ ឈរលេខ១ពូល H កក់កៅអីវគ្គខ្វែង ស្របពេល Molde និង Qarabag ដែលមាន៧ពិន្ទុដូចគ្នា ត្រូវប្រជែងចំណាត់ថ្នាក់លេខ២ ដើម្បីបានកៅអី play-off។ ចំណែកក្រុម Marseille និង Brighton ប្រដេញគ្នាដណ្តើមចំណាត់ថ្នាក់កំពូលតារាងពូល B ដោយមានកៅអី play-off ក្នុងដៃ។ Marseille ឈ្នះ Ajax Amsterdam យកឈ្នះលទ្ធផល ៤-៣ ស្របពេល Brighton ឈ្នះ AEK Athens ១-០។ Marseille ឈរកំពូលតារាងមាន១១ពិន្ទុ តាមពីក្រោយដោយ Brighton មាន១០ពិន្ទុ។ AEK Athensនិង Ajax ហាលអាវ។ ក្រុមទាំង Brighton និង Marseille នឹងត្រូវប៉ះគ្នាប្រជែងតំណែងកំពូលនៅថ្ងៃទី១៥ ខែធ្នូ ដោយក្រុមកំពូលតារាងនឹងឡើងទៅវគ្គ ១៦ក្រុម ចំណែកក្រុមលេខ ២ ត្រូវឆ្លងកាត់វគ្គ Play-Offs ទល់នឹងក្រុមលេខ ៣ ដែលធ្លាក់មកពី Champions League។ ពូល A ក្រុម West Ham United បន្តរក្សាចំណាត់ថ្នាក់កំពូលតារាងរបស់ខ្លួន ក្រោយបានយកឈ្នះការប្រកួត ១-០ លើក្រុម Backa Topola ចំណែកក្រុមលេខ ២ Freiburg ប្រដេញតាមពីក្រោយដោយបានបំបាក់ក្រុម Olympiacos លទ្ធផល ៥-០។ ទាំង West Ham និង Freiburg សុទ្ធសឹងតែមាន ១២ពិន្ទុដូចគ្នា ហើយក្រុមទាំង២ ក៏នឹងត្រូវប៉ះគ្នាជាថ្មីសម្រាប់ជើងទីពីរនៅថ្ងៃទី១៥ ខែធ្នូ ដើម្បីសម្រេចស្វែងរកក្រុមកំពូលតារាងបើជាក្រុមតាំងពីរ ត្រូវបានឆ្លងទៅវគ្គបន្ទាប់រួចហើយក៏ដោយ៕ ខាងក្រោមនេះជាការប្រកួតក្រុមដទៃទៀតក្នុង Europa League ៖ AEK Athens ០-១ Brighton Sparta Prague ១-០ Real Betis Rangers ១-១ Aris Limassol Atalanta ១-១ Sporting Sturm Graz ០-១ Rakow Czestochowa Maccabi Haifa ០-៣ Rennes Villarreal ៣-២ Panathinaikos FC Sheriff ២-៣ Slavia Prague Servette ១-១ Roma BK Haecken ០-២ Bayer Leverkusen Molde ២-២ Qarabag FK៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7027.txt
|
ហ្វាំងឡង់ នឹងបិទច្រកព្រំដែនទាំងអស់លើកលែងតែចំណុចឆ្លងកាត់ភាគខាងជើងបំផុតនៅតាមព្រំដែនរបស់ខ្លួន ជាមួយរុស្ស៊ី ចាប់ពីពាក់កណ្តាលអធ្រាត្រថ្ងៃទី២៤ ខែវិច្ឆិកា ក្នុងគោលបំណងបញ្ឈប់លំហូរ អ្នកស្វែងរកសិទ្ធិជ្រកកោនទៅកាន់ប្រទេសអឺរ៉ុប និងអាត្លង់ទិកខាងជើង (Nordic)។ នេះបើ តាមការបញ្ជាក់របស់នាយករដ្ឋមន្ត្រីហ្វាំងឡង់ លោក Petteri Orpo នៅថ្ងៃទី២២ ខែវិច្ឆិកា។
|
ចាប់តាំងពីដើមខែវិច្ឆិកា មនុស្សជាង ៦០០នាក់ បានចូលទៅហ្វាំងឡង់ ដើម្បីទៅបណ្តាប្រទេសអឺរ៉ុប តាមរយៈរុស្ស៊ី ដោយគ្មានឯកសារធ្វើដំណើរត្រឹមត្រូវ។ ដើម្បីទប់ស្កាត់លំហូរជនភៀសខ្លួន ទីក្រុងហែលស៊ីនគី បានប្រកាសបិទច្រកព្រំដែនជាច្រើន ហើយបានចោទប្រកាន់រដ្ឋាភិបាលក្រុងមូស្កូពីការបង្កឱ្យមានការធ្វើចំណាកស្រុក។ យ៉ាងណាមិញ វិមានក្រេមឡាំង បានបដិសេធការចោទប្រកាន់នេះ។ ហ្វាំងឡង់នឹងបិទច្រកព្រំដែនចំនួន៣ ក្នុងចំណោម ៤ ដែលនៅសេសសល់ ចាប់ពីពាក់កណ្តាល អធ្រាត្រនៅថ្ងៃទី២៤ ខែវិច្ឆិកា ដោយបន្សល់ទុកតែច្រកឆ្លងកាត់ Raja-Jooseppi នៅតំបន់អាក់ទិកបើកឱ្ច្យបើក។ «រដ្ឋាភិបាលថ្ងៃនេះ បានសម្រេចបិទស្ថានីយព្រំដែនបន្ថែមទៀត»។ នាយករដ្ឋមន្ត្រីហ្វាំងឡង់ លោក Petteri Orpo បានប្រាប់សន្និសីទសារព័ត៌មួយបែបនេះ នៅថ្ងៃទី២២ ខែវិច្ឆិកា ដោយបន្តថា Raja-Jooseppi គឺជាភាគខាងជើងបំផុត (ឆ្លងកាត់ព្រំដែន) ហើយវាទាមទារការខិតខំពិតប្រាកដដើម្បីទៅដល់ទីនោះ។ ទន្ទឹមនេះ លោកសង្កត់ធ្ងន់ថា រដ្ឋាភិបាលនឹងព្យាយាមធ្វើវិសោធនកម្មច្បាប់ដែលរារាំងមិនឱ្យបិទព្រំដែនទាំងមូល។ យោងតាមអាជ្ញាធរអន្តោប្រវេសន៍ អ្នកស្វែងរកសិទ្ធិជ្រកកោនមកពីប្រទេសជាច្រើនរួមមាន យេម៉ែន អាហ្វហ្កានីស្ថាន កេនយ៉ា ម៉ារ៉ុក ប៉ាគីស្ថាន សូម៉ាលី និងស៊ីរី។ អ្នកនាំពាក្យម្នាក់បានថ្លែងថា ទីភ្នាក់ងារព្រំដែនសហភាពអឺរ៉ុប Frontex គ្រោងនឹងដាក់ពង្រាយមន្ត្រី និងឧបករណ៍ទៅកាន់ហ្វាំងឡង់ឱ្យបានឆាប់នៅសប្តាហ៍ក្រោយ ដើម្បីឆ្លើយតបទៅនឹងសំណើរបស់ ទីក្រុងហែលស៊ីនគី។ ស្នងការអន្តោប្រវេសន៍សហភាពអឺរ៉ុបលោកស្រី Ylva Johansson នៅថ្ងៃទី២១ ខែវិច្ឆិកា បានបញ្ជាក់ថា ហ្វាំងឡង់បានស្នើសុំមន្ត្រី Frontex ចំនួន ៦០ នាក់បន្ថែមពីលើ មន្ត្រី ១០ នាក់ ដែលឈរជើងរួចហើយនៅតាមបណ្តោយព្រំដែន ១,៣៤០ គីឡូម៉ែត្រជាមួយរុស្ស៊ី។ នៅថ្ងៃដដែល អេស្តូនីបានចោទប្រកាន់រុស្ស៊ីថា បានជាប់ពាក់ព័ន្ធក្នុង «ប្រតិបត្តិការវាយប្រហារកូនកាត់» ដើម្បីនាំជនចំណាកស្រុកទៅកាន់ព្រំដែនរបស់ខ្លួន បន្ទាប់ពីជនចំណាកស្រុក ៧៥ នាក់ ដែលភាគច្រើន មកពីសូម៉ាលី និងស៊ីរី បានព្យាយាមចូលពីរុស្ស៊ីតាំងពីសប្តាហ៍មុន។ ប្រទេសនៅតំបន់បាល់ទិកមួយនេះបានបញ្ជាក់ថា ខ្លួនបានរៀបចំបិទច្រកព្រំដែន ប្រសិនបើសម្ពាធចំណាកស្រុកពីរុស្ស៊ីកើនឡើង ដើម្បីដោះស្រាយជាមួយជនចំណាកស្រុក ប្រសិនបើពួកគេព្យាយាមចូលក្រៅច្រកផ្លូវការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7028.txt
|
ក្លិប Everton ថ្ងៃទី១ ខែធ្នូ បានប្រកាសថា ក្លិបនឹងប្តឹងឧទ្ធរណ៍ប្រឆាំងនឹងការកាត់ ១០ពិន្ទុចេញពីក្លិបពួកគេ ដោយក្របខណ្ឌ Premier League។
|
ក្លិបស្ថិតក្នុងទីក្រុង Merseyside ត្រូវបានគេកាត់ពិន្ទុភ្លាមៗកាលពីខែវិច្ឆិកា បន្ទាប់ពីត្រូវបានរកឃើញថា បានបំពានច្បាប់នៃប្រាក់ចំណេញ និងនិរន្តរភាពទាក់ទងនឹងការខាតបង់។ «ក្លិបបាល់ទាត់ Everton ថ្ងៃនេះបានដាក់សំណើរទៅប្រធានក្រុមប្រឹក្សាចៅក្រមនៃក្របខណ្ឌ Premier League របស់ខ្លួនចំពោះការសម្រេចចិត្តដោយគណៈកម្មាធិការ Premier League ក្នុងការកាត់ចេញ ១០ពិន្ទុលើក្លិប។ ឥឡូវនេះ ក្រុមប្រឹក្សាសាលាឧទ្ធរណ៍នឹងត្រូវចាត់តាំងដើម្បីស្វែងយល់ពីរឿងនេះ។»។ នេះបើតាមសេចក្តីថ្លែងការណ៍របស់ក្លិប Everton។ បើតាមការអះអាងរបស់ Premier League ក្លិប Everton បានសារភាពថាពួកគេបានបំពានច្បាប់នៃប្រាក់ចំណេញ និងនិរន្តរភាពក្នុងអំឡុងពេលសវនាការ។ ការដាក់ទណ្ឌកម្មលើក្លិប Everton គឺជាប្រភេទដ៏ទណ្ឌកម្មដ៏ធំបំផុតរបស់ Premier League ចាប់តាំងពីការបង្កើតដំបូងមក។ ការកាត់ពិន្ទុ បានរុញច្រានក្រុម Everton ធ្លាក់ទៅឈរនៅចំណាត់ថ្នាក់លេខ ១៤ នៅក្នុងតារាង Premier League មានគម្លាត ៤ពិន្ទុ ពីក្រុមស្ថិតនៅតំបន់កាត់ចោល។ ចំពោះការកាត់ពិន្ទុ ក្លិប Everton បង្ហាញអារម្មណ៍ខកចិត្តយ៉ាងខ្លាំង និងបានចោទប្រកាន់ថាជារឿងអយុត្តិធម៌។ កាលពីក្រុម Everton ប្រកួតចាញ់ក្រុម Manchester United លទ្ធផល ៣-០ កាលពីសប្តាហ៍មុន។ អ្នកគាំទ្រក្រុម Everton រាប់រយនាក់បានធ្វើកូដកម្មប្រឆាំងតវ៉ាការកាត់ពិន្ទុ នៅក្រៅកីឡដ្ឋាន Goodison Park ដោយមានលើកផ្ទាំងបដាស្តីបន្ទោសទៅកាន់ក្របខណ្ឌ Premier League ថាបានពុករលួយថែមទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7029.txt
|
ខ្សែប្រយុទ្ធ Lionel Messi និយាយថា ប្រជាជនអាហ្សង់ទីន ស្រលាញ់រូបគេយ៉ាងខ្លាំង ក្រោយពេលរូបគេ បានសម្រេចក្តីបំណងឈ្នះពានរង្វាន់ World Cup នៅក្នុងប្រទេសកាតា កាលពីឆ្នាំ ២០២២ ។
|
ក្រុមអាហ្សង់ទីនក្លាយជាក្រុមជើងឯកពានរង្វាន់បាល់ទាត់ពិភពលោក World Cup ជាលើកទី៣ ក្រោយពួកគេបានយកឈ្នះលើក្រុមការពារជើងឯកបារាំង ដោយការស៊ុតបាល់កាត់សេចក្តី ១១ម៉ែត្រ ដោយលទ្ធផល ៤-២ ក្រោយការប្រកួត ១២០នាទី ស្មើ ៣-៣។ នៅក្នុងកិច្ចសម្ភាសដ៏ពិសេសមួយជាមួយនឹងប្រព័ន្ធផ្សព្វផ្សាយ Disney Star+ ខ្សែប្រយុទ្ធវ័យ ៣៦ឆ្នាំ បាននិយាយថា ការឈ្នះពានរង្វាន់កំពូលៗដូចជា World Cup និង Copa America ជាមួយនឹងអាហ្សង់ទីន គឺជាអារម្មណ៍មួយដ៏ស្រស់ស្រាយ និងស្រស់ស្អាតបំផុត។ អតីតកីឡាករក្រុម Barcelona និង PSG អះអាងថា ឥឡូវនេះ រូបគេទទួលបានក្តីស្រលាញ់ពីប្រជាជនអាហ្សង់ទីន ៩៥ភាគរយ ឬ ១០០ភាគរយទៅហើយ។ «ខ្ញុំបានឆ្លងកាត់ពេលវេលាដ៏អាក្រក់ ក្រុមគ្រួសារខ្ញុំ និងមនុស្សដែលស្រលាញ់ខ្ញុំដូចគ្នា រកការរិះគន់ខ្លាំងក្នុងប្រទេសអាហ្សង់ទីន វាពិតជាអយុត្តិធម៍ណាស់ចំពោះកីឡាករមួយជំនាន់ ហើយពួកគេបាននិយាយរឿងមិនល្អជាច្រើនអំពីខ្ញុំ ខ្ញុំមិនខឹងទេ។ ខ្ញុំមានអារម្មណ៍ថាវាដូចជាជ័យជម្នះសម្រាប់ខ្ញុំក្នុងការផ្លាស់ប្តូរស្ថានភាពនោះ ហើយបានឈ្នះលើប្រជាជនអាហ្សង់ទីនទាំងអស់ ពេលនេះ ៩៥ភាគរយ ឬ ១០០ភាគរយ នៃជនជាតិអាហ្សង់ទីនស្រលាញ់ខ្ញុំ ហើយនោះជាអារម្មណ៍ដ៏ស្រស់ស្អាតមួយ។»។ នេះជាសម្តីបង្ហាញពីអារម្មណ៍របស់ Messi។ បង្ហាញខ្លួនដំបូងឆ្នាំ ២០០៥ ជាមួយក្រុមជម្រើសជាតិ តែMessi ជួយអាហ្សង់ទីន លើកពានដំបូង នៅឆ្នាំ២០២១ ក្រោយរូបគេ និងមិត្តរួមក្រុម បានបំបាក់ប្រេស៊ីល ក្នុងពានរង្វាន់ Copa America វគ្គផ្តាច់ព្រ័ត្រ។ Messi ធ្លាប់ខកចិត្តដោយចាញ់ការប្រកួតវគ្គផ្តាច់ព្រ័ត្រ Copa America ឆ្នាំ ២០១១ ឆ្នាំ ២០១៥ និង ២០១៦ ហើយ ហើយខកចិត្តចាញ់វគ្គផ្តាច់ព្រ័ត្រ World Cup ឆ្នាំ ២០១៤ និងធ្លាក់ចេញត្រឹមវគ្គ ១៦ក្រុម នៅ World Cup ឆ្នាំ ២០១៨។ រយៈពេល ១ឆ្នាំកន្លះ បន្ទាប់ពីជួយក្រុមអាហ្សង់ទីនឈ្នះពានរង្វាន់ Copa America ខ្សែប្រយុទ្ធ Messi បានជួយក្រុមបន្តយកឈ្នះពានរង្វាន់ Finalissima ដោយឈ្នះលើអ៊ីតាលីលទ្ធផល ៣-០ ក្នុងកីឡដ្ឋាន Wembley ពាក់កណ្តាលឆ្នាំ ២០២២ មុនឈ្នះការប្រកួត World Cup 2022 ក្នុងប្រទេសកាតា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_703.txt
|
រុស្ស៊ីកើបលុយពីការនាំចេញថាមពលប្រមាណ១៥៨ពាន់លានដុល្លារគិតក្នុងរយៈពេល៦ខែ រាប់ចាប់ពីប្រទេសនេះឈ្លានពានអ៊ុយក្រែនមក។ ចំណូលមកពីការលក់ឧស្ម័នឱ្យទៅអឺរ៉ុបមានប្រហែលពាក់កណ្ដាលឯណោះ។ នេះបើតាមរបាយការណ៍របស់មជ្ឈមណ្ឌលស្រាវជ្រាវថាមពល និងខ្យល់ស្អាត (CREA) ចេញនៅថ្ងៃទី៦ ខែកញ្ញា។
|
សង្គ្រាមរវាងរុស្ស៊ីនិងអ៊ុយក្រែន បានធ្វើឱ្យតម្លៃឥន្ធនៈផូស៊ីលដូចជាប្រេង ឧស្ម័ន និងធ្យូងថ្មរបស់រុស្ស៊ីត្រូវប៉ាន់យ៉ាងខ្លាំង។ តម្លៃឧស្ម័នធម្មជាតិបានហក់ឡើងដល់កម្រិតខ្ពស់បំផុតនៅអឺរ៉ុបនាពេលថ្មីៗនេះ ដោយសាររុស្ស៊ីបន្ថយការផ្គត់ផ្គង់។ តម្លៃប្រេងឆៅក៏បានហក់ឡើងដែរក្រោយការឈ្លានពាននេះ។ «ការកើនឡើងតម្លៃឥន្ធនៈហ្វូស៊ីលបានធ្វើឱ្យរុស្ស៊ីរកបានប្រាក់ចំណូលខ្ពស់ជាងឆ្នាំមុនយ៉ាងខ្លាំង ទោះបីជាបរិមាណនៃការនាំចេញនៅឆ្នាំនេះមានតិចជាងក៏ដោយ»។ មជ្ឈមណ្ឌលស្រាវជ្រាវថាមពល និងខ្យល់ស្អាត (CREA) ដែលមានមូលដ្ឋាននៅហ្វាំងឡង់បានរាយការណ៍បែបនេះ។ លើសពីនេះ របាយការណ៍របស់ CREA បានបន្ថែមថា ការនាំចេញឥន្ធនៈផូស៊ីលរបស់រុស្ស៊ីរកបានចំណូលចូលរដ្ឋប្រមាណ៤២ពាន់លានចាប់តាំងពីរុស្ស៊ីលុកលុយអ៊ុយក្រែន។ បើតាមរបាយការណ៍ដដែល សហភាពអឺរ៉ុបជាអ្នកនាំចូលឥន្ធនៈផូស៊ីលធំជាងគេពីរុស្ស៊ីអស់ទឹកប្រាក់ជាង៨៤ពាន់លានដុល្លារ។ ចំណែកចិនវិញបានទិញឥន្ធនៈផូស៊ីលពីរុស្ស៊ីមានតម្លៃជាង៣៤ពាន់លានដុល្លារ ខណៈតួកគីចំណាយលើការនាំចូលអស់ជាង១០ពាន់លានដុល្លារដែរ។ យ៉ាងណាមិញ អឺរ៉ុបបានផ្អាកការនាំចូលធ្យូងថ្មពីរុស្ស៊ីនៅខែមេសា ហើយអឺរ៉ុបក៏កំពុងព្យាយាមកាត់បន្ថយការនាំចូលប្រេងពីរុស្ស៊ីដែរ។ បន្ទាប់ពីអឺរ៉ុបឈប់នាំចូលធ្យូងថ្មរុស្ស៊ី ការនាំចេញរបស់រុស្ស៊ីបានធ្លាក់ចុះដល់កម្រិតទាបបំផុតចាប់តាំងពីសង្គ្រាមបានចាប់ផ្តើម។ របាយការណ៍ CREA បានអះអាងថា រុស្ស៊ីមិនទាន់អាចរកដៃគូថ្មីទិញធ្យូងថ្មក្នុងចំនួនច្រើនជំនួសអឺរ៉ុបបាននៅឡើយទេ។ បណ្តាប្រទេសមានសេដ្ឋកិច្ចរីកចម្រើនទាំង៧ (G7) បានប្តេជ្ញាក្នុងសេចក្ដីថ្លែងកាណ៍មួយកាលពីសប្ដាហ៍មុនថា នឹងជំរុញការកំណត់តម្លៃប្រេងឆៅរបស់រុស្ស៊ី។ អ្វីដែលជាក្ដីបារម្ភនោះ ការដែលអឺរ៉ុបផ្អាកនាំចូលថាមពលរបស់រុស្ស៊ី បានធ្វើឱ្យតម្លៃថាមពលកាន់តែឡើងខ្ពស់ទៅវិញទេ ហើយវានឹងជួយឱ្យក្រុងមូស្គូមានលុយធ្វើសង្គ្រាមនៅអ៊ុយក្រែនកាន់តែច្រើនឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7030.txt
|
ក្រុម See You Soon របស់កម្ពុជាបន្តឈ្នះក្រុម Triple Esports មកពីប្រទេសអារ៉ាប៊ីសាអូឌីត លទ្ធផល ២វគ្គទល់០ នៅក្នុងការប្រកួតវគ្គចែកពូល A ពានរង្វាន់កីឡាអេឡិចត្រូនិកវិញ្ញាសា Mobile Legend Bang Bang ព្រឹត្តិការណ៍ M5 World Championship នាថ្ងៃទី៤ ខែធ្នូ ក្នុងប្រទេសហ្វីលីពីន។
|
លទ្ធផលឈ្នះ ២វគ្គទល់០ របស់ក្រុម See You Soon តំណាងកម្ពុជា ទៅលើក្រុម Triple Esports បានជួយដល់ក្រុមម្ចាស់ពាន MPL Cambodia រដូវកាលទី៥ មួយនេះបានកក់កៅអីសម្រាប់វគ្គ Playoffs រួចជាស្រេច បើទោះជានៅសល់១ប្រកួតក្នុងដៃក៏ដោយ។ See You Soon ប្រកួតទីមួយយកឈ្នះ Bigetron Sons លទ្ធផល ២-០ និងប្រកួតទីពីរ Triple Esports លទ្ធផល ២-០។ សល់ការប្រកួតមួយចុងក្រោយ See You Soon នឹងត្រូវប៉ះក្រុម ONIC Esports ជើងខ្លាំងមកពីប្រទេសឥណ្ឌូណេស៊ី ក៏ដូចជាម្ចាស់ពាន MSC 2023 ដែលធ្វើឡើងនៅក្នុងប្រទេសកម្ពុជាពាក់កណ្តាលឆ្នាំ ២០២៣ នៅថ្ងៃទី៦ ខែធ្នូ វេលាម៉ោង ៥ល្ងាចម៉ោងនៅកម្ពុជា។ យកឈ្នះការប្រកួត ២លើកជាប់គ្នា នឹងឈ្នះ ៤វគ្គ ពេញជួយឱ្យ See You Soon ឡើងឈរកំពូលតារាងបណ្តោះអាសន្ន ដោយត្រូវរង់ចាំការប្រកួតទល់នឹង ONIC Esports ដែលឈរនៅចំណាត់ថ្នាក់លេខ ២ ទើបតែឆ្លងកាត់មួយប្រកួត។ ONIC Esports នឹងត្រូវប៉ះក្រុម Triple Esports នៅថ្ងៃទី៥ ខែធ្នូ វេលាម៉ោង ៧យប់ម៉ោងនៅកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7031.txt
|
ខ្សែប្រយុទ្ធ Erling Haaland អាចនឹងត្រូវរងការចោទប្រកាន់ពីសំណាក់ពីសំណាក់សមាគមបាល់ទាត់អង់គ្លេស (FA) សម្រាប់ការរិះគន់លើអាជ្ញាកណ្តាលដោយប្រើពាក្យប្រមាថ «Wtf» លើបណ្តាញសង្គម X ក្រោយការប្រកួតដែល Manchester City ស្មើ Tottenham Hotspur ៣-៣ នាថ្ងៃទី៣ ខែធ្នូ។
|
Man City ហៀបក្រសោបបានជ័យជម្នះ បន្ទាប់ពីបាននាំមុខដោយលទ្ធផល ៣-២ នៅត្រឹមនាទី៨៤ ដែលជាការស៊ុតបាល់បញ្ចូលទី ពីសំណាក់ខ្សែប្រយុទ្ធ Jack Grealish។ យ៉ាងណាកីឡាករ Dejan Kulusevski បានស៊ុតបាល់តាមស្មើ ៣-៣ នៅក្នុងនាទី៩០ បញ្ចប់ក្តីសង្ឃឹមរបស់ក្រុមដឹកនាំដោយលោក Pep Guardiola។ អំឡុងការប្រកួត Haaland ត្រូវបានខ្សែការពារក្រុម Spurs កីឡាករ Emerson Royal ប៉ះទង្គិចរូបគេនៅក្នុងរង្វង់កណ្តាលនៃទីលាន ប៉ុន្តែជើងរបស់គេបានបញ្ចូនបាល់ដែលជាបាល់អតិភាពដល់មិត្តរួមក្រុម Jack Grealish។ ខណៈដែល Grealish កំពុងតែបណ្តើរបាល់សំដៅទៅរកការស៊ុតបញ្ចូលទី ប៉ុន្តែបែរជាត្រូវលោក Simon Hooper ដែលជាអាជ្ញាកណ្តាលផ្លុំកញ្ចែរពិន័យទៅលើការប៉ះទង្គិចទៅវិញដែលជាហេតុធ្វើឱ្យខកខានឱកាសរបស់ក្រុម Man City។ ការសម្រេចចិត្តនោះក៏បង្កជាបញ្ហារវាង Haaland ទល់នឹងលោក Hooper រហូតខ្សែប្រយុទ្ធវ័យ ២៣ឆ្នាំ ទទួលបានការពិន័យកាតលឿងថែមទៀត។ មកដល់ពេលនេះកីឡាករសញ្ជាតិន័រវែងកំពុងស្ថិតក្នុងស្ថានកាលគ្រោះថ្នាក់ពីទណ្ឌកម្មរបស់ FA ចំពោះការបង្ហោះនៅលើបណ្តាញសង្គម X របស់គេដែលធ្វើឱ្យមានការប៉ះពាល់ផងដែរ។ ការប្រតិកម្មរបស់ Haaland ក៏ត្រូវបានការពារដោយអ្នកចាត់ការក្រុមលោក Pep Guardiola ដោយលោកបានលើកឡើងថាជារឿងធម្មតា មិនធំដុំអ្វីឡើយ។ «វាធម្មតា ប្រតិកម្មរបស់គាត់គឺដូចគ្នាសម្រាប់កីឡាករ ១០នាក់ផ្សេងទៀត។ ច្បាប់គឺអ្នកមិនអាចនិយាយជាមួយនឹងអាជ្ញាកណ្តាល ឬមន្ត្រីទីបួនបានទេ ដូច្នេះយើងគួរតែត្រូវបណ្តេញចេញកីឡាករ ១០នាក់នៅថ្ងៃនេះ កាត់មានការខកចិត្តចំពោះរឿងនេះ។ ដូចគ្នាទៅនឹងអាជ្ញាកណ្តាល បើគាត់ជាកីឡាករលេងថ្ងៃនេះគាត់ក៏នឹងខកចិត្តដូចគ្នាសម្រាប់រឿងហេតុដែលកើតឡើង ពិតណាស់។»។ លោក Pep Guardiola បាននិយាយបែបនេះ។ បច្ចុប្បន្នក្រុម Man City ធ្លាក់មកឈរនៅចំណាត់ថ្នាក់លេខ ៣ ក្នុងពូលដោយមាន ៣០ពិន្ទុក្នុងដៃឈរពីក្រោមក្រុមលេង ២ Liverpool មាន ៣១ពិន្ទុ និងក្រុម Arsenal ឈរកំពូលតារាងមាន ៣៤ពិន្ទុ។ Spurs ស្ថិតនៅចំណាត់ថ្នាក់លេខ ៥ មាន ២៦ពិន្ទុក្នុងដៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7032.txt
|
ក្រុមកីឡាអេឡិចត្រូនិក See You Soon លើប្រភេទវិញ្ញាសារកីឡាលើទូរសព្ទដៃ Mobile Legends BangBang នឹងចាប់ផ្តើមដំណើរបេសកកកម្មការប្រកួតក្នុងពានរង្វាន់លំដាប់ថ្នាក់ពិភពលោក M5 World Championship នៅក្នុងប្រទេសហ្វីលីពីននៅថ្ងៃទី៣ ខែធ្នូ ដោយត្រូវជួបក្រុម Bigetron Sons មកពីប្រទេសប្រេស៊ីល ក្នុងពូល A។
|
បន្ទាប់ពីគ្រងជើងឯកក្នុងការប្រកួតពានរង្វាន់ក្នុងប្រទេសកម្ពុជា MPL Cambodia Autume Splits រដូវកាលទី៥ រួចមក កាលពីខែតុលា ក្រុម See You Soon ក្លាយជាក្រុមតំណាងឱ្យកម្ពុជាក្នុងការប្រកួតពានរង្វាន់លំដាប់អន្តរជាតិនានាលើវិញ្ញាសា Mobile Legends នាចុងឆ្នាំ ២០២៣។ See You Soon បានឆ្លងកាត់ការប្រកួតពានរង្វាន់ Mobile Legends Professional League Invitational ដោយបានបញ្ចប់នៅចំណាត់ថ្នាក់លេខ ៥ មុនការប្រកួតព្រិត្តិការណ៍លំដាប់ថ្នាក់ពិភពលោកមកដល់។ M5 World Championship ជាពានរង្វាន់ពិភពលោកដែលប្រមូលផ្តុំក្រុមជើងឯកកីឡាអេឡិចត្រូនិកវិញ្ញាសា Mobile Legends ខ្លាំងៗតាមប្រទេសក្នុងតំបន់អាស៊ីអាគ្នេយ៍ ព្រមទាំងក្រុមជើងឯកមកពីទ្វីបនានាជុំវិញពិភពលោកដើម្បីប្រកួតប្រជែងស្វែងរកក្រុមដែលខ្លាំងជាងគេបង្អស់សម្រាប់តំណែងម្ចាស់ពានពិភពលោក M5។ ១៦ក្រុមមកពីជុំវិញពិភពលោកនឹងត្រូវប្រជែងគ្នាដណ្តើមពានរង្វាន់ M5 World Championship ហើយក្រុមជើងឯកនឹងទទួលបានប្រាក់រង្វាន់ ៣០ម៉ឺនដុល្លារ ពីប្រាក់រង្វាន់សរុបក្នុងការប្រកួតទាំងមូល ៩០ម៉ឺនដុល្លារ។ ក្រុមចំនួន ១៦ រួមមាន ONIC Esports និង Geek Fam របស់ឥណ្ឌូណេស៊ី, ក្រុម AP Bren និង Blacklist International របស់ហ្វីលីន, See You Soon តំណាងកម្ពុជា, HOMEBOIS តំណាងម៉ាឡេស៊ី, Team Flash តំណាងសិង្ហបុរី, Burmese Ghouls តំណាងមីយ៉ាន់ម៉ា, RRQ Akira និង BIGETRON Sons តំណាងប្រេស៊ីល, DEUSVULT មកពីរុស្ស៊ី, Fire Flux Esports មកពីតួកគី, Tripple Esports មកពីអារ៉ាប៊ីសាអូឌីត, The Ohio Brothers មកពីអាម៉េរិក, ក្រុម SMG របស់ម៉ាឡេស៊ី និងក្រុម Team Lilgun។ ការប្រកួតសម្រាប់វគ្គចែកពូលនឹងត្រូវប្រកួតក្នុងទម្រង់សន្សំពិន្ទុក្នុងពូល ដោយក្រុមទាំងអស់ត្រូវឆ្លងកាត់ការប្រកួតប្រកួត ១លើក ចំនួន ៣វគ្គ (Best of 3) ប៉ះគ្នាវិលជុំ។ ក្រុមចំណាត់ថ្នាក់កំពូលទាំង ២ នឹងត្រូវបន្តដំណើរទៅកាន់វគ្គ Play-Offs ដែលជាការប្រកួតជម្រុះ Double Eliminations ដោយត្រូវលេងក្នុងទម្រង់ជម្រុះ Upper Bracket និង Lower Bracket។ វគ្គ Play-Offs ក្រុមនីមួយៗនឹងត្រូវប្រកួត ១លើក ៥វគ្គ (Best of 5) ចំណែកការប្រកួតវគ្គផ្តាច់ព្រ័ត្រត្រូវកាត់សេចក្តីដោយការប្រកួតចំនួន ៧វគ្គ (Best of 7) ស្វែងរកជើងឯក។ សម្រាប់ការប្រកួតប្រជែងក្រុមម្ចាស់ជើងឯក MPL Cambodia ២សម័យកាល See You Soon ត្រូវបានចាប់ចូលក្នុងពូល A ដែលរួមមានក្រុមជើងខ្លាំងដូចជា ONIC Esports របស់ឥណ្ឌូណេស៊ីដែលឈ្នះជើងឯក MSC 2023 ដែលធ្វើឡើងនៅក្នុងប្រទេសកម្ពុជា រួមជាមួយនឹងក្រុម Tripple Esports ក្រុមជើងឯកលីគ MPL Mena Fall មកពីអារ៉ាប៊ីសាអូឌីត និងក្រុម Bigetron Sons ក្រុមលេខ ២ លីគ Liga Latam 2023 មកពីប្រទេសប្រេស៊ីល។ ONIC Esports ប៉ះក្រុម Tripple Esports ជាក្រុមត្រូវប្រកួតបើកឆាក់សម្រាប់ជំនួបក្នុងពូល A វេលាម៉ោង ៨យប់នៅថ្ងៃទី២ ខែធ្នូ មុនការប្រកួតរវាងក្រុម See You Soon ប៉ះក្រុម Bigetron Sons នៅវេលាម៉ោង ៦ល្ងាច ថ្ងៃទី៣ ខែធ្នូ។ ថ្ងៃទី៤ ខែធ្នូ See You Soon ត្រូវបន្តដំណើរការប្រកួតក្នុងពូល A របស់ខ្លួនទល់នឹងក្រុម Tripple Esports មុនទៅប៉ះ ONIC Esports នៅ ២ថ្ងៃបន្ទាប់។ ក្រុមដែលនឹងចាប់ផ្តើមការប្រកួតបើកឆាកដំបូងគេបង្អស់ក្នុងព្រឹត្តិការណ៍ M5 World Championship គឺជាក្រុម AP Bren ជើងឯកលីគ MPL Ph របស់ហ្វីលីពីន ត្រូវប៉ះក្រុម Burmese Ghouls របស់មីយ៉ាន់ម៉ា នៅថ្ងៃទី២ ខែធ្នូ វេលាម៉ោង ២រសៀល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7033.txt
|
បញ្ហាកើតឡើងបន្ថែមសម្រាប់ក្លិប Manchester United បន្ទាប់ពីក្រុមមួយនេះ កំពុងតែស្ថិតក្រោមសម្ពាធដ៏ខ្លាំងនៃទម្រង់លេងមិនល្អ ព្រមទាំងបញ្ហាកីឡាករសំខាន់ៗរងរបួស ប្រឈមមុខធ្លាក់ចេញពីពានរង្វាន់អឺរ៉ុបផ្សេងៗ។ ពេលនេះក្រុមបិសាចក្រហម កំពុងស្ថិតក្រោមការស៊ើបអង្កេតលើការប្រើប្រាស់សាច់មាន់ឆៅ អំឡុងការប្រកួតក្នុងទឹកដី Old Trafford បណ្តាលឱ្យអ្នកទស្សនាការប្រកួតមួយចំនួនឈឺ។
|
បើតាមការផ្សាយរបស់កាសែត The Athletic ក្លិបបិសាចក្រហមកំពុងស្ថិតក្រោមការស៊ើបអង្កេតដោយក្រុមប្រឹក្សារបស់កីឡដ្ឋាន Old Trafford បន្ទាប់ពីមានមនុស្សច្រើន អ្នកអះអាងថា ពួកគេបានឈឺ បន្ទាប់ពីទទួលទានសាច់មាន់ឆៅ ដែលត្រូវបានបម្រើនៅក្នុងការប្រកួតមួយក្នុងកីឡដ្ឋាន Old Trafford។ ក្លិប Man United បានបដិសេធមិនបកស្រាយលើបញ្ហានេះ ប៉ុន្តែក្លិបស្ថិតក្នុងក្របខណ្ឌលីគកំពូលអង់គ្លេស Premier League នឹងស៊ើបអង្កេតផ្ទៃក្នុងទាក់ទងនឹងបញ្ហាដែលបានកើតឡើង។ ទាំងក្រុមប្រឹក្សារបស់កីឡដ្ឋាន Old Trafford និងក្លិបក៏នឹងមានបំណងកំណត់លើរោគសញ្ញា ដែលកើតឡើងលើបុគ្គល ថាតើពួកគេបានបរិភោគក្នុងកីឡដ្ឋានពិតប្រាកដឬយ៉ាងណា? បើតាមរបាយការណ៍ចំណីអាហារក្លិប United ទទួលបានចំណាត់ថ្នាក់លេខ ៥ ផ្នែកអនាម័យអាហារ ។ ក្នុងប្រទេសអង់គ្លេស អាជីវកម្មណាមួយដែលត្រូវបានផ្តល់ចំណាត់ថ្នាក់ទាប ត្រូវតែមានការផ្លាស់ប្តូរភ្លាមៗ ហើយទាមទារសំខាន់បំផុត ចំពោះអនាម័យកន្លែងផ្តល់សេវាអាហារទាំងនោះ ។ មិនតែប៉ុណ្ណោះ អាចប្រឈមមុខនឹងការបិទទ្វាររហូតផងដែរ។ ការប៉ះពាល់ផ្នែកចំណីអាហារ ក៏អាចផ្តល់ហានិភ័យចំពោះប្រាក់ចំណូលរបស់ក្លិបទៀតផង។ រឿងរ៉ាវមិនល្អបន្តកើតមានក្នុងក្លិប Man United បន្ទាប់ពីក្លិបមួយនេះ កំពុងបន្តជួបបញ្ហាទម្រង់លេងមិនល្អ ទាំងនៅក្នុងក្របខណ្ឌ Premier League និងនៅ Champions League ។ ពេលថ្មីៗនេះពួកគេបានខកចិត្តចំពោះលទ្ធផលការប្រកួតស្មើ ៣-៣ ជាមួយនឹងក្រុម Galatasaray។ ក្រុមបិសាចក្រហមនឹងត្រូវធ្វើការងារធ្ងន់បន្ថែមទៀតទល់នឹងក្រុម Newcastle United នៅថ្ងៃទី២ ខែធ្នូ វេលាម៉ោង ៣យប់ សម្រាប់ជំនួបក្របខណ្ឌ Premier League ។ ក្រុមទាំងពីរនេះ ត្រូវការស្វែងរកពិន្ទុ ដើម្បីបន្តប្រជែងតំណែងក្រុមកំពូលទាំង ៤ ក្នុងលីគ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7034.txt
|
រដ្ឋាភិបាលអូស្ត្រាលីហាមក្លិបបាល់ទាត់ Shan United របស់មីយ៉ាន់ម៉ាមិនឱ្យធ្វើដំណើរទៅប្រទេសខ្លួន ដើម្បីប្រកួតពានរង្វាន់ AFC Cup ទល់នឹងក្រុមអូស្ត្រាលី Macarthur FC ក្នុងក្រុងស៊ីដនី ដោយត្រូវលេងនៅទឹកដីថៃវិញ។ ក្រុមប្រឹក្សាពិសេសសម្រាប់មីយ៉ាន់ម៉ា (SAC-M) អបអរការសម្រេចរបស់អូស្ត្រាលី ជុំវិញការបដិសេធទិដ្ឋាការកីឡាករ និងមន្ត្រីក្លិប Shan United ដែលជាកម្មសិទ្ធិរបស់លោក Kun Naung Myint Wai ដែលមានទំនាក់ទំនងស្អិតល្មួតជាមួយរបបយោធាមីយ៉ាន់ម៉ា។
|
ការបដិសេធទិដ្ឋាការ ធ្វើឡើងមុនការប្រកួតរវាង Macarthur FC និង Shan United ១សប្តាហ៍មុនការប្រកួតដែលធ្វើនៅថ្ងៃទី៣០ ខែវិច្ឆិកានេះ សម្រាប់ជំនួបទី៥ ក្នុងពូល F។ កាលពីជំនួបដំបូងរវាងក្រុមទាំងពីរ ធ្វើឡើងនៅកីឡដ្ឋាន Thuwunna ក្នុងក្រុងយ៉ាំងហ្គោន ប្រទេសមីយ៉ាន់ម៉ា កាលពីខែកញ្ញា។ ប្រធានក្លិប Macarthur FC លោក Sam Krslovic បានអះអាងថា នៅរយៈពេល៧ថ្ងៃមុនប្រកួត ខ្លួនបានទទួលដំណឹងថាសមាជិកក្រុម Shan United នឹងមិនត្រូវបានផ្តល់ទិដ្ឋាការចូលប្រទេសអូស្ត្រាលីឡើយ។ ការមិនផ្តល់ទិដ្ឋាការនេះ ដោយសារមានការដាក់ទណ្ឌកម្មប្រឆាំងនឹងក្លិបមកពីលីគកំពូលមីយ៉ាន់ម៉ានេះ ព្រមទាំងពី Football Australia ផង។ ជំនួបរវាងក្រុមទាំងពី ត្រូវផ្លាស់ទៅប្រកួតនៅប្រទេសថៃ ក្នុងកីឡដ្ឋាន Leo ក្នុងក្រុងបាងកក។ ការបដិសេធផ្តល់ទិដ្ឋាការនេះ ដោយសារក្លិប Shan United ដែលជារបស់លោក Kun Naung Myint Wai មានទំនាក់ទំនងយ៉ាងខ្លាំងក្លា ជាមួយយោធាមីយ៉ាន់ម៉ា ដែលដឹកនាំដោយលោក មីន អ៊ុងឡាំង។ បើតាមការចុះផ្សាយរបស់កាសែតអូស្ត្រាលី AAP មានការចោទលោក Kun Naung Myint Wai ថាមានទំនាក់ទំនងពាណិជ្ជកម្មជាមួយក្រសួងការពារជាតិរបស់យោធាមីយ៉ាន់ម៉ា និងទំនាក់ទំនងជាមួយក្រុមហ៊ុនសាជីវកម្មសេដ្ឋកិច្ច Myanma Economic។ កាលពីខែតុលាក្រុម Justice For Myanmar (JFM) និងបណ្តាញយុទ្ធនាការមីយ៉ាន់ម៉ា បានដាក់សំណើទៅរដ្ឋមន្ត្រីអន្តោប្រវេសន៍ និងក្រសួងការបរទេសអូស្ត្រាលី ដោយជំរុញឱ្យពួកគេបដិសេធទិដ្ឋាការសម្រាប់សមាជិក Shan United និងដាក់ទណ្ឌកម្មលោក Kun Naung Myint Wai ដែលជាប្រធាន និងជាម្ចាស់ក្លិបផង។ ក្រុមហ៊ុន Wa Minn Group of Companies របស់លោក Myint Wai ក៏ត្រូវបានចោទប្រកាន់ថាមានទំនាក់ទំនងពាណិជ្ជកម្មជាមួយយោធាមីយ៉ាន់ម៉ាផងដែរ។ ការសម្រេចរបស់រដ្ឋាភិបាលអូស្ត្រាលីនេះ ទទួលបានការសារទរពេញទំហឹង ពីសំណាក់ក្រុមប្រឹក្សាពិសេសសម្រាប់មីយ៉ាន់ម៉ា (SAC-M) ជុំវិញការបដិសេធទិដ្ឋាការកីឡាករ និងមន្ត្រីក្លិប Shan United ដែលជាកម្មសិទ្ធិរបស់លោក Myint Wai។ Macarthur FC ឈរកំពូលតារាងពូល F បណ្តោះអាសន្ន មាន៩ពិន្ទុ ស្មើក្រុមលេខ២ ភ្នំពេញក្រោន ក្រោយប្រកួត៤លើកដូចគ្នា។ DH Cebu ឈរលេខ៣ មាន៤ពិន្ទុ ខណៈ Shan United ដែលអស់ឱកាសប្រជែងកៅអីទៅវគ្គបន្ត នៅបាតតារាងមាន១ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7035.txt
|
Cristiano Ronaldo ប្រធានក្រុម Al Nassr ត្រូវបានគេរាយការណ៍ថា បានស្នើទៅកាន់អាជ្ញាធរក្របខណ្ឌ Saudi Pro League ឱ្យរៀបចំក្រុមអាជ្ញាកណ្តាល ដែលមានបទពិសោធន៍នៅក្នុងព្រឹត្តិការណ៍ World Cup ឱ្យមកកាត់សេចក្តីក្នុងជំនួបលីគកំពូលអារ៉ាប៊ីសាអូឌីតរវាងAl Nassr ទល់នឹងក្រុម Al Hilal។
|
បើតាមការផ្សាយរបស់កាសែត Marca របស់អេស្ប៉ាញ Ronaldo ចង់បានអាជ្ញាកណ្តាលសញ្ជាតិកូឡុំប៊ីលោក Wilmar Roldan ដើម្បីកាន់កាប់ការប្រកួតជំនួបដ៏ធំរបស់ក្រុមទាំង ២ ស្ថិតក្នុងក្របខណ្ឌ Saudi Pro League។ Al Nassr ប៉ះ Al Hilal ដោយការប្រកួតត្រូវធ្វើឡើងនៅវេលាម៉ោង ១យប់ ថ្ងៃទី២ ខែធ្នូ។ ចាប់តាំងពីមកដល់អារ៉ាប៊ីសាអូឌីត កីឡាករវ័យ ៣៨ឆ្នាំ បានបង្ហាញការគ្រប់គ្រងបាល់ទាត់លីគកំពូលរបស់ប្រទេសស្ថិតក្នុងតំបន់មជ្ឈិមបូពា៍មួយនេះ ដោយចាប់ផ្តើមធ្វើទំនើបកម្មរបស់ខ្លួន សមស្របទៅតាមការប្រកួតលីគកំពូលៗលើពិភពលោក។ Saudi Pro League បាននាំមកនៅបរិក្ខារល្អៗក្នុងការកាត់សេចក្តីការប្រកួត ប្រព័ន្ធត្រួតពិនិត្យរបស់អាជ្ញាកណ្តាលផ្សេងៗ ។ មិនត្រឹមតែប៉ុណ្ណោះក៏មានអាជ្ញាកណ្តាលល្បីៗជាច្រើនបានបំពេញការងារក្នុងលីគ។ ជំនួបរវាង Al Nassr ទល់នឹងក្រុមម្ចាស់ផ្ទះ Al Hilal ជាជំនួបដែលត្រូវប្រឈមមុខគ្នាក្នុងការដណ្តើមតំណែង ជាក្រុមកំពូលតារាង។ ចំពោះការប្រកួតដ៏សំខាន់ Ronaldo ចង់បានអាជ្ញាកណ្តាលមានគុណភាពបំផុត សម្រាប់ទទួលបន្ទុកកាត់សេចក្តីការប្រកួតដ៏សំខាន់។ លោក Wilmar Roldan អាជ្ញាកណ្តាលសញ្ជាតិកូឡុំប៊ី ធ្លាប់បានកាត់សេចក្តីការប្រកួតរវាងក្រុម Al Nassr ទល់នឹងក្រុម Al Raed កាលពីខែកញ្ញាកន្លងទៅ ដោយកាលនោះក្រុម Al Nassr យកឈ្នះការប្រកួតលទ្ធផល ៣-១។ ប្រកួតឈ្នះលើ Al Raed ខ្សែប្រយុទ្ធវ័យ ៣៨ឆ្នាំរូបនេះ ក៏រកបានគ្រាប់បាល់ក្នុងការប្រកួតនោះ។ លោក Roldan ជាអាជ្ញាកណ្តាលមួយរូបដែលជាប់ចំណាត់ថ្នាក់លេខ ៧ ជាអាជ្ញាកណ្តាលកម្រិតពិភពលោកក្នុងឆ្នាំ ២០១៥ ដោយលោកមានបទពិសោធន៍កាត់សេចក្តីក្នុងការប្រកួតកម្រិតខ្ពស់ជាច្រើនដូចជា World Cup ឆ្នាំ ២០១៤ និង ២០១៨។ មិនត្រឹមតែប៉ុណ្ណោះអាជ្ញាកណ្តាលដដែលរូបនេះក៏បានកាត់សេចក្តីព្រឹត្តិការណ៍អូឡាំពិកឆ្នាំ ២០១២ និង FIFA Club World Cup ក្នុងឆ្នាំ ២០១៥។ បច្ចុប្បន្នក្របខណ្ឌ Saudi Pro League មានអាជ្ញាកណ្តាលកម្រិតខ្ពស់ជាច្រើន សម្រាប់កាត់សេចក្តីការប្រកួត ចាប់តាំងពីមានវត្តមានរបស់ Ronaldo មកកាន់តាំងពីខែមករា។ អាជ្ញាកណ្តាលល្បីឈ្មោះទាំងនោះមាន Michael Oliver, Daniele Orsato និង Mateu Lahoz ដែលជាអាជ្ញាកណ្តាលមានបទពិសោធន៍នៅការប្រកួតក្របខណ្ឌ UEFA Champions League៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7036.txt
|
ក្រុមកីឡាបាល់ទាត់ជម្រើសជាតិអង់គ្លេស អាយុក្រោម ១៧ឆ្នាំ (U17) ធ្លាក់ចេញពី FIFA World Cup ឆ្នាំ២០២៣ ក្រោមថ្វីជើងក្រុមអាស៊ី អ៊ូសបេគីស្ថាន នៅវគ្គ១៦ក្រុមចុងក្រោយ។ អ៊ូសបេគីស្ថាន ត្រូវបន្តឡើងទៅជួបបារាំងនៅវគ្គ១/៤ផ្តាច់ព្រ័ត្រ។
|
នាជំនួបវគ្គ១៦ក្រុមចុងក្រោយពានរង្វាន់កីឡាបាល់ទាត់ពិភពលោក U17 ដែលរៀបចំនៅប្រទេសឥណ្ឌូណេស៊ី លើកទី១៩ ក្រុមអ៊ូសបេគីស្ថាន បានយកឈ្នះម្ចាស់ជើងឯកឆ្នាំ២០១៧ អង់គ្លេសក្នុងលទ្ធផល ២-១។ Amirbek Saidov ជាអ្នករគ្រាប់បាល់នាំមុខឱ្យអ៊ូសបេគីស្ថាននៅនាទីទី៤ មុនពេល Joel Ndala សមាជិកក្រុម Manchester City តាមស្មើឱ្យអង់គ្លេសវិញនៅនាទី៣៦។ គ្រាប់បាល់ free-kick ដ៏ល្អរបស់ Lazizbek Mirzaev នៅនាទី៦៧ គ្រប់គ្រាន់ដើម្បីជួយក្រុមអាស៊ី ឈ្នះក្រុមពីអឺរ៉ុប បន្តទៅវគ្គ៨ក្រុមចុងក្រោយ។ មុនជួបគ្នានៅវគ្គ១៦ក្រុមនេះ អង់គ្លេស ក្រោមការដឹកនាំរបស់លោក Greg Lincoln បញ្ចប់ក្នុងចំណាត់ថ្នាក់កំពូលតារាងពូល C ស្របពេល អ៊ូសបេគីស្ថាន ដែលមានលោក Jamoliddin Rahmatullayev ជាគ្រូបង្វឹក ជាក្រុមទទួលបានចំណាត់ថ្នាក់លេខ៣ល្អបំផុតក្នុងពូល B នៃការប្រកួតវគ្គសន្សំពិន្ទុ។ នេះជាលទ្ធផលខកចិត្តសម្រាប់ក្រុមយុវជនតោកំណាច ដែលបង្ហាញខ្លួននៅ World Cup ជាលើកដំបូងចាប់តាំងពីពួកគេឈ្នះជើងឯកក្នុងឆ្នាំ ២០១៧ ក្រោមការដឹកនាំរបស់លោក Steve Cooper ដែលបច្ចុប្បន្នជាអ្នកចាត់ការក្រុម Nottingham Forest។ កាលនោះ U17 អង់គ្លេស ឈ្នះអេស្ប៉ាញ ៥-២ នៅវគ្គផ្តាច់ព្រ័ត្រ។ អ៊ូសបេគីស្ថាន នឹងត្រូវជួបបារាំងនៅវគ្គ៨ក្រុមចុងក្រោយ។ បារាំងបានទម្លាក់សេណេហ្គាល់ដោយបាល់ប៉េណាល់ទី ៥-៣។ ៦ក្រុមផ្សេងទៀតដែលឡើងទៅវគ្គ១/៤ផ្តាច់ព្រ័ត្រ រួមមានម៉ាលី ត្រូវជួប ម៉ារ៉ុក, ម្ចាស់ការពារតំណែងជើងឯកប្រេស៊ីល ប៉ះ អាហ្សង់ទីន និង អេស្ប៉ាញ តតាំងអាល្លឺម៉ង់។ លទ្ធផលការប្រកួតវគ្គ១៦ក្រុមចុងក្រោយ នៃជំនួប៦គូ៖ -ម៉ាលី ៥-០ ម៉ិកស៊ិក -ម៉ារ៉ុក ១ (៤)-១(១) អ៊ីរ៉ង់ (កាត់ក្តីដោយទាត់ប៉េណាល់ទី) -អេក្វាទ័រ ១-៣ ប្រេស៊ីល -អាហ្សង់ទីន ៥-០ វេណេស៊ុយអេឡា -អេស្ប៉ាញ ២-១ ជប៉ុន -អាល្លឺម៉ង់ ៣-២ អាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7037.txt
|
ការប្រកួតវគ្គជម្រុះជុំទីពីរពានរង្វាន់ World Cup 2026 តំបន់អាស៊ី បានវិលត្រឡប់មកការប្រកួតនារាត្រីថ្ងៃទី២១ ខែវិច្ឆិកា ដោយក្នុងនោះក្រុមស្ថិតក្នុងតំបន់អាស៊ានចំនួន ៧ ក៏នឹងត្រូវឆ្លងកាត់ការប្រកួតប្រជែងរៀងៗខ្លួន ដើម្បីឱកាសកៅអីទៅកាន់វគ្គជម្រុះជុំទី៣ បន្តទៀត។ សិង្ហបុរី ទទួល ថៃ ខណៈដែលក្រុមហ្វីលីពីន ស្វាគមន៍ក្រុមឥណ្ឌូណេស៊ី ដើម្បីប្រជែងស្វែងរកពិន្ទុលើកដំបូងរៀងៗខ្លួន ស្របពេលវៀតណាម ត្រូវជួបក្រុមខ្លាំងអ៊ីរ៉ាក់ មីយ៉ាន់ម៉ា ទទួលកូរ៉េខាងជើង និងម៉ាឡេស៊ី ប៉ះឆាយន្នីសតាយប៉ិ។
|
កាលពីការប្រកួតជើងទីមួយ ថ្ងៃបើកឆាកជម្រុះ World Cup 2026 តំបន់អាស៊ី នៅថ្ងៃទី១៧ ខែវិច្ឆិកា កន្លងទៅ ក្រុមតំបន់អាស៊ីចំនួន ៧ មានតែវៀតណាម និងម៉ាឡេស៊ី ដែលឈ្នះការប្រកួត។ ថៃ, សិង្ហបុរី, ហ្វីលីពីន, ឥណ្ឌូណេស៊ី, មីយ៉ាន់ម៉ា, សុទ្ធសឹងតែចាញ់ការប្រកួតដូចៗគ្នា។ ជំនួបពូល C ក្រុមម្ចាស់ផ្ទះសិង្ហបុរី ត្រូវស្វាគមន៍ក្រុមខ្លាំងក្នុងតំបន់អាស៊ានថៃ នៅក្នុងកីឡដ្ឋាន Singapore វេលាម៉ោង ៧យប់ ដើម្បីប្រជែងស្វែងរកពិន្ទុលើកដំបូង ដែលក្រុមទាំងពីរ សុទ្ធសឹងតែត្រូវការជាចាំបាច់ដូចគ្នា។ មុនប៉ះគ្នា សិង្ហបុរីចាញ់ក្រុមកូរ៉េខាងត្បូងលទ្ធផល ៥-០ ចំណែកថៃចាញ់ក្រុមចិនដល់ក្នុងផ្ទះលទ្ធផល ២-១ កាលពីសប្តាហ៍មុន។ ថៃ ជាក្រុមដែលមានការប្រកាសលើកទឹកចិត្តពីសំណាក់អ្នកចាត់ការក្រុមលោកស្រី Nualphan Lamsam ឬ Madam Pang សន្យាផ្តល់ប្រាក់លើកទឹកចិត្តកីឡាករម្នាក់ ៣លានបាត (៨៤,៤៥៩ដុល្លារ) ប្រសិនបើអាចប្រជែងឡើងទៅកាន់ជុំទី៣។ ខណៈដែលសិង្ហបុរី និងថៃ ត្រូវប្រជែងគ្នាដើម្បីស្វែងរកពិន្ទុលើកដំបូងរៀងៗខ្លួន ស្ថិតក្នុងពូល C ដូចគ្នានេះ ក្រុមចិន ក៏នឹងត្រូវស្វាគមន៍ក្រុមជើងខ្លាំងប្រចាំទ្វីបកូរ៉េខាងត្បូង ក្នុងកីឡដ្ឋាន Shenzhen នាវេលាម៉ោង ៧យប់ (ម៉ោងនៅកម្ពុជា)។ ដោយឡែកពូល F ហ្វីលីពីន ត្រូវបើកទ្វាកីឡដ្ឋាន Philippine Arena ស្វាគមន៍ក្រុមឥណ្ឌូណេស៊ី ដែលជាការប្រកួតប្រជែងដ៏ខ្លាំង ខណៈដែលក្រុមទាំងពីរកំពុងស្រែកឃ្លានពិន្ទុដូចៗគ្នា ក្រោយរងបរាជ័យពីការប្រកួតលើកទីមួយដូចគ្នា វេលាម៉ោង ៦ល្ងាច។ ការប្រកួតថ្ងៃទី១៦ ហ្វីលីពីនចាញ់ក្រុមវៀតណាម ២-០ ស្របពេលដែលក្រុមឥណ្ឌូណេស៊ី ត្រូវបានក្រុមអ៊ីរ៉ាក់លុត ៥-១។ ការប្រកួតក្នុងពូល F ដូចគ្នា វៀតណាម ក៏នឹងត្រូវប្រជែងជាមួយអ៊ីរ៉ាក់ ជាក្រុមខ្លាំងមួយស្ថិតក្នុងតំបន់អាស៊ី ដើម្បីបន្តប្រជែងតំណែងកំពូលតារាង។ ចំណែកមីយ៉ាន់ម៉ា នឹងត្រូវស្វាគមន៍ក្រុមកូរ៉េខាងជើង សម្រាប់ការប្រកួតលើកទីពីរនៃជើងទីមួយ នៅក្នុងការប្រកួតរបស់ពូល B វេលាម៉ោង ៤:៣០រសៀល។ ពូល B ដូចគ្នាជំនួបក្រុមខ្លាំង ស៊ីរី ត្រូវទទួលក្រុមជប៉ុន ដែលធ្លាប់បង្ហាញខ្លួននៅ World Cup 2022។ ម៉ាឡេស៊ីស្ថិតក្នុងពូល D ដែលឈ្នះការប្រកួតលើកទីមួយ ជើងទីមួយកាលពីថ្ងៃទី១៦ ខែវិច្ឆិកា ពួកគេនឹងត្រូវបន្តស្វែងរកពិន្ទុបន្ថែមទៀត ដោយត្រូវធ្វើដំណើរទៅប៉ះក្រុមម្ចាស់ផ្ទះឆាយនីតាយប៉ិ វេលាម៉ោង ៦ល្ងាច។ ចំណែកក្រុមកៀហ្ស៊ីស៊ីស្ថាន ក៏នឹងត្រូវស្វាគមន៍ក្រុមអូម៉ង់។ ខាងក្រោមនេះជារកប្រកួតរបស់ក្រុមដទៃផ្សេងទៀត វគ្គជម្រុះជុំទីពីរ World Cup 2026 តំបន់អាស៊ី ៖ ពូល A ឥណ្ឌា ទទួល កាតា ម៉ោង ៨:៣០យប់ ពូល E ហុងកុង ទទួល តួកម៉េនីស្ថាន ម៉ោង ៧យប់ អ៊ូសបេគីស្ថាន ទទួល អ៊ីរ៉ង់ ម៉ោង ៨យប់ ពូល G ប៉ាគីស្ថាន ទទួល តាជីគីស្ថាន ម៉ោង ៤រសៀល ហ្ស៊កដានី ទទួល អារ៉ាប៊ីសាអូឌីត ម៉ោង ១១យប់ ពូល H ណេប៉ាល់ ទទួល យេម៉ែន ម៉ោង ៨:១៥យប់ បារែន ទទួល អេម៊ីរ៉ាត់អារ៉ាប់រួម ម៉ោង ៨:៤៥យប់ ពូល I បង់ក្លាដែស ទទួល លីបង់ ម៉ោង ៦:៤៥យប់ ប៉ាឡេស្ទីន ទទួល អូស្ត្រាលី ម៉ោង ៩យប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7038.txt
|
ក្រុមកីឡាអេឡិចត្រូនិក See You Soon តំណាងកម្ពុជានឹងត្រូវបន្តដំណើរការប្រកួតក្នុងពូល A សម្រាប់ពានរង្វាន់ M5 World Championship ដោយត្រូវប៉ះក្រុមជើងឯកមកពីអារ៉ាប៊ីសាអូឌីត Triple Esports ដែលធ្វើឡើងនៅវេលាម៉ោង ១រសៀល ថ្ងៃទី៤ ខែធ្នូ ក្នុងប្រទេសហ្វីលីពីន។
|
ក្រុមម្ចាស់ពាន MPL Cambodia រដូវកាលទី៥ លើវិញ្ញាសា Mobile Legends Bang Bang បានឈ្នះការប្រកួតលើក្រុម Bigetron Sons មកពីប្រេស៊ីល ក្នុងជំនួបពូល A លើកដំបូងរបស់ពួកគេ ដោយប្រើពេលវេលាសរុបត្រឹម ២២នាទី សម្រាប់យកលទ្ធផលវគ្គ ២-០ រាត្រីថ្ងៃទី៣ ខែធ្នូ។ See You Soon រកបាន ១ពិន្ទុ ឈរលេខ ២ ក្នុងពូលបណ្តោះអាសន្ត។ វិលមកការប្រកួតបន្ត See You Soon នឹងត្រូវប៉ះក្រុមជើងឯក MPL MENA ក្រុម Triple Esports មកពីប្រទេសអារ៉ាប៊ីសាអូឌីតដែលជាក្រុមខ្លាំងមួយមកពីប្រទេសតំបន់មជ្ឈិមបូព៌ា ដែលការប្រកួតនឹងធ្វើឡើងនៅវេលាម៉ោង ១រសៀល (ម៉ោងនៅកម្ពុជា)។ Triple Esports ទើបតែជាការប្រកួតក្នុងពូលដំបូងរបស់ពួកគេ។ ពូល A ដែលក្រុមរបស់កម្ពុជាកំពុងស្ថិតនៅ មានក្រុមខ្លាំងដូចជា ONIC Esports ដែលកំពុងឈរនៅកំពូលតារាងបណ្តោះអាសន្ន ក្រោយពួកគេបានយកឈ្នះលើក្រុម Bigetron Sons លទ្ធផល ២-០ ដូចគ្នាកាលពីថ្ងៃទី២ ខែធ្នូ។ រវាង See You Soon នឹង ONIC នឹងត្រូវប៉ះគ្នានៅការប្រកួតក្នុងពូលចុងក្រោយរបស់ខ្លួន ដែលនឹងធ្វើឡើងនៅថ្ងៃទី៦ ខែធ្នូ។ M5 World Championship ជាពានរង្វាន់ពិភពលោកដែលប្រមូលផ្តុំក្រុមជើងឯកកីឡាអេឡិចត្រូនិកវិញ្ញាសា Mobile Legends ខ្លាំងៗតាមប្រទេសក្នុងតំបន់អាស៊ីអាគ្នេយ៍ ព្រមទាំងក្រុមជើងឯកមកពីទ្វីបនានាជុំវិញពិភពលោកដើម្បីប្រកួតប្រជែងស្វែងរកក្រុមដែលខ្លាំងជាងគេបង្អស់សម្រាប់តំណែងម្ចាស់ពានពិភពលោក M5៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7039.txt
|
Erling Haaland កីឡាករខ្សែប្រយុទ្ធប្រចាំក្រុម Manchester City បានបំបែកកំណត់ត្រាថ្មីមួយបន្ថែម ដោយរូបគេក្លាយជាកីឡាករដែលស៊ុតរកបានគ្រាប់បាល់ ៤០គ្រាប់លឿនជាងគេបំផុតនៅក្នុងពានរង្វាន់ UEFA Champions League ក្រោយជួយរួមចំណែករកបាន ១គ្រាប់ក្នុងជ័យជម្នះរបស់ក្រុម ស្ថិតក្នុងប្រទេសអង់គ្លេសឈ្នះលើ RB Leipzig លទ្ធផល ៣-២ នារាត្រីចូលថ្ងៃទី២៩ ខែវិច្ឆិកា។
|
កីឡាករវ័យ ២៣ឆ្នាំ ស៊ុតគ្រាប់បាល់តាមពីក្រោយ ១គ្រាប់ នៅនាទី៥៤សម្រាប់ក្រុម Man City បន្ទាប់ពីត្រូវបានក្រុម RB Leipzig ស៊ុតនាំមុខ ២គ្រាប់មុននៅនាទី ១៣ និង ៣៣ ដោយកីឡាករ Lois Openda ទាំង ២គ្រាប់។ ២គ្រាប់វាយបកបន្ថែមដើម្បីយកឈ្នះធ្វើបានដោយកីឡាករ Phil Foden នាទី៧០ និង Julian Alvarez នៅនាទី៨៧។ ឈ្នះលើ Leipzig ធ្វើឱ្យការពារជើងឯក Man City រកបាន ១៥ពិន្ទុស្ថិតនៅកំពូលតារាង ហើយបានកក់កៅអីសម្រាប់វគ្គជម្រុះ ១៦ក្រុមរួចស្រេច ខណៈមានការប្រកួតក្នុងពូលនៅសល់ ១ប្រកួតចុងក្រោយ។ ស៊ុត ១គ្រាប់ក្នុងការប្រកួតនេះ ជាដង្ហើមជ័យជម្នះឡើងវិញសម្រាប់ Man City ពីសំណាក់ខ្សែប្រយុទ្ធសញ្ជាតិន័រវែស បានជួយឱ្យរូបគេបំបែកកំណត់ត្រាជាកីឡាករដែលស៊ុតបាល់ ៤០គ្រាប់ក្នុង Champions Leagea លឿនជាងគេបង្អស់ នៅត្រឹមការបង្ហាញខ្លួនត្រឹមតែ ៣៥ប្រកួត។ ចំណាតថ្នាក់លេខ ២ Ruud van Nistelrooy ធ្វើបាននៅការប្រកួតទី៤៥ ហើយលេខ ៣ Kylian Mbappe ធ្វើបាននៅការប្រកួតទី៥៩។ មិនត្រឹមតែប៉ុណ្ណោះ Haaland ក៏ជាកីឡាករវ័យក្មេងជាងគេដែលរកបាន ៤០គ្រាប់ ត្រឹមវ័យ ២៣ឆ្នាំ និង ១៣១ថ្ងៃ ខណៈដែលលេខ ២ Kylian Mbappe ស្ថិតធ្វើបានកំណត់ត្រានេះនៅត្រឹមវ័យ ២៣ឆ្នាំ ៣១៧ថ្ងៃ, លេខ ៣ Lionel Messi ធ្វើបានត្រឹមវ័យ ២៤ឆ្នាំ ១៣០ថ្ងៃ ។ ចំណែក Cristiano Ronaldo លេខ ៦ រកបាន ៤០គ្រាប់នៅវ័យ ២៧ឆ្នាំ និង ២៤១ថ្ងៃ។ ៣ថ្ងៃមុនការប្រកួត UCL មកដល់ Haaland ក៏បានក្លាយជាកីឡាករដែលរកបាន ៥០គ្រាប់លឿនជាងគេបង្អស់នៅក្នុងក្របខណ្ឌ Premier League នៅក្នុងការប្រកួតស្មើ ១-១ ជាមួយនឹងក្រុម Liverpool។ បន្ទាប់ពីធ្វើបានកំណត់ត្រាដ៏អស្ចារ្យទាំងនេះ កីឡាករវ័យ ២៣ឆ្នាំ ទទួលបានកោតសរសើរយ៉ាងខ្លាំងពីសំណាក់អ្នកចាត់ការក្រុមលោក Pep Guardiola។ «សារជាថ្មីម្តងទៀតហើយ? តើខ្ញុំត្រូវប្រាប់អ្នកម្តងទៀតឬ? យើងស្រលាញ់គេខ្លាំងណាស់ មិនត្រឹមតែជាអ្នកគ្រាប់បាល់ដ៏ពូកែនោះទេ ប៉ុន្តែនៅមានរឿងជាច្រើនបន្ថែមទៀតដែលគេនឹងបង្ហាញ។»។ លោក Guardiola បាននិយាយទាក់ទងនឹង Haaland ក្រោយចប់ការប្រកួត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_704.txt
|
«ឧទានសព្ទ» គឺជាពាក្យ ឬក្រុមពាក្យ ដែលគេនិយាយបន្លឺសូររបស់វាឡើងឮខ្លាំង ខុសប្លែកពីពាក្យធម្មតា ដើម្បីបង្ហាញអារម្មណ៍ ភ្ញាក់ផ្អើល, បង្ហាញពីភាពសប្បាយ, ភ័យ, រំជួលចិត្តរបស់មនុស្ស។ របៀបបញ្ចេញសំលេងឧទានសព្ទគឺមានបីបែប ហើយបែបនីមួយៗ គឺមានសំឡេងខុសៗគ្នាផងដែរ។
|
ឧទានសព្ទបែបត្រាប់សូរ បាតុភូតធម្មជាតិ រួមមាន ផ្គរលាន់ គ្រឹម! គ្រឹម!, ខ្យល់បក់ វ៉ូៗ, រន្ទះបាញ់ ផាំង!, សមុទ្ទរលក គ្រាំៗ! ចំពោះឧទានសព្ទត្រាប់សូរ សំរែកសត្វ ឆ្កែព្រុស វ៉ូសៗ, សត្វត្លុម តុំ! តុំ,ចង្រិតយំ ច្រេតៗ! ចំណែកឧទានសព្ទត្រាប់សូរវត្ថុ ខ្យល់វាយបង្អួច ឮផាំង, សូរស៊ីរ៉ែនឡានពេទ្យ វ៉ូវ៉ៅៗ!។ នៅមានឧទានសព្ទដទៃទៀត ដូចជា អូ, អ្ហេ, អ្ហា៎, អីយ៉ា, នែ, យី, យីអើ, អូយ, ណែណេះ, នុ៎ះ, នោះន៎, ម៉ាច់ហើយ, អស្ចារ្យ, ចម្លែក, អីយ៉ាស់, អូយយ៉ា, អូយយ៉ះ, ចុំ, ហ៊ីស, យើស, ណ្ហើយ, អើ, យើ។ល។ អីយ៉ាស់! កាបូបរបស់ឯងពិតជាមានតម្លៃថ្លៃណាស់ណ៎! អើ! វាពិតជាថ្លៃមែន ហើយគុណភាពរបស់វាក៏ល្អផងដែរ។ ពាក្យទាំងអស់នេះ ជាការបង្ហាញអារម្មណ៍លាយឡំគ្នា មានទាំងសរសើរ, រីករាយ, ត្រេកអរ ភ័យខ្លាច, ជាដើម។ នេះបើយោងតាមវេយ្យាករណ៍ខ្មែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7040.txt
|
Harry Maguire ខ្សែការពារក្រុម Manchester United នាថ្ងៃទី២២ ខែវិច្ឆិកា បានទទួលយកការសុំទោសរបស់សមាជិកសភាសញ្ជាតិហ្គាណាមួយរូប ដែលបាននិយាយចំអកលើខ្លួន អំឡុងស្ថិតក្នុងកម្មវិធីកិច្ចពិភាក្សាសភាសស្តីពីថវិកាជាតិ កាលពីឆ្នាំ ២០២២ កន្លងទៅ។
|
លោក Isaac Adongo សមាជិកសភាប្រទេសហ្គាណា បានប្រៀបធៀបការគ្រប់គ្រងសេដ្ឋកិច្ចរបស់អនុប្រធានាធិបតី Mahamadu Bawumia របស់ប្រទេសហ្គាណា ដែលស្ថិតនៅទ្វីបអាហ្រ្វិក ទៅនឹងទម្រង់លេងមិនល្អរបស់កីឡាករខ្សែការពារ Maguire កាលពីឆ្នាំ ២០២២។ ប្រទេសហ្គាណាកំពុងប្រឈមមុខនឹងវិបត្តិសេដ្ឋកិច្ចដ៏អាក្រក់បំផុតរបស់ខ្លួន ដែលបាននាំមកដោយការជំពាក់បំណុលសាធារណៈ ដែលបង្កឱ្យមានអតិផរណាដ៏ខ្លាំងក្លានិងធ្វើឱ្យរូបិយប័ណ្ណក្នុងស្រុកប្រទេសតំបន់អាហ្រ្វិកមួយនេះចុះខ្សោយថែមទៀត។ លោក Adongo បានប្រៀបធៀបការគ្រប់គ្រងថវិកាជាតិរបស់អនុប្រធានាធិបតី Bawumia ដែលគំរាមកំហែងដ៏ធំបំផុតផ្នែកសេដ្ឋកិច្ចជាតិដូចទៅនឹង ដូចទៅនឹងទម្រង់លេងដ៏អាក្រក់របស់ខ្សែការពារអង់គ្លេស Maguire។ យ៉ាងណាក្តីមកដល់ពេលថ្មីៗនេះ សមាជិកសភាប្រទេសហ្គាណារូបនេះ បានចេញមុខសុំទោសចំពោះការនិយាយដែលចំអកទៅកាន់ខ្សែការពារក្រុមបិសាចក្រហម។ «ពេលនេះខ្ញុំសុំទោសទៅកាន់ Harry Maguire ពេលនេះគេជាកីឡាករម្នាក់ដែលបានកែប្រែខ្លាំងគួរឱ្យកត់សម្គាល់ ហើយពេលនេះគេក៏បានរកគ្រាប់បាល់ទៀតសម្រាប់ក្រុម Manchester United។»។ លោក Adongo បាននិយាយបែបនេះ។ កីឡាករវ័យ ៣០ឆ្នាំ ថ្ងៃទី២២ ខែវិច្ឆិកា បានបង្ហោះសារនៅលើបណ្តាញសង្គម X អតីត
|
article_7041.txt
|
លោកប្រធានាធិបតីឥណ្ឌូណេស៊ី ចូកូវី ដូដូ នៅថ្ងៃទី៤ ខែធ្នូ បង្ហាញបំណងរបស់ខ្លួនទៅកាន់សហព័ន្ធកីឡាបាល់ទាត់អន្តរជាតិ (FIFA) ដោយចង់ឱ្យ ឥណ្ឌូណេស៊ី សហការជាមួយសិង្ហបុរី រួមគ្នារៀបចំការប្រកួត U-20 FIFA World Cup ឆ្នាំ ២០២៥។
|
«លិខិតដែលមានចុះហត្ថលេខាពីសំណាក់សហព័ន្ធកីឡាបាល់ទាត់ឥណ្ឌូណេស៊ី (PSSI) និង សិង្ហបុរី (FAS) ដែលបង្ហាញពីចំណាប់អារម្មណ៍រៀបកីឡាបាល់ទាត់ពិពភលោកបុរសអយុក្រោម២០ឆ្នាំបានប្រកាសរួចហើយ។ លោក វិដូដូ បានប្រាប់អ្នកយកព័ត៌មាននៅទីក្រុងហ្សាការតាដូច្នេះ ដោយដាក់ការជឿជាក់ថាប្រទេសទាំងពីរនឹងធ្វើម្ចាស់ U20 World Cup បានយ៉ាងល្អ។ នេះបើតាមការផ្សាយរបស់ទីភ្នាក់ងារព័ត៌មាន Reuters។ ស្របពេលគ្នានេះដែរ FAS ក៏បានបង្ហាញលិខិតបំណងពិភាក្សា និងពិចារណារួមគ្នាក្នុងការធ្វើម្ចាស់ផ្ទះការប្រកួតបាល់ទាត់ពិភពលោកអាយុក្រោម ២០ និងក្រោម ១៧ឆ្នាំ នៅឆ្នាំ ២០២៥ ឬ បន្ទាប់ពីនេះ ដាក់ជូនទៅកាន់ស្ថាប័ន FIFA រួចហើយដែរ។ «ការបង្ហាញចេតនារៀបចំបាល់ទាត់ពិភពលោកដោយមានលិខិតស្នាម និងបន្តទៅរកការដេញថ្លៃ បានដំណើរការបន្ថែមទៀតជាមួយ FIFA និង PSSI។ នេះជាការបញ្ជាក់របស់ FAS ដោយស្ថាប័នគ្រប់គ្រងកីឡាបាល់ទាត់សិង្ហបុរី ក៏ពេញចិត្តនឹងការសហការនេះ។ កាលពីខែមីនា ឥណ្ឌូណេស៊ីត្រូវបាន FIFA ដកហូតសិទ្ធិធ្វើម្ចាស់ផ្ទះ U-20 World Cup ឆ្នាំ ២០២៣ ដោយសារតែមានការប្រឆាំងពីមន្ត្រីរដ្ឋាភិបាលមួយចំនួនចំពោះការចូលរួមរបស់អ៊ីស្រាអែល។ ហើយការសម្រេចរបស់ FIFA ក៏បានកើតឡើងត្រឹមតែរយៈពេល៦ខែ បន្ទាប់ពីអ្នកទស្សនាចំនួន ១៣៥ នាក់បានស្លាប់នៅក្នុងការរត់ជាន់គ្នាក្នុងការប្រកួតលីគក្នុងស្រុកឥណ្ឌូណេស៊ី បន្ទាប់ពីប៉ូលីសបាញ់ឧស្ម័នបង្ហូរទឹកភ្នែកទៅលើហ្វូងមនុស្ស ដែលបង្ករជាគ្រោះដ៏ធំបំផុតមួយក្នុងកីឡា។ ហើយ U-20 World Cup នៅទីបំផុតត្រូវធ្លាក់ទៅអាហ្សង់ទីនរ៉ាប់រង ដោយអ៊ុយរូហ្គាយជាម្ចាស់ជើងឯក។ យ៉ាងណាក៏ដោយ ឥណ្ឌូណេស៊ី នៅតែអាចធ្វើម្ចាស់ផ្ទះ World Cup U-17 ដែលទើបបញ្ចប់ថ្មីៗនេះ ដោយអាល្លឺម៉ង់គ្រងតំណែងជើងឯក ក្រោយឈ្នះបារាំងវគ្គផ្តាច់ព្រ័ត្រ។ U-20 World Cup ជាព្រឹត្តិការណ៍ដែលត្រូវធ្វើឡើង២ឆ្នាំម្តង ខណៈ U-17 World Cup នឹងក្លាយជាការប្រកួតប្រចាំឆ្នាំ ចាប់ពីឆ្នាំ ២០២៥ តទៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7042.txt
|
ក្លិប Nantes របស់បារាំងបានប្រកាសថាអ្នកគាំទ្រខ្លួន ១រូប បានស្លាប់បន្ទាប់ពីការវាយដំនៅក្បែរកីឡដ្ឋាន ដែលបានកើតឡើងនៅមុនពេលក្លិប បានប្រកួតឈ្នះដោយលទ្ធផល ១-០ លើក្រុម OGC Nice ក្នុងជំនួបក្របខណ្ឌ Ligue 1 នាថ្ងៃទី២ ខែធ្នូ។ បើតាមរបាយការណ៍ដែលបានចុះផ្សាយ អ្នកគាំទ្រក្លិប Nantes ត្រូវបានគេចាក់សម្លាប់។
|
បើតាមការអះអាងរបស់ក្លិប Nantes រឿងហេតុកើតឡើងនៅក្បែកីឡដ្ឋានរបស់ក្លិបផ្ទាល់ ហើយភ្លាមៗអ្នកគាំទ្រម្នាក់នោះបានរងរបួសធ្ងន់ធ្ងរ មុនពេលគេបានបាត់បង់ជីវិត។ យោងតាមកាសែត L’Equipe ដ៏ល្បីរបស់បារាំង អ្នកគាំទ្រម្នាក់នោះ គឺជាសមាជិកនៃក្រុមអ្នកគាំទ្រប្រចាំក្លិបផ្ទាល់ (Brigade Loire) និងត្រូវបានគេដឹងថា ជាអ្នកគាំទ្រដ៏ងប់ងល់មួយរូបរបស់ក្លិប Nantes។ «ក្នុងកាលៈទេសៈដែលជាកម្មវត្ថុនៃការស៊ើបអង្កេតរបស់តុលាការដែលកំពុងបន្តស្វែងរកជនបង្ក ជនជាតិបារាំងវ័យ ៣១ឆ្នាំ រូបនេះបានដួលរងរបួសចំខ្នង។ បើទោះបីជាមានការអន្តរាគមន៍ពីសេវាសង្គ្រោះបន្ទាន់ក៏ដោយ ក៏អ្នកគាំទ្រម្នាក់នេះមិនអាចសង្គ្រោះបានឡើយ។»។ នេះបើតាមសេចក្តីថ្លែងការណ៍របស់ក្លិប Nantes។ ក្លិប Nantes បានអះអាងបន្ថែមទៀតថា រដ្ឋអាជ្ញាសាធារណៈ នឹងបើកការស៊ើបអង្កេតទៅលើករណីឃាតកម្មលើអ្នកគាំទ្រនេះថែមទៀត។ យ៉ាងណាតាមការដងស្រង់សម្តីរបស់រដ្ឋអាជ្ញាសាធារណៈដោយកាសែត L’Equipe បានឱ្យដឹងថា មុនពេលអ្នកគាំទ្រក្រុម Nantes ត្រូវបានធ្វើឃាតនោះ រថយន្តដឹកអ្នកគាំទ្រ Nice ទៅកាន់កីឡដ្ឋាន Beaujoire ត្រូវបានវាយប្រហារពីសំណាក់ក្រុមអ្នកគាំទ្ររបស់ក្រុមម្ចាស់ផ្ទះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7043.txt
|
ខ្សែប្រយុទ្ធ Lionel Messi ចោទប្រកាន់ក្រុមមន្ត្រីប៉ូលិសប្រេស៊ីលពីបទប្រើអំពើហិង្សាដ៏ឃោរឃៅលើអ្នកគាំទ្រអាហ្សង់ទីន និងចាត់ទុកអំពើហិង្សានៅមុនការប្រកួតរវាងប្រេស៊ីលទល់នឹងអាហ្សង់ទីន ក្នុងការប្រកួតជម្រុះ World Cup 2026 តំបន់អាម៉េរិចខាងត្បូង (CONMEBOL) ជាសោកនាដកម្មមួយផងដែរ នៅក្នុងកីឡដ្ឋាន Maracana ប្រទេសប្រេស៊ីល នាថ្ងៃទី២២ ខែវិច្ឆិកា។
|
រឿងហេតុដំបូង កើតចេញពីបញ្ហារបស់អ្នកគាំទ្រប្រេស៊ីល និងអាហ្សង់ទីន ដោយអ្នកគាំទ្រក្រុមសងខាងបានចាប់ផ្តើមការវាយតប់គ្នានៅត្រង់កន្លែងឈរក្រោយសំណាញ់ទី អំឡុងពេលក្រុមទាំងពីរកំពុងគោរពភ្លេងជាតិរៀងៗខ្លួនមុនប្រកួត។ វាយប្រតាយប្រតប់គ្នា បានជំរុញឱ្យប៉ូលិសចូលទៅបញ្ឈប់ហិង្សារវាងអ្នកគាំទ្រ រហូតឈានដល់ហិង្សារវាងមន្ត្រីប៉ូលិសជាមួយនឹងក្រុមអ្នកគាំទ្រវិញ។ មន្ត្រីប៉ូលិសប្រដាប់ដោយដំបងដៃ ចូលទៅបំបែក និងបង្រ្កាបអំពើហិង្សា ខណៈដែលអ្នកគាំទ្រអាហ្សង់ទីនមួយចំនួនបានដោះកៅអីអង្គុយគប់សំដៅទៅលើក្រុមប៉ូលិស ហើយភាគច្រើនអ្នកគាំទ្របានព្យាយាមភាសខ្លួនចេញពីកន្លែងកើតហេតុ និងអ្នកគាំទ្រខ្លះបានចូលក្នុងទីលានប្រកួត។ កីឡាករក្រុមទាំងសង ជាពិសេសមាន Messi ប្រធានក្រុមអាហ្សង់ទីន ក៏ដូចជា Marquinhos ប្រធានក្រុមប្រេស៊ីល ក៏បានទៅជួយអន្តរាគមន៍ និងសម្របសម្រួលរង្ងាប់ចិត្តអ្នកគាំទ្រនិងមន្ត្រីប៉ូលិស អំឡុងពេលកើតហេតុ។ ក្រោយក្រុមទាំងសងខាងជួយសម្រួលដល់ស្ថានកាលរួច និងបានវិលត្រឡប់ទៅកាន់បន្ទប់ផ្លាស់សម្លៀកបំពាក់។ Messi ខ្សែប្រយុទ្ធវ័យ ៣៦ឆ្នាំ បានចាត់ទុកអំពើហិង្សារវាងអ្នកគាំទ្រប្រេស៊ីល និងអាហ្សង់ទីន ព្រមទាំងរវាងក្រុមមន្ត្រីប៉ូលិស ជារឿងដ៏គួរឱ្យសោកស្តាយ និងជាសោកនាដកម្មមួយក្នុងបាល់ទាត់ប្រទេសស្ថិតក្នុងទ្វីបអាម៉េរិកខាងត្បូង។ ប្រធានក្រុមរូបនេះ ក៏បានចោទប្រកាន់អំពីអាកប្បកិរិយាដ៏ឃោរឃៅរបស់មន្ត្រីប៉ូលិសថែមទៀត។ «វាពិតជាអាក្រក់ ព្រោះតែយើងបានឃើញពួកគេបានវាយលើមនុស្សដែលជាអ្នកគាំទ្រយើង ពីក្រុមប៉ូលិស។ ដូចដែលវាបានកើតឡើងរួចហើយនៅក្នុងការប្រកួតផ្តាច់ព្រ័ត្រ Libertadores ជាថ្មីម្តងទៀតត្រូវបានបង្រ្កាបមនុស្សដោយដំបង ហើយថែមទាំងលាយឡំជាមួយនឹងក្រុមគ្រួសាររបស់កីឡាករមួយចំនួនស្ថិតនៅទីនោះថែមទៀត។ យើងបានវិលត្រឡប់ទៅបន្ទប់ផ្លាស់សម្លៀកបំពាក់ ព្រោះវាជាផ្លូវដ៏ល្អដែលធ្វើឱ្យគ្រប់គ្នាស្ងប់ចិត្ត និងបញ្ហាថយចុះ ហើយវាប្រៀបបានទៅនឹងសោកនាដកម្មមួយរួចទៅហើយ។»។ Messi បាននិយាយប្រាប់អ្នកកាសែតបែបនេះ។ សម្រាប់ប្រធានក្រុមប្រេស៊ីល Marquinhos ក៏បានលើកឡើងអំពីក្តីបារម្ភពីក្រុមគ្រួសាររបស់ពួកគេអំឡុងមានបញ្ហាកើតឡើង ក៏ដូចជាក្តីបារម្ភពីសុវត្ថិភាពរបស់អ្នកគាំទ្រដូចទៅនឹងខ្សែប្រយុទ្ធ Messi។ ទោះជាមានបញ្ហាកើតឡើងក្តី ប៉ុន្តែការប្រកួតរវាងប្រេស៊ីលនិងអាហ្សង់ទីន ក៏បានបញ្ចប់ទៅដោយលទ្ធផល ១-០ ដែលក្រុមសាំបាម្ចាស់ពាន World Cup ៥សម័យ ចាញ់ការប្រកួតជាលើកទី៣ ជាប់គ្នាក្នុងវគ្គជម្រុះ World Cup 2026 ហើយអាហ្សង់ទីនឈ្នះការប្រកួតឡើងវិញ ក្រោយចាញ់ក្រុមអ៊ុយរ៉ូហ្កាយ ២-០ កាល ២សប្តាហ៍មុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7044.txt
|
LeBron James បានក្លាយជាកីឡាករបាល់បោះដំបូងគេដែលរកបាន ៣៩,០០០ ពិន្ទុនៅក្នុងការប្រកួតក្របខណ្ឌ NBA។ ពិន្ទុទី ៣៩,០០០ របស់កីឡាករអាម៉េរិក កើតឡើងក្នុងការប្រកួតដែល LA Lakers ឈ្នះ Utah Jazz ក្នុងជំនួបលីគរដូវកាលនេះ។
|
James រកបាន ១៧ពិន្ទុ ក្នុងជ័យជម្នះរបស់ LA Lakers លើគូប្រជែង Utah Jazz ក្នុងលទ្ធផលពិន្ទុ ១៣១-៩៩ ដើម្បីទទួលបានកៅអីវគ្គ ១/៤ ផ្តាច់ព្រ័ត្រ។ កីឡាករអន្តរជាតិអាម៉េរិក វ័យ ៣៨ឆ្នាំ បានវ៉ាដាច់អតីតជើងខ្លាំង Kareem Abdul-Jabbar វីរបុរស Lakers ដែលរកបាន ៣៨,៣៨៧ពិន្ទុ កាលពីខែកុម្ភៈ ដើម្បីក្លាយជាអ្នកស៊ុតបញ្ចូលទីដាច់គេនៅ NBA។ «ខ្ញុំពិតជារីករាយ ដែលមានឱកាសដើម្បីបង្កើតកំណត់ត្រានេះ។ ពិតណាស់ មានកីឡាករល្អៗជាច្រើននៅក្នុងលីគនេះ ហើយពួកគេសុទ្ធតែជាអ្នកស៊ុតបញ្ចូលទីដ៏អស្ចារ្យ ប៉ុន្តែខ្ញុំនៅតែអាចធ្វើវាបាន»។ នេះជាការលើកឡើងរបស់ James។ អ្នកលេងដែលមានតម្លៃបំផុតរបស់ NBA បួនសម័យបានស្វាគមន៍ហ្វូងមនុស្សនៅឯ Crypto.com Arena នៅពេលដែលសមិទ្ធផលរបស់គាត់ត្រូវបានប្រកាស។ ក្រៅពីជាអ្នកស៊ុតបញ្ចូលទីច្រើនជាងគេ កីឡាករបាល់បោះដែលជាប់ជាកីឡាករមានតម្លៃបំផុតនៅ NBA ៤សម័យ ក៏ជាអ្នកបញ្ជូនបាល់ ( Assists) ៩លើកជាកំណត់ត្រា ជាមួយការវាយបក៧លើក ស្របពេលមិត្តរួមក្រុមរបស់គេ កីឡាករ Anthony Davis សម្រេចបាន២៦ពិន្ទុ ពីការវាយបកនោះ។ វគ្គ៨ក្រុមចុងក្រោយ ក្របខណ្ឌលីគបាល់បោះអាម៉េរិក NBA និងត្រូវធ្វើនៅថ្ងៃទី៤ និងទី ៥ ខែធ្នូ វគ្គពាក់កណ្តាលផ្តាច់ព្រ័ត្រនៅថ្ងៃទី៧ ខែធ្នូ និងវគ្គផ្តាច់ព្រ័ត្រនៅថ្ងៃទី៩ ខែធ្នូ ដែលធ្វើនៅទីលាននៅ Las Vegas សហរដ្ឋអាម៉េរិក។ ក្រុម Denver Nuggets អស់ឱកាសការពារតំណែងជើងឯករបស់ខ្លួនទៅហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7045.txt
|
Manchester United មានភាគរយតិចតួចប៉ុណ្ណោះក្នុងការទទួលបានកៅអីទៅវគ្គ១៦ក្រុមចុងក្រោយ UEFA Champions League ក្រោយ Galatasaray រកបាន២គ្រាប់ពីក្រោយតាមស្មើ ៣-៣។ Arsenal ជាក្រុមទី១០ បានកៅអីស្វ័យប្រវត្តិឆ្លងផុតវគ្គចែកពូល។
|
ក្នុងការប្រកួតទី៥ វគ្គសន្សំពិន្ទុពូល A នៅរាត្រីថ្ងៃទី២៩ ខែវិច្ឆិកា អ្នកចាំទី Andre Onana ភ្លាត់ស្នៀតធ្វើឱ្យ Man Utd របូតគ្រាប់បាល់ដល់ទៅ២គ្រាប់ នៅពេល Hakim Ziyech ទាត់បាល់ពិន័យ free-kick ទាំងពីរលើកនៅនាទី២៩ និង៦២ បន្ទាប់ពី Alejandro Garnacho និង Bruno Fernandes ស៊ុយម្នាក់១គ្រាប់មុននៅនាទី១១ និង១៨។ Scott McTominay សម្រេចគ្រាប់បាល់នាំមុខជាថ្មីសម្រាប់បិសាចក្រហមនៅនាទី៥៥ មុនពេល Kerem Akturkoglu ស៊ុតតាមស្មើឱ្យ Galatasaray វិញនៅនាទី៧១។ ចប់ការប្រកួត Man Utd ស្មើ Galatasaray ៣-៣។ តាមរយៈលទ្ធផលនេះ បានធ្វើឱ្យក្រុមលោក Erik ten Hag ពិបាកក្នុងការប្រជែងកៅអីវគ្គ១៦ក្រុមចុងក្រោយ ដ្បិតនៅបាតតារាងមាន៤ពិន្ទុ តាមពីក្រោយ FC Copenhagen និង Galatasaray នៅនៅលេខ២ និងលេខ៣ ចំនួន១ពិន្ទុ។ ក្នុងជំនួបលើកទី៥ពួល A នេះ Copenhagen ស្មើ Bayern Munich ដែលកក់កៅអីរួចស្រេច។ នៅជំនួបចុងក្រោយ Man Utd ត្រូវកាឈ្នះ Bayern Munich ដាច់ខាត ហើយការប្រកួតរវាង Copenhagen និង Galatasaray ត្រូវស្មើថែមទៀត ទើបក្រុមអង់គ្លេសមួយនេះបានកៅអីទៅវគ្គបន្ត។ ដោយឡែក Arsenal ដែលឈ្នះ Lens ៦-០ នៅជំនួបទី៥ ពូល B ទទួលបានកៅអីវគ្គ១៦ក្រុមចុងក្រោយផងដែរ។ គិតត្រឹមពេលនេះ ពាន់រង្វាន់លីគកំពូលអឺរ៉ុបរកឃើញ១០ក្រុមហើយដែលបានកៅអីស្វ័យប្រវត្តិទៅវគ្គខ្វែង ក្នុងនោះមាន Bayern Munic, AT-Madrid, Lazio, Barcelona, Man City, RB Leipzing, Real Sociedad, Inter Milan Real Madrid និង Arsenal។ ក្រុមដែលអស់ឱកាសទៅវគ្គ១៦ក្រុម មាន Sevilla, Union Berlin, RB Salzburg, Benfica, Celtic, Feyenoord, Young Boys, Red Star Belgrade និង Royal Antwerp។ លទ្ធផលការប្រកួតគូដទៃ៖ Sevilla ២-៣ PSV Eindhoven Bayern Munich ០-០ FC Copenhagen Arsenal ៦-០ Lens Real Madrid ៤-២ Napoli Sporting Braga ១-១ Union Berlin Benfica ៣-៣ Inter Milan Real Sociedad ០-០ RB Salzburg អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7046.txt
|
Rodrygo ខ្សែប្រយុទ្ធ Real Madrid និងក្រុមជម្រើសជាតិប្រេស៊ីល រងការផ្ញើសាររើសអើងជាតិសាសន៍នៅលើបណ្តាញសង្គម បន្ទាប់ពីរូបគេបានប្រកែកគ្នា នៅលើទីលានប្រកួតជាមួយនឹង Lionel Messi នៅក្នុងជំនួបដែលប្រេស៊ីលចាញ់អាហ្សង់ទីន ១-០ វគ្គជម្រុះពានរង្វាន់ World Cup 2026 ទ្វីបអាម៉េរិកខាងត្បូង។
|
ប្រេស៊ីលចាញ់ការប្រកួតក្រោមថ្វីជើងអាហ្សង់ទីន ១-០ ក្នុងទីក្រុង Rio de Janeiro ហើយជាការចាញ់លើកទី៣ ជាប់គ្នានៅវគ្គជម្រុះតំបន់។ ជំនួបរវាងប្រេស៊ីល និងអាហ្សង់ទីន ត្រូវបានរំខានដោយបញ្ហាអំពើហិង្សារវាងអ្នកគាំទ្រអាហ្សង់ទីន និងប្រេស៊ីល និងរវាងមន្ត្រីប៉ូលិសទល់អ្នកគាំទ្រអាហ្សង់ទីន នៅក្នុងកីឡដ្ឋាន Maracana បណ្តាលឱ្យការប្រកួតពន្យាពេលជាង ៣០នាទី។ អំឡុងការប្រកួតវិញ Messi ត្រូវបានគេឃើញឈ្លោះប្រកែកគ្នាជាមួយនឹងកីឡាវ័យក្មេង Rodrygo របស់ប្រេស៊ីល រហូតដល់ខ្សែការពារប្រធានក្រុម Marquinhos ចូលមកបំបែក។ បន្ទាប់ពីការប្រកែកគ្នាលើទីលាន Rodrygo ត្រូវបានគេផ្ញើសារជាច្រើនក្នុងន័យរើសអើង ដោយមានការដាក់រូបស្វា និងរូបភាពផ្លែចេកជាដើម ព្រមទាំងពាក្យប្រមាថផ្សេងៗ។ «ការរើសអើងពូជសាសន៍តែងតែមាននៅពេលខ្ញុំបំពេញកាតព្វកិច្ចដល់ប្រទេសជាតិ។ បណ្តាញសង្គមរបស់ខ្ញុំត្រូវបានគេឈ្លានពានដោយការប្រមាថ និងគ្រប់រូបភាពដែលមិនសមហេតុផល។»។ Rodrygo បានសរសេរបង្ហោះនៅបណ្តាញសង្គម Instagram របស់គេបែបនេះ។ ខ្សែប្រយុទ្ធវ័យក្មេងរបស់ក្រុម Real Madrid ក៏បានប្តេជ្ញាបន្ថែមទៀតថា រូបគេនឹងបន្តប្រឆាំងរាល់អំពើរើសអើងពូជសាសន៍ ហើយនឹងបន្តធ្វើភារកិច្ចក្រុមជម្រើសជាតិ ឱ្យកាន់តែល្អបន្ថែមទៀត។ ក្រុមប្រេស៊ីលបច្ចុប្បន្នកំពុងស្ថិតនៅចំណាត់ថ្នាក់លេខ ៦ ក្រោយឆ្លងកាត់ ៦ប្រកួត រកបានត្រឹមតែ ៧ពិន្ទុ តែប៉ុណ្ណោះ ដោយឈ្នះ ២ប្រកួត ចាញ់៣ ស្មើ ១ប្រកួត។ ចំណែកក្រុមអាហ្សង់ទីនជាក្រុមស្ថិតនៅកំពូលតារាង ដោយមាន ១៥ពិន្ទុ ពីការប្រកួតចំនួន ៦ លើក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7047.txt
|
ក្រុមកីឡាបាល់ទាត់ជម្រើសជាតិប្រេស៊ីល បន្តចាញ់អាហ្សង់ទីន ១-០ ក្នុងការប្រកួតជម្រុះ FIFA World Cup តំបន់អាម៉េរិកឡាទីន នៅព្រឹកថ្ងៃទី២២ ខែវិច្ឆិកានេះ។ នេះជបរាជ័យ៣លើកចុងក្រោយជាប់គ្នា ក្នុងចំណោម៦ប្រកួតរបស់ក្រុមសាំបា។
|
ក្នុងជំនួបវគ្គសន្សំពិន្ទុនៅកីឡដ្ឋាន Maracana ក្នុងក្រុងរីយ៉ូ រវាងម្ចាស់ផ្ទះប្រេស៊ីល ទល់អាហ្សង់ទីនត្រូវបានពន្យាពេលក្រោយមានអំពើហិង្សាកើតឡើងរវាងអ្នកគាំទ្រក្រុមទាំងពីរ។ ២៧នាទីក្រោយអន្តរាគមន៍ ទើបការប្រកូតចាប់ផ្តើមដំណើរការ។ ខ្សែការពារ Nicolas Otamendi បានតែតបាល់បញ្ចូលទីនៅនាទី៦៣ ដើម្បីជួយម្ចាស់ការពារតំណែងជើងឯកអាហ្សង់ទីន រកបាន៣ពិន្ទុបន្ថែមពីក្រុមម្ចាស់ផ្ទះប្រេស៊ីល។ ជំនួបដ៏ក្តៅគគុកនេះ មានការប៉ះទង្គិចគ្នាលើទីលានរវាងកីឡាករដល់ទៅ៣៩លើកឯណោះ ស្របពេលកីឡាករប្រេស៊ីល Joelinton ដែលទើបប្តូរចូលបាន១០នាទី ទទួលបានកាតក្រហមនៅនាទី៨២។ តាមរយៈលទ្ធផលនេះ បានជួយអាហ្សង់ទីនរក្សាកំពូលតារាងនៃវគ្គជម្រុះកីឡាបាល់ទាត់ពិភពលោកតំបន់អាម៉េរិកឡាទីន ដោយរកបាន១៥ពិន្ទុ ពីការប្រកួត៦លើក។ ប្រេស៊ីល ដែលបរាជ័យ៣លើកជាប់គ្នាធ្លាក់ទៅលេខ៦ ដោយរកបានតែ៧ពិន្ទុប៉ុណ្ណោះ ស្ថិតនៅលើក្រុមត្រូវប្រកួត play-off ប៉ារ៉ាហ្គាយដែលនៅលេខ៧ តែ២ពិន្ទុ។ អ៊ុយរូហ្គាយ ឈរលេខ២ដដែល មាន១៣ពិន្ទុ ក្រោយបន្តឈ្នះ បូលីវី ៣-០។ អាក្វាទ័រ ឈ្នះស៊ីលី ១-០ ឡើងទៅលេខ៥ មាន៨ពិន្ទុ ស្របពេល កូឡុំប៊ីឈរលេខ៣ មាន១២ពិន្ទុ ក្រោយឈ្នះប៉ារ៉ាហ្គាយ ១-០។ ស៊ីលី បូលីវី និង ប៉េរូ ស្ថិតនៅតំបន់ត្រូវកាត់ចេញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7048.txt
|
ដូចទៅនឹងការប្រកួតលើកទីមួយ នៃជើងទីមួយវគ្គជម្រុះជុំទីពីរ World Cup 2026 តំបន់អាស៊ី ក្រុមអាស៊ានចំនួន ៧ មានតែ ២ក្រុមប៉ុណ្ណោះដែលយកឈ្នះការប្រកួត ។ ចំណែកក្រុមចំនួន ៥ ផ្សេងទៀតត្រដាបត្រដួសពីការប្រកួតប្រជែង។
|
ក្រុមបាល់ទាត់ជម្រើសជាតិថៃរកបាន ៣ពិន្ទុលើកដំបូងរបស់ខ្លួនក្នុងពូល C ក្រោយយកឈ្នះលើក្រុមសិង្ហបុរីលទ្ធផល ៣-១ ក្នុងជំនួបវគ្គជម្រុះជុំទីពីរពានរង្វាន់ World Cup 2026 តំបន់អាស៊ី (AFC) នារាត្រីថ្ងៃទី២១ ខែវិច្ឆិកា។ ម៉ាឡេស៊ី បន្តឈ្នះការប្រកួតលើកទីពីរលើឆាយនីតាយប៉ិ ឡើងឈរកំពូលតារាងស្ថិតក្នុងពូល D ។ ចំណែកជំនួបរវាងហ្វីលីពីន និងឥណ្ឌូណេស៊ីស្មើគ្នា ហើយវៀតណាម និងមីយ៉ាន់ម៉ា ចាញ់ការប្រកួតដូចគ្នា។ ថៃ ក្នុងពូល C ដែលចាញ់ការប្រកួតលើកទីមួយ បានវិលត្រឡប់រកបាន ៣ពិន្ទុ របស់ខ្លួនលើកដំបូងនៅក្នុងវគ្គជម្រុះជុំទីពីរ ដោយបានបំបាក់ក្រុមម្ចាស់ផ្ទះសិង្ហបុរី ដែលស្ថិតក្នុងតំបន់អាស៊ានតែមួយលទ្ធផល ៣-១។ រកបាន ៣ពិន្ទុ ថៃឡើងឈរចំណាត់ថ្នាក់លេខ ២ ពីលើក្រុមចិន ដែលចាញ់ការប្រកួតក្រោមថ្វីជើងកូរ៉េខាងត្បូងលទ្ធផល ៣-០ នៅការប្រកួតទីពីរ។ ម៉ាឡេស៊ី រកបាន ៦ពិន្ទុ ពីការប្រកួត ២លើកដើម្បីឡើងឈរនៅកំពូលតារាងក្នុងពូល D ដោយបានយកឈ្នះការប្រកួតលើក្រុមឆាយនីតាយប៉ិលទ្ធផល ១-០ ក្រោយពេលប្រកួតយកឈ្នះលើក្រុមកៀហ្ស៊ីស៊ីស្ថាន កាលពីប្រកួតទីមួយ លទ្ធផល ៤-៣។ អូម៉ង់ដែលចាញ់កៀហ្ស៊ីស៊ីស្ថាន ១-០ ដូចគ្នាក្នុងពូល បន្តឈរនៅចំណាត់ថ្នាក់លេខ ២។ ក្រុមហ្វីលីពីន ដែលប្រជែងជាមួយនឹងឥណ្ឌូណេស៊ី បានត្រឹមចែកគ្នាម្នាក់ ១ពិន្ទុ ក្រោយការប្រកួតលទ្ធផលស្មើ ១-១ ខណៈពេលដែលក្រុមវៀតណាមចាញ់ការប្រកួតក្រោមថ្វីជើងអ៊ីរ៉ាក់លទ្ធផល ១-០។ ហ្វីលីពីន បន្តនៅលេខ ៣ ឥណ្ឌូណេស៊ី បន្តស្ថិតនៅចំណាត់ថ្នាក់លេខ ៤ ខណៈដែលវៀតណាមនៅឈរលេខ ២ដដែល ដោយអ៊ីរ៉ាក់ជាក្រុមស្ថិតក្នុងកំពូលតារាង។ ដោយឡែកមីយ៉ាន់ម៉ា បន្តរងបរាជ័យក្រោមថ្វីជើងក្រុមកូរ៉េខាងជើងលទ្ធផល ៦-១។ ពួកគេធ្លាប់ចាញ់ការប្រកួតលើកទីមួយលទ្ធផល ៥-០ ក្រោមថ្វីជើងជប៉ុន ។ មីយ៉ាន់ម៉ា មកដល់ពេលនេះជាក្រុមអាស៊ានមួយ ត្រូវបានគូប្រកួតស៊ុតគ្រាប់បាល់បញ្ចូលទីលើស ១០គ្រាប់ហើយ។ ខាងក្រោមនេះជាការប្រកួតរបស់ក្រុមដទៃផ្សេងទៀតនៅវគ្គជម្រុះជុំទីពីរ World Cup 2026 តំបន់អាស៊ី៖ ពូល A ឥណ្ឌា ចាញ់ កាតា លទ្ធផល ៣-០។ ពូល B ស៊ីរី ចាញ់ ជប៉ុន លទ្ធផល ៥-០។ ពូល E ហុងកុង ស្មើ ២-២ តួកម៉េនីស្ថាន។ អ៊ូសបេគីស្ថាន ស្មើ ២-២ អ៊ីរ៉ង់។ ពូល G ប៉ាគីស្ថាន ចាញ់ តាជីគីស្ថាន លទ្ធផល ៦-១។ ហ្សក់ដានី ចាញ់ អារ៉ាប៊ីសាអូឌីត លទ្ធផល ២-០។ ពូល H ណេប៉ាល់ ចាញ់ យេម៉ែន លទ្ធផល ២-០។ បារែន ចាញ់ អេម៊ីរ៉ាត់អារ៉ាប់រួម លទ្ធផល ២-០។ ពូល I បង់ក្លាដែល ស្មើ ១-១ លីបង់។ ប៉ាឡេស្ទីន ចាញ់ អូស្ត្រាលី លទ្ធផល ១-០។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7049.txt
|
Arsenal ឈរចំណាត់ថ្នាក់កំពូលតារាងក្របខណ្ឌ Premier League លើស៤ពិន្ទុ លើក្រុម Manchester City ក្រោយពួកគេបានប្រកួតយកឈ្នះលើក្រុម Wolverhampton Wanderers ដោយលទ្ធផល ២-១ នាការប្រកួតលីគកំពូលអង់គ្លេសថ្ងៃទី២ ខែធ្នូ។ រីឯក្រុម Manchester United បន្តជួបរឿងខកចិត្តដោយប្រកួតចាញ់ក្រុម Newcastle United លទ្ធផល ១-០ បន្ទាប់ពីស្មើនៅក្នុងពានរង្វាន់ UEFA Champions League រួចមក។
|
ចាប់ផ្តើមការប្រកួតយ៉ាងល្អ និងលឿនបំផុត ក្រុមកាំភ្លើងធំរកបានគ្រាប់បាល់ ២គ្រាប់ នៅត្រឹម ១៣នាទីដំបូង ដោយគ្រាប់ទី១ ធ្វើបានដោយកីឡាករ Bukayo Saka នាទី៦ និង Martin Odegaard ស៊ុតគ្រាប់ទី២ នៅនាទី១៣។ ចំណែកគ្រាប់បាល់របស់ក្រុម Wolver រកបានដោយកីឡាករ Matheus Cunha នៅនាទី៨៦។ Arsenal រកបាន ៣៣ពិន្ទុ ពីការប្រកួតចំនួន ១៤លើក ដោយមានគម្លាត ៤ពិន្ទុ ពីក្រុមការពារជើងឯក Man City ដែលស្ថិតនៅចំណាត់ថ្នាក់លេខ ២ មាន ២៩ពិន្ទុ ហើយក្រុម Liverpool ស្ថិតនៅចំណាត់ថ្នាក់លេខ ៣ មាន ២៨ពិន្ទុ ស្មើនឹងក្រុមលេខ ៤ Aston Villa ដែលមាន ២៨ពិន្ទុដូចគ្នា។ ជាមួយជ័យជម្នះលោក Mikel Arteta រីករាយចំពោះលទ្ធផល និងទម្រង់លេងរបស់កូនក្រុម ដែលអាចរុញច្រានក្រុមឈរកំពូលតារាង។ «បាល់ទាត់មិនល្អគ្រប់យ៉ាងនោះទេ ប៉ុន្តែខ្ញុំពិតជារីករាយនៅអ្វីដែលយើងបានលេងនៅថ្ងៃនេះ។ វាគួរតែជាតារាងពិន្ទុដ៏ធំជាងនេះ យើងបានធ្វើខុស ហើយពួកគេឆ្លៀតឱកាស ហើយវាជាការប្រកួតនៅ Premier League។ យើងមានឱកាស ហើយយើងមិនបណ្តែតបណ្តោយឱ្យរបូតវាឡើយ។»។ លោក Arteta បាននិយាយបែបនេះក្នុងសន្និសីទកាសែតក្រោយចប់ការប្រកួត។ កាលពីរដូវកាលមុន Arsenal ក៏ជាក្រុមស្ថិតនៅកំពូលតារាងដូចគ្នានេះ ដោយតាំងពីដើមរដូវកាល ។ តែជិតចុងរដូវកាល ក្រុមរហស្សនាមកាំភ្លើងធំបានជួបបញ្ហាបន្តបន្ទាប់ ធ្វើឱ្យរបូតឱកាសឈ្នះពានរង្វាន់ Premier League ដែលក្រុមបានរង់ចាំជិត ២០ឆ្នាំ។ Man City រដូវកាលមុនប្រដេញតាមក្រុម Arsenal រហូតក្លាយជាក្រុមជើងឯក។ ដោយឡែកក្រុម Manchester United បន្តជួបរឿងខកចិត្តបន្ទាប់ពីពួកគេបានប្រកួតស្មើ ៣-៣ ជាមួយនឹងក្រុម Galatasaray ក្នុងការប្រកួតពានរង្វាន់ UEFA Champions League កាលពីសប្តាហ៍មុន ធ្វើឱ្យឱកាសឆ្លងទៅវគ្គជម្រុះ ១៦ក្រុម កាន់តែខើចឆ្ងាយ។ យ៉ាងណាវិលមកការប្រកួតក្នុងក្របខណ្ឌ Premier League បិសាចក្រហមបានប្រកួតចាញ់ក្រុម Newcastle United ដោយលទ្ធផល ១-០ បង្កជាបញ្ហាជាថ្មីបន្ថែមទៀតធ្លាក់លើក្រុម ដែលមានអ្នកចាត់ការជាលោក Erik ten Hag។ នេះជាការចាញ់ Newcastle United លើកទីពីរហើយ ក្នុងរដូវកាលនេះ ដែលក្រុមទាំងពីរបានប៉ះគ្នា ។ លើកទីមួយ ក្រុមបុិសាចក្រហម ចាញ់ក្នុងលទ្ធផល ៣-០ ក្នុងពានរង្វាន់ EFL Cup ជុំទី៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_705.txt
|
កូរ៉េខាងត្បូង នៅថ្ងៃទី១ ខែកញ្ញា អំពាវនាវអង់គ្លេសឱ្យមានការឆ្លើយតបរួមគ្នាចំពោះច្បាប់កាត់បន្ថយអតិផរណារបស់អាម៉េរិក ដែលលែងផ្តល់សិទ្ធិឱ្យរថយន្តអគ្គិសនីដែលដំឡើងនៅខាងក្រៅអាមេរិកខាងជើងទទួលបានឥណទានពន្ធ។
|
ការអនុម័តច្បាប់កាត់បន្ថយអតិផរណារបស់អាម៉េរិក ធ្វើឱ្យកូរ៉េខាងត្បូងមានការព្រួយបារម្ភយ៉ាងខ្លាំងពិសេសផលប៉ះពាល់អវិជ្ជមាននៃច្បាប់ថ្មីនេះលើក្រុមហ៊ុនផលិតរថយន្តអគ្គិសនីក្នុងស្រុករបស់កូរ៉េខាងត្បូង។ ទាក់ទងនឹងបញ្ហានេះ រដ្ឋមន្ត្រីពាណិជ្ជកម្មលោក Ahn Duk-geun លើកឡើងសំណើឱ្យមានការពិភាក្សាអំពីវីធីសាស្ត្រដោះស្រាយជាមួយនឹងច្បាប់ថ្មីរបស់អាម៉េរិកជាមួយអង់គ្លេសក្នុងជំនួបជាមួយបេសកជនពាណិជ្ជកម្មរបស់អង់គ្លេសប្រចាំកូរ៉េខាងត្បូង John Whittingdale នៅថ្ងៃទី១ ខែកញ្ញានៅទីក្រុងសេអ៊ូល។ នេះបើតាមការប្រកាសរបស់ក្រសួងពាណិជ្ជកម្ម ឧស្សាហកម្ម និងថាមពលរបស់កូរ៉េខាងត្បូង។ យោងតាមការិយាល័យរបស់លោក Ahn Duk-geun ក្នុងជំនួបនេះ កូរ៉េខាងត្បូងចង់បានការសហការជាមួយអង់គ្លេស ដើម្បីឆ្លើយតបនឹងច្បាប់កាត់បន្ថយអតិផរណារបស់អាម៉រិករួមគ្នា ដោយសារតែច្បាប់នេះនឹងមិនរាប់បញ្ចូលរថយន្តអគ្គិសនីដែលដំឡើងនៅខាងក្រៅអាមេរិកខាងជើងឱ្យមានសិទ្ធិទទួលបានឥណទានពន្ធទេ។ ឥណទានពន្ធ គឺជាចំនួនថវិកាជាក់លាក់មួយដែលរដ្ឋាភិបាលអាម៉េរិកឱ្យទៅអ្នកដែលទិញរថយន្តអគ្គិសនី ដើម្បីយកទៅកាត់ពន្ធលើប្រាក់ចំណូលដែលអ្នកទិញនោះជំពាក់រដ្ឋវិញ។ នេះមានន័យថា ពលរដ្ឋអាម៉េរិកដែលចង់ទិញរថយន្តផលិតក្រៅអាម៉េរិកខាងជើង នឹងមិនអាចទទួលបានការផ្ដល់កម្ចីទិញឡានឡើយ។ ច្បាប់កាត់បន្ថយអតិផរណារបស់អាម៉រិកត្រូវបានចុះហត្ថលេខាដោយប្រធានាធិបតីអាម៉េរិក ចូ បៃដិន នៅថ្ងៃទី១៦ ខែសីហា។ ច្បាប់នេះនឹងផ្តល់ឥណទានពន្ធចំនួន៧,៥០០ដុល្លារសម្រាប់តែអ្នកដែលទិញរថយន្តអគ្គិសនីដែលដំឡើងនៅក្នុងអាម៉េរិកខាងជើងតែប៉ុណ្ណោះ។ ចំណែកអ្នកដែលទិញរថយន្តអគ្គិសនីដែលដំឡើងនៅខាងក្រៅអាម៉េរិកខាងជើងនឹងលែងទទួលបានការផ្ដល់កម្ចីបែបនេះទៀតហើយ។ ច្បាប់ថ្មីដែលចូលជាធរមាននៅឆ្នាំ២០២៣នេះ នឹងប៉ះពាល់ដល់ការនាំចេញរថយន្តអគ្គិសនីរបស់កូរ៉េខាងត្បូងចំនួន១០០,០០០គ្រឿងក្នុងមួយឆ្នាំ ហើយក្រុមហ៊ុនផលិតរថយន្តអគ្គិសនីក្នុងស្រុករបស់កូរ៉េខាងត្បូងដូចជាHyundai Motor Company, Kia Corporation ជាដើមនឹងមិនមានសិទ្ធទៀតទេក្នុងការទទួលបានឥណទានពន្ធសម្រាប់អតិថិជនរបស់ពួកគេ។ ដោយ៖ ហ៊ួយ ស៊ីវលី អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7050.txt
|
ក្រុមកីឡាបាល់ទាត់ជម្រើសជាតិអង់គ្លេស បានបញ្ចប់យុទ្ធនាការការប្រកួតជម្រុះពានរង្វាន់បាល់ទាត់ទ្វីបអឺរ៉ុប UEFA Euro 2024 ដោយស្មើ ម៉ាសេដ្វានខាងជើង ១-១ នាថ្ងៃទី២០ ខែវិច្ឆិកា។ ទោះស្មើ ប៉ុន្តែប្រធានក្រុម Harry Kane អះអាងថាសមាជិកក្រុមមោទកភាពចំពោះការបញ្ចប់ចំណាត់ថ្នាក់កំពូលតារាងពូល C។
|
អង់គ្លេស ឈ្នះកៅអីជុំផ្តាច់ព្រ័ត្រ Euro 2024 ដែលធ្វើឡើងនៅប្រទេសអាល្លឺម៉ង់ នៅឆ្នាំ ២០២៤ ក្នុងនាមជាក្រុមកំពូលតារាង ខណៈដែលអ៊ីតាលីក្រុមលេខ ២។ អង់គ្លេស ឈរកំពូលតារាងដោយរក្សាកំណត់ត្រាមិនចាញ់សោះ។ ក្នុងពេល C នេះ អ៊ុយក្រែន ម៉ាសេដ្វានខាងជើង និងម៉ាល់ត៍ ហាលអាវ។ ខ្សែប្រយុទ្ធ Harry Kane បង្ហាញចំណាប់អារម្មណ៍ខ្លួនក្រោយចប់ការប្រកួត ដោយចាត់ទុកលទ្ធផលការប្រកួតថា ក្រុមគួរតែទទួលយកបាន និងមានមោទកភាព ដែលបានឡើងទៅកាន់ការប្រកួតជុំបន្ត។ «ជាការប្រកួតដ៏លំបាក់យើងដឹងថាវាអាចនឹងតានតឹងខ្លាំងទល់នឹងក្រុមមួយដែលមានទម្រង់នៃការប្រកួតខុសប្លែក ក៏ដូចជាទីលានក្រៅទឹកដី ផ្តល់ផលពិបាកក្នុងការលេងរបស់ក្រុមយើង។ ប្រសិនបើគ្រប់គ្នាអាចស្វែងរកគ្រាប់បាល់ទីពីរបាន នោះនឹងកាន់តែមានភាពរីករាយ តែយ៉ាងណាយើងអាចមានមោទកភាពចំពោះការបញ្ចប់យុទ្ធនាការរបស់យើង ហើយបានជម្រុះទៅវគ្គបន្ទាប់។»។ ខ្សែប្រយុទ្ធ Harry Kane បាននិយាយប្រាប់ទូរទស្សន៍ Channel 4 បែបនេះ។ អង់គ្លេស ស្ថិតក្នុងពូល C ឈរកំពូលតារាងមាន ២០ពិន្ទុ ពីការប្រកួតចំនួន ៨លើក ខណៈដែលអ៊ីតាលីគេចផុតពីការប្រកួតជម្រុះបន្ត ក្រោយពួកគេរក្សាតំណែងលេខ ២ ដោយមាន ១៤ពិន្ទុ ស្មើនឹងក្រុមអ៊ុយក្រែន លេខ ៣ ដែលមាន ១៤ពិន្ទុ ដូចគ្នា ប៉ុន្តែមានគ្រាប់បាល់ចំណេញច្រើនជាង។ ក្រុមម៉ាសេដ្វានខាងជើងបញ្ចប់ក្នុងចំណាត់ថ្នាក់ទី៤ ខណៈមាល់ត៍ នៅបាតតារាងគ្មានពិន្ទុរាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7051.txt
|
ក្រុមកីឡាបាល់ទាត់ជម្រើសជាតិថៃ បានចែកផ្លូវជាមួយគ្រូបង្វឹកលោក Alexandre Polking បន្ទាប់ពីការចាប់ផ្តើមយុទ្ធនាការជម្រុះ FIFA World Cup 2026 តំបន់អាស៊ី បាន២ប្រកួត។ នេះបើតាមការបញ្ជាក់របស់អ្នកចាត់ការអ្នកស្រី Nualphan Lamsam នៅថ្ងៃទី២២ ខែវិច្ឆិកា ដោយតែងតាំងគ្រូជប៉ុនលោក Masatada Ishii ជំនួសវិញ។
|
បើទោះ ដឹកនាំក្រុមថៃ ទទួលជ័យជម្នះ ៣-១ លើសិង្ហបុរី នៅជំនួបទី២ពូល C នៅថ្ងៃទី២១ ខែវិច្ឆិកាក្តី ប៉ុន្តែមិនគ្រប់គ្រាន់ក្នុងការសង្គ្រោះតំណែងគ្រូសញ្ជាតិប្រេស៊ីល-អាល្លឺម៉ង់ Polking ឡើយ។ នេះដោយសារជំនួបបើកឆាក ក្រុមរហស្សនាមដំរីសង្គ្រាមចាញ់ចិន ២-១ ក្នុងផ្ទះខ្លួនឯង។ អ្នកចាត់ការក្រុមថៃអ្នកស្រី Nualphan Lamsam ឬ Madam Pang បានសរសេរលើផេកហ្វេសប៊ុកផ្លូវការរបស់ខ្លួនថា លោក Polking នឹងត្រូវបានជំនួសតំណែងដោយលោក Masatada Ishii។ លោក Ishii គ្រូសញ្ជាតិជប៉ុន វ័យ៥៦ឆ្នាំ បានដឹកនាំ Buriram United ឈ្នះជើងឯកលីគកំពូលថៃ Thai Premier League ក្នុងឆ្នាំ ២០២២ និង ២០២៣។ លោក Ishii ជាគ្រូជនជាតិជប៉ុនទីពីរដែលក្លាយគ្រូថៃ បន្ទាប់ពី Akira Nishino កាន់តំណែងនេះពីឆ្នាំ២០១៩ ដល់ឆ្នាំ២០២១។ «យើងត្រូវជ្រើសរើសគ្រូបង្វឹកដែលស្គាល់ច្បាស់ពីកីឡាករ និងក្រុមបាល់ទាត់ជម្រើសជាតិថៃ ដូច្នេះយើងជ្រើសរើសគ្រូបង្វឹកលោក Ishii ដែលមានបទពិសោធន៍ច្រើន»។ នេះជាការបញ្ជាក់របស់មហាសេដ្ឋីថៃ Madam Pang។ សេដ្ឋនីថៃរូបនេះ ក៏បានបង្ហាញការអរគុណចំពោះលោក Polking វ័យ៤៧ឆ្នាំ ដែលប្រឹងប្រែងដឹកនាំក្រុមថៃរយៈពេល ២ឆ្នាំ ដោយឈ្នះជើងឯក AFF Championships ២លើកចុងក្រោយជាប់ៗគ្នា។ បើតាមការផ្សាយរបស់សារព័ត៌មានផ្សេងៗ លោក Polking ទំនងអាចនឹងទៅដឹកនាំក្រុម Ho Chi Minh City នៃលីគកីឡាបាល់ទាត់កំពូលវៀតណាម V.League 1។ ក្រោយឆ្លងកាត់២ប្រកួតវគ្គជម្រុះជុំទី២ World Cup ឆ្នាំ ២០២៦ ថៃឈរលេខ២ក្នុងពូល C មាន៣ពិន្ទុ តាមពីក្រោយកូរ៉េខាងត្បូងដែលឈរកំពូលតារាងមាន៦ពិន្ទុ។ ចិន នៅលេខ៣មាន៣ពិន្ទុ ឯសិង្ហបុរីនៅបាតតារាងគ្មានពិន្ទុរាប់នៅឡើយ។ ថៃ ដែលសព្វថ្ងៃស្ថិតនៅលេខរៀងទី១១១ពិភពលោក FIFA Ranking និងត្រូវបន្តជួបកូរ៉េខាងត្បូងនៅជំនួបទី៣ នៅថ្ងៃទី ២១ ខែមីនា ឆ្នាំ២០២៤៕ អត្ថបទទាក់ទង World Cup៖ កីឡាករថៃ នឹងបានរង្វាន់ខ្ទង់៥០ម៉ឺនដុល្លារម្នាក់ បើឆ្លងផុតវគ្គជម្រុះជុំទី២ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7052.txt
|
ក្រុម Manchester City រងការខកចិត្តសារជាថ្មីនៅក្នុងការប្រកួតស្មើ ៣-៣ ទល់ក្រុមភ្ញៀវ Tottenham Hotspur នារាត្រីថ្ងៃទី៣ ខែធ្នូ ក្នុងកីឡដ្ឋាន Etihad ដែលជាការប្រកួតស្មើលើកទី៣ នៅក្នុងក្របខណ្ឌ Premier League របស់ពួកគេ។
|
ក្រុមម្ចាស់ផ្ទះដែលជាក្រុមការពារតំណែងជើងឯក ត្រូវបានក្រុម Spurs ស៊ុតបើកការនាំមុខតាំងតែនាទី៦ ដោយកីឡាករប្រធានក្រុម Heung-Min Son ប៉ុន្តែប្រធានក្រុមសញ្ជាតិកូរ៉េខាងត្បូង បែរជារបូតភ្លាត់ស្នៀតធ្វើឱ្យចូលទីខ្លួនឯងវិញនៅ៣នាទីបន្ទាប់ ដែលផ្តល់ឱកាសដល់ Man City តាមស្មើ ១-១ ត្រឹម។ Man City បានវាយបក ដោយកីឡាករ Phil Foden ស៊ុតរកបានគ្រាប់ទី២ នៅនាទី៣១ ប៉ុន្តែត្រូវបានកីឡាករ Giovani Lo Celso របស់ Spurs ស៊ុតតាមស្មើ ២-២ នៅនាទី៦៩ ក្នុងវគ្គទីពីរ។ យ៉ាងណាក្រុមម្ចាស់ផ្ទះនៅតែអាចរកបានគ្រាប់ទី៣ ដោយខ្សែប្រយុទ្ធ Jack Grealish នៅនាទី៨១ ប៉ុន្តែសំណាងមិនផ្តល់ឱ្យក្រុមដែលដឹកនាំដោយលោក Pep Guardiola ឡើយ ដោយកីឡាករ Dejan Kulusevski រកបានគ្រាប់បាល់តាមស្មើ ៣-៣ សម្រាប់ក្រុមមកពីទីក្រុងឡុងដ៍នៅនាទី ៩០ចុងបញ្ចប់នៃវគ្គទៅហើយ។ Man City ស្មើ ៣លើកជាប់គ្នាក្នុងលីគកំពូលអង់គ្លេស ធ្វើឱ្យពួកគេធ្លាក់ទៅឈរនៅចំណាត់ថ្នាក់លេខ ៣ ដោយមាន ៣០ពិន្ទុ មានគម្លាត ៣ពិន្ទុពីក្រុម Arsenal ដែលឈរនៅកំពូលតារាង។ ចំណែក Spurs បន្តស្ថិតនៅចំណាត់ថ្នាក់លេខ ៥ មាន ២៧ពិន្ទុក្នុងដៃពីការប្រកួតចំនួន ១៤លើក។ ស្មើ ៣ប្រកួតមិនដែលឈ្នះ បានក្លាយជាកំណត់ត្រាលើកដំបូងរបស់ក្រុម Man City ក្នុងរយៈពេល ៦ រដូវកាលចុងក្រោយ។ Liverpool ឡើងឈរ ២ លើក្រុម Man City ដោយមានគម្លាត ១ពិន្ទុ បន្ទាប់ពីពួកគេបានយកឈ្នះលើក្រុម Fulham ដោយលទ្ធផលយ៉ាងតានតឹង ៤-៣។ ជ័យជម្នះរបស់ក្រុមរហស្សនាមហង្សក្រហមអរគុណដល់ការស៊ុតបាល់ចុងម៉ោងពីសំណាក់កីឡាករ Trent Alexander-Arnold។ ដោយលែកក្រុម Chelsea ដែលមានគ្នាត្រឹម ១០នាក់ បានឈ្នះ Brighton & Hove Albion ក្នុងកីឡដ្ឋាន Stamford Bridge ដោយលទ្ធផល ៣-២ ដើម្បីបន្តប្រជែងចំណាត់ថ្នាក់ឱ្យខិតកាន់តែជិតសម្រាប់កៅអីប្រកួតប្រជែងក្នុងពានរង្វាន់អឺរ៉ុប។ Brighton បន្តឈរនៅចំណាត់ថ្នាក់លេខ ៨ ពីក្រោមក្រុម Manchester United។ ក្រុមចំណាត់ថ្នាក់លេខ ៤ Aston Villa ជួបប្រទះលទ្ធផលស្មើ ២-២ ទល់នឹងក្រុម AFC Bournemouth ខណៈដែល West Ham United ក៏ស្មើ ១-១ ក្នុងទឹកដីទល់នឹងក្រុមភ្ញៀវ Crystal Palace៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7053.txt
|
ក្រុមកីឡាបាល់ទាត់ជម្រើសជាតិអង់គ្លេស វិលត្រឡប់ទៅកាន់ចំណាត់ថ្នាក់លេខ៣ ពិភពកលោក នៅក្នុងតារាង FIFA Rankings បន្ទាប់ពីពួកគេបានឆ្លងកាត់ការប្រកួតប្រជែងនៅវគ្គជម្រុះពានរង្វាន់ក្រុមកំពូលអឺរ៉ុប Euro 2024 បានយ៉ាងល្អ ហើយបានរុញក្រុមប្រេស៊ីលដែលកំពុងមានបញ្ហាទម្រង់លេងធ្លាក់ចេញពីចំណាត់ក្រុមកំពូលទាំង ៤។
|
តំណែងចំណាត់ថ្នាក់លេខ ៣ ជាតំណែងខ្ពស់បំផុតមួយដែលអង់គ្លេសធ្លាប់សម្រេចបានក្នុងតារាងចំណាត់ថ្នាក់ FIFA កាលពីមុនមក។ បន្ទាប់ពីបានវិលត្រឡប់ក្នុងតារាងចំណាត់ថ្នាក់កំពូលឡើងវិញ លោក Gareth Southgate គ្រូបង្វឹកក្រុមអង់គ្លេសថាលោកនឹងធ្វើឱ្យក្រុមឈានដល់កម្រិតកំពូលក្នុងតារាងចំណាត់ថ្នាក់ FIFA។ «យើងនៅមាន ២កម្រិតទៀតដែលជាទីកន្លែងដែលយើងត្រូវធ្វើឱ្យបាន។ តើខ្ញុំត្រូវជំរុញក្រុមឱ្យខ្លាំងបន្ថែមទៀតដើម្បីចំណាត់ថ្នាក់លេខ ១? ពិតប្រាកដណាស់ ព្រោះនៅទីខ្ពស់បំផុតអ្នកនឹងសម្រេចវាបានតាមរយៈទម្លាប់នៃការឈ្នះដ៏ជាប់លាប់។»។ លោក Southgate បាននិយាយប្រាប់អ្នកកាសែតបែបនេះ។ បច្ចុប្បន្នក្រុមម្ចាស់ World Cup 2022 អាហ្សង់ទីនបន្តរក្សាចំណាត់ថ្នាក់លេខ ១ ចំណែកបារាំងនៅចំណាត់ថ្នាក់លេខ ២ ដដែល ហើយក្រុមបែលហ្ស៊ិកនៅចំណាត់ថ្នាក់លេខ ៤។ ក្រុមប្រេស៊ីលដែលរងបរាជ័យ ៣លើកចុងក្រោយជាប់ៗគ្នា ដោយចាញ់ក្រោមថ្វីជើងកូឡុំប៊ី អាហ្សង់ទីន និងអ៊ុយរូហ្កាយ បានធ្លាក់ទៅកាន់ចំណាត់ថ្នាក់លេខ ៥។ ក្រុមដែលធ្លាក់ចំណាត់ថ្នាក់ខ្លាំងជាងគេបំផុតគឺជាស្វ៊ីសដែលបានធ្លាក់ពីចំណាត់ថ្នាក់លេខ ១៤ ទៅកាន់លេខ ១៨ ខណៈដែលក្រុមដែលត្រូវបានគេឃើញកើនឡើងចំណាត់ថ្នាក់ខ្លាំងបំផុតនោះគឺកោះកូម៉ូរ៉ូស ដែលកើនឡើង ៩ ចំណាត់ថ្នាក់ ពី ១២៨ មកកាន់លេខ ១១៩ ក្រោយពួកគេបានប្រកួតយកឈ្នះលើក្រុមសាធារណរដ្ឋអាហ្វ្រិកកណ្តាល និងហ្គាណា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7054.txt
|
Borussia Dortmund កក់កៅអីវគ្គ១៦ក្រុមចុងក្រោយ UEFA Champions League ក្នុងចំណោមក្រុមខ្លាំងទាំង៤ក្នុងពូល F ក្រោយឈ្នះ AC Milan ៣-១។ Paris St-Germain, Newcastle United និង AC Milan មានពិន្ទុប្រទាញប្រទង់គ្នា ដោយត្រូវកាត់ក្តីនៅជំនួបចុងក្រោយ ដើម្បីរក១ក្រុមទៀត ទៅវគ្គបន្តជាមួយ Dortmund។
|
ក្រុមពូល F ដែលគេចាត់ទុកថាជាពូលមរណប្រចាំរដូវកាល២០២៣/២៤នេះ បានឆ្លងកាត់ការប្រកួតសន្សំពិន្ទុ៥លើករៀងខ្លួនហើយ ដោយនៅជំនួបទី៥ នៅរាត្រីថ្ងៃទី២៨ ខែវិច្ឆិកា Dortmund ឈ្នះ AC Milan ៣-១ ស្របពេល PSG ស្មើ Newcastle ១-១។ ក្រុមអាល្លឺម៉ង់ Dortmund រកបាន១០ពិន្ទុ តាមពីក្រោមដោយក្រុមបារាំង PSG ៧ពិន្ទុ និង Newcastle របស់អង់គ្លេស ជាមួយក្រុមអ៊ីតាលី AC Milan មាន៥ពិន្ទុដូចគ្នានៅលេខរៀងបន្តបន្ទាប់។ ស្របពេល Dortmund បានកៅអីទៅវគ្គខ្វែងដោយស្វ័យប្រវត្តិ ក្រុម៣ទៀត PSG, Newcastle និង AC Milan ត្រូវប្រជែងពិន្ទុគ្នានៅជំនួបចុងក្រោយ។ ជំនួបកាត់សេចក្តីពូល F ក្រុម Dortmund ទទួក PSG ខណៈ Newcastle ស្វាគមន៍ AC Milan នៅរាត្រីថ្ងៃទី១៤ ខែធ្នូ។ ក្រុមដែលឡើងទៅវគ្គ១៦ក្រុមស្វ័យប្រវត្តិរួមមាន Bayern Munic, AT-Madrid, Lazio, Barcelona, Man City, RB Leipzing, Real Sociedad, Inter Milan និង Real Madrid។ លទ្ធផលការប្រកួតគូផ្សេងៗសម្រាប់ជំនួបទី៥ វគ្គសន្សំពិន្ទុតាមពូល៖ Lazio ២-០ Celtic Shakhtar Donetsk ១-០ ANTWERP Feyendoord ១-៣ AT-Madrid PSG ១-១ Newcastle Man City ៣-២ Leipzing Young Boys ២-០ Crvena Zvezda Barcelona ២-១ Porto៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7055.txt
|
អាវក្រុមជម្រើសជាតិអាហ្សង់ទីនចំនួន ៦ ដែលប្រធានក្រុម Lionel Messi បានពាក់អំឡុងការប្រកួត FIFA World Cup 2022 នៅប្រទេសកាតា នឹងត្រូវដាក់ឱ្យដេញថ្លៃនៅក្នុងខែធ្នូ ដោយក្រុមហ៊ុនដេញថ្លៃដ៏ធំ Sotheby។ តម្លៃអាវទាំង៦របស់ Messi ត្រូវបានគេប៉ាន់ស្មានថាច្រើនជាង ១០លានដុល្លារ។
|
អាវទាំង ៦ ជាអាវសរុបពេញមួយព្រឹត្តិការណ៍ដែល Messi បានពាក់លេងការប្រកួតតាំងពីប្រកួតទល់នឹងក្រុមអារ៉ាប៊ីសាអូឌីត, ម៉ិកស៊ិក, ប៉ូឡូញ, អូស្ត្រាលី, ហូឡង់, ក្រូអាស៊ី និងបារាំង។ ក្រុមអាហ្សង់ទីនគ្រង់ជើងឯកពានរង្វាន់ World Cup 2022 ដោយយកឈ្នះលើបារាំងលទ្ធផលបាល់កាត់សេចក្តី ១១ម៉ែត្រ ៤-២ ក្រោយការប្រកួតស្មើលទ្ធផល ៣-៣ ក្នុងកីឡដ្ឋាន Lusail ទីក្រុងដូហារ ប្រទេសកាតា។ បើតាមការអះអាងរបស់ក្រុមហ៊ុន Sotheby’s ប្រសិនបើអាវដាក់ដេញថ្លៃបានតម្លៃលើស ១០លានដុល្លារ នោះអាវរបស់ Messi នឹងក្លាយជាវត្ថុអនុស្សាវរីយ៍កីឡាដែលមានតម្លៃថ្លៃបំផុត មិនធ្លាប់មានការដាក់លក់ដេញថ្លៃពីមុនមក។ អាវរបស់កីឡាករ ដែលមានតម្លៃថ្លៃបំផុតមិនធ្លាប់មានលក់ដាច់ដោយឡែកនៅការដេញថ្លៃ គឺជាអាវរបស់របស់វិរៈបុរសកីឡាបាល់បោះលោក Michael Jordan ពាក់អំឡុងការប្រកួតវគ្គផ្តាច់ប្រ័ត្រពានរង្វាន់ NBA ជាមួយនឹងក្រុម Chicago Bulls ដែលលោកបានពាក់ក្នុងឆ្នាំ ១៩៩៨ ដែលដាក់ដេញថ្លៃលក់បានតម្លៃ ១០,១លានដុល្លារ កាលឆ្នាំ ២០២២។ នារយៈពេលប៉ុន្មានឆ្នាំចុងក្រោយ ក្រុមហ៊ុន Sotheby បានដាក់ដេញថ្លៃលក់សម្ភារៈអនុស្សាវរីយ៍កីឡា បានយ៉ាងច្រើន ហើយដែលត្រូវបានគេចាត់ទុកថាការដេញថ្លៃវត្ថុដែលកីឡាករល្បីៗបានប្រើប្រាស់កំពុងមានភាពរីកចម្រើន។ ប្រាក់ដែលបានមកពីការដេញថ្លៃរបស់អាវ Messi នឹងត្រូវបែងចែកមួយផ្នែកបិរច្ចាគទៅគម្រោង UNICAS ដែលជាគំនិតផ្តួចផ្តើមជាមួយមន្ទីពេទ្យកុមារ Barcelona ដែលនឹងជួយដល់កុមារដែលមានជំងឺកម្រៗ។ អាវដែលនឹងត្រូវដាក់ដេញថ្លៃ នឹងបង្ហាញជាសាធារណៈ ពីថ្ងៃទី៣០ ខែវិច្ឆិកា ដល់ថ្ងៃទី១៤ ខែធ្នូ ដើម្បីឱ្យមនុស្សចូលទស្សនា ក្នុងពេលដាក់ដេញថ្លៃជាផ្លូវការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7056.txt
|
លោក Gareth Southgate អះអាងថា ក្រុមជម្រើសជាតិអង់គ្លេស បានត្រៀមខ្លួនរួចរាល់ សម្រាប់ដំណើរក្នុងការប្រកួតប្រជែង ក្នុងពានរង្វាន់ Euro 2024 ។ អ្នកចាត់ការក្រុមដដែល ថែមទាំងរំពឹងថា ក្រុមរហស្សនាមតោកំណាច នឹងក្លាយជាក្រុមចំណាត់ថ្នាក់លេខ ១ ក្នុងចំណោមការប្រកួត ដែលចូលចិត្តទស្សនាបំផុត។
|
អង់គ្លេស ត្រូវបានចាប់ចូលក្នុងពូល C ដោយពួកគេបានគេចចេញផុតពីពូលដែលមានក្រុមខ្លាំងៗ។ ក្នុងពូល C នេះមានវត្តមានក្រុមស្លូវ៉េនី, ដាណឺម៉ាក និងស៊ែប៊ី។ ព្រឹត្តិការណ៍ Euro 2024 នឹងធ្វើឡើងនៅក្នុងប្រទេសអាល្លឺម៉ង់ នាពាក់កណ្ដាលខែមិថុនា ឆ្នាំក្រោយ។ លោក Southgate ដែលបានចូលកាន់កាប់តំណែងនៅក្រុមជម្រើសជាតិអង់គ្លេសតាំងពីឆ្នាំ ២០១៦ បានជួយក្រុមតោកំណាច់ឡើងវគ្គពាក់កណ្តាលផ្តាច់ព្រ័ត្រ World Cup 2018 និងវគ្គផ្តាច់ព្រ័ត្រ Euro 2020 ដែលធ្វើឡើងនៅក្នុងប្រទេសអង់គ្លេស។ កាលនោះអង់គ្លេសជាក្រុមជើងឯករង ក្រោយចាញ់អ៊ីតាលីក្នុងវគ្គស៊ុតបាល់កាត់សេចក្តី ១១ម៉ែត្រ។ អង់គ្លេសជាក្រុមដែលឆ្លងកាត់ពីវគ្គជម្រុះមកដោយលទ្ធផលមិនដែលចាញ់ការប្រកួតម្តងឡើយ ក្នុងអំឡុងឆ្នាំ២០២៣នេះ។ ជាមួយលទ្ធផលដ៏ល្អរបស់ខ្លួនបែបនេះ បានធ្វើឱ្យអ្នកចាត់ការក្រុមលោក Southgate មានទំនុកចិត្តខ្លាំងសម្រាប់ការប្រជែងនៅជុំផ្តាច់ព្រ័ត្រព្រឹត្តិការណ៍ Euro 2024។ «ពួកគេធ្លាប់បានលេងការប្រកួតធំៗ និងបានបញ្ចេញនូវសមត្ថភាពយ៉ាងខ្លាំង ពួកគេបានលេងការប្រកួតធំៗរួមគ្នា និងដាច់ដោយឡែក ដូច្នេះយើងរីករាយក្នុងការសម្លឹងមើលទៅមុខចំពោះការប្រកួតនារដូវក្តៅដែលនឹងមកដល់ខាងមុខ។ យើងមានអារម្មណ៍ថាក្រុមកំពុងតែកសាងនូវទម្រង់លេងដ៏ល្អ ហើយប្រទេសអង់គ្លេសនឹងប្រកួតប្រជែងសម្រាប់អនាគតដ៏ខ្លីខាងមុខ ជាមួយនឹងកីឡាករវ័យក្មេងកំពុងមានសមត្ថភាពខ្លាំងៗរបស់យើង។»។ លោក Southgate បាននិយាយប្រាប់អ្នកកាសែត ក្នុងកិច្ចសម្ភាសអំឡុងកម្មវិធីចាប់ឆ្នោតព្រឹត្តិការណ៍ Euro 2024។ បច្ចុប្បន្នអង់គ្លេសមានខ្សែប្រយុទ្ធ Harry Kane ដែលជាប្រធានក្រុមកំពុងតែមានទម្រង់លេងល្អខ្លាំង ក្រោយរូបគេផ្លាស់ទៅកាន់ក្រុម Bayern Munich រួមទាំងការចូលរួមចំណែកយ៉ាងអស្ចារ្យពីសំណាក់ខ្សែបម្រើ Jude Bellingham ដែលកំពុងឡើងជើងខ្លាំងនៅក្នុងក្រុម Real Madrid បានរួមគ្នាធ្វើព្យុះភ្លៀង សម្រាប់ក្រុមជម្រើសជាតិអង់គ្លេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7057.txt
|
លោក Erik ten Hag អ្នកចាត់ការក្រុម Manchester United ទទួលយករាល់ការស្តីបន្ទោសសម្រាប់លទ្ធផលមិនល្អរបស់ក្រុមដែលធ្វើឱ្យរបូតជ័យជម្នះលើក្រុម Galatasaray ដោយបញ្ចប់ការប្រកួតក្នុងក្របខណ្ឌ UEFA Champions League ត្រឹមលទ្ធផលស្មើ ៣-៣ នារាត្រីថ្ងៃទី៣០ ខែវិច្ឆិកា។ Man United សល់ឱកាសស្តួចស្តើងក្នុងការប្រជែងទៅកាន់វគ្គបន្ទាប់ និងសូម្បីកៅអី Europa League។
|
«ខ្ញុំ ដែលជាអ្នកត្រូវស្តីបន្ទោសចំពោះការធ្វើឱ្យរបូតពិន្ទុ។ ខ្ញុំនឹងទទួលខុសត្រូវចំពោះរឿងហេតុទាំងនេះ ប៉ុន្តែយើងក៏ដឹងដែរថាទាំងនេះគឺជាគម្រោងដែលយើងកំពុងដំណើរការកសាងក្រុម។ យើងនៅតែស្ថិតនៅក្នុងផ្លូវមួយដ៏ត្រូវ ដូច្នេះខ្ញុំដឹងថាយើងត្រូវតែធ្វើដំណើរទៅ ហើយជាជំហ៊ានដែលយើងត្រូវទទួលយក មិនតែប៉ុណ្ណោះខ្ញុំប្រាកដណាស់ថាយើងនឹងជោគជ័យក្នុងរយៈពេលវែង។»។ លោក Ten Hag បាននិយាយបែបនេះចំពោះការប្រកួតលទ្ធផលក្រុមមិនបានល្អ។ បន្ទាប់ពីលទ្ធផលមិនល្អ លោក Ten Hag ដាស់តឿនកូនក្រុមថា ប្រសិនបើក្រុមចង់បន្ត Champions League ជំនួបចុងក្រោយទល់ Bayern Munich គឺពួកគេត្រូវតែប្រកួតយកឈ្នះឱ្យខាងតែបាន។ ក្រុមបិសាចក្រហមម្ចាស់ពាន Champions League ៣សម័យកាល បានបណ្តែតបណ្តោយឱកាសឈ្នះ និងទទួលបាន ៣ពិន្ទុរបស់ខ្លួន ក្រោយពេលស៊ុតបើកការនាំមុខ ២គ្រាប់ មុនលើក្រុម Galatasaray ក្នុងទីក្រុង Istanbul។ កំហុសកើតចេញពីអ្នកចាំទី Andre Onana បានបង្កកំហុស ២លើក បណ្តាលឱ្យឱកាសដើម្បីឡើងទៅវគ្គ ១៦ក្រុមត្រូវបានរសាត់កាន់តែឆ្ងាយ។ ក្រុមបិសាចក្រហមស្ថិតនៅបាតតារាងពូល A ដោយរកបានត្រឹម ៤ពិន្ទុប៉ុណ្ណោះ ពីការប្រកួតចំនួន ៥លើករួចមក ប៉ុន្តែមិនមានគម្លាតពិន្ទុដាច់ឆ្ងាយពីក្រុម Copenhagen ដែលស្ថិតនៅចំណាត់ថ្នាក់លេខ ២ នោះឡើយ។ ក្រុម Galatasaray ស្ថិតនៅចំណាត់ថ្នាក់លេខ ៣ មាន ៤ពិន្ទុស្មើគ្នា ចំណែកក្រុម Bayern Munich ជាក្រុមកំពូលតារាងមាន ១៣ពិន្ទុដាច់កំពូលតារាង។ ស្ថិតក្នុងក្របខណ្ឌ Champions League វគ្គចែកពូលរដូវកាលនេះ ក្រុមបិសាចក្រហម ជាក្រុមស្ថិតនៅលំដាប់ថ្នាក់លេខ ២ ស្មើនឹងក្រុម Celtic ដែលមានកំណត់ត្រាការពារខ្សោយជាងគេ។ បើទោះជាស៊ុតបាល់បញ្ចូលទីលើគូប្រកួតបានចំនួន ១២គ្រាប់ក៏ដោយក្តី ប៉ុន្តែគ្រាប់បាល់ដែល Man United របូតគ្រាប់បាល់ចំនួន ១៤គ្រាប់ ស្មើនឹងក្រុម Celtic ដែលត្រូវបានគូប្រកួតស៊ុតចូល ១៤គ្រាប់ ហើយក្រុម Antwerp ស្ថិតក្នុងពូល H របូតគ្រាប់បាល់ ១៥គ្រាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7058.txt
|
ក្រុមអ្នកគាំទ្ររបស់ក្លិប Legia Warsaw របស់ប្រទេសប៉ូឡូញ ត្រូវបានហាមមិនឱ្យចូលទស្សនាការប្រកួតទល់នឹងក្រុម Aston Villa ជំនួបពានរង្វាន់ Europa Conference League នៅថ្ងៃទី៣០ ខែវិច្ឆិកា បន្ទាប់ពីពួកគេ បានប៉ះទង្គិចគ្នាជាមួយនឹងក្រុមមន្ត្រីប៉ូលិសអង់គ្លេស ដែលបង្កឱ្យមន្ត្រីប៉ូលិស ៣នាក់រងរបួស។
|
ភាពចលាចលកើតឡើងមុនការប្រកួតជំនួបពានរង្វាន់ Europa Conference League ក្នុងកីឡដ្ឋាន Villa Park រវាងក្រុមម្ចាស់ផ្ទះ Aston Villa របស់លោក Unai Emery ស្វាគមន៍ក្រុម Legia Warsaw។ បន្ទាប់ពីអំពើហិង្សារវាងអ្នកគាំទ្រនិងមន្ត្រីប៉ូលិសរួច តំបន់កៅអីដែលត្រូវទុកសម្រាប់អ្នកគាំទ្ររបស់ក្រុមភ្ញៀវត្រូវបានប៉ូលិសបិទមិនឱ្យមានអ្នកចូលទស្សនាឡើយ។ « យើងមិនអាចអនុញ្ញាតឱ្យអ្នកគាំទ្រចូលទៅ Villa Park បន្ទាប់ពីមានភាពមិនប្រក្រតីនៅខាងក្រៅកីឡដ្ឋាន ដែលបានឃើញកាំជ្រួចភ្លើងគប់ទៅលើមន្ត្រីប៉ូលិស។ មន្ត្រីប៉ូលិស ៣នាក់បានរងរបួស ហើយប្រតិបត្តិការប៉ូលិសដ៏សំខាន់ក៏កំពុងតែបន្តដូចគ្នា។»។ នេះបើតាមសេចក្តីថ្លែងការណ៍របស់មន្ត្រីប៉ូលិសទីក្រុង Birmingham។ ទោះជាយ៉ាងណាក្លិប Legia Warsaw បានអះអាងថាក្លិប Aston Villa បានផ្តល់សំបុត្រឱ្យក្លិបមកពីប៉ូឡូញនូវការបែងចែកសំបុត្រតិចជាងចំនួនកំណត់ដែលបានផ្តល់សិទ្ធិស្របតាមបទប្បញ្ញត្តិរបស់ UEFA។ បើតាមសេចក្តីថ្លែងការណ៍របស់ក្លិបបន្ទាប់ពីចប់ការប្រកួតដូច្នេះថា ៖ «ជំនួសឱ្យការលុបបំបាត់ភាពតានតឹងមុនការប្រកួត វិធានការរឹតបន្តឹងរបស់ Aston Villa នៅពេលដែលក្លិបម្ចាស់ផ្ទះធ្វើឱ្យបរិយាកាសកាន់តែធ្ងន់ធ្ងរដោយមិនចាំបាច់។ តាមទស្សនៈរបស់យើង វិធានការបែបនេះគឺផ្ទុយនឹងផលិតផល និងគ្មានការធានាសម្រាប់យើង។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7059.txt
|
លោក Erik ten Hag ថាក្រុម Manchester United ត្រូវតែលុបបំបាត់កំហុសជាលក្ខណៈបុគ្គល និងខិតខំប្រឹងក្រោកឈរឡើងវិញជាមួយទម្រង់លេងក្នុងកម្រិតខ្ពស់បំផុតរបស់ពួកគេ នៅពេលត្រូវធ្វើដំណើរប្រកួតប្រជែងទល់នឹងក្រុមខ្លាំងដូចជា Newcastle United ក្នុងការប្រកួតក្របខណ្ឌ Premier League នាថ្ងៃទី២ ខែធ្នូ។
|
Man United បច្ចុប្បន្នស្ថិតនៅចំណាត់ថ្នាក់លេខ ៦ ដោយមាន ២៤ពិន្ទុក្នុងដៃ មានគម្លាត ១ពិន្ទុ ពីក្រុម Newcastle United ដែលស្ថិតនៅចំណាត់ថ្នាក់លេខ ៧ នឹងត្រូវប៉ះគ្នាក្នុងជំនួបក្របខណ្ឌ Premier League ក្នុងកីឡដ្ឋាន St James Park វេលាម៉ោង ៣យប់ ចូលថ្ងៃទី៣ ខែធ្នូ។ ក្រុមបិសាចក្រហមត្រូវបន្តការប្រកួត ក្រោយពួកគេបញ្ចប់ត្រឹមលទ្ធផលខកចិត្តស្មើជាមួយក្រុម Galatasaray ៣-៣ ធ្វើឱ្យស្តួចស្តើងឱកាសស្វែងរកកៅអីទៅវគ្គ ១៦ក្រុម UEFA Champions League ខណៈក្រុមកំពុងស្ថិតនៅបាតតារាងមានត្រឹម ៣ពិន្ទុ។ នាំមុខដល់ទៅ ២គ្រាប់មុន ប៉ុន្តែត្រូវបានក្រុមស្ថិតនៅលីគតួកគី តាមស្មើក្នុងលទ្ធផល ៣-៣ ។ លទ្ធផលនេះ បង្កកំហុសដោយអ្នកចាំទី Andre Onana ចំនួន ២លើក ដែលធ្វើឱ្យក្រុមរបូតជ័យជម្នះ និងការទទួលបាន ៣ពិន្ទុ។ ទោះយ៉ាងណាសម្រាប់ការប្រកួតដ៏សំខាន់ក្នុង Premier League មកដល់ លោក Ten Hag អ្នកចាត់ការក្រុមបានដាស់តឿនកូនក្រុមឱ្យធ្វើរឿងល្អៗឡើងវិញ ជាពិសេសក្រោកឈរ ហើយថែមទាំងកែប្រែកំហុសឆ្គងពីការប្រកួតពីមុន។ «យើងត្រូវតែធ្វើរឿងល្អៗឡើងវិញ លុបបំបាត់ចោលនូវភាពមិនប្រក្រតីឡើងវិញ ប្រព័ន្ធការពារ ប៉ុន្តែយើងអាចដោះស្រាយវាបាន ហើយខ្ញុំនឹងព្រួយបារម្ភបន្ថែមទៀត ប្រសិនបើយើងលេងមិនបានល្អ។ ខ្ញុំពិតជាគោរពដល់ក្រុម Newcastle គឺជាក្រុមដែលពិបាកនឹងយកឈ្នះ ប៉ុន្តែគឺជាការប្រកួតប្រជែងដ៏ល្អ ហើយខ្ញុំពេញចិត្តក្នុងការលេងជាមួយពួកគេ យើងត្រូវតែក្រោកឡើងក្នុងឱកាសនេះ ធ្វើឱ្យអស់ពីសមត្ថភាពប្រជែងនឹងពួកគេ ព្រោះពួកគេមានរបៀបលេងយ៉ាងខ្លាំង។»។ លោក Ten Hag បាននិយាយក្នុងសន្និសីទកាសែតមុនការប្រកួតបែបនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_706.txt
|
បណ្ដាមេដឹកនាំអាហ្វ្រិកនៅថ្ងៃទី៥ ខែកញ្ញា បានអំពាវនាវឱ្យប្រទេសអ្នកមានដែលជាប្រទេសបំពុលបរិស្ថានខ្លាំង បង្កើនលុយជំនួយសម្រាប់គម្រោងនានាទាក់ទិនបញ្ហាអាកាសធាតុ។ គម្រោងទាំងនោះនឹងជួយប្រទេសនៅអាហ្រ្វិកដើម្បីឆ្លើយតបនឹងការប្រែប្រួលអាកាសធាតុនាពេលបច្ចុប្បន្ន ក៏ដូចជាពេលអនាគត។
|
ប្រទេសនានានៅទ្វីបអាហ្រ្វិកកំពុងស្វែងរកកញ្ចប់ជំនួយបន្ថែមឱ្យបាន២៥ពាន់លានដុល្លារ សម្រាប់វិនិយោគលើគម្រោងនានាដែលរៀបចំដើម្បីឆ្លើយតបនឹងបញ្ហាបម្រែបម្រួលអាកាសធាតុក្នុងរយៈពេល៣ឆ្នាំ។ គម្រោងទាំងនោះរួមមានការកែលម្អភាពធន់ក្នុងវិស័យកសិកម្ម និងកែលម្អហេដ្ឋារចនាសម្ព័ន្ធ ដែលវានឹងជួយឱ្យអាហ្រ្វិកសម្របខ្លួនជាមួយបញ្ហាបម្រែបម្រួលអាកាសធាតុបានប្រសើរជាងមុន។ «ប្រសិនបើយើងចង់ឱ្យទ្វីបរបស់យើងរីកចម្រើន យើងត្រូវសម្របខ្លួនទៅនឹងការប្រែប្រួលអាកាសធាតុ ហើយដើម្បីសម្រេចបានចំណុចនេះបញ្ហាហិរញ្ញវត្ថុគឺត្រូវការជាចាំបាច់»។ ប្រធានាធិបតីហ្គាណា Nana Afuko-Addo បានលើកឡើងបែបនេះក្នុងកិច្ចប្រជុំកំពូលសម្របខ្លួននឹងអាកាសធាតុរបស់អាហ្រ្វិក នៅទីក្រុង Rotterdam របស់ហូឡង់នៅថ្ងៃទី៥ ខែកញ្ញា។ ធនាគារអភិវឌ្ឍអាហ្រ្វិកបានបញ្ជាក់ថា ប្រទេសអាហ្រិ្វកបច្ចុប្បន្នមានលុយពាក់កណ្ដាលនៃចំនួនលុយដែលត្រូវការសម្រាប់គម្រោងការសម្របខ្លួនជាមួយបម្រែបម្រួលអាកាសធាតុរួចហើយ ប៉ុន្តែប្រទេសទាំងនោះកំពុងស្វែងរកជំនួយបន្ថែមពីបណ្ដាប្រទេសអ្នកមាន ពិសេសប្រទេសដែលបំពុលបរិស្ថានដ៏ធំរបស់ពិភពលោក។ ថ្លែងក្នុងកិច្ចប្រជុំដដែល ប្រធានធនាគារអភិវឌ្ឍអាហ្រ្វិក Akinwumi Adesina បានអះអាងថា អាហ្រ្វិកបំភាយឧស្ម័នផ្ទះកញ្ចក់មិនលើសពី ៣ភាគរយនៃការបំភាយក្នុងពិភពលោកទេ ប៉ុន្តែបានរងផលប៉ះពាល់អវិជ្ជមានយ៉ាងខ្លាំងពីបញ្ហាបម្រែបម្រួលអាកាសធាតុ។ ប្រទេសសចំនួន៤ ដែលបានប្រកាសផ្ដល់ជំនួយក្នុងគម្រោងរបស់អាហ្រ្វិកមានដូចជា អង់គ្លេស ន័រវែស បារាំង និងដាណឺម៉ាក។ ប្រទេសទាំងនេះបានផ្ដល់លុយសរុប៥៥លានដុល្លារ។ យ៉ាងណាមិញ ប្រធានាធិបតីសេណេហ្គាល់ Macky Sall មានការអាក់អន់ចិត្តដោយសារមានមេដឹកនាំប្រទេសអឺរ៉ុបតិចតួចប៉ុណ្ណោះដែលមានវត្តមានដោយផ្ទាល់ក្នុងកិច្ចប្រជុំក្រុង Rotterdam។ នាកិច្ចប្រជុំកំពូលនោះ នាយករដ្ឋមន្ត្រីហូឡង់ Mark Rutte ជាមេដឹកនាំប្រទេសអឺរ៉ុបតែម្នាក់គត់ដែលបានចូលរួមដោយផ្ទាល់ជាមួយប្រមុខរដ្ឋមកពីបណ្ដាប្រទេសអាហ្វ្រិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7060.txt
|
Lionel Messi ប្រធានក្រុមជម្រើសជាតិអាហ្សង់ទីនថា ខ្លួនមិនទាន់បានគិតអំពីអនាគត នៅក្នុងក្រុមជម្រើសជាតិឡើយ ប៉ុន្តែកីឡាករវ័យ ៣៦ឆ្នាំ អះអាងចង់ផ្តោតលើការការពារតំណែងជើងឯក Copa America នៅឆ្នាំ ២០២៤ ដែលការប្រកួតនឹងត្រូវធ្វើឡើងនៅក្នុងប្រទេសអាម៉េរិក។
|
កាលពីដើមឆ្នាំ ២០២៣ កីឡាករវ័យ ៣៦ឆ្នាំ ធ្លាប់បាននិយាយក្រោយឈ្នះពានរង្វាន់ World Cup 2022 ក្នុងប្រទេសកាតាថា ការជួយក្រុមអាហ្សង់ទីនឈ្នះពានរង្វាន់ពិភពលោកទី៣ នឹងក្លាយជាការប្រកួតចុងក្រោយរបស់គេ។ តែការប្រកួតបន្តបន្ទាប់ទាំងមិត្តភាព និងជម្រុះ World Cup 2026 កីឡាករក្រុម Inter Miami នៅតែមានវត្តមានជាមួយអាហ្សង់ទីន។ ក្រុមអាហ្សង់ទីនជាក្រុមស្ថិតនៅចំណាត់ថ្នាក់កំពូលតារាងក្នុងការប្រកួតជម្រុះពានរង្វាន់ World Cup 2026 ទ្វីបអាម៉េរិកខាងត្បូង (CONMEBOL) ហើយ Messi ក៏បានបញ្ជាក់ថា រូបគេរីករាយក្នុងការចំណាយពេលជាមួយនឹងក្រុមអាហ្សង់ទីន។ «ដរាបណាខ្ញុំមានអារម្មណ៍ល្អ ហើយខ្ញុំនឹងអាចបន្តចែករំលែកបន្តបាន ខ្ញុំនឹងធ្វើឱ្យជាមួយនឹងក្រុមអាហ្សង់ទីន។ អ្វីដែលខ្ញុំគិតក្នុងថ្ងៃណេះគឺការទៅកាន់ពានរង្វាន់ Copa America ហើយខ្ញុំនៅតែអាចលេងបានល្អ ហើយបន្ទាប់មកជាពេលវេលានឹងប្រាប់ថាតើខ្ញុំនឹងលេងនៅ World Cup ឬអត់ ខ្ញុំនឹងមានអាយុ ៣៩ ដែលជាធម្មតាមិនអនុញ្ញាតឱ្យខ្ញុំលេងក្នុង World Cup បានឡើយ។»។ Messi បាននិយាយប្រាប់ទូរទស្សន៍ ESPN បែបនេះ។ ម្ចាស់ពាន Ballon d’Or ៨សម័យ បាននិយាយអះអាងបន្ថែមថា ចង់ចំណាយពេលវេលាលេងពេញលេញជាមួយនឹងក្រុមអាហ្សង់ទីន ដោយមិនគិតអំពីអនាគត ២ ឬ ៣ឆ្នាំ ខាងមុខទៀតនោះទេ។ ការប្រកួត Copa America ស្ថិតនៅក្នុងប្រទេសអាម៉េរិក គឺជាទីកន្លែងនៃការចងចាំដ៏អាក្រក់មួយ សម្រាប់អតីតខ្សែប្រយុទ្ធក្រុម Barcelona ដោយរូបគេតែងតែចាញ់ការប្រកួតវគ្គផ្តាច់ព្រ័ត្រនៅទីនោះ។ កាលពីឆ្នាំ ២០១៥, ២០១៦ និងឆ្នាំ ២០១៩ អាហ្សង់ទីនដែលមាន Messi ជាប្រធានក្រុមតែងចាញ់វគ្គផ្តាច់ព្រ័ត្រ Copa America ដែលធ្វើនៅក្នុងប្រទេសអាម៉េរិក មុនពេលអាចគ្រង់តំណែងជើងឯកប្រចាំទ្វីបនៅក្នុងឆ្នាំ ២០២១។ បន្ទាប់ពីជួយក្រុមឈ្នះ Copa America ក្នុងឆ្នាំ ២០២១ Messi បានបន្តនាំក្រុមឈ្នះពានរង្វាន់ Finalissima ដោយយកឈ្នះលើអ៊ីតាលី មុនពេលទៅបំបាក់បារាំងដោយបាល់កាត់សេចក្តី ១១ម៉ែត្រលើបារាងលទ្ធផល ៤-២ ក្រោយប្រកួត ១២០នាទីស្មើ ៣-៣ ដើម្បីលើពាន World Cup 2022។ Messi ក៏បានបង្ហាញក្តីរំពឹងថារូបគេនឹងក្រុមអាហ្សង់ទីនធ្វើបានល្អនៅ Copa America 2024។ កីឡាករវ័យ ៣៦ឆ្នាំបាននិយាយដូច្នេះ ៖ «ប្រហែលជាយើងនឹងធ្វើបានល្អនៅ Copa America ហើយអ្វីៗនឹងដំណើរការល្អសម្រាប់ខ្ញុំដើម្បីបន្ត ប្រហែលមិនពិបាកទេ។ ការក្លាយជាជើងឯកពិភពលោកបានផ្លាស់ប្តូរខ្ញុំដោយសន្តិភាពនៃចិត្តដោយដឹងថានៅក្នុងការងាររបស់ខ្ញុំ ខ្ញុំអាចសម្រេចបានអ្វីគ្រប់យ៉ាង។»។ ពានរង្វាន់ Copa America 2024 ជាការប្រកួតរវាងក្រុមមកពីតំបន់អាម៉េរិកខាងត្បូង (CONMEBOL) និងតំបន់អាម៉េរិកខាងជើង (CONCACAF) ហើយក្រុមចំនួន ៦ មកពីតំបន់អាម៉េរិកខាងជើងដែលរួមមានក្រុមអាម៉េរិក និង ម៉ិកស៊ិក ជាដើម។ ក្រុមអាហ្សង់ទីននឹងដឹងអំពីគូប្រកួតរបស់ខ្លួនបន្ទាប់ពីការចាប់ឆ្នោតនៅថ្ងៃទី៧ ខែធ្នូរួច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7061.txt
|
ព្រឹត្តិការណ៍ពានរង្វាន់ក្រុមកំពូលអឺរ៉ុប Euro 2024 បានចាប់ពូលរកឃើញក្រុមដែលត្រូវប្រកួតគ្នាហើយ ថ្ងៃទី២ ខែធ្នូ ដោយក្រុមម្ចាស់ផ្ទះអាល្លឺម៉ង់ស្ថិតនៅក្នុងពូល A នឹងត្រូវប្រកួតថ្ងៃបើកឆាកព្រឹត្តិការណ៍ ជាមួយក្រុមស្កុតឡែន។ ចំណែកក្រុមអ៊ីតាលី ត្រូវបានចាប់ចូលក្នុងពូល B ដែលមានក្រុមខ្លាំងដូចជាអេស្ប៉ាញ, អាល់ប៉ានី និងក្រូអាស៊ី។
|
អាល្លឺម៉ង់ម្ចាស់ជើងឯក ៣សម័យកាល នឹងត្រូវចាប់ផ្តើមការប្រកួត Euro 2024 ដោយប៉ះក្រុមស្កុតឡែន សម្រាប់ជំនួបពូល A មុនទៅប៉ះក្រុមក្នុងពូលផ្សេងទៀតរួមមានហុងគ្រី និងស្វ៊ីស។ ព្រឹត្តិការណ៍ Euro 2024 ធ្វើឡើងរយៈពេល ១ខែពេញ ចាប់ពីថ្ងៃទី១៤ ខែមិថុនា ហើយដែលការប្រកួតផ្តាច់ព្រ័ត្រនឹងធ្វើឡើងនៅថ្ងៃទី១៤ ខែកក្កដា ២០២៤ នៅកីឡដ្ឋាន Berlin Olympic ដែលជាទីតាំងត្រូវកាត់សេចក្តីស្វែងរកក្រុមជើងខ្លាំង ប្រចាំទ្វីបអឺរ៉ុប។ ស្ថិតក្នុងពូល A ក្នុងនាមជាក្រុមម្ចាស់ផ្ទះ លោក Julian Nagelsmann ដែលជាគ្រូបង្វឹកក្រុម បានចាត់ទុកថា ជាពូលមិនសូវមានក្រុមខ្លាំង ដែលអាចប្រជែងជាមួយនឹងអាល្លឺម៉ង់ប៉ុន្មានឡើយ។ លោក Nagelsmann បាននិយាយដូច្នេះថា ៖ «វាមិនមែនជាពូលមរណៈឡើយ ប៉ុន្តែក៏ជាពូលដ៏ខ្លាំងមួយផងដែរ ហើយយើងសម្លឹងមើលការឆ្ពោះទៅមុខបន្ថែមទៀត។»។ លោក Nagelsmann បានចូលកាន់កាប់តំណែងជាគ្រូបង្វឹកក្រុមជម្រើសជាតិអាល្លឺម៉ង់ កាលពីខែសីហា បន្ទាប់ពីក្រុមអាល្លឺម៉ង់បានចែកផ្លូវជាមួយនឹងលោក Hansi Flick ក្រោយប្រកួតចាញ់ជប៉ុនលទ្ធផល ៤-១ ក្នុងទឹកដី ដែលជាការប្រកួតចាញ់លើកទី៥ ជាប់ៗគ្នា។ ដឹកនាំអាល្លឺម៉ង់ ៣ប្រកួត លោក Nagelsmann ក៏បានយកឈ្នះការប្រកួត ១លើកលើក្រុមអាម៉េរិក ប៉ុន្តែចាញ់ក្រុមតួកគី និងអូទ្រីស។ ក្រឡែកទៅកាន់ពូល B ដែលអាចនិយាយបានថាជាពូលមរណៈ ដោយអ៊ីតាលី, អេស្ប៉ាញ, ក្រូអាស៊ី និងអាល់ប៉ានី ស្ថិតក្នុងពូលតែមួយ។ អេស្ប៉ាញត្រូវបានគេមើលឃើញថា ជាក្រុមខ្លាំងជាងគេស្ថិតក្នុងពូល B នេះ ប៉ុន្តែក្រុមចំណាត់ថ្នាក់លេខ ៣ នៅពានរង្វាន់ World Cup 2022 ក្រូអាស៊ី ក៏មិនមែនជាក្រុម ដែលងាយស្រួលយកឈ្នះផងដែរ។ អ៊ីតាលី ប៉ះ អេស្ប៉ាញ នឹងក្លាយជាជំនួបសងសឹករវាងក្រុមទាំងពីរ ។ អ៊ីតាលី បានយកឈ្នះលើក្រុមអេស្ប៉ាញ ដោយការស៊ុតបាល់កាត់សេចក្តី ១១ម៉ែត្រ នៅវគ្គពាក់កណ្តាលផ្តាច់ព្រ័ត្រ ដើម្បីរកបានដំណើរទៅកាន់វគ្គផ្តាច់ព្រ័ត្រ និងឈ្នះពាន Euro 2020។ កាលឆ្នាំ ២០១២ អ៊ីតាលី ចាញ់ក្រុមអេស្ប៉ាញនៅវគ្គផ្តាច់ព្រ័ត្រដោយលទ្ធផល ៤-០ ហើយអេស្ប៉ាញលើកពាន។ ព័រទុយហ្កាលដែលជាក្រុមបញ្ចប់ចំណាត់ថ្នាក់កំពូលតារាងពីវគ្គជម្រុះ ដោយមានលទ្ធផលឈ្នះ ១០០ភាគរយ ត្រូវបានចាប់ចូលពូល F ដោយមានក្រុមកំពុងឡើងជើងដូចជាតួកគី, សាធារណៈរដ្ឋឆែក និងក្រុមពីពូល C ឈ្នះកៅអីវគ្គ Playoffs។ អង់គ្លេសក៏ត្រូវបានចាប់ចូលពូលដែលមានក្រុមងាយស្រួលផងដែរ ដោយចាប់ចូលក្នុងពូល C ដែលមានក្រុមស្លូវ៉េនី, ដាណឺម៉ាក និងស៊ែប៊ី៕ ខាងក្រោមនេះជាការចាប់ពូលរបស់ក្រុមដទៃផ្សេងទៀតសម្រាប់វគ្គចែកពូល Euro 2024 ៖ ពូល D ក្រុមក្នុងពូល A ឈ្នះកៅអីវគ្គជម្រុះ Playoffs, ហូឡង់, អូទ្រីស និងបារាំង ពូល E បែលហ្ស៊ិក, ស្លូវ៉ាគី, រ៉ូម៉ានី និងក្រុមក្នុងពូល B ឈ្នះកៅអីវគ្គជម្រុះ Playoffs អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7062.txt
|
លោក Gianni Infantino ប្រធានសហព័ន្ធបាល់ទាត់អន្តរជាតិ (FIFA) និយាយថានៅក្នុងពិភពបាល់ទាត់គឺគ្មានទីកន្លែងសម្រាប់អំពើហិង្សាឡើយ។ ការលើករបស់លោក Infantino បន្ទាប់ពីការប៉ះទង្គិចគ្នាដ៏អាក្រក់រវាងអ្នកគាំទ្រអាហ្សង់ទីន និងមន្ត្រីប៉ូលិសប្រេស៊ីល អំឡុងការប្រកួតអាហ្សង់ទីនឈ្នះលើប្រេស៊ីល ១-០ នៅវគ្គជម្រុះ FIFA World Cup។
|
អំពើហិង្សាកើតឡើងរវាងអ្នកគាំទ្រក្រុមទាំងសងខាង អំឡុងពេលដែលកីឡាករក្រុមទាំងសងខាងកំពុងគោរពទង់ជាតិមុនការប្រកួត។ បន្ទាប់ពីជម្លោះរវាងអ្នកគាំទ្រ មន្ត្រីប៉ូលិសបានចូលមកហាមឃាត់ ប៉ុន្តែបែរជាបង្កអំពើហិង្សាបន្ថែមឡើងទល់ជាមួយនឹងក្រុមអ្នកគាំទ្រអាហ្សង់ទីន ក្នុងកីឡដ្ឋន Maracana ក្នុងទីក្រុងរីយ៉ូ។ រឿងហេតុបានដឹងឮដល់លោក Infantino ប្រធាន FIFA រហូតដល់មេសហព័ន្ធរូបនេះត្រូវដោះស្រាយបញ្ហាដែលទាក់ទង់នឹងបញ្ហាអំពើហិង្សាក្នុងពិភពបាល់ទាត់។ «មិនមានកន្លែងនៅក្នុងបាល់ទាត់សម្រាប់អំពើហិង្សាបែបនេះ នៅក្នុង ឬនៅក្រៅទីលាននោះទេ។ អ្នកលេង អ្នកគាំទ្រ ក្រុមកីឡាករ និងមន្ត្រីសមនឹងទទួលបានបរិយាកាសសុវត្ថិភាពក្នុងបាល់ទាត់។»។ លោក Infantino បាននិយាយបែបនេះ តាមរយៈការបង្ហោះសារនៅលើបណ្តាញសង្គម Instagram។ កម្តៅនៃកំហឹងបានកើនឡើង ក្នុងកីឡដ្ឋាន Maracana ពេលក្រុមប្រេស៊ីល និងអាហ្សង់ទីន ច្រៀងចម្រៀងភ្លេងជាតិ មុនការប្រកួតចាប់ផ្តើម មន្ត្រីប៉ូលិសចូលហាមឃាត់ ដោយប្រើដំបងដៃដើម្បីបំបែកជម្លោះ តែបែរជាបង្កកំហឹងលើសដើម។ ពេលមានអំពើហិង្សារវាងមន្ត្រីប៉ូលិស និងអ្នកគាំទ្រអាហ្សង់ទីន ខ្សែប្រយុទ្ធ Lionel Messi រួមទាំងកីឡាករក្រុមអាហ្សង់ទីន និងក្រុមកីឡាករប្រេស៊ីល បានទៅហាមឃាត់ក្រុមប៉ូលិសឱ្យបញ្ចប់ហិង្សាដែលពួកគេបានយកដំបងវាយលើអ្នកគាំទ្រ។ អ្នកចាំទី Emi Martinez ពេលកើតហេតុរូបគេបានព្យាយាមលោតទៅទាញយកដំបងចេញពីដៃរបស់ប៉ូលិសដែលប្រុងយកដំបងវាយលើអ្នកគាំទ្រ។ យ៉ាងណាភ្លាមៗក្រុមកីឡាករអាហ្សង់ទីនបានវិលត្រឡប់ចូលទៅកាន់បន្ទប់ផ្លាស់សម្លៀកបំពាក់វិញ ដើម្បីជាការបន្ថយកម្តៅនៃអំពើហិង្សាមុនពេលវិលមកការប្រកួតឡើងវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7063.txt
|
ក្រូអាស៊ី បានក្លាយជាក្រុមចុងក្រោយ បានកៅអីទៅកាន់ការប្រកួតជុំផ្តាច់ព្រ័ត្រព្រឹត្តិការណ៍ Euro 2024 ដែលធ្វើឡើងនៅប្រទេសអាល្លឺម៉ង់ ក្រោយពួកគេឈ្នះអាមេនី ១-០ ក្នុងការប្រកួតចុងក្រោយវគ្គជម្រុះ នាថ្ងៃទី២១ ខែវិច្ឆិកា។ ក្រោយបញ្ចប់វគ្គជម្រុះ គេរកឃើញក្រុម២១ រួមទាំងម្ចាស់ផ្ទះ ទៅកាន់ជុំចុងក្រោយឆ្នាំ២០២៤ ឯ១២ក្រុមទៀត ត្រូវប្រកួត play-off ដណ្តើមយក៣កៅអី ទៅបង្គ្រប់២៤ក្រុម។
|
លទ្ធផល ១-០ ដែលសម្រេចគ្រាប់បាល់ដោយ Ante Budimir បានជួយឱ្យក្រូអាស៊ី រកបាន ៣ពិន្ទុបន្ថែម ដើម្បីរក្សាតំណែងលេខ ២ ពូល D ខណៈតួកគីឈរកំពូលតារាង។ វែលស៍ បញ្ចប់ចំណាត់ថ្នាក់លេខ៣ សល់កៅអី Play-offs។ អាមេនី និងលេតូនី ហាលអាវ។ ឈ្នះការប្រកួតធ្វើឱ្យក្រូអាស៊ី បន្តកំណត់ត្រាមិនធ្លាក់ត្រឹមជម្រុះរបស់ពួកគេសម្រាប់រាល់ការប្រកួតជើងឯកពានរង្វាន់អឺរ៉ុបចាប់តាំងពីឆ្នាំ ២០០៤ និងរាល់ការប្រកួតសំខាន់ៗចាប់តាំងពីឆ្នាំ ២០១០។ ក្រៅពីនេះ សម្រាប់ខ្សែបម្រើ Luka Modric ដែលមានវ័យ ៣៨ឆ្នាំ ក៏នឹងក្លាយជាកីឡាករវ័យចំណាស់មួយរូបលើពិភពលោក និងជាកីឡាករក្រុមក្រូអាស៊ី ដែលនឹងបង្ហាញខ្លួននៅក្នុងការប្រកួតធំៗលើកទី៩ លើពិភពលោក សម្រាប់អាជីពរបស់គេ។ ព្រឹត្តិការណ៍ Euro 2024 ក៏នឹងក្លាយជាព្រឹត្តិការណ៍ពានរង្វាន់ទ្វីបអឺរ៉ុបលើកទី៥ សម្រាប់ខ្សែបម្រើវ័យ ៣៨ឆ្នាំ Luka Modric។ ការប្រកួតជម្រុះពានរង្វាន់ Euro 2024 វគ្គចែកពូលបានបញ្ចប់នៅត្រឹមរាត្រីឈានចូលដល់ថ្ងៃទី២២ ខែវិច្ឆិកា ដោយរកឃើញក្រុមសរុបចំនួន ២០ ចេញពី ១០ពូល ឈ្នះកៅអីការប្រកួតនៅប្រទេសអាល្លឺម៉ង់ ហើយក្រុមចំនួន១២ក្រុម ត្រូវប្រកួត play-off ដើម្បីដណ្តើម៣កៅអីដែលនៅសល់។ ចំណោម១២ក្រុមនេះ មាន៧ ជាក្រុមបញ្ចប់ក្នុងចំណាត់ថ្នាក់លេខ៣ល្អ រួមមាន លុចសំបួ អ៊ីស្រាអែល ហ្វាំងឡង់ ប៉ូឡូញ វែលស៍ អ៊ុយក្រែន និងក្រិក។ ដោយឡែក ៥ក្រុមទៀត ជាក្រុមដែលបញ្ចប់ក្នុងចំណាត់ថ្នាក់ល្អកាលពីនៅ UEFA Nations League រួមមាន ហ្សកហ្ស៊ី អ៊ីស្តូនី កាហ្សាក់ស្ថាន អ៊ីស្លង់ និងប៊ូស្នី ។ ក្រុមទាំង ២០ ដែលបានជាប់ពីការប្រកួតជម្រុះវគ្គចែកពូល រួមមាន អង់គ្លេស, អាល់បានី, ហុងគ្រី, ស៊ែប៊ី, ដាណឺម៉ាក់,ស្លូវ៉េនី, រ៉ូម៉ានី, ស្វ៊ីស, ស្លូវ៉ាគី, អាល្លឺម៉ង់ (ម្ចាស់ផ្ទះ), អូទ្រីស, បែលហ្ស៊ិក, បារាំង, ព័រទុយហ្កាល់, ស្កុតឡែន, អេស្ប៉ាញ, តួកគី, ហូឡង់, អ៊ីតាលី, ក្រូអាស៊ី, សាធារណៈរដ្ឋឆែក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7064.txt
|
ជាអ្នកស្រលាញ់ខ្លាំងលើវិស័យការប្រណាំងទូក និងចង់ថែរក្សាវប្បធម៌ប្រពៃណីកេរ្តិ៍ដូនតា លោក រ៉េន រតនៈ បានឆ្លៀតពីបំពេញការងារជាអ្នកសារព័ត៌មាន ដើម្បីប្រឹងប្រែងកៀរគរជំនួយជួយដល់ទូក ង ឈ្មោះ នាងតាវត្តីសែនមានជ័យ ស្ថិតក្នុងឃុំថ្មគរ ស្រុកល្វាឯម ខេត្តកណ្តាល ។
|
អ្នកសារព័ត៌មានដែលមានស្រុកកំណើត ឃុំថ្មគរ ស្រុកល្វាឯម រូបនេះ តែងតែជួយជ្រោមជ្រែង ដល់ការសម្របសម្រួលស្មារតីសាមគ្គីភាពរវាងក្រុមកីឡាករចំណុះទូក ទាំងចាស់ទាំងក្មេង ។ ក្រៅពីការកៀរគរជំនួយនេះ លោក រ៉េន រតនៈ តែងតែចូលរួមយ៉ាងសកម្មក្នុងការរៀបចំកម្មវិធីប្រកួតទូកក្នុងភូមិស្រុក និងការឧបត្ថម្ភទូក សម្រាប់យកទៅប្រណាំង។ ថវិកា ឬជំនួយផ្សេងៗនេះ គឺ រតនៈ ទទួលបានពីសម្បុរសជន ដែលជាមិត្តភក្តិ មិត្តរួមការងារ និងថ្នាក់ដឹកនាំស្ថាប័ននានា។ ពិតហើយការកៀរគររកជំនួយនេះ វាមិនមែនជារឿងងាយស្រួលឡើយ។ ប៉ុន្តែដោយសារតែចិត្តស្រលាញ់វិស័យទូកនេះ ទើបជំរុញចិត្តឱ្យលោក រ៉េន រតនៈ សុខចិត្តចំណាយពេលផ្ទាល់ខ្លួន និងកិត្តិយសខ្លួន ដើម្បីស្វែងរកការឧបត្ថម្ភ ដល់ «នាងតាវត្តីសែនមានជ័យ»។ ដើម្បីជ្រាបច្បាស់ សូមអញ្ជើញលោកអ្នកនាង ទស្សនាកិច្ចសម្ភាសខាងក្រោមនេះ រវាង លោក ជា យូគៀង នៃសារព័ត៌មានឌីជីថលថ្មីៗ និងលោក រ៉េន រតនៈ ដូចតទៅ៖ លោក រតនៈ បាននិយាយដូច្នេះ ៖ «មនុស្សឥឡូវគេចាំតែចូលរួមជួយយើងទេ ថាតើយើងគណៈកម្មាធិការនិងចំណុះទូកនឹងយើងរួមគ្នាបានឬអត់ យើងមិនឈ្លោះគ្នា យើងលើកតម្កើងកិត្តិយសភូមិស្រុកយើង ដូនតាយើង អ្វីមិនអាចធ្វើបានក៏ត្រូវធ្វើបានដែរ។ ចំណុះទូកទាមទារមានការគ្រប់គ្រងចិត្តសាស្ត្រឱ្យបានល្អ ទូក ង និងមនុស្ស ង គឺខុសគ្នា បើយើងបង្រួបបង្រួមពួកគាត់បាន ចាញ់ក៏អស់ចិត្ត ឈ្នះក៏អស់ចិត្ត។»។ បច្ចុប្បន្នលោក រ៉េន រតនៈ ក៏ជាគណៈកម្មាធិការគ្រប់គ្រងទូកមួយរូបដែរ។ លោក រតនៈ ក៏ធ្លាប់ជាកីឡាករអុំទូក ង ឈ្មោះនាងតាវត្តីសែនមានជ័យ មួយរូប ចាប់តាំងពីឆ្នាំ ២០០៧ ដល់ឆ្នាំ ២០១៩។ តែឥឡូវលោក មិនមែនជាកីឡាករអុំទូក ដូចកាលពីមុនឡើយ ប៉ុន្តែលោក រតនៈ នៅតែជាអ្នកសម្របសម្រួលយ៉ាងសំខានដល់ក្រុមចំណុះទូក ឱ្យស្រុះស្រួលចិត្ត អំឡុងពេលប្រណាំង។ ទៅលើបច្ចេកទេសក្នុងការគ្រប់គ្រងផ្នែកស្មារតី លោក រតនៈ បាននិយាយប្រាប់សារព័ត៌មានថ្មីៗថា ក្រុមកីឡាករចំណុះទូក ទាមទារឱ្យមានការគ្រប់គ្រងចិត្តសាស្ត្រឱ្យបានល្អ ដើម្បីសម្រេចបានគោលដៅរួមមួយ។ យុវជនខ្មែរជំនាន់ក្រោយរូបនេះ ក៏បានបង្ហាញអំពីស្មារតីក្នុងការថែរក្សាវប្បធម៌ប្រពៃណីទូក ង ឱ្យបានយូអង្វែង ព្រមទាំងការដាស់តឿនដល់យុវជនដទៃផ្សេងៗទៀត ឱ្យចូលរួមថែរក្សាទំនៀមទំលាប់តាមភូមិស្រុកពីរឿងរ៉ាវតូចៗជាមុន ដើម្បីអាចបង្កើតឱកាសចូលរួមថែរក្សាប្រពៃណី ។ ខណៈដែលកំពុងខិតជិតដល់ព្រះរាជពិធីបុណ្យអុំទូក បណ្តែតប្រទីប និងសំពះព្រះខែ ដែលនឹងធ្វើឡើងចាប់ពីថ្ងៃទី២៦ ដល់ទី ២៨ខែ វិច្ឆិកា ទូក ង ជាច្រើននៅទូទាំងប្រទេសកម្ពុជា កំពុងតែរៀបចំលក្ខណៈ និងការតុបតែងលម្អរ ព្រមតាំងការហ្វឹកហាត់ ដើម្បីចូលរួមប្រណាំងក្នុងព្រឹត្តិការណ៍កីឡាប្រពៃណីដ៏ធំប្រចាំឆ្នាំ។ តួយ៉ាង ទូក ង ដែលមានឈ្មោះ នាងតាវត្តីសែនមានជ័យ ក៏កំពុងតែត្រៀមខ្លួនរួចរាល់ សម្រាប់ការប្រលងប្រជែងនៅកម្រិតថ្នាក់ស្រុកល្វាឯម និងថ្នាក់ជាតិផងដែរ៕ ដើម្បីជ្រាបច្បាស់ សូមអញ្ជើញលោកអ្នកនាង ទស្សនាកិច្ចសម្ភាសខាងក្រោមនេះ រវាង លោក ជា យូគៀង នៃសារព័ត៌មានឌីជីថលថ្មីៗ និងលោក រ៉េន រតនៈ ដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7065.txt
|
ក្រុម Zhejiang United របស់ចិនបានបន្តក្តីសង្ឃឹមរបស់ខ្លួន ក្នុងការស្វែងរកពិន្ទុដើម្បីបន្តដំណើរប្រកួតប្រជែងក្នុងពានរង្វាន់ក្លិបកំពូលទ្វីបអាស៊ី AFC Champions League ដោយយកឈ្នះ Buriram United របស់ថៃ លទ្ធផល ៣-២ នារាត្រីថ្ងៃទី២៩ ខែវិច្ឆិកា។ ជំនួបរវាងក្រុមទាំងពីរពោរពេញទៅដោយបញ្ហានៃការប៉ះទង្គិចគ្នា តាំងពីវគ្គទីមួយ រហូតដល់ បញ្ចប់ការប្រកួតជាមួយអំពើហិង្សា។
|
ការប្រកួតស្ថិតក្នុងពូល H ក្រុម Buriram United ស្ថិតនៅចំណាត់ថ្នាក់លេខ ៣ មាន ៦ពិន្ទុ ស្របពេលដែលក្រុម Zhejiang United ដែលបានយកឈ្នះការប្រកួតរកបាន ៣ពិន្ទុបន្ថែម មាន ៦ពិន្ទុស្មើ បើទោះស្ថិតនៅចំណាត់ថ្នាក់លេខ ៤។ ក្នុងពូល H នេះ ក្រុម Melbourne City មានចំណាត់ថ្នាក់លេខ២ និងក្រុម Ventforet Kofu ជាក្រុមកំពូលតារាង មាន៨ពិន្ទុដូចគ្នា។ ៣គ្រាប់ជ័យជម្នះដែលក្រុម Zhejiang បានវាយបកធ្វើបានដោយកីឡាករ Leonardo គ្រាប់ទី១ នៅនាទី២៧ គ្រាប់ទី២ ដោយកីឡាករ Franko Andrijasevic នាទី៧៧ និងកីឡាករ Lucas Possignolo នាទី៨៣។ ចំណែក ២គ្រាប់របស់ក្រុម Buriram United រកបានដោយកីឡាករ Haris Vuckic នៅនាទី៨ និងដោយកីឡាករ Lonsana Doumbouya នៅនាទី៨៧។ កីឡាករក្រុមទាំងសងខាងប៉ះទង្គិចគ្នានៅលើទីលានរវាងកីឡាករជារឿយៗតាំងពីវគ្គទី១ ពីការប្រជែងដណ្តើមបាល់រៀងខ្លួនៗ។ ក្រោយបញ្ចប់ការប្រកួតនៃវគ្គទីមួយ កីឡាករក្រុមទាំងសងខាង ក៏ដូចជាក្រុមគ្រូបង្វឹកបានប៉ះទង្គិចគ្នា ចំពោះការកាត់សេចក្តីរបស់ក្រុមអាជ្ញាកណ្តាលមិនសមស្របសម្រាប់ក្រុមទាំងសងខាង។ យ៉ាងណាកំហឹងគ្មានភាពស្ងប់ស្ងាត់ ក្រោយបញ្ចប់ការប្រកួតភ្លាម ក្រុមទាំងសងខាងបានប៉ះទង្គិចគ្នាសារជាថ្មីរហូតក្លាយជាអំពើហិង្សារវាងកីឡាករ រួមទាំងក្រុមគ្រូបង្វឹក បង្កភាពចលាចលក្នុងទីលានប្រកួតរហូតមន្ត្រីការពារសន្តិសុខក្នុងកីឡដ្ឋានចូលមកហាមឃាត់។ ផ្ទុះឡើងអំពើហិង្សាក្រោយចប់ការប្រកួត មិនទាន់មានដំណឹងអំពីហេតុផលច្បាស់លាស់ណាមួយ បានបកស្រាយនៅឡើយ ប៉ុន្តែរឿងហេតុ ត្រូវបានគេប៉ាន់ស្មានថាជាការមិនពេញចិត្តចំពោះលទ្ធផលនៃការប្រកួត ហើយមានប៉ះពាល់សម្តីគ្នារវាងក្រុមកីឡាករ និងក្រុមគ្រូបង្វឹក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7066.txt
|
អ្នករៀបចំការប្រកួតកីឡាអូឡាំពិករដូវក្តៅទីក្រុងប៉ារីសឆ្នាំ ២០២៤ នាថ្ងៃទី២២ ខែវិច្ឆិកា បាននិយាយខ្លួននឹងដាក់លក់សំបុត្រសម្រាប់ចូលទស្សនាព្រឹត្តិការណ៍កីឡាលំដាប់ពិភពលោក ៤សែនសន្លឹកបន្ថែមទៀតនៅនៅចុងខែវិច្ឆិកា។ សំបុត្រសម្រាប់ទស្សនាការប្រកួតកីឡាអូឡាំពិកទីក្រុងប៉ារីសឆ្នាំ ២០២៤ លក់បានប្រមាណជាង ៧,២លានសន្លឹក រួចមកហើយ គិតមកដល់ពេលនេះ។
|
តាមគោលដៅរបស់អ្នករៀបចំ Paris 2024 ពួកគេរំពឹងថានឹងលក់បាន ១០លានសន្លឹក សម្រាប់ការប្រកួតព្រឹត្តិការកីឡាអូឡាំពិកដែលនឹងធ្វើឡើងពីថ្ងៃទី២៦ ខែកក្កដា ដល់ថ្ងៃទី១៤ ខែសីហា នៅក្នុងឆ្នាំ ២០២៤។ «ខ្ញុំមិនដឹងទេថាគណៈកម្មាធិការរៀបចំផ្សេងទៀតបានលក់សំបុត្របានច្រើនដូច្នេះនោះទេ។ ការលក់សំបុត្រមកដល់ពេលនេះមានចំនួន ៧,២លានសន្លឹកហើយ»។ នេះបើតាមសម្តីរបស់លោក Michael Aloisio នាយកប្រតិបត្តិ Paris 2024 បាននិយាយប្រាប់អ្នកកាសែត។ ការប្រកួតព្រឹត្តិការណ៍ Paris 2024 ក៏ធ្លាប់ទទួលរងការរិះគន់ផងដែរចំពោះតម្លៃសំបុត្រមួយចំនួន តែយ៉ាងណាកាលពីថ្ងៃទី២៣ វិច្ឆិកា សំបុត្រមួយភាគបីនៃសំបុត្រដែលទើបបានបោះពុម្ភថ្មី និងមានតម្លៃក្រោម ៥០អឺរ៉ូនៅគ្រប់វិញ្ញាសារទាំងអស់ ក្រៅពីសំបុត្រដែលបូករួមនឹងការជិះទូកកម្សាន្ត។ បើតាមការបញ្ជាក់របស់នាយកប្រតិបត្តិដដែល សំបុត្រ ៣០,០០០សន្លឹក នឹងត្រូវដាក់លក់នៅថ្ងៃទី៣០ ខែវិច្ឆិកា សម្រាប់តែវិញ្ញាសារអត្តពលកម្ម ហើយសំបុត្រ ២៤,០០០សំបុត្រសម្រាប់កីឡាវាយកូនបាល់តិន្នីស។ យ៉ាងណាតម្លៃសំបុត្រសម្រាប់ថ្ងៃកម្មវិធីបើកផ្លូវការ ដែលជាពិធីបើកដំបូងគេធ្វើឡើងនៅក្រៅកីឡដ្ឋាន និងនៅតាមដងទន្លេសែន ទីក្រុងប៉ារីស មានតម្លៃប្រមាណចាប់ពី ៩០ ដល់ ២,៧០០អឺរ៉ូ។ ក្រៅពីសំបុត្រសម្រាប់ព្រឹត្តិការណ៍អូឡាំពិក អ្នករៀបចំក៏រំពឹងថានឹងអាចលក់សំបុត្រសម្រាប់ព្រឹត្តិការណ៍ប៉ារ៉ាឡាំពិកបានប្រមាណ ២,៨លានសន្លឹក ផងដែរនៅចុងបញ្ចប់នៃឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7067.txt
|
ក្រុមកីឡាករបាល់ទាត់ជម្រើសជាតិថៃ និងក្រុមគ្រូបង្វឹក បានសុំពរជ័យដែលជាជំនួយផ្នែកស្មារតី ពីព្រះសង្ឃដ៏ល្បីមួយអង្គក្នុងប្រទេសថៃ មុនការប្រកួតវគ្គជម្រុះ FIFA World Cup 2026 តំបន់អាស៊ី (AFC)។
|
វត្តមានសហប្រធានក្រុមថៃ Chanathip Songkrasin និង Theerathon Bunmathan ព្រមទាំងកីឡាករជើងចាស់ Teerasil Dangda, Sarach Yooyen, Pansa Hemviboon និង Krisada Kaman សុទ្ធសឹងតែទៅសុំពរជ័យពីព្រះសង្ឃព្រះនាម ចៅ ឃុន ថុងឆៃ។ ក្រៅពីកីឡាក ក៏មានលោក Mano Polking ជាគ្រូបង្វឹក និងសហការីផងដែរ។ កីឡាករថៃ និងក្រុមគ្រូបង្វឹក ក៏ទទួលបាននូវខ្សែអំបោះចង់ដៃ ក៏ដូចជាក្រណាត់យ័ន្ន ដើម្បីធ្វើជាវត្ថុការពារខ្លួន និងធ្វើឱ្យមានអារម្មណ៍ស្ងប់ និងមានកម្លាំងចិត្តផ្តោតលើការប្រកួត។ ព្រះអង្គ ព្រះនាម ចៅ ឃុន ថុងឆៃ ជាសង្ឃដ៏ល្បីប្រចាំប្រទេសថៃ ក៏ធ្លាប់បានផ្តល់ជាវត្ថុសក្ក័សិទ្ធិដល់ក្លិប Leicester City ដែលមានម្ចាស់ជាជនជាតិថៃ កាលពីឆ្នាំ ២០១៥ អំឡុងពេលក្រុមនេះប្រជែងក្នុងក្របខណ្ឌ Premier League។ សព្វថ្ងៃ Leicester លេងនៅលីគទី២ Championship។ ថៃ ក្រោមការដឹកនាំរបស់សេដ្ឋីនី Nualphan Lamsam និងគ្រូបង្គោល Mano Polking នឹងចាប់ផ្តើមការប្រកួតបើកឆាកក្នុងវគ្គជម្រុះជុំទី២ តំបន់អាស៊ី ក្នុងពូល C សម្រាប់ព្រឹត្តិការណ៍ពានរង្វាន់ World Cup 2026 ដោយត្រូវលេងទល់នឹងក្រុមចិន នៅក្នុងកីឡដ្ឋាន Rajamangala ក្នុងទីក្រុងបាងកក នាថ្ងៃទី១៦ ខែវិច្ឆិកា។ បន្ទាប់ពីប៉ះចិន ក្រុមថៃ ត្រូវធ្វើដំណើរទៅជួបសិង្ហបុរី នៅ ៥ថ្ងៃបន្ទាប់។ ពូល C មានថៃ, ចិន សិង្ហបុរី និងក្រុមកូរ៉េខាងត្បូង។ ក្នុងពូលនេះ កូរ៉េខាងត្បុង ជាក្រុមជើងខ្លាំងមួយក្នុងទ្វីបអាស៊ី និងធ្លាប់បានបង្ហាញខ្លួននៅ World Cup 2020 កន្លងទៅ។ ក្រុមលេខ ១ និងលេខ ២ ក្នុងពូលនឹងត្រូវឡើងទៅកាន់ការប្រកួតជុំទី៣ ដណ្តើមកៅអី World Cup 2026។ ខណៈថៃ ត្រូវទទួលចិន ក្រុមកូរ៉េខាងត្បូង នឹងត្រូវរង់ចាំស្វាគមន៍ក្រុមជម្រើសជាតិសិង្ហបុរី សម្រាប់ការប្រកួតជម្រុះ World Cup 2026 ក្នុងពូល C ដូចគ្នា មុនពេលវិលត្រឡប់ទៅប៉ះចិន នៅ ៥ថ្ងៃបន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7068.txt
|
បើទោះជាមិនសូវទទួលបានឱកាសច្រើនក្នុងការបង្ហាញខ្លួនក្នុងក្រុម Manchester United តែខ្សែការពារ Harry Maguire នៅតែបន្តប្រយុទ្ធសម្រាប់តំណែងជម្រើស ១១នាក់ដំបូងនៅក្នុងក្រុមដែលស្ថិតក្រោមការដឹកនាំរបស់លោក Erik ten Hag។ ខ្សែការពារសញ្ជាតិអង់គ្លេសរូបនេះ បានអះអាងថា ខ្លួនបានសម្រេចចិត្តយ៉ាងត្រឹមត្រូវ ដែលបន្តស្នាក់នៅក្នុងក្រុមបិសាចក្រហម ទោះជាក្រុមបច្ចុប្បន្នកំពុងមានបញ្ហាទម្រង់លេងក៏ដោយ។
|
កាលរដូវកាលមុន Maguire បានខកខានបង្ហាញខ្លួននៅបិសាចក្រហមស្ទើរតែទាំងស្រុង ខណៈដែលកីឡាករខ្សែការពារ Raphael Varane, Lisandro Martinez និង Victor Lindelof ត្រូវបានជ្រើសរើសដោយលោក Ten Hag សម្រាប់កាន់កាប់តំណែងតំបន់ការពារប្រចាំក្រុម។ នៅទីផ្សារដោះដូរមុនបើករដូវកាល Maguire ក៏ត្រូវបានគេរាយការណ៍ថាត្រូវបានក្លិប West Ham United ទាក់ទងដើម្បីទៅចូលរួម។ យ៉ាងណាខ្សែការពាររូបនេះ បានជម្នះរាល់ការរិះគន់ពីសំណាក់អ្នកគាំទ្រ ចំពោះបញ្ហាទម្រង់លេង រហូតមកដល់ពេលបច្ចុប្បន្ន កីឡាករសញ្ជាតិអង់គ្លេស វ័យ ៣០ឆ្នាំ បានក្លាយជាជម្រើសរបស់លោក Ten Hag ទន្ទឹមនឹងខ្សែការពារ Raphael Varane និង Martinez រងរបួសរយៈពេលយូរ។ គិតដល់ពេលនេះ Maguire បង្ហាញខ្លួនបានចំនួន ៨ ប្រកួតចុងក្រោយជាប់ៗគ្នា។ «ពិតណាស់! Varane និង Martinez កំពុងមានទម្រង់លេងដ៏អស្ចារ្យនិងរក្សា Clean Sheet ជាច្រើន។ ខ្ញុំមានឱកាស ២ ឬ ៣ ប្រកួត រដូវកាលមុន ខ្ញុំមានបញ្ហាធ្លាក់ចុះទម្រង់លេងជាមួយនឹងការឡើងទម្ងន់ ព្រមទាំងរងរបួស ២លើកជាប់គ្នា ដូច្នេះខ្ញុំមិនសូវទទួលបានទម្រង់លេងដ៏ល្អ និងការប្រកួតគ្រប់គ្រាន់ ដើម្បីអាចបង្ហាញខ្លួនចំពោះមុខអ្នកចាត់ការក្រុម។ តែពេលនេះខ្ញុំទទួលបានវា ខ្ញុំពេញចិត្តក្នុងការលេងបាល់របស់ខ្ញុំ ខ្ញុំពិតជារីករាយនឹងចូលចិត្តការលេងសម្រាប់ក្លិបមួយនេះ។»។ Maguire បាននិយាយបែបនេះក្រោយចប់ការប្រកួតយកឈ្នះលើក្រុម Luton town លទ្ធផល ១-០ នាថ្ងៃទី១៣ ខែវិច្ឆិកា។ ដោយឡែកជ័យជម្នះបានរុញច្រានក្រុមបិសាចក្រហម ឡើងទៅឈរនៅចំណាត់ថ្នាក់លេខ ៦ ហើយការប្រកួតបន្ទាប់របស់ពួកគេនឹងត្រូវធ្វើដំណើរទៅកាន់ការប្រកួតទល់នឹងក្រុម Everton នាថ្ងៃទី២៦ ខែវិច្ឆិកា ក្រោយការប្រកួត FIFA Days បានបញ្ចប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7069.txt
|
ក្លិបរបស់ប្រទេសអ៊ីស្រា្តអ៊ែល Maccabi Haifa និង Maccabi Tel Aviv ដែលត្រូវបានប្រកួតប្រជែងក្នុងពានរង្វាន់អឺរ៉ុប Europa League ព្រមទាំង Europa Conference League នឹងត្រូវធ្វើឡើងនៅក្នុងប្រទេសស៊ែប៊ី ដោយបិទទ្វាមិនអនុញ្ញាតឱ្យមានអ្នកគាំទ្រចូលទស្សនា។ នេះបើតាមការប្រកាសរបស់សហព័ន្ធកីឡាបាល់ទាត់អឺរ៉ុប UEFA នាថ្ងៃទី១៦ ខែវិច្ឆិកា។
|
ក្លិប Haifa ត្រូវជួបតទល់នឹងក្រុម Rennes របស់បារាំង នៅក្នុងកីឡដ្ឋាន Belgrade Stadion Mitic សម្រាប់ជំនួបក្នុងពានរង្វាន់ Europa League ពូល F នាថ្ងៃទី៣០ ខែវិច្ឆិកា។ ចំណែកក្រុម Tel Aviv នឹងត្រូវលេងការប្រកួតពានរង្វាន់ Europa Conference League ជំនួបពូល B ទល់នឹងក្រុម Zorya Luhansk ថ្ងៃទី២៥ ខែវិច្ឆិកា និងក្រុម Gent នៅថ្ងៃទី១៤ ខែធ្នូ នឹងត្រូវធ្វើឡើងនៅក្នុងកីឡដ្ឋាន Backa Topola។ ក្រុមរបស់អ៊ីស្រា្តអ៊ែលទាំងពីរ បានចាប់ផ្តើមការប្រកួតរបស់ពួកគេ កាលពីថ្ងៃទី១៦ ខែវិច្ឆិកា បន្ទាប់ពីខកខានប្រកួតប្រជែងជិត ១ខែ ក្រោយពេលដែលមានសង្គ្រាមរវាងប្រទេសអ៊ីស្រ្តាអ៊ែល ទល់នឹងក្រុមសកម្មប្រយុទ្ធហាម៉ាស់ តាំងពីដើមខែតុលា មក។ កាលនោះក្រុម Haifa បានស្វាគមន៍ក្រុមភ្ញៀវ Villarreal នៅក្នុងទឹកដីប្រទេសស៊ីប ខណៈដែល Tel Aviv ធ្វើទៅដំណើរទៅទឹកដីអ៊ុយក្រែន ប៉ះក្រុម Luhansk ក្នុងប្រទេសប៉ូឡូញ។ បច្ចុប្បន្នក្រុម Tel Aviv ជាក្រុមមានចំណាត់ថ្នាក់លេខ ២ ក្នុងពូលដោយរកបាន ៦ពិន្ទុពីការប្រកួតចំនួន ៣លើក ខណៈដែលក្រុម Haifa ជាក្រុមស្ថិតនៅបាតតារាង ក្រោយឆ្លងកាត់ ៣ប្រកួតដែលស្ថិតនៅក្នុង Europa League៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_707.txt
|
ក្រុមការងារអន្តរជាតិដឹកនាំដោយទីភ្នាក់ងារថាមពលអាតូមិកអន្តរជាតិ (IAEA) នឹងបន្តនៅត្រួតពិនិត្យស្ថានការណ៍នៅរោងចក្រផលិតថាមពលដើរដោយនុយក្លេអ៊ែរ Zaporizhzhia លុះត្រាតែស្ថានភាពនៅទីនោះមានស្ថិរភាពជាងនេះ។ ស្ថានការណ៍នៅរោងចក្រថាមពលនេះ ក្លាយក្ដីបារម្ភរបស់សហគមន៍អន្តរជាតិដោយសារតែការប្រយុទ្ធទៅមករវាងរុស្ស៊ី និងអ៊ុយក្រែន។
|
ប្រធាន IAEA លោក Rafael Grossi និងក្រុមការងារនៅថ្ងៃទី១ ខែកញ្ញា បានទៅដល់រោងចក្រ Zaporizhzhia របស់អ៊ុយក្រែនដែលស្ថិតក្នុងដៃរុស្ស៊ី ខណៈក្រុងកៀវ និងក្រុងមូស្គូនៅតែចោទប្រកាន់គ្នាទៅវិញទៅមកជុំវិញការវាយប្រហារនៅតំបន់ជុំវិញដែលអាចបង្កគ្រោះមហន្តរាយនុយក្លេអ៊ែរ។ ការទៅដល់នេះ កើតឡើងបន្ទាប់ពីត្រូវបានពន្យាពេលជាច្រើនម៉ោងដោយសារបានបាញ់ផ្លោងនៅជុំវិញទីក្រុង Enerhodar ទីដែលរោងចក្រស្ថិតនៅតែម្ដង។ តាមការបញ្ជាក់របស់ក្រុមហ៊ុននុយក្លេអ៊ែរអ៊ុយក្រែន Energoatom ដែលគ្រប់គ្រងដំណើរការរោងចក្រ Zaporizhzhia លោក Grossi និងអ្នកជំនាញផ្សេងទៀតបានទៅពិនិត្យមើលរោងចក្រ Zaporizhzhia ជាច្រើនម៉ោង ហើយបានចាកចេញវិញនៅពេលរសៀលថ្ងៃទី១ ខែកញ្ញា ខណៈក្រុមការងារ៥នាក់ទៀតនឹងបន្តតាមដាននៅទីនោះដល់ថ្ងៃទី៣ ខែកញ្ញា។ «យើងមិនទៅណាទាំងអស់។ ក្រុម IAEA ឥឡូវមកដល់រោងចក្រហើយ ហើយនឹងបន្តនៅទីនោះ»។ ប្រធាន IAEA ប្រាប់អ្នកកាសែតបែបនេះដោយបន្តថា វាច្បាស់ណាស់ រោងចក្រ និងផ្នែកខាងក្រៅនៃរោងចក្រត្រូវបានបំពានជាច្រើនលើក ហើយអ្នកជំនាញ IAEA នឹងផ្តល់ការវាយតម្លៃដោយមិនលម្អៀងចំពោះអ្វីដែលកំពុងកើតឡើងនៅទីនោះ។ ទាក់ទងរឿងនេះ នៅមុនការទៅដល់របស់ក្រុម IAEA ទាំងមន្រ្តីអ៊ុយក្រែន និងរុស្ស៊ី បានរាយការណ៍ពីការប្រយុទ្ធគ្នានៅក្បែររោងចក្រ Zaporizhzhia។ បើតាមអភិបាលតំបន់អ៊ុយក្រែន លោក Oleksandr Starukh កងកម្លាំងរុស្ស៊ីបានបាញ់ផ្លោងទៅលើផ្លូវដែល IAEA គ្រោងធ្វើដំណើរឆ្លងកាត់ទៅរោងចក្រ។ បន្ថែមពីនេះ ក្រុមហ៊ុន Energoatom ក៏បានលើកឡើងដែរថា រ៉េអាក់ទ័រមួយក្នុងចំណោមម៉ាស៊ីនរ៉េអាក់ទ័រពីរដែលដំណើរការត្រូវបានបិទទៀតដោយសារការវាយប្រហារពីសំណាក់រុស្ស៊ី។ ចំណែកក្រសួងការពារជាតិរុស្ស៊ីអះអាងថា កងកម្លាំងអ៊ុយក្រែនបានបើកប្រតិបត្តិការចង់ដណ្តើមយករោងចក្រថាមពលនេះទៅវិញ។ បើតាមក្រសួងការពារជាតិរុស្ស៊ី កងទ័ពអ៊ុយក្រែន ៦០ នាក់បានហែលឆ្លងកាត់ទន្លេ Dnipro ដែលបែងចែកទឹកដីរបស់ភាគីទាំងពីរ ហើយប្រតិបត្តិការនេះត្រូវបានរុស្ស៊ីហៅថា ជាការបង្ករឿងក្នុងបំណងបង្អាក់ទស្សនកិច្ចរបស់ IAEA ។ រោងចក្រផលិតថាមពលដើរដោយនុយក្លេអ៊ែរ Zaporizhzhia ត្រូវបានកងកម្លាំងរុស្ស៊ីដណ្តើមបានតាំងពីដើមខែមីនា។ រុស្ស៊ី និងអ៊ុយក្រែនតែងចោទប្រកាន់គ្នាទៅវិញទៅមកជុំវិញការវាយប្រហារនៅតំបន់ជុំវិញដែលអាចបង្កើតហានិភ័យគ្រោះមហន្តរាយនុយក្លេអ៊ែរដូចនៅ Chernobyl ដែរ។ ក្រុងកៀវចោទថា ក្រុងមូស្គូប្រើប្រាស់រោងចក្រ Zaporizhzhia ជាខែលដើម្បីវាយប្រហារខ្លួន ហើយយកទិន្នផលពីរោងចក្រទៅផ្គត់ផ្គង់បណ្តាញអគ្គិសនីរបស់រុស្ស៊ីទៀតផង។ ប៉ុន្តែ ក្រុងមូស្គូបានច្រានចោលរឿងនេះ ហើយក៏មិនដកទ័ពចេញពីរោងចក្រតាមការអំពាវនាវពីអន្តរជាតិដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7070.txt
|
ខ្សែការពារ Harry Maguire រងរបួសក្បាលរហូតត្រូវបានគ្រូពេទ្យពិនិត្យ ២ដង នៅក្នុងការប្រកួតក្រុម Manchester United យកឈ្នះ ១-០ លើក្រុម Fulham។ អង្គការសប្បុរសធម៌ខួរក្បាលឈានមុនគេនៅក្នុងប្រទេសអង់គ្លេស បង្ហាញពីការព្រួយបារម្ភខ្លាំង អំពីការព្យាបាលបន្ទាន់លើទីលានរបស់ក្រុមគ្រូពេទ្យរបស់ក្រុម ទៅលើបញ្ហារងរបួសត្រង់ក្បាលរបស់ខ្សែការពារ Maguire ហើយបានស្តីបន្ទោសថាក្លិបគ្មានការទទួលខុសត្រូវចំពោះកីឡាករ។
|
ក្នុងការប្រកួតនាកីឡដ្ឋាន Craven Cottage ខ្សែការពារ Maguire បានរងរបួសត្រង់ក្បាល ដោយការប៉ះទង្គិចក្បាលទល់ក្បាល ជាមួយនឹងកីឡាករ Rodrigo Muniz អំឡុងការប្រជែងបាល់គ្នាក្នុងការប្រកួត។ Maguire ត្រូវបានក្រុមគ្រូពេទ្យប្រចាំក្លិបបិសាចក្រហម ពិនិត្យដោយផ្ទាល់នៅលើទីលាន ពេលប៉ះទង្គិចរួច និងសម្រេចឱ្យខ្សែការពារអង់គ្លេសចូលលេងបន្ត។ យ៉ាងណានៅការប្រកួតវគ្គទីពីរ ខ្សែការពារអង់គ្លេស ក៏ត្រូវបានទទួលការពិនិត្យជាលើកទីពីរ ហើយរហូតដល់អាជ្ញាកណ្តាលការប្រកួត ស្នើឱ្យរូបគេផ្លាស់ប្តូរចេញដើម្បីកត្តាសុវត្ថិភាព។ ភ្លាមៗនោះ Maguire ក៏ត្រូវបានក្រុមសម្រេចចិត្តផ្លាស់ប្តូរចេញពីការប្រកួត។ ការប៉ះទង្គិចនេះ បានបន្តឱ្យមានការលើកឡើងជាថ្មីពីបញ្ហាគួរឱ្យបារម្ភខ្លាំង ពីបញ្ហាសុខភាពសុវត្ថិភាពរបស់កីឡាករ ក្រោយពេលដែលរងរបួស ហើយតម្រូវឱ្យចូលលេងបន្តដែលជាផលប៉ះពាល់ខ្លាំង។ អ្នកជំនាញលោក Luke Grigge នាយកប្រត្តិបត្តិអង្គារសប្បុរសធម៌របួសខួរក្បាល Headway លើកឡើងពីបញ្ហាដ៏គួរឱ្យបារម្ភពីបញ្ហារបួសរបស់ Maguire ព្រមទាំងស្តីបន្ទោសការព្យាបាលបណ្តោះអាសន្ត របស់ក្រុមគ្រូពេទ្យរបស់ក្លិប។ «យើងធ្លាប់បានជួបរឿងរ៉ាវនេះ ចាប់តាំងពីអ្នកចាំទី Hugo Lloris ក្រោយគេរងរបួសហើយ តែត្រូវបានក្រុមគ្រូពេទ្យសម្រេចឱ្យវិលចូលទីលានប្រកូតវិញ នៅក្នុងការប្រកួតរវាង Spurs ទល់នឹង Everton ក្នុងឆ្នាំ ២០១៣។ ហេតុការណ៍ដ៏ភ្ញាក់ផ្អើលនេះ គឺជាសារដាស់តឿនដល់កីឡាបាល់ទាត់ យើងហៅវាថាគ្រោះថ្នាក់ និងគ្មានការទទួលខុសត្រូវ យើងទាមទារឱ្យមានការផ្លាស់ប្តូរជាបន្ទាន់ បើពេលមានជួបបញ្ហាទាំងនេះ។[…]»។ លោក Grigge បានលើកឡើងពីបញ្ហាដែលធ្លាប់បានកើតមាន នៅក្នុងវិស័យបាល់ទាត់។ ជុំវិញបញ្ហាដែលរបួស ហើយមិនត្រូវបានប្តូរចេញពីការប្រកួត ខ្សែការពារវ័យ ៣០ឆ្នាំ បានអះអាងទៀតថា ខ្លួនបានជាប់ការធ្វើតេស្តពេលពិនិត្យ អំឡុងស្ថិតក្នុងទីលានប្រកួត។ Maguire បានអះអាងដូច្នេះថា៖«ក្រុមគ្រូពេទ្យបានធ្វើតេស្ត ហើយខ្ញុំបានដឹងអំពីការឆ្លើយបែបណា នៅពេលដែលពួកគាត់សួរ ខ្ញុំបានសម្រេចវាបាន។ ប្រសិនបើគ្រូពេទ្យថាខ្ញុំអាចចូលប្រកួតបាន ដូច្នេះខ្ញុំត្រូវចូលរួមការប្រកួតបន្ត។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7071.txt
|
ទីភ្នាក់ងារប្រឆាំងសារធាតុញៀនពិភពលោក (WADA) ពិន័យក្រុមប្រឹក្សាអូឡាំពិកអាស៊ី (OCA) ចំនួន ៥០ម៉ឺនដុល្លារ ជុំវិញការអនុញ្ញាតឱ្យកូរ៉េខាងជើងបង្ហាញទង់ជាតិរបស់ពួកគេក្នុងព្រឹត្តិការណ៍កីឡាអាស៊ី ក្រុងហាងចូវ ប្រទេសចិន។ OCA អនុញ្ញាតឱ្យកូរ៉េខាងជើងបង្ហាញទង់ជាតិ ស្របពេលប្រទេសឯកោមួយនេះ កំពុងជាប់បម្រាមករណីមិនគោរពច្បាប់ WADA។
|
WADA បានហាមមិនឱ្យកូរ៉េខាងជើងបង្ហាញទង់ជាតិផ្លូវការក្នុងព្រឹត្តិការណ៍កីឡាសំខាន់ៗទាំងអស់ ក្រៅពីព្រឹត្តិការណ៍កីឡាអូឡាំពិក និងប៉ារ៉ាឡាំពិក ក្នុងឆ្នាំ ២០២១ ដោយសារប្រទេសនេះ មិនបានអនុវត្តត្រឹមត្រូវ ក្នុងកម្មវិធីធ្វើតេស្តរកសារធាតុហាមឃាត់លើអត្តពលិក។ បើទោះស្ថិតក្នុងបម្រាមក្តី ប៉ុន្តែទង់ជាតិកូរ៉េខាងជើងត្រូវបានបង្ហាញពេញមួយព្រឹត្តិការណ៍ កីឡាអាស៊ី លើកទី១៩ ឆ្នាំ២០២៣ នៅចិន ទាំងក្នុងពិធីបើក ក្នុងភូមិកីឡា ក្នុងទីតាំងការប្រកួត និងពិធីបំពាក់មេដាយ។ «ច្បាស់ណាស់ ក្នុងអំឡុងកីឡាអាស៊ី ស្ថាប័ន OCA មិនបានចាត់វិធានការអនុវត្តតាមលក្ខខណ្ឌរបស់ WADA ដើម្បីឱ្យកូរ៉េខាងជើងគោរពតាមបម្រាម ដោយទង់ជាតិកូរ៉េខាងជើងត្រូវបានបង្ហាញម្តងហើយម្តងទៀតពេញក្នុងព្រឹត្តិការណ៍ទាំងមូល ...»។ នេះជាការអះអាងរបស់ WADA បើទោះស្ថាប័នប្រឆាំងសារធាតុហាមឃាត់ពិភពលោកមួយនេះ រំលឹកម្តងហើយម្តងទៀត ប៉ុន្តែ OCA បដិសេធមិនធ្វើតាម។ កូរ៉េខាងជើងបានចូលរួមប្រកួត កីឡាអាស៊ី Asian Games លើកទី១៩ ក្នុងក្រុងហាងចូវ ក្រោយបាត់មុខពីព្រឹត្តិការណ៍កីឡាធំៗតាំងពីឆ្នាំ២០១៨។ វត្តមានរបស់កូរ៉េខាងជើងនេះ ទំនងប្រហែលជាដោយសារ OCA យល់ព្រមល្មើសបម្រាម WADA ជុំវិញការប្រើទង់ជាតិនេះ។ ដោយឡែក នៅកីឡាអាស៊ីប៉ារ៉ាហ្គេម លើកទី៤ ក្រុងហាងចូវ ប្រទេសចិន កូរ៉េខាងជើងបានប្រកាសដកខ្លួនចេញពីការប្រកួត បន្ទាប់ពីគណៈកម្មាធិការប៉ារ៉ាឡាំពិកអាស៊ី (APC) បានបដិសេធមិនឱ្យកូរ៉េខាងជើងប្រើទង់ជាតិខ្លួនក្នុងព្រឹត្តិការណ៍នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7072.txt
|
ការប្រកួតជម្រុះពានរង្វាន់ FIFA World Cup 2026 ទ្វីបអាស៊ី រវាងក្រុមជម្រើសជាតិប៉ាឡេស្ទីន ទល់នឹងលីបង់ ត្រូវធ្វើឡើងនៅប្រទេសអូស្ត្រាលី។ ប្រទេសទាំងពីរត្រូវបានបង្ខំចិត្តឱ្យប្រកួតនៅទឹកដីកណ្តាល ព្រោះតែបញ្ហាសង្គ្រាមដែលកំពុងកើតមាននៅក្នុងតំបន់កាហ្សា រវាងអ៊ីស្រ្តាអែល និងក្រុមសកម្មប្រយុទ្ធហាម៉ាស់ រយៈពេលជិត២ខែ។
|
ដំបូងឡើយការប្រកួតរវាងប៉ាឡេស្ទីន ទល់និងក្រុមលីបង់ ត្រូវធ្វើឡើងនៅក្នុងទីក្រុង Beirut នៅក្នុងសប្តាហ៍នេះ មុនពេលដែលប្រទេសប៉ាឡេស្ទីនត្រូវបានកំណត់ឱ្យធ្វើជាម្ចាស់ផ្ទះទទួលការប្រកួត ដែលធ្វើឡើងនៅទឹកដីកណ្តាលនៅក្នុងទឹកដីកីឡដ្ឋាន Khalid Bin Mohammed ប្រទេសអេម៊ីរ៉ាត់អារ៉ាប់រួម នៅថ្ងៃទី១៦ ខែវិច្ឆិកា។ ក្រោយពីការប្រកួតស្ថិតក្នុងប្រទេសអូស្ត្រាលីរួច ប៉ាឡេស្ទីន នឹងត្រូវវិលត្រឡប់មកធ្វើជាម្ចាស់ផ្ទះស្វាគមន៍ក្រុមអូស្រ្តាលី នៅថ្ងៃទី២១ ខែវិច្ឆិក ដែលការប្រកួតនឹងត្រូវធ្វើនៅទឹកដីកណ្តាលដូចគ្នា ក្នុងប្រទេសគុយវែត។ ចំណែកអូស្ត្រាលី ត្រូវជួបតទល់ជាមួយនឹងក្រុមលីបង់ មុនពេលទៅប៉ះជាមួយនឹងប៉ាឡេស្ទីន។ ការប្រកួតក្នុងសប្តាហ៍នេះ គឺជាការចាប់ផ្តើមការប្រកួតជម្រុះជុំទីពីរក្នុងតំបន់អាស៊ី សម្រាប់ក្រុមស្ថិតក្នុងទ្វីបអាស៊ី ដើម្បីប្រជែងដណ្តើមកៅអីសម្រាប់អាចទៅកាន់ការប្រកួតបានរង្វាន់ FIFA World Cup 2026 នៅក្នុងប្រទេសអាម៉េរិក, កាណាដា និង ម៉ិកស៊ិក ដែលជាសហម្ចាស់ផ្ទះ។ ការប្រកួត World Cup 2026 នឹងមានការបង្កើនចំនួនក្រុមប្រកួតប្រជែងចំនួនពី ៣២ក្រុម ឡើងដល់ ៤៨ក្រុម ហើយទ្វីបអាស៊ីទទួលបានកៅអីចំនួន ៨កៅអីកន្លះដើម្បីទៅប្រជែងក្នុងពានរង្វាន់នេះ។ មកដល់ពេលនេះសង្គ្រាមដែលកំពុងកើតមានឡើងនៅក្នុងតំបន់កាហ្សា នៅតែបន្តយ៉ាងក្តៅកគុក ខណៈមនុស្សជាច្រើនអ្នកក៏បានរងគ្រោះ និងស្លាប់ជាបន្តបន្ទាប់ក្នុងសង្គ្រាមមួយនេះ។ ប្រទេសអ៊ីស្ត្រាអែលដែលកំពុងស្ថិតក្នុងសង្គ្រាម ក៏បានធ្វើឱ្យក្រុមជម្រើសជាតិខ្លួន ត្រូវបង្ខំចិត្តប្រកួតក្នុងវគ្គជម្រុះពានរង្វាន់ World Cup 2026 នៅទឹកដីកណ្តាលដូចគ្នា។ រាល់សកម្មភាពបាល់ទាត់ដែលរៀបចំដោយសហព័ន្ធបាល់ទាត់អឺរ៉ុប UEFA ដែលគ្រោងធ្វើឡើងនៅក្នុងប្រទេសអ៊ីស្រា្តអែលក៏ត្រូវបានសម្រេចលុបចោល ខ្លះទៀតត្រូវប្តូរទីតាំងប្រកួត និងខ្លះទៀតត្រូវលើកពេល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7073.txt
|
ក្របខណ្ឌ Premier League បច្ចុប្បន្នកំពុងតែត្រូវបានវាយលុកដោយបញ្ហាប្រព័ន្ធអាជ្ញាកណ្តាលវីដេអូ (VAR) ដោយបង្កឱ្យក្លិបមួយចំនួនមិនសប្បាយចិត្តចំពោះលទ្ធផលនៃការប្រកួត។ Brighton & Hove Albion ត្រូវបានក្រុមបាតតារាង Sheffield United តាមស្មើ ១-១ ដែលធ្វើឱ្យលោក Roberto de Zerbi អ្នកចាត់ការ Brighton រិះគន់ខ្លាំងលើអាជ្ញាកណ្តាលកាត់ក្តីដែលមានសញ្ជាតិអង់គ្លេស និងប្រព័ន្ធ VAR។
|
Brighton បាននាំមុខ ១-០ តាំងតែនាទី៦ ដើមវគ្គទីមួយ ដោយជាការស៊ុតបាល់បញ្ចូលទីរបស់ កីឡាករ Simon Adingra។ ទោះយ៉ាងណាការប្រកួតមានការប៉ះទង្គិចគ្នាអំឡុងប្រជែងបាល់នៅក្នុងវគ្គទីពីរអំឡុងនាទី៦៨ បណ្តាលឱ្យកីឡាករ Madmoud Dahoud របស់ក្រុមម្ចាស់ផ្ទះ Brighton ទទួលបានកាត់ក្រហម ហើយបន្ទាប់មក ៥នាទីក្រោយ ក្រុម Sheffield បានវាយសម្រុកខ្លាំងរហូតស៊ុតបាល់សំដៅទីក៏បានទៅចំកីឡាករ Adam Webster របស់ Brighton ធ្វើឱ្យភ្លាតស្នៀតចូលទីខ្លួនឯង។ កាតក្រហមលើកីឡាករ Madmoud Dahoud ជារឿងមួយដែលលោក De Zerbi គិតថាមិនសមហេតុផល ហើយភ្លាមៗលោកក៏បានតវ៉ាជាមួយនឹងលោកអាជ្ញាកណ្តាលការប្រកួត John Brooks រហូតទទួលបានកាតលឿងខ្លួនឯងថែមទៀត ក្រោយត្រូវបានគេរកគ្រាប់តាមស្មើ។ គ្រូបង្វឹកសញ្ជាតិអ៊ីតាលីថាលោកមិនចូលចិត្តអាជ្ញាកណ្តាលសញ្ជាតិអង់គ្លេសនោះទេ។ «ខ្ញុំស្មោះត្រង់ និងច្បាស់លាស់ ៨០ភាគរយហើយដែលខ្ញុំមិនចូលចិត្តអាជ្ញាកណ្តាលអង់គ្លេស។ វាមិនមែនជារឿងថ្មីទេ ខ្ញុំមិនចូលចិត្តពួកគេ អាកប្បកិរិយាដែលខ្ញុំបានធ្វើ គឺថាខ្ញុំមិនចូលចិត្តអ្វីដែលពួកគេកាត់សេចក្តីនៅលើទីលាន។ ប្រសិនបើខ្ញុំឃើញតាមច្បាប់ថ្មី ថាវាសក្កិសមនឹងកាតក្រហមច្បាស់ហើយ តែកីឡាករបានដឹងពីស្ថានភាពថានឹងមិនមែនជាកាតក្រហមនោះទេ សូម្បីតែ Dahoud បានដឹងពីអ្វីដែលគេបានធ្វើថាជាកំហុស។»។ លោក De Zerbi បាននិយាយបែបនេះ។ កន្លងមករឿងហេតុទាក់ទងប្រព័ន្ធ VAR ក៏ដូចជាអាជ្ញាកណ្តាលការប្រកួតបានបង្ករឿងរ៉ាវមិនសប្បាយចិត្តជាច្រើន ក្នុងរដូវកាល ២០២៣-២៤។ ការប្រកួតរវាង Liverpool ចាញ់ក្រោមថ្វីជើង Tottenham hotspur មានការកាត់សេចក្តីមិនច្បាស់លាស់ពីសំណាក់អាជ្ញាកណ្តាលរួមទាំង VAR។ គ្រាប់បាល់ ២គ្រាប់មិនត្រូវបានផ្តល់ឱ្យនៅពេលស៊ុតចូល។ ក្រុម Arsenal ដែលមានលោក Mikel Arteta អ្នកចាត់ការក៏បានរិះគន់អំឡុងក្រុមលោកចាញ់ការប្រកួតក្រោមថ្វីជើង Newcastle United ១-០។ កាលពីពេលថ្មីៗនេះទៀងសោត ការប្រកួត Spurs ចាញ់ក្រុម Chelsea ៤-១ ការប្រកួតគ្រាប់បាល់ ៥គ្រាប់ត្រូវបានបដិសេធដោយ VAR និងកាតក្រហមចំនួន ២ បានកើតមានលើកីឡាករ Spurs ហើយការប្រកួតនោះត្រូវបានគេរិះគន់ថាមានការរំខានខ្លាំងដោយប្រព័ន្ធ VAR៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7074.txt
|
ក្រុមចំនួន៤ទៀត បានកក់កៅអី១៦ក្រុម នៃក្របខណ្ឌ Champion League ក្នុងនោះ Bayern Munich, Real Madrid , Inter Milan និង Real Sociedad ។ ចំណែក Man utd ចាញ់ Copenhagen ក្រោយខ្សែប្រយុទ្ធ Marcus Rashford កាតក្រហម។
|
Manchester United នាំមុខលើក្រុម Copenhagen ក្នុងពានរង្វាន់វគ្គចែកពូល UEFA Champions League ដោយលទ្ធផល ២-០ ដោយការស៊ុតពីសំណាក់ខ្សែប្រយុទ្ធ Rasmus Hojlund តែឱកាសយក ៣ពិន្ទុ បានបាត់បង់ទៅវិញ ក្រោយ Marcus Rashford បានកាតក្រហមនៅក្នុងវគ្គទីមួយ ធ្វើឱ្យលទ្ធផលប្រែប្រួលខ្លាំង ដោយត្រូវម្ចាស់ផ្ទះវាយបកឈ្នះលទ្ធផល ៤-៣ នៅថ្ងៃទី៩ វិច្ឆិកា (ម៉ោងនៅកម្ពុជា) ក្នុងកីឡដ្ឋាន Parken។ Rashford កាតក្រហម នៅនាទី៤២ ។ ក្រោយខ្សែប្រយុទ្ធសញ្ជាតិអង់គ្លេសរូបនេះ កាតក្រហមនោះ ក្រុមម្ចាស់Copenhagen មានឱកាសសម្រុកផ្ទួនៗ នៅចុងម៉ោងវគ្គទី១ ដោយសម្រេចបាន២គ្រាប់វិញ នៅនាទី៤៥ និងនាទី៤៥បូក៩នាទី ដោយកីឡាករ M.Elyounoussi ។ ការប្រកួតវគ្គទី២ ឈានចូលដល់នាទី ៦៨ ប្រធានក្រុម Bruno Fernandes បានស៊ុតបាល់ពិន័យ ១១ម៉ែត្រ ឱ្យក្រុម Man Utd នាំមុខម្ចាស់ Copenhagen ដោយលទ្ធផល៣-២ ។ ប៉ុន្តែក្តីសង្ឃឹមជ័យជម្នះនេះ បានបាត់បង់ទៅវិញ ក្រោយ កីឡាករ L.Lerager ស៊ុត១គ្រាប់នៅនាទី៨៣ មុខកីឡាករ R.Bardghji ថែម១គ្រាប់ទៀត នៅនាទី៨៣ ដែលជួយឱ្យក្រុមម្ចាស់ផ្ទះCopenhagen វាយបកយកឈ្នះបិសាចក្រហម ដោយលទ្ធផល៤-៣។ ការបរាជ័យនេះ នឹងធ្វើឱ្យតំណែងរបស់អ្នកចាត់ការសញ្ជាតិហូឡង់លោក Erik ten Hag កាន់តែមានកម្តៅកើនឡើង។ វាសនាខុសគ្នា Bayern Munich ជាក្រុមជើងខ្លាំងក្នុងពូល A បានកក់កៅអីវគ្គ ១៦ក្រុមចុងក្រោយ បន្ទាប់ពីពួកគេបានយកឈ្នះលើ Galatasaray លទ្ធផល ២-១ ពីការប្រកួតចំនួន ៤លើក ដោយមាន ១២ពិន្ទុក្នុងដៃ។ ជ័យជម្នះនេះ សម្រេចបានដោយខ្សែប្រយុទ្ធ Harry Kane សញ្ជាតិអង់គ្លេសស៊ុតបាល់ ២គ្រាប់។ ទៅកាន់ការប្រកួតពូល B ក្រុម Arsenal នៅតែរក្សាតំណែងកំពូលតារាងរបស់ខ្លួន ដោយមាន ៩ពិន្ទុក្នុងដៃ អាចចាត់ទុកបានកក់កៅអីសម្រាប់វគ្គជម្រុះ ១៦ក្រុមមួយផងដែរ។ យកឈ្នះលើក្រុមខ្លាំង Sevilla ២-០ បានធ្វើឱ្យក្រុមដឹកនាំដោយលោក Mikel Arteta រីករាយក៏ដូចជានឹងមិនត្រូវប្រើកម្លាំងប្រកួតប្រជែងខ្លាំងនៅការប្រកួតក្រោយៗ ដ្បិតរក្សាបានកៅអីរួចជាស្រេច។ ក្លិប PSV Eindhoven, RC Lens និង Sevilla ជាក្រុមត្រូវប្រជែងចំណាត់ថ្នាក់លេខ ២ និងលេខ ៣ ហើយ Arsenal ក៏ត្រូវការឈ្នះ ២ប្រកួតដែលនៅសល់ដើម្បីបញ្ចប់ចំណាត់ថ្នាក់ក្នុងនាមជាក្រុមកំពូលតារាង។ Real Madrid សុទ្ធិសឹងតែជាក្រុមមួយដែលមិនអាចមើលរំលងបានក្នុងនាមជាក្រុមខ្លាំងដែលចេញពីពូក C។ ១២ពិន្ទុពេញ ពីការប្រកួតមិនចាញ់សោះ ធ្វើឱ្យក្រុមជើងខ្លាំងមកពីអេស្ប៉ាញកក់កៅអីមួយរួចជាស្រេច សម្រាប់វគ្គ ១៦ក្រុមចុងក្រោយ ខណៈដែលរូបគេនៅសល់ ២ប្រកួតក្នុងដៃ។ ស្ថិតក្នុងពូល C ដូចគ្នា SSC Napoli ជាក្រុមចំណាត់ថ្នាក់លេខ ២ ប៉ុន្តែក៏មិនទាន់អាចកំណត់បានថាអាចកក់កៅអីបាន ខណៈដែលរង់ចាំមើលនៅការប្រកួតមួយលើកបន្ថែមទៀត ដើម្បីសម្រេចរកឃើញក្រុមលេខ ២។ SC Braga កំពុងសម្លឹងមើលការប្រជែងរក ចំណាត់ថ្នាកលេខ ២ និង Union Berlin ស្វែងរកលេខ ៣។ ដោយឡែក Real Sociedad បង្ហាញភាពភ្ញាក់ផ្អើលពីការធ្វើបានល្អក្នុងពានរង្វាន់ UCL ដោយបច្ចុប្បន្នជាក្រុមស្ថិតនៅកំពូលតារាង ហើយការប្រកួតរាត្រីថ្ងៃទី៨ ខែវិច្ឆិកា ពួកគេបានបំបាក់ក្រុមខ្លាំង SL Benfica របស់ព័រទុយហ្កាល់លទ្ធផល ៣-១។ Sociedad មាន ១០ពិន្ទុស្មើនឹងក្រុម Inter Milan ក្រោយឆ្លងកាត់ ៤ប្រកួត ឈ្នះ៣ និងចាញ់១លើក ដូចគ្នា ហើយចាប់ដៃគ្នាឡើងវគ្គ ១៦ក្រុមចុងក្រោយ ប៉ុន្តែក្រុមទាំងពីរ ក៏ត្រូវប្រជែងចំណាត់ថ្នាក់កំពូលតារាងបន្ត។ FC Salzburg ដែលចាញ់ការប្រកួតក្រោមថ្វីជើង Inter Milan លទ្ធផល ១-០ នឹងត្រូវប្រជែងជាមួយក្រុម Benfica ត្រូវប្រជែងគ្នាដណ្តើមចំណាត់ថ្នាក់លេខ ៣ ដើម្បីអាចបន្តទៅប្រកួតក្នុងពានរង្វាន់ UEFA Europa League៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7075.txt
|
Son Heung-min ប្រធានក្រុមជម្រើសជាតិកូរ៉េខាងត្បូង ថានឹងលេងដោយយកចិត្តទុកដាក់បំផុតពេលស្វាគមន៍ក្រុមសិង្ហបុរី ក្នុងជំនួបជុំទីពីរវគ្គជម្រុះពានរង្វាន់ FIFA World Cup 2026 តំបន់ទ្វីបអាស៊ី។ ខ្សែប្រយុទ្ធឆ្នើមរបស់ Spurs រូនេះ សរសើរសមាជិកក្រុមសិង្ហបុរី មានគុណភាប ដែលអាចគំរាមកំហែងកូរ៉េខាងត្បូងនៅជំនួបបើកឆាកពូល C នេះ។
|
កូរ៉េខាងត្បូងត្រូវស្វាគមន៍ សិង្ហបុរី នៅក្នុងកីឡដ្ឋាន Seoul World Cup នៅថ្ងៃទី១៦ ខែវិច្ឆិកា វេលាម៉ោង ៦ល្ងាច (ម៉ោងនៅកម្ពុជា)។ និយាយក្នុងសន្និសីទកាសែតមុនការប្រកួត ប្រធានក្រុមកូរ៉េខាងត្បូង ថាក្រុមខ្លួននឹងលេងដោយយកចិត្តទុកដាក់បំផុត ដូចទៅនឹងការប្រកួតដទៃដែលក្រុមឆ្លាប់បានឆ្លងកាត់។ «យើងនឹងយកចិត្តទុកដាក់នឹងការប្រកួត ហើយដូចអ្វីដែលគ្រូបង្វឹកបានប្រាប់យើងរាល់ថ្ងៃ យើងនឹងធ្វើជាមូលដ្ឋានឱ្យបានល្អជាមុនសិន ហើយបន្ទាប់មកយើងនឹងឃើញមានអ្វីកើតឡើង។ រាលើការប្រកួតមិនមែនជាការប្រកួតដែលងាយស្រួល ហើយនឹងលេងការប្រកួតថ្ងៃស្អែកដោយការយកចិត្តទុកដាក់ ដូចដែលការប្រកួតពីមុនដែលយើងបានលេង។»។ Son បាននិយាយបែបនេះ។ ប្រធានក្រុមវ័យ ៣០ឆ្នាំ ក៏ធ្លាប់បានបង្ហាញខ្លួនលេងក្នុងប្រទេសសិង្ហបុរី កាលពីកក្កដា ដែលជាការប្រកួតត្រៀមបើករដូវកាលរបស់ Tottenham Hotspur ហើយការលេងទល់សិង្ហបុរី បានរំលឹកដល់កីឡាករមួយចំនួន ដែលគេធ្លាប់លេងប៉ះ។ កាលនោះ Spurs យកឈ្នះលើក្រុម Lions City Sailors លទ្ធផល ៥-១។ Son អះអាងថាកីឡាករសិង្ហបុរីមួយចំនួនដែលគេស្គាល់ អាចនឹងបង្កបញ្ហាក្នុងការប្រកួតដល់ក្រុមកូរ៉េខាងត្បូងបាន។ ភាគច្រើនកីឡាកររបស់សិង្ហបុរី យកមកពីក្រុម Lions City Sailors ពាក់កណ្តាលក្រុមទៅហើយ។ កូរ៉េខាងត្បូង ស្ថិតក្នុងពូល C ដែលមានរួម ថៃ, ចិន និងសិង្ហបុរី ត្រូវប្រជែងគ្នាដើម្បីដណ្តើមកៅអីលេខ ១ លេខ ២ ក្នុងពូល សម្រាប់ឆ្លងទៅកាន់ជុំទី៣ ដណ្តើមកៅអី World Cup 2026។ ការប្រកួតថ្ងៃទី១៦ ខែវិច្ឆិកា ក្នុងពូលដូចគ្នានេះ ថៃត្រូវស្វាគមន៍ក្រុមចិន។ យ៉ាងណាស្ថិតក្នុងពូល C នេះ ក្រុមកូរ៉េខាងត្បូង គឺជាក្រុមដែលខ្លាំងជាងគេបំផុត ដោយពួកគេធ្លាប់បានបង្ហាញវត្តមាននៅព្រឹត្តិការណ៍ World Cup 2022 ដែលទើបបញ្ចប់ទៅនៅក្នុងប្រទេសកាតា។ បច្ចុប្បន្នកូរ៉េខាងត្បូង មានចំណាត់ថ្នាក់ពិភពលោកលេខ ២៤ បើធៀបទៅនឹងក្រុមសិង្ហបុរីមានចំណាត់ថ្នាក់ ១៥៥ ខុសគ្នាឆ្ងាយខ្លាំង ចំណែកថៃមានចំណាត់ថ្នាក់ ១១២ ត្រូវប៉ះចិនចំណាត់ថ្នាក់ ៧៩៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7076.txt
|
សហព័ន្ធបាល់ទាត់អន្តរជាតិ (FIFA) នឹងផ្តល់សច្ចាប័នដល់ប្រទេសអារ៉ាប៊ីសាអូឌីត សម្រាប់ការធ្វើជាម្ចាស់ផ្ទះរៀបចំការប្រកួតព្រឹត្តិការណបាល់ទាត់ពិភពលោក World Cup ឆ្នាំ ២០៣៤ នៅចុងឆ្នាំ ២០២៤។ ការសម្រេចនេះ បន្ទាប់ពីការប្រកាសរបស់ FIFA ថាប្រទេសស្ថិតក្នុងតំបន់មជ្ឈិមបូព៌ាមួយនេះ ជាប្រទេសតែមួយគត់ដែលបានដាក់លិខិតដេញថ្លៃ។
|
ការសម្រេចចិត្តប្រគល់សិទ្ធិដល់ប្រទេសអារ៉ាប៊ីសាអូឌីតនេះ FIFA នឹងផ្តល់សច្ចាប័នជាផ្លូវការនៅចុងឆ្នាំ ២០២៤ ហើយនិងផ្តល់លក្ខណៈវិនិច្ឆ័យបច្ចេកទេសទាំងអស់បន្ថែមទៀតត្រូវបានបំពេញ។ ប្រទេសអារ៉ាប៊ីសាអូឌីត ប៉ុន្មានឆ្នាំចុងក្រោយមកនេះ ពួកគេបានបោះដើមទុនវិនិយោគយ៉ាងខ្លាំងទៅលើវិស័យកីឡា ដូចជាវិស័យបាល់ទាត់, ការប្រណាំងរថយន្ត F1 ក៏ដូចជាកីឡាវាយកូនគោលជាដើម។ ប្រទេសនេះក៏នឹងត្រៀមខ្លួនកាន់កាប់តំណែងម្ចាស់ផ្ទះ World Cup ក្នុងឆ្នាំ ២០៣៤ បន្ទាប់ពីការប្រកួត World Cup 2030 ដែលធ្វើឡើងនៅទ្វីបចំនួន ៣ មានប្រទេសអាហ្សង់ទីន, ប៉ារ៉ាហ្កាយ និងអ៊ុយរូហ្កាយ មកពីទ្វីបអាម៉េរិកខាងត្បូងរៀបចំការប្រកួតថ្ងៃបើកឆាកចំនួន ៣ប្រកួតដំបូង ខណៈម៉ារ៉ុកមកពីទ្វីបអាហ្រ្វិក, អេស្ប៉ាញ និងព័រទុយហ្កាល់ នៅទ្វីបអឺរ៉ុប ជាអ្នករៀបចំការប្រកួតតាំងពីវគ្គចែកពូលដល់វគ្គផ្តាច់ព្រ័ត្រ។ ការដេញថ្លៃបានធ្វើឡើង មួយឆ្នាំក្រោយពេលដែលប្រទេសជិតខាងខ្លួនកាតា បានរៀបចំការប្រកួតព្រឹត្តិការណ៍ World Cup ឆ្នាំ ២០២២ នៅក្នុងមជ្ឈិមបូព៌ាបានយ៉ាងជោគជ័យ។ ប្រទេសអារ៉ាប៊ីសាអូឌីតបានប្រកួតយកឈ្នះក្រុមម្ចាស់ជើងឯកអាហ្សង់ទីនដោយលទ្ធផល ២-១ ក្នុងវគ្គចែកពូល។ បើតាមការអះអាងរបស់ស្ថាប័ន FIFA ប្រទេសអារ៉ាប៊ីសាអូឌីតគឺជាប្រទេសតែមួយគត់ដែលបានដាក់ចំណាប់អារម្មណ៍ដេញថ្លៃ។ បន្ទាប់ពីការដេញថ្លៃសម្រាប់រៀបចំធ្វើម្ចាស់ផ្ទះឆ្នាំ ២០៣០ និង ២០៣៤ ត្រូវបានរកឃើញប្រទេសម្ចាស់ផ្ទះរួចមក ប្រទេសទាំងនេះ នឹងត្រូវចាំទទួលការវាយតម្លៃដោយ FIFA បន្ថែមទៀត និងការបោះឆ្នោតគាំទ្របន្ថែមទៀត នៅក្នុងកិច្ចប្រជុំសមាជស្ថាប័នពិភពលោកចំនួន ២លើក ដាច់ដោយឡែកពីគ្នានៅចុងឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7077.txt
|
ក្រុមព័រទុយហ្កាល់ បំបាក់ក្រុមអ៊ីស្លង់លទ្ធផល ២-០ នៅក្នុងការប្រកួតវគ្គជម្រុះពានរង្វាន់ Euro 2024 ដើម្បីរក្សាកំណត់ត្រាជាក្រុមកំពូលតារាងមិនដែលចាញ់ការប្រកួតមួយលើកសោះ ។ ព័រទុយហ្កាល់ ឈ្នះ ១០លើកជាប់ៗគ្នា សម្រាប់ការប្រកួតក្នុងពូល J នាថ្ងៃទី១៩ ខែវិច្ឆិកា។
|
ព័រទុយហ្កាល់ បង្ហាញភាពខ្លាំងរបស់ខ្លួន ស្ថិតក្រោមការដឹកនាំរបស់គ្រូបង្វឹកលោក Roberto Martinez ដោយបញ្ចប់ចំណាត់ថ្នាក់កំពូលតារាងពូល J ជាមួយ ៣០ពិន្ទុក្នុងដៃ ព្រមទាំងទទួលបានកៅអី សម្រាប់ព្រឹត្តិការណ៍ Euro 2024 នៅប្រទេសអាល្លឺម៉ង់។ ស្លូវ៉ាគី ជាក្រុមស្ថិតនៅចំណាត់ថ្នាក់លេខ ២ មានគម្លាត ៨ពិន្ទុ ពីក្រុមព័រទុយហ្កាល់ ហើយក៏ជាក្រុមត្រូវរួមដំណើរជាមួយនឹងព័រទុយហ្កាល់ចាកចេញពីពូល J ។ ជ័យជម្នះចំនួន ២គ្រាប់ លើអ៊ីស្លង់ ជាគ្រាប់បាល់ធ្វើបានដោយកីឡាករ Bruno Fernandes នៅក្នុងនាទី ៣៧ ដែលជាការបញ្ជូនបាល់ពីសំណាក់ខ្សែប្រយុទ្ធ Bernardo Silva មុនពេលដែលកីឡាករ Ricardo Horta សម្រេចបានគ្រាប់បាល់ទី២ នៅនាទី៦៦ និងជាគ្រាប់បាល់បញ្ជូនពីខ្សែប្រយុទ្ធ Cristiano Ronaldo។ ពូល J ដែលមានព័រទុយហ្កាល់ជាក្រុមលំដាប់កំពូលតារាង និងស្លូវ៉ាគី លេខ ២ ដណ្តើមបានកៅអីរួចស្រេច ក្រុមលុចសំបួ លេខ ៣, អ៊ីស្លង់ លេខ ៤, បូស្នី លេខ ៥ និងលិចតិនស្តាញ ស្ថិតនៅបាតតារាង ត្រូវឆ្លងកាត់ទៅប្រជែងដណ្តើមឱកាសលេងនៅព្រឹត្តិការណ៍ Euro 2024 នៅជុំដទៃផ្សេងទៀត។ បន្ទាប់ពីក្រុមព័រទុយហ្កាល់ ក្រុមជើងខ្លាំងបារាំង ក៏ជាក្រុមមួយដែលត្រូវបានគេរំពឹងថា នឹងអាចបញ្ចប់ចំណាត់ថ្នាក់កំពូលតារាង ដោយមានកំណត់ត្រាឈ្នះ ១០០ភាគរយដូចគ្នា ប្រសិនបើបារាំងអាចយកឈ្នះលើក្រុមក្រិក នាការប្រកួតថ្ងៃទី២១ ខែវិច្ឆិកា។ ការប្រកួតរបស់ក្រុមដទៃផ្សេងទៀត នារាត្រីឈានចូលទី២០ ខែវិច្ឆិកា (ម៉ោងនៅកម្ពុជា) ពូល A ស្កុតឡែន ស្មើ ៣-៣ ន័រវែស អេស្ប៉ាញ ឈ្នះ ហ្សក់ហ្ស៊ី ៣-១។ ពូល F បែលហ្ស៊ិក ឈ្នះ អាស៊ែបៃហ្សង់ ៥-០ ស៊ុយអែត ឈ្នះ អេស្តូនី ២-០។ ពូល J បូស្នី ចាញ់ ស្លូវ៉ាគី ២-១ លិចតិនស្តាញ ចាញ់ លុចសំបួ ១-០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7078.txt
|
ប្រកួតជម្រុះពានរង្វាន់បាល់ទាត់ទ្វីបអឺរ៉ុប UEFA Euro 2024 រកឃើញក្រុមចំនួន ៨ បន្ថែមទៀត មាន អង់គ្លេស, អាល់បានី, ហុងគ្រី, ស៊ែប៊ី, ដាណឺម៉ាក់, រ៉ូម៉ានី, ស្វ៊ីស និង ស្លូវ៉ាគី ទៅកាន់ការប្រកួតក្នុងប្រទេសអាល្លឺម៉ង់ នៅឆ្នាំក្រោយ។ ក្រុមមួយចំនួនផ្សេងទៀត ក៏កំពុងស្វែងរកឱកាសប្រជែងកៅអី នៅការប្រកួតចុងក្រោយរបស់ពួកគេ។
|
កាលពីខែតុលា ក្រុមដែលបានកក់កៅអីហើយ រួមមានអាល្លឺម៉ង់ (ម្ចាស់ផ្ទះ), អូទ្រីស, បែលហ្ស៊ិក, បារាំង, ព័រទុយហ្កាល់, ស្កុតឡែន, អេស្ប៉ាញ និងតួកគី។ អង់គ្លេស ក្នុងពូល C រកបានកៅអីសម្រាប់ជុំផ្តាច់ព្រ័ត្រព្រឹត្តិការណ៍ Euro 2024 របស់ក្រោយពេលការប្រកួតយកឈ្នះលើក្រុមម៉ាល់តា លទ្ធផល ២-០ ហើយរកបាន ១៩ពិន្ទុ ឈរក្នុងនាមជាក្រុមកំពូលតារាង។ អង់គ្លេសនៅសល់ការប្រកួតមួយលើកចុងក្រោយទល់នឹងក្រុមម៉ាសេដ្វានខាងជើង នៅថ្ងៃទី២១ ខែវិច្ឆិកា។ ស្ថិតក្នុងពូល C ដូចគ្នា អ៊ីតាលី ដែលកំពុងនៅចំណាត់ថ្នាក់លេខ ២ កំពុងតែមានភាពតានតឹងពីការប្រជែង ដោយក្រុមអ៊ុយក្រែនស្ថិតនៅចំណាត់ថ្នាក់លេខ ៣ មាន ១៣ពិន្ទុស្មើគ្នា ខណៈនៅសល់ ១ប្រកួតដូចៗគ្នា។ ក្រុមអាល់បានី ជាក្រុមកំពូលតារាង ស្ថិតក្នុង E ក៏ជាក្រុមមួយដែលរក្សាបានកៅអីរួចជាស្រេច បើទោះជាពួកគេមានគម្លាតពិន្ទុ មិនដាច់ឆ្ងាយពីក្រុមចំណាត់ថ្នាក់លេខ ២ ក៏ដោយ។ អាល់បានី សល់ ១ប្រកួតក្នុងដៃ ខណៈដែលក្រុមសាធារណៈរដ្ឋឆេក ដែលស្ថិតនៅលេខ ២ ក៏សម្លឹងរកមើលការប្រកួតប្រជែងពិន្ទុ ដើម្បីអាចឈ្នះកៅអីរបស់ខ្លួនផងដែរ។ ប៉ូឡូញក្នុងពូល E ខកខានឱកាសក្រោយឆ្លងកាត់ ៨ ប្រកួត រកបានត្រឹម ១១ពិន្ទុ នៅចំណាត់ថ្នាក់លេខ ៣ ចំណែកម៉ូលដាវី ដែលនៅលេខ ៤ មាន ១០ពិន្ទុ ក៏ត្រូវប្រជែងទល់នឹងសាធារណៈរដ្ឋឆេក ដើម្បីតំណែងលេខ ២ ដូចគ្នា ទោះខ្លួនស្ថិតនៅចំណាត់ថ្នាក់លេខ ៤ ក្តី។ ពូល G បញ្ចប់ការប្រកួតទាំងស្រុង ដោយរកឃើញក្រុមហុងគ្រី ជាក្រុមស្ថិតនៅកំពូលតារាងមាន ១៨ពិន្ទុ និងក្រុមស៊ែប៊ី លេខ ២ មាន ១៤ពិន្ទុ បន្ទាប់ពីក្រុមទាំងពីរនេះបានយកឈ្នះការប្រកួត មួយលើកចុងក្រោយរៀងៗខ្លួន។ ក្រឡែកទៅកាន់ពូល H វិញ គឺមានតែក្រុមដាណឺម៉ាក់មួយប៉ុណ្ណោះ ដែលដណ្តើមបានកៅអីជុំផ្តាច់ព្រ័ត្រគិតត្រឹមថ្ងៃទី២០ ខែវិច្ឆិកា ដោយបញ្ចប់ចំណាត់ថ្នាក់លេខ ១ ក្នុងពូល មាន ២២ពិន្ទុ ខណៈដែលនៅសល់ ១ប្រកួតក្នុងដៃ។ ស្លូវេនី ស្ថិតនៅលេខ ២ មាន ១៩ពិន្ទុ ចំណែក កាហ្សាក់ស្ថាន លេខ ៣ មាន ១៨ពិន្ទុ កំពុងតែប្រជែងគ្នា ដណ្តើមតំណែងលេខ ២ ក្នុងពូល។ រ៉ូម៉ានី ក្រុមកំពូលតារាង និងស្វ៊ីស លេខ ២ ស្ថិតនៅក្នុងពូល I ជាក្រុមឈ្នះកៅអី ២ ទៅកាន់អាល្លឺម៉ង់បន្ថែមទៀត។ ក្រុមអ៊ីស្រ្តាអែល, កូសូវូ និង បេឡារុស ស្ថិតក្នុងពូល I ជាមួយគ្នានេះ ខកខានឱកាសទៅវគ្គបន្ទាប់ បើទោះជាពួកគេនៅសល់ការប្រកួតប្រជែង ១ប្រកួតបន្ថែម។ ស្ថិតក្នុងពូល J ដ៏ខ្លាំងជាមួយនឹងក្រុមព័រទុយហ្កាល់ ដែលជាក្រុមកំពូលតារាង ក្រុមស្លូវ៉ាគី បានបញ្ចប់ចំណាត់ថ្នាក់លេខ ២ ក្នុងពូល ដោយមាន ២២ពិន្ទុ ឈរពីលើក្រុមលុចសំបួ ដែលនៅចំណាត់ថ្នាក់លេខ ៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7079.txt
|
Lionel Messi នៅតែមានវត្តមានក្នុងក្រុមជម្រើសជាតិអាហ្សង់ទីន ត្រៀមសម្រាប់ការប្រកួតជម្រុះ World Cup 2026 ទល់នឹងក្រុមអ៊ុយរូហ្កាយ និង ប្រេស៊ីល។ នេះជាការអះអាងរបស់គ្រូបង្វឹកលោក Lionel Scaloni បើទោះប្រធានក្រុមរូបនេះមិនបានបង្ហាញខ្លួនគ្រប់គ្រាន់ក្នុងទីលានរយៈពេលជិត ១ខែចុងក្រោយ ចាប់តាំងពីក្រុម Inter Miami បានធ្លាក់ចេញពីការប្រជែងពានរង្វាន់ Major League Soccer វគ្គ Playoffs។
|
«Messi គឺមិនមានអ្វីនោះទេ គេកំពុងធ្វើបានយ៉ាងល្អ បើទោះជាគេមិនបានលេងការប្រកួតណាមួយក្នុងរយៈពេល ២៥ថ្ងៃ តែគេធ្វើបានល្អនៅក្នុងការហ្វឹកហាត់ជាធម្មតា រូបគេមានភាពពេញលេញល្អសម្រាប់ការប្រកួត។»។ លោក Scaloni បាននិយាយក្នុងសន្និសីទកាសែតមុនការប្រកួតបែបនេះ។ ក្រុម Inter Miami បានធ្លាក់ចេញពីការប្រកួតពានរង្វាន់ MLS វគ្គ Playoffs ហើយខ្សែប្រយុទ្ធប្រធានក្រុមអាហ្សង់ទីនក៏ខកខានបង្ហាញខ្លួនក្នុងការប្រកួតរយៈពេលជាង ១ខែ ចំពោះពាក់កណ្តាលរដូវកាល ២០២៣-២៤។ អាហ្សង់ទីននឹងត្រូវជួបតទល់នឹងក្រុមអ៊ុយរូហ្កាយ នៅថ្ងៃទី១៦ ខែវិច្ឆិកា មុនពេលទៅប៉ះជាមួយនឹងជើងខ្លាំងប្រេស៊ីល នៅ ៥ថ្ងៃបន្ទាប់ នៃវគ្គជម្រុះពានរង្វាន់ World Cup 2026 តំបន់ទ្វីបអាម៉េរិកខាងត្បូង (CONMEBOL)។ ការប្រកួតចុងក្រោយរបស់កីឡាករម្ចាស់ពានរង្វាន់ Ballon d’Or ៨សម័យ កើតឡើងកាលពីថ្ងៃទី២១ ខែតុលា ជាមួយនឹងក្រុម Inter Miami ទល់នឹងក្រុម Chalotte FC ដោយចាញ់ក្នុងលទ្ធផល ១-០។ Messi បានជួយ Miami ឈ្នះពានរង្វាន់ League Cup ដែលជាការប្រជែងរវាងក្រុមមកពីលីគកំពូលប្រទេសម៉ិកស៊ិក Liga MX ទល់នឹងក្រុមមកពីលីគ MLS។ Messi អំឡុងការវិលត្រឡប់មកជួយអាហ្សង់ទីនក្រោយជាពីរបួសជាង ១ខែ គេបានស៊ុតបាលចូលទី ២គ្រាប់ នៅក្នុងជំនួបយកឈ្នះលើក្រុមប៉េរូ លទ្ធផល ២-០។ បច្ចុប្បន្នក្រុមអាហ្សង់ទីននៅតែជាក្រុមស្ថិតនៅកំពូលតារាង របស់ទ្វីប CONMEBOL ដោយឆ្លងកាត់ ៤ប្រកួត រកបាន ១២ពិន្ទុពេញ ខណៈដែលក្រុមអ៊ុយរូហ្កាយជាក្រុមលេខ ២ មានចំនួន ៧ពិន្ទុក្នុងដៃ ហើយប្រេស៊ីលជាក្រុមចំណាត់ថ្នាក់លេខ ៣។ អាហ្សង់ទីននៅតែបន្តភាពខ្លាំងរបស់ខ្លួនចាប់តាំងពីឈ្នះជើងឯក World Cup 2022 នៅប្រទេសកាតារួចមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_708.txt
|
ភ្នំពេញ៖ ក្រសួងមហាផ្ទៃ សម្រេចទទួលស្គាល់ គណបក្សសន្តិភាពជាតិ (គ.ស.ជ) កាលថ្ងៃ ទី២១មីនា។ បក្សនេះ មានទីស្នាក់ការកណ្ដាលនៅផ្ទះលេខ៦៩Z ផ្លូវបេតុង ភូមិអូរណ្ដូង១ សង្កាត់ព្រែកប្រា ខណ្ឌច្បារអំពៅ រាជធានីភ្នំពេញ។ នេះបើតាម ប្រកាសស្ដីពី ការចុះបញ្ជី គណបក្សសន្តិភាពជាតិ ចេញដោយលោក ស សុខា រដ្ឋមន្ត្រីក្រសួងមហាផ្ទៃ។
|
គណបក្សសន្តិភាពជាតិ មានលោក រស់ សារ៉ុម ជាប្រធានគណៈកម្មាធិការបណ្ដោះ អាសន្ន ។ ក្នុងកិច្ចសម្ភាសជាមួយសារព័ត៌មានឌីជីថលថ្មីៗ ប្រធានរូបនេះ អះអាង ពីគោលជំហរ គណបក្ស ជាបក្សប្រកាន់កណ្ដាលនិងស្ដាំនិយម។ ចំពោះ បាវចនាបក្ស គឺ ការពារសមធម៌ វឌ្ឍនភាព សង្គម។ លោក សារ៉ុម បញ្ជាក់ពីបេសកកម្មរបស់បក្សខ្លួនយ៉ាងដូច្នេះ៖ «ធ្វើយ៉ាងណា ការពារ សន្តិភាពឱ្យបាន ហើយសមធម៌ ក្នុងការអភិវឌ្ឍ។ វាមានន័យថា ពលរដ្ឋនៅកម្ពុជាទទួល យកការអភិវឌ្ឍបានពីសង្គម។ យើងរក្សាស្ថេរភាពនយោបាយនិងការអភិវឌ្ឍន ឆ្ពោះទៅប្រទេសអភិវឌ្ឍន៍ពេញលេញ នៅឆ្នាំ២០៥០ ដូចរដ្ឋាភិបាលមានគោលដៅដែរ»។ បច្ចុប្បន្ន សមាជិក រួមទាំងអ្នកគាំទ្រ ប្រមាណ៥០០០នាក់។ គណបក្សថ្មីនេះ ក៏មានបំណង ចូលរួមការប្រកួតប្រជែងការបោះឆ្នោត ក្រុមប្រឹក្សាឃុំ-សង្កាត់ និងថ្នាក់ជាតិខាងមុខផង ដែរ។ រីឯគោលនយោបាយរបស់គណបក្សសន្តិភាពជាតិ គឺគោរពឆន្ទៈរបស់ពលរដ្ឋ តាម រយៈការបោះឆ្នោត ពិសេសទទួលរដ្ឋាភិបាលដែលកើតចេញពី ឆន្ទៈប្រជាជន។ គោលនយោបាយ ចម្បងផ្សេងទៀត ស្វែងរកសុភម្គល សេចក្ដីថ្លៃថ្នូ ដល់ពលរដ្ឋ, ការពារ របររាជានិយម, ការពារអធិបតេយ្យជាតិ, ការពារមិនឱ្យបែកបាក់ផ្ទៃក្នុង និងដឹកនាំស្របតាម រដ្ឋធម្មនុញ្ញ។ នេះជាការបញ្ជាក់របស់ លោក រស់ សារ៉ុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7080.txt
|
លោក ស៊ី ជីងភីង ប្រធានាធិបតីចិន បាននិយាយថាគុណភាពរបស់ក្រុមជម្រើសជាតិចិន មិនទាន់មានភាពច្បាស់លាស់ខ្លាំងនៅឡើយ បើទោះជាការប្រកួតវគ្គជម្រុះពានរង្វាន់ World Cup 2026 តំបន់អាស៊ី កន្លងមក បានយកឈ្នះលើថៃ ក្តី។
|
តាមរយៈវីដេអូអំពីកិច្ចសន្ទនាក្រៅផ្លូវការរវាងលោក ស៊ី ជីនភីង និងនាយករដ្ឋមន្ត្រីថៃលោក សេដ្ឋា ថាវីស៊ីន ដែលបានផ្សាយរបស់គណនីរដ្ឋាភិបាលថៃ នៅលើបណ្តាញសង្គម X អតីត
|
article_7081.txt
|
លោក Cesc Fabregas អតីតខ្សែបម្រើ Arsenal, Chelsea និង Barcelona ត្រូវបានតែងតាំងជាអ្នកចាត់ការបណ្ដោះអាសន្នរបស់ក្រុម Como នៃលីគលំដាប់ទីពីរអ៊ីតាលី Serie B។ នេះជាការងារចាត់ការក្រុមលើកដំបូង ក្រោយប្រកបអាជីពជាកីឡាករ ពីរទសវត្សរ៍។
|
ក្នុងវ័យ៣៦ឆ្នាំ Fabregas ត្រូវជំនួសតំណែងលោក Moreno Longo សម្រាប់តួនាទីគ្រប់គ្រងក្រុម Como។ មុនឡើងជាអ្នកចាត់ការនេះ អតីតខ្សែបម្រើឆ្នើមក្រុមជម្រើសជាតិអេស្ប៉ាញ ធ្លាប់បានបង្ហាញខ្លួន១៧ប្រកួតឱ្យក្រុមនៅ Serie B នេះ មុនពេលចូលនិវត្តន៍ និងក្លាយជាគ្រូបង្វឹកក្រុមយុវជន និងក្រុមបម្រុង។ Fabregas បានចូលរួមជាមួយក្រុម Como ក្នុងខែសីហា ឆ្នាំ ២០២២ បន្ទាប់ពីចាកចេញពី Monaco ហើយក៏ក្លាយជាម្ចាស់ភាគហ៊ុនក្លិបនៅអ៊ីតាលីនេះជាមួយនឹងអតីតមិត្តរួមក្រុម Arsenal និង Barcelona លោក Thierry Henry។ អតីតខ្សែបម្រើ Chelsea និងអង់គ្លេស Dennis Wise ជាប្រធានក្លិប បន្ទាប់ពីចូលរួមដំបូងជាអ្នកប្រឹក្សាបច្ចេកទេសក្នុងឆ្នាំ ២០១៩។ ក្នុងឆ្នាំ២០០៣ Fabregas បានចូលរួម Arsenal ដោយបង្ហាញខ្លួន២១២ប្រកួត មុនផ្លាស់ទៅក្រុមចាស់ដែលរូបគេធ្លាប់ហ្វឹកហាត់ជាយុវជនថ្នាល Barcelona វិញនៅឆ្នាំ២០១១។ នៅទឹកដីអេស្ប៉ាញ៣រដូវកាល នៅឆ្នាំ២០១៤ រូបគេបានផ្លាស់ទៅ Premier League វិញដោយចូលរួមជាមួយ Chelsea។ Fabregas បន្តអាជីពនៅទឹកដីបារាំងជាមួយ Monaco រយៈពេល៣រដូវកាល ចន្លោះពីឆ្នាំ២០១៩ ដល់ ២០២២ មុនអវត្តមានលើទីលានដោយសាររបួស។ សម្រាប់ក្រុមជម្រើសជាតិអេស្ប៉ាញ Fabregas បង្ហាញខ្លួនបាន ១១០ប្រកួត ក្នុងនោះឈ្នះជើងឯកអឺរ៉ុបពីរដងក្នុងឆ្នាំ ២០០៨ និង ២០១២ និង FIFA World Cup ១លើកនៅអាហ្វ្រិកខាងត្បូង ឆ្នាំ២០១០។ ក្នុងការងារជាអ្នកចាត់ការលើកដំបូង Fabregas នឹងដឹកនាំក្រុម Como ដែលសព្វថ្ងៃឈរនៅលេខរៀងទី៦ នៅតារាង Serie B ត្រូវប៉ះក្រុម Feralpisalo ថ្ងៃទី២៥ ខែវិច្ឆិកា សម្រាប់ជំនួបសប្តាហ៍ទី១៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7082.txt
|
កីឡាការិនី Jenni Hermoso នៅតែរងសម្ពាធទាក់ទងនឹងរឿងអាស្រូវការថើបពីសំណាក់លោក Luis Rubiales អតីតប្រធានសហព័ន្ធអេស្ប៉ាញ អំឡុងព្រឹត្តិការណ៍បាល់ទាត់ពិភពលោកស្រ្តី World Cup 2023 បន្តរហូតដល់ចប់រឿងក្តីការប្តឹងផ្តល់គ្នា ក្នុងរយៈពេលជិត៣ខែ។ កីឡាការិនីវ័យ ៣៣ឆ្នាំ បាននិយាយថានាងរំពឹងរឿងដែលល្អៗចូលក្នុងជីវិតនាងឡើងវិញ បន្ទាប់ពីរឿងអាស្រូវនេះបញ្ចប់។
|
អតីតមេបាល់ទាត់អេស្ប៉ាញ លោក Rubiales ត្រូវបានហាមឃាត់ពីសកម្មភាពបាល់ទាត់ ដោយសហព័ន្ធបាល់ទាត់អន្តរជាតិ (FIFA) រយៈពេល ៣ឆ្នាំ ក្រោយពេលមានរឿងអាស្រូវការថើបរួចមក។ អំឡុងកម្មវិធីប្រគល់ពានរង្វាន់បាល់ទាត់ពិភពលោកស្ត្រី ឆ្នាំ ២០២៣ នៅក្នុងទីក្រុងសីដនី ប្រទេសអូស្ត្រាលី រឿងហេតុបានកើតឡើងពេលដែលកីឡាការិនីឡើងទទួលការបំពាក់មេដាយ និងប្រគល់ពានពីសំណាក់លោក Gianni Infantino ប្រធាន FIFA។ លោក Rubiales បានអបអរជ័យជម្នះដោយបានថើបលើកីឡាការិនីក្រុមអេស្ប៉ាញ ប៉ុន្តែនៅពេលដល់វេណរបស់កីឡាការិនី Hermoso អតីតប្រធានសហព័ន្ធ RFEF ក៏បានថើបនាងនៅលើបបូរមាត់ បង្កជារឿងក្តីក្តាន់។ រងពិន័យ ៣ឆ្នាំ ពី FIFA អតីតមេ RFEF ថានឹងដាក់ពាក្យប្តឹងឧទ្ធរណ៍ដើម្បីការពារខ្លួន តែ FIFA មិនផ្តល់ឱកាសឡើយ។ យ៉ាងណារឿងអាស្រូវនៅតែជាស្រមោលតាមមិនដាច់ទៅលើនាង Hermoso ដែលជារឿងតែងផ្តល់សម្ពាធដល់រូបនាង ព្រមទាំងប៉ះពាល់ដល់អាជីពនាងយ៉ាងខ្លាំង។ កីឡាការិនីម្ចាស់ពាន World Cup 2023 ក៏បង្ហាញក្តីរំពឹងនាងថា នឹងជួបរឿងល្អៗឡើងវិញបន្ទាប់ពីជួប និងបញ្ចប់រឿងអាស្រូវរួចរាល់។ «វាចប់ហើយ! សំណាងឬអកុសលមានរឿងនេះ តែខ្ញុំនឹងរៀនទាញយកប្រយោជន៍ពីវាដោយវិជ្ជមាន ដើម្បីតស៊ូ ដើម្បីអ្វីដែលខ្ញុំជឿថាល្អសម្រាប់សង្គម។ […] ប៉ុន្មានខែនេះ ជាមួយនឹងអ្វីគ្រប់យ៉ាងដែលបានកើតឡើង ចិត្តរបស់ខ្ញុំបានឃ្លាត់ឆ្ងាយបន្តិចពីបាល់ទាត់ ពេលខ្លះ ខ្ញុំមិនចាំថាខ្ញុមជាកីឡាករបាល់ទាត់ទេ។ ប៉ុន្តែខ្ញុំត្រឡប់ទៅហ្វឹកហាត់វិញ ទៅទីលានមួយ និងសម្រាប់ បង្ហាញឯកសណ្ឋានក្រុមជម្រើសជាតិអេស្ប៉ាញ ហើយខ្ញុំចង់ផ្តល់កំណែដ៏ល្អបំផុតសម្រាប់អាជីពខ្ញុំម្តងទៀត។»។ កីឡាការិនី Hermoso បាននិយាយប្រាប់កាសែត GQSpain បែបនេះ។ Hermoso បានវិលត្រឡប់ចូលរួមក្រុមជម្រើសជាតិអេស្ប៉ាញ កាលពីខែតុលា នៅក្នុងការប្រកួតពានរង្វាន់បាល់ទាត់អឺរ៉ុប UEFA Nations League ដោយនាងបានរកគ្រាប់បាល់ក្នុងការប្រកួតដែលយកឈ្នះលើក្រុមនារីអ៊ីតាលី សម្រាប់ការវិលត្រឡប់របស់នាង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7083.txt
|
ខ្សែការពារព័រទុយហ្កាល់ Pepe ក្លាយជាកីឡាករស៊ុតបញ្ចូលទីចាស់បំផុតក្នុងប្រវត្តិសាស្ត្រ UEFA Champions League ក្រោយតែតបាល់បញ្ចូលទីជួយ FC Porto ឈ្នះ Royal Antwerp ក្នុងវគ្គសន្សំពិន្ទុពូល H ។
|
Pepe ដែលមានវ័យ ៤០ឆ្នាំ និង ២៥៤ថ្ងៃ បានរកគ្រាប់បាល់បញ្ចូលទីទីពីរឱ្យ Porto នៅនាទី៩០+១ ក្នុងជ័យជម្នះ ២-០ លើក្រុម Royal Antwerp នៅថ្ងៃទី៧ ខែវិច្ឆិកា។ តាមរយៈគ្រាប់បាល់នេះ បានធ្វើឱ្យអតីតខ្សែការពារឆ្នើម Real Madrid ក្លាយជាកីឡាករដំបូងគេដែលមានអាយុលើស ៤០ឆ្នាំ អាចរកបានគ្រាប់បញ្ចូលទីក្នុងពានរង្វាន់កំពូលអឺរ៉ុប។ នេះមានន័យថា Pepe បានបំបែកកំណត់ត្រាប្រវត្តិសាស្ត្រ របស់អតីតកីឡាករអ៊ីតាលី Francesco Totti ដែលស៊ុតបញ្ចូលទី ក្នុងវ័យចាស់បំផុតនៅអាយុ ៣៨ឆ្នាំ និង៥៩ថ្ងៃ។ ដោយឡែក អ្នកចាំទី Marco Ballotta ជាអ្នកចាំទីចាស់ជាងគេក្នុងក្របខណ្ឌ Champions League ក្នុងអាយុ ៤៣ឆ្នាំ និង២៥២ថ្ងៃ នៅពេលកីឡាករអ៊ីតាលីរូបនេះលេងឱ្យ Lazio ទល់នឹង Real Madrid កាលពីខែធ្នូ ឆ្នាំ២០០៧។ សម្រាប់ Pepe បើទោះមានវ័យជិត៤១ឆ្នាំទៅហើយក្តី ប៉ុន្តែរូបគេនៅតែមានឈ្មោះក្នុងក្រុជម្រើសជាតិព័រទុយហ្កាល់នៅឡើយ។ ខ្សែការពារដែលជោគជ័យខ្លាំងជាមួយ Real Madrid រូបនេះ ជាប់ជម្រើសជាតិតាំងពីឆ្នាំ២០០៧ ដោយបង្ហាញខ្លួនសរុប១៣៤ប្រកួត និងរកបាន៨គ្រាប់។ ខាងក្រោមនេះជាកីឡាករចាស់ជាងគេទាំង៨រូប ដែលអាចរកគ្រាប់បាល់ស៊ុតបញ្ចូលទីនៅ Champions League៖ - Pepe (FC Porto) ទល់ Royal Antwerp, ថ្ងៃទី៧ ខែវិច្ឆិកា ឆ្នាំ២០២៣ - វ័យ៤០ឆ្នាំ និង ២៥៤ថ្ងៃ - Francesco Totti (Roma) ទល់ CSKA Moskva, ថ្ងៃ២៥ ខែវិច្ឆិកា ឆ្នាំ២០១៤ - អាយុ ៣៨ឆ្នាំ និង៥៩ថ្ងៃ - Ryan Giggs (Manchester United) ទល់ Benfica, ថ្ងៃទី១៤ ខែតុលា ឆ្នាំ២០១១ - អាយុ៣៧ឆ្នាំ និង២៩០ថ្ងៃ - Filippo Inzaghi (AC Milan) ទល់ Real Madrid, ថ្ងៃទី៣ ខែវិច្ឆិកា ឆ្នាំ២០១០ - អាយុ៣៧ឆ្នាំ ៨៧ថ្ងៃ - Javier Zanetti (Inter) ទល់ Tottenham Hotspur, ថ្ងៃទី២០ ខែវិច្ឆិកា ឆ្នាំ២០១០- អាយុរ៣៧ឆ្នាំ និង៧២ថ្ងៃ - Luka Modric (Real Madrid) ទល់ Celtic, ថ្ងៃទី២ ខែវិច្ឆិកា ឆ្នាំ២០២២- ៣៧ឆ្នាំ និង៥៤ថ្ងៃ - Edin Dzeko (Inter) ទល់ AC Milan, ថ្ងៃទី១០ ខែឧសភា ឆ្នាំ២០២៣ - អាយុ៣៧ឆ្នាំ និង៥៤ថ្ងៃ - Olivier Giroud (AC Milan) ទល់ Paris St-Germain, ថ្ងៃទី៧ ខែវិច្ឆិកា ឆ្នាំ២០២៣- អាយុ៣៧ឆ្នាំ និង៣៨ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7084.txt
|
ម្ចាស់ការពារតំណែងជើងឯក Manchester City និង RB Leipzig ជាក្រុមដំបូងគេកក់កៅអីទៅកាន់វគ្គ១៦ក្រុមចុងក្រោយ UEFA Champions League តាមរយៈការយកឈ្នះរៀងខ្លួនក្នុងពូល G។ Man City ឈ្នះ Young Boy ៣-០ ដែលជាជ័យជម្នះ៤លើកជាប់គ្នា ស្របពេល RB Leipzig ឈ្នះ FK Crvena Zvezda ២-១។ ពូល F ដែលជាពូលមរណៈប្រចាំរដូវកាល ២០២៣-២៤ ប្រដេញពិន្ទុគ្នាទាំង៤ក្រុម បើទោះឆ្លងកាត់៤ប្រកួតហើយក្តី។
|
២គ្រាប់របស់ខ្សែប្រយុទ្ធឆ្នើម Erling Haaland និង១គ្រាប់របស់ខ្សែបម្រើ Phil Foden ក្នុងការប្រកួតលើកទី៤ នៅ Etihad យប់ថ្ងៃទី៧ ខែវិច្ឆិកា នៃវគ្គសន្សំពិន្ទុពូល G គ្រប់គ្រាន់ដើម្បីជួយ Man City បន្តទៅវគ្គខ្វែងដោយស្វ័យប្រវត្តិ។ ឆ្លងកាត់ការប្រកួត៤លើក ក្រុមដែលដឹកនាំដោយអ្នកចាត់ការទូទៅលោក Pep Guardiola រកបាន១២ពិន្ទុពេញ នាំមុខក្រុមលេខ២ RB Leipzig ៣ពិន្ទុ និងក្រុមលេខ៣ FK Crvena Zvezda និងលេខ៤ Young Boys ចំនួន១ពិន្ទុ។ RB Leipzig បន្តឈ្នះ FK Crvena Zvezda ២-១។ ស្របពេលម្ចាស់ការពារជើងឯកឡើង និង Leipzig ទៅវគ្គខ្វែងស្វ័យប្រវត្តិនោះ ក្រុម FK Crvena Zvezda និង Young Boys សល់ឱកាសប្រជែងគ្នាដណ្តើមយកលេខ៣ ដើម្បីបានកៅអី Europa League។ ពូល F នៅតែប្រដេញពិន្ទុគ្នាទាំង៤ក្រុម បន្ទាប់ពី Newcastle United បន្តចាញ់ Borussia Dortmund ២-០ ហើយ AC Milan ឈ្នះ Paris Saint-Germain ២-១ នៅជុំទី២។ Dortmund ឡើងទៅឈរកំពូលតារាងជំនួស PSG វិញ ស្របពេល AC Milan ឡើងទៅលេខ៣ និង Newcastle ធ្លាក់ទៅបាតតារាង ដោយមានលំដាប់ពិន្ទុពី៧ពិន្ទុ ៦ពិន្ទុ ៥ពិន្ទុ និង៤ពិន្ទុ ក្រោយឆ្លងកាត់ការប្រកួត៤លើក។ Barcelona ភ្លាត់ចាញ់ Shakhtar Donetsk ១-០ ដែលជាបរាជ័យដំបូងក្នុងពូល H ចំណោម៤ប្រកួត។ ជ័យជម្នះនេះ ជួយក្រមអ៊ុយក្រែន Shakhtar បន្តឱកាសប្រជែងកៅអីទៅវគ្គខ្វែង ដោយបង្អាក់ Barcelona ដែលត្រូវបន្តទៅប្រកួតទី៥ ឬទី៦ ដើម្បីដឹងលទ្ធផលទៅវគ្គបន្ត។ ក្នុងពូលនេះដែរ FC Porto បន្តឈ្នះ Royal Antwerp ២-០។ Barcelona ឈរកំពូលតារាងបណ្តោះអាសន្នមាន៩ពិន្ទុ ស្មើ Porto ដែលនៅលេខ២ Donetsk នៅលេខ៣មាន៦ពិន្ទុ ស្របពេល Royal Antwerp អស់ឱកាសទៅវគ្គ១៦ក្រុម ក្រោយបរាជ័យទាំង៤ប្រកួត។ Atletico Madrid ឡើងឈរកំពូលតារាងពូល E មាន៨ពិន្ទុ ក្រោយឈ្នះក្រុមបាតារាង Celtic ៦-០ នៅជំនួបទី៤ ស្របពេល Lazio ដែលឈ្នះ Feyenoord ១-០ ឡើងទៅលេខ២វិញ ដោយរកបាន៧ពិន្ទុ។ Feyenoord ធ្លាក់មកលេខ៣វិញ ដោយរក្សា៦ពិន្ទុដដែល ឯ Celtic រកបានតែ១ពិន្ទុប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7085.txt
|
Neymar Jr ដែលបានរងរបួសជង្គង់ធ្ងន់ធ្ងរ និងដាច់សរសៃ ACL កាលពីដើមខែតុលា បានខកខានក្នុងសកម្មភាពបាល់ទាត់រយៈពេលជិត ២ខែមកហើយ។ បើតាមវេជ្ជបណ្ឌិតក្នុងក្រុមជម្រើសជាតិប្រេស៊ីលលោក Rodrigo Lasmar នាថ្ងៃទី១៣ ខែវិច្ឆិកា ខ្សែប្រយុទ្ធសញ្ជាតិប្រេស៊ីល បានជាសះស្បើយ ក្រោយពីការវះកាត់រយៈពេលជាង២សប្តាហ៍ តែក៏នៅមិនទាន់មានការព្យាករណ៍ថានឹងអាចវិលត្រឡប់ចូលការប្រកួតវិញបានឡើយ។
|
កីឡាករវ័យ ៣១ឆ្នាំ បានរបួសជង្គង់ និងសាច់សរសៃឆ្អឹងមុខ (ACL) និងសរសៃពួរនៅជង្គង់ខាងឆ្វេងរបស់គេ អំឡុងពេលបានបំពេញកាតព្វកិច្ចជាមួយនឹងក្រុមជម្រើសជាតិប្រេស៊ីល ក្នុងការប្រកួតជម្រុះពានរង្វាន់ World Cup 2026 នៅក្នុងតំបន់ទ្វីបអាម៉េរិកខាងត្បូង (CONMEBOL)។ Neymar ទទួលបានការវះកាត់កាលពីដើមខែវិច្ឆិកា នៅក្នុងមន្ទីពេទ្យ Belo Horizonte។ អំពីស្ថានភាពរបស់ Neymar លោកវេជ្ជបណ្ឌិត Lasmar បញ្ជាក់ប្រាប់អ្នកកាសែតក្នុងសន្និសីទសារព័ត៌មាននៅក្នុងមជ្ឈមមណ្ឌលហ្វឹកហាត់របស់ក្រុមជម្រើសជាតិប្រេស៊ីលក្នុងទីក្រុង Teresopolis ថាកីឡាករវ័យ ៣១ឆ្នាំកំពុងដែលមានការព្យាបាល់យ៉ាងល្អ និងជាសះស្បើយពីការវះកាត់រួច។ តែយ៉ាងណា Neymar ក៏តម្រូវឱ្យសម្រាកពេលយូបន្ថែមទៀត ដើម្បីឱ្យរបួសជាសះស្បើយពេញលេញ។ «ពិតជាល្អខ្លាំងណាស់ គេបានបង្ហាញតាំងពីដំបូងថាគាត់ធ្វើតាមអ្វីដែលយើងបានស្នើសុំឱ្យគេធ្វើ គេដឹងថាវាជាដំណឹងដ៏ល្អមួយ ដែលគេនឹងត្រូវការយើងទាំងអស់គ្នា រួមមានទាំងគ្រូពេទ្យកាយសម្បទា គ្រូបង្ហាត់កាយសម្បទា ដូច្នេះយើងអាចមាន Neymar Jr នឹងវិលត្រឡប់ដ៏ឆាប់តាមដែលអាចធ្វើទៅបាន។»។ លោក Lasmar បាននិយាយបែបនេះ ប្រាប់អ្នកកាសែតពីស្ថានភាព Neymar។ យ៉ាងណា វេជ្ជបណ្តិតប្រេស៊ីល ក៏បានអះអាងថាបញ្ហារបួសរបស់ Neymar Jr នៅត្រូវការពេលព្យាបាលសម្រាប់ជាសះស្បើយរយៈពេលយូបន្ថែមទៀត ដើម្បីអាចឱ្យគេពេញលេញនឹងវិលត្រឡប់ចូលការប្រកួតវិញ ព្រោះតែការដាច់សរសៃ ACL ជាប្រភេទជំងឺត្រូវការពេលជាសះស្បើយរយៈពេលយូ។ Neymar បានចូលរួមក្លិប Al Hilal ស្ថិតនៅក្រុម Saudi Pro League កាលពីខែសីហា ក្នុងតម្លៃ ៩០លានអឺរ៉ូ (៩៦,២៨លានដុល្លារ) ប៉ុន្តែអតីតកីឡាករក្រុម Barcelona និង Paris Saint Germain ទើបតែលេងបានត្រឹម ៥ប្រកួតប៉ុណ្ណោះឱ្យក្រុមជើងខ្លាំងក្នុងប្រទេសអារ៉ាប៊ីសាអូឌីត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7086.txt
|
ព្រះអង្គម្ចាស់ នរោត្តម រ៉ាវីចក្រ និងព្រះរៀម ព្រះអង្គម្ចាស់ នរោត្តម ពុទ្ធពង្ស សមាជិករាជវង្សានុវង្សខ្មែរ បានក្លាយជាម្ចាស់ភាគហ៊ុនក្លិបបាល់ទាត់ថៃ Police Tero FC។ បើតាមការប្រកាសរបស់ក្លិប Police Tero FC និងការចុះផ្សាយរបស់កាសែត The Nation នៅថ្ងៃទី៧ ខែវិច្ឆិកា ការបោះទុនរបស់ព្រះអង្គម្ចាស់ នរោត្តម រ៉ាវីចក្រ ដែលធ្លាប់ចង់ទិញក្លិប Saint-Etienne នៅ Ligue 2 របស់បារាំង មានបំណង ចង់ឱ្យក្លិបលីគកំពូលថៃមួយនេះវិលត្រឡប់ទៅកាន់ភាពខ្លាំងក្លាឡើងវិញ។
|
ក្រោយជួបគ្នាក្នុងសន្និសីទសារព័ត៌មាននៅថ្ងៃទី៦ ខែវិច្ឆិកា ដែលមានវត្តមានព្រះអង្គម្ចាស់ នរោត្តម រ៉ាវីចក្រ និងព្រះអង្គម្ចាស់ នរោត្តម អម្រិតធីវង្ស រួមជាមួយភាគីថៃដែលមានលោក Kongsak Yodmanee ប្រធានអាជ្ញាធរកីឡាថៃ និងលោក Brian Linzze Markar អនុប្រធានក្លិប Police Tero FC បានប្តេជ្ញាចិត្តក្នុងការអភិវឌ្ឍន៍ក្លិបបាល់ទាត់នេះ ឱ្យស្របតាមគោលដៅរបស់អ្នកគ្រប់គ្រងក្លិបថ្មី។ បើតាមការអះអាងរបស់អ្នកចាត់ការក្លិបលោក Thanya Wongnak គោលដៅក្លិបរដូវកាលក្រោយ គឺប្រជែងចំណាត់ថ្នាក់លេខ ៣ និងឈ្នះកៅអីលេងក្នុងពានរង្វាន់ AFC Champions League។ ព្រអង្គម្ចាស់ នរោត្តម អម្រិតធីវង្ស ដែលជាសមាជិករាជវង្សានុវង្សខ្មែរ និងជាព្រះរៀមរបស់ព្រះអង្គ រ៉ាវីចក្រ ជាតំណាងក្នុងការចុះហត្ថាលេខា ភាពជាដៃគូ ជាមួយនឹងក្លិប Police Tero។ ព្រះអង្គម្ចាស់ នរោត្តម អម្រិតធីវង្ស បានមានបន្ទូលថា ទ្រង់ ចាប់អារម្មណ៍ក្នុងការគ្រប់គ្រងបាល់ទាត់ ព្រមទាំងមើលឃើញថាការបណ្តាក់ទុន ជាឱកាសល្អក្នុងការអភិវឌ្ឍន៍បាល់ទាត់ ទាំងក្នុងប្រទេសថៃ និងអាស៊ានទាំងមូល។ «យើងជ្រើសរើសក្លិប Police Tero ពីព្រោះក្រុមនេះមានប្រវត្តិយូរអង្វែង ក្លិបនេះជាអតីតជើងឯក Thai League ហើយបានឈ្នះចំណាត់ថ្នាក់លេខ ២ នៅក្នុងពានរង្វាន់ AFC។ យើងមានបំណងនាំយកភាពអស្ចារ្យត្រឡប់ទៅកម្រិតខ្ពស់នោះវិញ។»។ ព្រះអង្គម្ចាស់ នរោត្តម អម្រិតធីវង្ស បានលើកឡើងដូច្នេះ។ ព្រះអង្គម្ចាស់ អម្រិតធីវង្ស បានអះអាងថាទ្រង់ នឹងប្រើទំនាក់ទំនងដោយផ្ទាល់របស់ទ្រង់ ក្នុងការទាក់ទាញកីឡាករបរទេស ឱ្យមកចូលរួមជាមួយក្រុម ព្រមទាំងការផ្សព្វផ្សាយវិស័យបាល់ទាត់ និងកីឡាករតំបន់អាស៊ីអាគ្នេយ៍ ឱ្យបានលេងនៅក្នុងកម្រិតខ្ពស់។ ព្រះអង្គម្ចាស់ នរោត្តម អម្រិតធីវង្ស ធ្លាប់ជាអតីតកីឡាករក្រុមជម្រើសកម្ពុជា និងជាអ្នកគាំទ្រដ៏ខ្លាំងក្លា មួយរូបសម្រាប់វិស័យបាល់ទាត់។ លើសពីនេះ ទ្រង់ ត្រូវបានគេរំពឹងថា កំពុងសម្លឹងរកមើកការពង្រីកភាពជាដៃគូក្នុងកម្រិតអន្តរជាតិ ដើម្បីពង្រឹងវិស័យបាល់ទាត់ក្នុងប្រទេសកម្ពុជាបន្ថែមទៀតផងដែរ។ ក្រៅពី ព្រះអង្គម្ចាស់ នរោត្តម អម្រិតធីវង្ស ក៏មានវត្តមានព្រះអង្គម្ចាស់ នរោត្តម ណារិទ្ធិពុង ក៏ចូលរួមក្នុងការចុះហត្ថលេខាភាពជាដៃគូជាមួយនឹងក្លិប Police Tero។ ចំណែក ព្រះអង្គម្ចាស់ នរោត្តម រ៉ាវីចក្រ ដែលជាអ្នកដឹកនាំសម្រាប់ភាពជាដៃគូជាមួយក្លិប Police Tero FC ទម្រង់ធ្លាប់បានមានបំណងចង់ទិញក្លិបរបស់បារាំង Saint-Etienne នៃលីគទីពីររបស់បារាំង កាលពីថ្ងៃទី១៨ ខែកញ្ញា ឆ្នាំ ២០២១។ កាលនោះព្រះអង្គ បានដាក់សំណើរតម្លៃ ១០០លានអឺរ៉ូ តាមករយៈធនាគារ KPMG ដើម្បីទិញក្លិបដែលមានមូលដ្ឋាននៅក្នុងទីកក្រុង Saint Etienne៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7087.txt
|
អ្នកចាំទី Gianluigi Donnarumma របស់ក្រុម Paris Saint Germain ពេលបច្ចុប្បន្ន ដែលជាអតីតអ្នកចាំទី AC Milan រូបនេះ ត្រូវបានអ្នកគាំទ្រ ក្នុងទឹកដីអ៊ីតាលី ប្រើប្រាស់វិធីចាស់ ដោយគប់លុយក្លែងក្លាយចូលក្នុងទីលានប្រកួត ដើម្បីជាការឌឺដងដល់អ្នកចាំទីសញ្ជាតិអ៊ីតាលី ដែលសម្រេចចិត្តផ្លាស់ទៅកាន់ក្លិបអ្នកមានបារាំង Paris Saint Germain។ ក្នុងនាមជាអ្នកចាំទីឱ្យក្រុមអ្នកមានបារាំង Donnarumma បានវិលត្រឡប់មកទឹកដីអ៊ីតាលីលើកដំបូង ក្នុងជំនួបតទល់ក្លិបចាស់ខ្លួន បន្ទាប់ពីរូបគេបានចាកចេញ នៅក្នុងឆ្នាំ ២០២១ ដោយគ្មានតម្លៃខ្លួន។
|
PSG រងបរាជ័យសម្រាប់ការប្រកួតក្រៅទឹកដី ដោយចាញ់ក្រោមការវាយបកពីសំណាក់ក្រុមម្ចាស់ផ្ទះ AC Milan ក្នុងលទ្ធផល ២-១ នារាត្រីថ្ងៃទី៨ ខែវិច្ឆិកា (ម៉ោងនៅកម្ពុជា)។ ការលើកលែងទោសពីកំហឹងអ្នកគាំទ្រ គ្មានឡើយ សម្រាប់ Donnarumma ខណៈដែលរាល់ទីតាំងអង្គុយក្នុងកីឡដ្ឋាន San Siro គឺត្រូវបានពោរពេញដោយលុយធនាគាក្លែងក្លាយ ដែលអ្នកគាំទ្របានប្រើក្នុងការបង្ហាញភាពខឹងសម្បារ ចំពោះ Donnarumma ដែលសម្រេចចិត្តចាកចេញ ដោយមិនបន្តកុងត្រាជាមួយ AC Milan។ លើក្រដាសលុយទាំងនោះ មានរូបភាពផ្ទៃមុខរបស់អ្នកចាំទីសញ្ជាតិអ៊ីតាលី និងលាយឡំដោយពាក្យថា ធ្វើការស៊ីឈ្នួលព្រោះតែលុយ។ ក្រៅពីនេះ អំឡុងការប្រកួតទាំងមូល អ្នកគាំទ្រ AC Milan តែងតែស្រែកចំអករាល់ពេល Donnarumma ចាប់បាល់ ឬសង្គ្រោះបាល់ ព្រមទាំងស្រែកដោយពាក្យចំអកថា Boos។ ទាក់ទងបញ្ហាទាំងនេះ អ្នកចាត់ការក្រុមលោក Luis Enrique ថា អ្នកគាំទ្រក្រុម AC Milan នៅតែមានទឹកចិត្តស្រលាញ់លើអ្នកចាំទីសញ្ជាតិអ៊ីតាលី ព្រោះតែអ្នកចាំទីរូបនេះ មានភាពពូកែខ្លាំងក្នុងការសង្គ្រោះបាល់ និងរឹងមាំ។ «គេមានបទពិសោធន៍ខ្លាំង ក៏ដូចជាបុគ្គលិកលក្ខណៈល្អផងដែរ បាល់ទាត់គឺជាចំណង់ចំណូលចិត្ត អ្នកគាំទ្រ Milan បានបង្ហាញជំហររបស់ពួគគេ។ បរិយាកាសគឺថានៅពេលអ្នកស្រលាញ់អ្នកលេងណាម្នាក់ នោះអ្នកនឹងនៅតែនឹកគិតដល់គេទោះគេចាកចេញឆ្ងាយ ព្រោះថារូបគេជាកីឡាករដ៏អស្ចារ្យ។»។ លោក Enrique បានលើកឡើងបែបនេះ ក្រោយចប់ការប្រកួត។ អ្នកចាំទីវ័យ ២៤ឆ្នាំ ជាកីឡាករចាំទីកើតចេញពីឈុតយុវជនក្រុម AC Milan ដោយគេបានបង្ហាញខ្លួនលេងឱ្យក្រុមធំ AC Milan បានដល់ទៅ ២៥១ប្រកួត មុនពេលចេញទៅរួមរស់ជាមួយ PSG អំឡុងពេលក្លិបបានចុះកិច្ចសន្យាយកបាន Lionel Messi, Sergio Ramos៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7088.txt
|
ចំណោម៧ក្រុមពីតំបន់អាស៊ីអាគ្នេយ៍ មានតែក្រុមកីឡាបាល់ទាត់ជម្រើសជាតិ វៀតណាម និង ម៉ាឡេស៊ី ប៉ុណ្ណោះរកបានជ័យជម្នះរៀងខ្លួន ក្នុងការប្រកួតបើកឆាក វគ្គជម្រុះ FIFA World Cup ជុំទី២។ ថៃ មីយ៉ាន់ម៉ា ហ្វីលីពីន សិង្ហបុរី និងឥណ្ឌូណេស៊ី បរាជ័យទាំងអស់។
|
ក្នុងការប្រកួតបើកឆាកពូល C វគ្គជម្រុះតំបន់អាស៊ីនៅយប់ថ្ងៃទី១៦ ខែវិច្ឆិកា ក្រុមថៃ បានរងបរាជ័យក្រោមថ្វីជើងចិន នៅកីឡដ្ឋាន Rajamangla លទ្ធផល ២-១ ស្របពេលកូរ៉េខាងត្បូងឈ្នះសិង្ហបុរី ៥-០។ តាមរយៈលទ្ធផលនេះ កូរ៉េខាងត្បូងឈរកំពូលតារាងបណ្តោះអាសន្នមាន៣ពិន្ទុស្មើចិនដែលឈរលេខ២។ ថៃ នៅលេខ៣ និងសិង្ហបុរីនៅបាតតារាង។ ប្រកួតបន្ទាប់ សិង្ហុរី ទទួល ថៃ ឯកូរ៉េខាងត្បូង ទៅទឹកដីចិន។ ពូល B ក្រុមជប៉ុន រកបាន៣ពិន្ទុនៅជំនួបបើកឆាកនៅទឹកដីខ្លួនឯង តារយៈការយកឈ្នះមីយ៉ាន់ម៉ា ៥-០ ស្របពេល កូរ៉េខាងជើង ចាញ់ ម្ចាស់ផ្ទះស៊ីរី ១-០។ ជំនួបបន្ទាប់ ក្រុមដែលរកបាន៣ពិន្ទុរៀងខ្លួនស៊ីរី ត្រូវជួបជប៉ុន ឯមីយ៉ាន់ម៉ា ទទួលកូរ៉េខាងជើង។ ម៉ាឡេស៊ី រកបាន៣ពិន្ទុនៅជំនួបដំបូងរបស់ខ្លួន ក្រោយយកឈ្នះ កៀហ្ស៊ីស៊ីស្ថាន ៤-៣ ក្នុងពូល D។ ក្នុងពូលនេះដែរ អូម៉ង់ ឈ្នះឆាយន្នីសតៃប៉ិ ៣-០។ ជំនួបបន្ទាប់ ម៉ាឡេស៊ី ត្រូវធ្វើដំណើរទៅជួបឆាយន្នីសតៃប៉ិ ស្របពេលកៀហ្ស៊ីស៊ីស្ថាន ទទួលអូម៉ង់។ កៅពីម៉ាឡេស៊ី មានតែ វៀតណាម ប៉ុណ្ណោះដែលរកបាន៣ពិន្ទុនៅជំនួបដំបូង ចំណោមក្រុមទាំង៧ពីតំបន់អាស៊ាន ដែលមានកៅអីវគ្គជម្រុះជុំទី២នេះ។ ក្នុងពូល F ដែលមានក្រុមក្នុងតំបន់អាស៊ីអាគ្នេយ៍ដល់ទៅ៣នោះ ក្រុមវៀតណាម បានយកឈ្នះហ្វីលីពីន ក្នុងលទ្ធផល ២-០ ស្របពេលឥណ្ឌូណេស៊ី ចាញ់អ៊ីរ៉ាក់ ៥-១។ ជំនួបបន្ទាប់ ហ្វីលីពីន ស្វាគមន៍ឥណ្ឌូណេស៊ី ឯ វៀតណាម ទទួលអ៊ីរ៉ាក់។ ឯលទ្ធផលការប្រកួតវគ្គជម្រុះពានរង្វាន់ពិភពលោកឆ្នាំ២០២៦ ជុំទី២តំបន់អាស៊ី ដែលមានសរុប៩ពូល ពី A ដល់ I មានដូចខាងក្រោម៖ ពូល A កាតា ឈ្នះ អាហ្វហ្កានីស្ថាន ៨-១ ឥណ្ឌា ឈ្នះ កូវែត ១-០ ពូល E អ៊ីរ៉ង់ ឈ្នះ ហុងកុង ៤-០ តួកមេនីស្ថាន ចាញ់ អ៊ូសបេគីស្ថាន ៣-១ ពូល G អារ៉ាប៊ីសាអូឌីត ឈ្នះ ប៉ាគីស្ថាន ៤-០ តាហ្ស៊ីគីស្ថាន ស្មើ ហ្សកដានី ១-១ ពូល H អេមីរ៉ាតអារ៉ាប់រួម ឈ្នះ នេប៉ាល់ ៤-០ យេម៉ែន ចាញ់ បារ៉ែន ២-០ ពូល I អូស្ត្រាលី ឈ្នះ បង់ក្លាដែស ៧-០ លីបង់ ស្មើ ប៉ាឡេស្ទីន ០-០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7089.txt
|
មាន «អណ្តូងរ៉ែមាស» នៃទេពកោសល្យកីឡាបាល់ទាត់ក្នុងប្រទេសឥណ្ឌា។ នេះជាកាលើកឡើងរបស់របស់លោក Arsene Wenger ប្រធានផ្នែកអភិវឌ្ឍន៍បាល់ទាត់សហព័ន្ធកីឡាបាល់ទាត់អន្តរជាតិ (FIFA) ដោយមើលឃើញថា ឥណ្ឌាអាចដើរតួយ៉ាងសំខាន់ក្នុងវិស័យកីឡាបាល់ទាត់កម្រិតពិភពលោក។
|
ក្នុងអំឡុងដំណើរទស្សនកិច្ចទៅកាន់ប្រទេសឥណ្ឌា ក្នុងតួនាទីជាប្រធានការអភិវឌ្ឍន៍កីឡាបាល់ទាត់សកល លោក Wenger បានបង្ហាញពីគោលដៅរបស់ខ្លួនដោយធ្វើយ៉ាងណាឱ្យកាន់តែមានភាពប្រសើរឡើងនៃកីឡាបាល់ទាត់នៅជុំវិញពិភពលោក។ «គោលដៅចម្បងរបស់ខ្ញុំនៅទីនេះ គឺបង្ហាញអ្នករាល់គ្នាថាមានអណ្តូងរ៉ែមាសកីឡាករបាល់ទាត់នៅទីនេះ ប៉ុន្តែនៅពេលនេះនៅមិនទាន់ត្រូវបានរុករក យកមកប្រើប្រាស់ និងលើកទឹកចិត្តទាំងស្រុងនោះទេ»។ នេះជាការលើកឡើងរបស់អតីតអ្នកចាត់ការទូទៅ Arsenal ក្នុងកិច្ចប្រជុំជាមួយប្រធានសហព័ន្ធកីឡាបាល់ទាត់ឥណ្ឌា (IFF) នៅថ្ងៃ២០ ខែវិច្ឆិកា។ Wenger បន្ថែមថា កម្មវិធីអភិវឌ្ឍន៍ដ៏រឹងមាំ នឹងធ្វើឱ្យវិស័យបាល់ទាត់ក្នុងប្រទេសមួយរីកចម្រើន។ បុរសសញ្ជាតិបារាំងរូបនេះ បានលើកឧទាហរណ៍មួយមកបញ្ជាក់ក្នុងគោលបំណងលើកទឹកចិត្តឥណ្ឌាថា៖ «ខ្ញុំទៅដឹកនាំក្រុមនៅប្រទេសជប៉ុន អំឡុងប្រទេសចាប់ផ្តើមវិស័យបាល់ទាត់របស់ពួកគេនៅឆ្នាំ ១៩៩៥។ នៅឆ្នាំ ១៩៩៨ ពួកគេបង្ហាញខ្លួននៅ World Cup។ ដូច្នេះមានន័យថាអ្វីៗសុទ្ធតែអាចទៅរួច។ អ្នកត្រូវតែចាប់ផ្តើមឱ្យបានឆាប់»។ លោក Wenger មានសុទិដ្ឋិនិយមលើវិស័យបាល់ទាត់ឥណ្ឌា ដោយមើលឃើញពីលក្ខណៈសម្បត្តិ គុណសម្បត្តិ ដ៏អស្ចារ្យដែលមានសម្រាប់ក្នុងប្រទេសតំបន់អាស៊ីមួយនេះ។ ឥណ្ឌា មិនធ្លាប់បានបង្ហាញខ្លួនក្នុងការប្រកួតកីឡាបាល់ទាត់ពិភពលោក World Cup ទេ បើទោះប្រទេសនេះត្រូវបានជ្រើសរើសឱ្យចូលរួមកាលពីឆ្នាំ១៩៥០។ កាលនោះ ឥណ្ឌាមិនចូលរួមការប្រកួតដែលធ្វើឡើងនៅប្រទេសប្រេស៊ីល បើទោះត្រូវបានអញ្ជើញក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_709.txt
|
ស្វ៊ីស បានកោះហៅឯកអគ្គរដ្ឋទូតចិនប្រចាំទីក្រុងប៊ែនឱ្យចូលជួបដើម្បីបង្ហាញក្ដីព្រួយបារម្ភជុំវិញស្ថានភាពសិទ្ធិមនុស្សក្នុងប្រទេសនេះ បន្ទាប់ពីឧត្តមស្នងការសិទ្ធិមនុស្សអង្គការសហប្រជាជាតិចេញរបាយការណ៍ពាក់ព័ន្ធការធ្វើទុក្ខបុកម្នេញជនជាតិភាគតិចវីហ្គ័រនៅស៊ីនជាំង។
|
របាយការណ៍ដែលចេញផ្សាយកាលពីចុងខែសីហា ដោយការិយាល័យឧត្តមស្នងការអង្គការសហប្រជាជាតិទទួលបន្ទុកសិទ្ធិមនុស្ស (OHCHR) បានរកឃើញថា ការឃុំខ្លួនដោយបំពាន និងរើសអើងរបស់ចិនលើជនជាតិវីហ្គ័រ និងជនជាតិមូស្លីមដទៃទៀតនៅស៊ីនជាំងអាចជាឧក្រិដ្ឋកម្មប្រឆាំងមនុស្សជាតិ។ យ៉ាងណាមិញ រដ្ឋាភិបាលចិនបានច្រានចោលការលើកឡើងក្នុងរបាយការណ៍នោះយ៉ាងដាច់អហង្ការ។ ដោយឃើញបែបនេះ ក្រសួងការបរទេសស្វ៊ីសបានស្នើឯកអគ្គរដ្ឋទូតចិនប្រចាំទីក្រុងប៊ែនចូលជួបដើម្បីបង្ហាញការព្រួយបារម្ភជុំវិញបញ្ហាសិទ្ធិមនុស្សនៅស៊ីនជាំង។ បើតាមទីភ្នាក់ងារព័ត៌មាន Keystone-SDA ក្រសួងការបរទេសស្វ៊ីសអះអាងថា កន្លងមកស្វ៊ីសតែងទាក់ទងជាទៀងទាត់ជាមួយចិនជុំវិញបញ្ហានៅស៊ីនជាំង។ «ស្វ៊ីសត្រូវបានជឿជាក់ ជាអ្នកសម្របសម្រួលល្អបំផុតក្នុងការរក្សាផលប្រយោជន៍របស់ខ្លួនផង និងគោរពសិទ្ធិជាមូលដ្ឋានរបស់មនុស្សផង តាមរយៈការចរចាដោយប្រើពាក្យរិះគន់បែបស្ថាបនាជាមួយទីក្រុងប៉េកាំង»។ ក្រសួងការបរទេសស្វ៊ីសបានលើកឡើងបែបនេះ។ ចំណែកស្ថានទូតចិនមិនឆ្លើយតបចំពោះការស្នើឱ្យចូលជួបរបស់រដ្ឋាភិបាលស្វ៊ីសឡើយ។ កន្លងមក ស្វ៊ីសជាប្រទេសអព្យាក្រឹតដែលបានរក្សាទំនាក់ទំនងការទូតយ៉ាងរឹងមាំជាមួយទីក្រុងប៉េកាំង។ ទីក្រុងប៊ែន ជាដៃគូពាណិជ្ជកម្មយ៉ាងសំខាន់របស់ចិន ហើយបានជួយបន្ថយភាពតានតឹងរឿងដាក់ទណ្ឌកម្មរបស់លោកខាងលិចទៅលើចិនជុំវិញបញ្ហាសិទ្ធិមនុស្សទៀតផង។ កាលពីឆ្នាំ ២០១០ ចិនគឺជាដៃគូពាណិជ្ជកម្មធំជាងគេនៅអាស៊ី និងជាដៃគូពាណិជ្ជកម្មធំលំដាប់ទី៣ របស់ស្វ៊ីសបន្ទាប់ពីអឺរ៉ុប និងអាម៉េរិក។ បើទោះមានទំនាក់ទំនងល្អប្រសើរក្ដី ស្វ៊ីសបានបង្ហាញដោយបើកចំហរពីការមិនពេញចិត្តរបស់ខ្លួនលើការបំពានសិទ្ធិមនុស្សរបស់ចិន៕ ស្វ៊ីស បានកោះហៅឯកអគ្គរដ្ឋទូតចិនប្រចាំទីក្រុងប៊ែនឱ្យចូលជួបដើម្បីបង្ហាញក្ដីព្រួយបារម្ភជុំវិញស្ថានភាពសិទ្ធិមនុស្សក្នុងប្រទេសនេះ បន្ទាប់ពីឧត្តមស្នងការសិទ្ធិមនុស្សអង្គការសហប្រជាជាតិចេញរបាយការណ៍ពាក់ព័ន្ធការធ្វើទុក្ខបុកម្នេញជនជាតិភាគតិចវីហ្គ័រនៅស៊ីនជាំង។ របាយការណ៍ដែលចេញផ្សាយកាលពីចុងខែសីហា ដោយការិយាល័យឧត្តមស្នងការអង្គការសហប្រជាជាតិទទួលបន្ទុកសិទ្ធិមនុស្ស (OHCHR) បានរកឃើញថា ការឃុំខ្លួនដោយបំពាន និងរើសអើងរបស់ចិនលើជនជាតិវីហ្គ័រ និងជនជាតិមូស្លីមដទៃទៀតនៅស៊ីនជាំងអាចជាឧក្រិដ្ឋកម្មប្រឆាំងមនុស្សជាតិ។ យ៉ាងណាមិញ រដ្ឋាភិបាលចិនបានច្រានចោលការលើកឡើងក្នុងរបាយការណ៍នោះយ៉ាងដាច់អហង្ការ។ ដោយឃើញបែបនេះ ក្រសួងការបរទេសស្វ៊ីសបានស្នើឯកអគ្គរដ្ឋទូតចិនប្រចាំទីក្រុងប៊ែនចូលជួបដើម្បីបង្ហាញការព្រួយបារម្ភជុំវិញបញ្ហាសិទ្ធិមនុស្សនៅស៊ីនជាំង។ បើតាមទីភ្នាក់ងារព័ត៌មាន Keystone-SDA ក្រសួងការបរទេសស្វ៊ីសអះអាងថា កន្លងមកស្វ៊ីសតែងទាក់ទងជាទៀងទាត់ជាមួយចិនជុំវិញបញ្ហានៅស៊ីនជាំង។ «ស្វ៊ីសត្រូវបានជឿជាក់ ជាអ្នកសម្របសម្រួលល្អបំផុតក្នុងការរក្សាផលប្រយោជន៍របស់ខ្លួនផង និងគោរពសិទ្ធិជាមូលដ្ឋានរបស់មនុស្សផង តាមរយៈការចរចាដោយប្រើពាក្យរិះគន់បែបស្ថាបនាជាមួយទីក្រុងប៉េកាំង»។ ក្រសួងការបរទេសស្វ៊ីសបានលើកឡើងបែបនេះ។ ចំណែកស្ថានទូតចិនមិនឆ្លើយតបចំពោះការស្នើឱ្យចូលជួបរបស់រដ្ឋាភិបាលស្វ៊ីសឡើយ។ កន្លងមក ស្វ៊ីសជាប្រទេសអព្យាក្រឹតដែលបានរក្សាទំនាក់ទំនងការទូតយ៉ាងរឹងមាំជាមួយទីក្រុងប៉េកាំង។ ទីក្រុងប៊ែន ជាដៃគូពាណិជ្ជកម្មយ៉ាងសំខាន់របស់ចិន ហើយបានជួយបន្ថយភាពតានតឹងរឿងដាក់ទណ្ឌកម្មរបស់លោកខាងលិចទៅលើចិនជុំវិញបញ្ហាសិទ្ធិមនុស្សទៀតផង។ កាលពីឆ្នាំ ២០១០ ចិនគឺជាដៃគូពាណិជ្ជកម្មធំជាងគេនៅអាស៊ី និងជាដៃគូពាណិជ្ជកម្មធំលំដាប់ទី៣ របស់ស្វ៊ីសបន្ទាប់ពីអឺរ៉ុប និងអាម៉េរិក។ បើទោះមានទំនាក់ទំនងល្អប្រសើរក្ដី ស្វ៊ីសបានបង្ហាញដោយបើកចំហរពីការមិនពេញចិត្តរបស់ខ្លួនលើការបំពានសិទ្ធិមនុស្សរបស់ចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_7090.txt
|
Tottenham Hotspur ស្គាល់បរាជ័យលើកដំបូងក្នុងទឹកដីខ្លួនឯង តាមរយៈការចាញ់ Chelsea ៤-១ ក្នុងការប្រកួត Premier League សប្តាហ៍ទី១១ យប់ថ្ងៃទី៦ ខែវិច្ឆិកា។ Spurs សល់គ្នា៩នាក់ប៉ុណ្ណោះ ក្រោយនាំមុខ១គ្រាប់មុន។ ម្ចាស់ការពារជើងឯក Manchester City ឡើងទៅឈរកំពូលតារាងវិញ។
|
Spurs ដែលមិនស្គាល់ចាញ់សោះក្នុងការប្រកួត១០លើកកន្លងមក នៅតែបង្ហាញភាពខ្លាំងដដែលក្នុងជំនួបទល់នឹង Chelsea នៅសប្តាហ៍ទី១១។ ក្រោយការវាយសម្រុកជាបន្តបន្ទាប់ នៅ៦នាទីដំបូងវគ្គទី១ Dejan Kulusevski បានសម្រេចគ្រាប់នាំមុខឱ្យក្រុមលោក Ange Postecoglou។ Chelsea មានឱកាសតាមស្មើវិញដល់ទៅ២លើករបស់ Raheem Sterling និង Moisés Caicedo ប៉ុន្តែអាជ្ញាកណ្តាលមិនឱ្យ បន្ទាប់ពីពិនិត្យ VAR។ ឈានដល់នាទី៣៣ Cristian Romero ទទួលបានកាតក្រហម និងផ្តល់បាល់ពិន័យប៉េណាល់ទី ក្រោយអាជ្ញាកណ្តាលពិនិត្យ VAR ឃើញថាខ្សែការពារឆ្នើមមាន់ខ្នាយមាសរូបនេះជាន់ជើង Enzo Fernandez នៅតំបន់គ្រោះថ្នាក់។ Cole Palmer ជាអ្នករ៉ាប់រងការស៊ុត ដើម្បីជួយតោខៀវតាមស្មើ ១-១ វិញនៅនាទី៣៥។ ចូលដល់វគ្គទី២ ស្របពេលការប្រកួតដំណើរការបាន១០នាទី ខ្សែការពារ Spurs ម្នាក់ទៀតកីឡាករ Destiny Udogie ទទួលបានកាតលឿងទី២ ស្មើកាតក្រហម ត្រូវបណ្តេញចេញពីទីលាន។ ស្របពេលម្ចាស់ផ្ទះសល់គ្នា៩នាក់ នោះ Chelsea បានបង្កើនការវាយសម្រុកយ៉ាងខ្លាំងរហូតសម្រេចបាន៣គ្រាប់ជាបន្តបន្ទាប់ដែលធ្វើបានដោយ Nicolas Jackson ទាំងអស់នៅនាទី៧៥ ៩០+៤ និង៩០+៧។ បរាជ័យលើកដំបូងក្នុងលីគ បានធ្វើឱ្យ Spurs ធ្លាក់ទៅឈរចំណាត់ថ្នាក់ទី២វិញ ដោយតាមពីក្រោយក្រុមម្ចាស់ការពារជើងឯក Manchester City ដែលឡើងទៅកំពូលតាងវិញចំនួន១ពិន្ទុ។ Man City រកបាន២៧ពិន្ទុ តាមពីក្រោយដោយ Spurs ដែលមាន២៦ពិន្ទុ ស្របពេល Livepool ឡើងទៅលេខ៣ មាន២៤ពិន្ទុ ស្មើ Arsenal ដែលធ្លាក់ទៅលេខ៤។ Chelsea ដែលមានបញ្ហាទម្រង់លេង ទោះមានកីឡាករថ្លៃៗរួមក្រុមរដូវកាលនេះ បានឡើងទៅចំណាត់ថ្នាក់ទី១០ វិញ ដោយរកបាន១៥ពិន្ទុ ពីការប្រកួរ១១លើក។ Bournemouth Burnley និង Sheffield United នៅតំបន់កាត់ចោល ខណៈ Luton Town គេចផុតតំបន់គ្រោះថ្នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
Subsets and Splits
No community queries yet
The top public SQL queries from the community will appear here once available.